                                                אוניברסיטת תל אביב

הפקולטה למדעי החברה

החוג לסוציולוגיה ואנתרופולוגיה
מרחבים אלטרנטיביים: פורומים אינטרנטיים ושדה חובבות המדע הבדיוני בישראל
חיבור זה מוגש כעבודת גמר לקראת התואר 

מוסמך אוניברסיטה - מ.א. 

באוניברסיטת תל אביב
מוגש על ידי ליאור גלרנטר

העבודה הוכנה בהדרכתם של ד"ר עפרה גולשדטיין-גדעוני וד"ר מוטי רגב
פברואר  2006
תקציר
עבודה זו בוחנת את השפעתם של פורומים באינטרנט על התפתחות חובבות המדע הבדיוני בישראל (science fiction fandom – ולהלן מד"ב). לקראת סוף המאה העשרים נוצר בישראל שדה מובחן שבו קבוצות של חובבי מד"ב נאבקות זו בזו על הסמכות להשפיע על היצירות והפרקטיקות האופייניות לתחום, ובו זמנית על הסמכות להכתיב קריטריונים הקובעים מי ראוי לסמכות זו. צבירתו של הון חברתי במסגרת פורומים באינטרנט אפשרה לקבוצות של חובבים לנכס לעצמן אובייקטים של חובבות וכך לקחת חלק במאבק סביב הסמכות בו, כאשר התוצאה של תהליך זה הינה יצירתו של סטאטוס קוו מתוח בין משטרי ערך שונים בשדה. 

עבודה זו מנסה לתרום לגוף הידע המתפתח אודות תופעת החובבות (Fandom), שנקשר ברובו לתחום לימודי התרבות (Cultural Studies). תרומתה של עבודה זו ללימודי החובבות באה לידי ביטוי בשני אופנים מרכזיים: ראשית, על ידי הצעת גישה תיאורטית חדשה לחקר החובבות, ושנית, על ידי הדגמת יתרונותיה של גישה זו במסגרת ניתוח שדה חובבות המד"ב בישראל, תוך שימת דגש על האופן שבו השפיעה צבירתו של הון חברתי בפורומים באינטרנט על מבנהו. 

חלקה הראשון של העבודה מוקדש לסקירת הספרות התיאורטית והמחקרית אודות חובבות, אשר מאופיינת בנטייה חזקה לשיפוט מוסרי של התופעה סביב קטגוריות של "כפיפות" ו"חתרנות". לעומת המשגות אלו, הצעתי המשגה אשר אינה מערבת שיפוטים מוסריים. המשגה זו מבוססת ברובה על תיאורית השדה של פייר בורדייה (בדפוס-ב), ועל הרעיון של "משטרי ערך" (Regimes of Value, Bennett, Emmison & Frow 1999: 259). בהתבסס על תיאוריות אלו, הגדרתי חובבות כ"ארגז כלים" של פרקטיקות (Swidler, 1986) שמתייחסות בדרכים שונות לאובייקט (או אובייקטים) של תרבות פופולארית ולעולם החברתי הייחודי שהתפתח סביב החובבות עצמה. פעילותם של חובבים נבדלת מזו של צרכני תרבות פופולארית אחרים הן בשל קיומן של פרקטיקות ייחודיות להם, והן בכך שהבחירה ביניהן מושפעת ממשטרי ערך המתקיימים במרחב החברתי בו הם פועלים. מרחב זה מתפקד כשדה מתוחם של ייצור וצריכה תרבותית, כך ששימוש מוצלח בפרקטיקות הנ"ל ניתן להמרה במסגרתו לסוגים שונים של הון. 

בחלקה השני של העבודה יישמתי המשגה זאת כאמצעי לניתוח התפתחותו ומבנהו של שדה חובבות המדע הבדיוני בישראל בסוף שנות התשעים ובראשית העשור הנוכחי. התפתחותו של שדה זה קשורה באופן הדוק לערך המיוחס למושאי החובבות השונים במסגרת השדה התרבותי הרחב. סקירה היסטורית של חובבות המד"ב בישראל מלמדת כי זו הופיעה לראשונה בסוף שנות השבעים, בעיקר סביב מהגרים מארצות דוברות אנגלית, דעכה בשנות השמונים, והופיעה שוב בשנות התשעים, מאז היא מתקיימת ברציפות עד היום. החל משנות התשעים, צמח סביב חובבות המד"ב שדה מתוחם שבו קבוצות המחזיקות בעמדות המאורגנות סביב משטרי ערך שונים נאבקות ביניהן על השליטה בו. משטרי הערך בשדה מאורגנים סביב שאלת כמותם ואופיים של מושאי החובבות הראויים. בקצה אחד של השדה ניתן למצוא את המעריצים, המאופיינים על ידי עיסוק במושא חובבות בודד או במספר מוגבל מאוד של מושאים, ובקצהו האחר ניתן למצוא את החובבים, המאופיינים על ידי עיסוק במגוון רחב של מושאי חובבות. ארגון זה של השדה נובע במידה רבה מיצירתו של הון חברתי סביב פורומים באינטרנט בהם נוצרו קבוצות יציבות של חובבים ומעריצים.

בחלקה השלישי של העבודה בחנתי כיצד נוצרו קבוצות מגובשות של חובבים ומעריצים בפורומים באינטרנט. בשל התנאים הייחודיים המתקיימים בפורומים אלו, כגון היעדר אינטראקציה לא מתווכת ויכולת לשנות או להסתיר את הזהות האישית, יצירתה של קבוצה חברתית במסגרתן מחייבת שימוש בפרקטיקות ייחודיות. במהלך המחקר איתרתי חמישה מערכי פרקטיקות מסוג זה. ראשית, במסגרת פורומים בהן נוצרו קבוצות יציבות מתקיימות פרקטיקות המעודדות את קיומה של זהות אינדיבידואלית יציבה וייחודית במסגרת הפורום. שנית, מתקיימת במסגרת פורומים אלו מערכת של מוניטין הקושרת בין התועלת האישית של המשתתפים בהם ובין יציבותה של הקבוצה המתקיימת במסגרתם. שלישית, מתקיימים במסגרתם חליפין סמליים אשר מאפשרים למשתתפים קבועים לנכס את הפורום באופן קולקטיבי תוך הדרת גולשים מזדמנים. רביעית, מתקיימות במסגרתן פרקטיקות המקבעות חליפין אלו לכדי קשרים יציבים ומתמשכים באמצעות סימני קשר וסימני שייכות. לבסוף, חברי הפורומים הנ"ל מקיימים פרקטיקות שונות מחוץ לפורום אשר מסייעות בקיבוע הזהות הייחודית שלהם והקשרים החברתיים שנוצרו ביניהם. 

בחלקה הרביעי של העבודה בחנתי כיצד קבוצות יציבות שנוצרו בפורומים מצליחות לתפוס עמדה בשדה. קבוצות אלו זוכות להכרה מצד שאר המשתתפים בשדה כמייצגות של אינטרסים לגיטימיים ביחס למושאי חובבות מסוימים. הכרה זו באה לידי ביטוי בהפניות וקישורים אל הפורומים ואתרי האינטרנט המקושרים לקבוצות אלו, ובשילובם במסגרת כנסי חובבים המשותפים לקבוצות השונות בשדה. בנוסף, בחנתי את אופן כניסתה לשדה של קבוצה ספציפית בשם "הקהילה הטולקינאית", ואת האופן שבו הצליחה להשיג הכרה כמייצגת הלגיטימית של אינטרסים ביחס למושא החובבות שלה, הן בשדה והן מחוץ לו.

לסיכום, מטרתו של מחקר זה הינה להדגים כיצד שימוש בהמשגה של חובבות שאינה מערבת שיפוט מוסרי מאפשרת לנתח את המבנה הפנימי של קהילות חובבים ואת השינויים המשפיעים על מבנה זה. התייחסות זאת מאפשרת למקם מחדש את המושגים "כפיפות" ו"חתרנות" ביחס לשדה המחקר, לא כהסבר חיצוני לפעילות החובבים אלא כתוצאה של פעילות זו. מעצם היותם חלק משדה החובבות, מוסברת התנגדותם של חובבים לתרבות הלגיטימית כחלק מאסטרטגיה של התבחנות מחובבים אחרים. אופן ההבחנה שלהם מהתרבות הלגיטימית – דרך התנשאות, התמקחות, כפיפות או התנגדות – מהווה היבט נוסף של ניסיונות התבחנות פנימיים אלה.

הקדמה

"אנחנו נצמדנו אחד לשני בשניות, כי.. אותו הומור, אותו.. אוהבים את אותה מוזיקה, אותו זה [...] אתה באמת רואה אנשים ש..מתגבשים ברגע שהם פוגשים אנשים כמוהם. וזה משהו שנוצר בעקבות האינטרנט. זה בעצם ה.. אני חושב שחלק מהסיבה למה בעצם היום יש את כל האגודה ולמה הכל פורח בשוק המדע בדיוני, זה האינטרנט. הרעיון שבעצם אנשים מאוד מאוד מבודדים, שיש להם עכשיו קשר יומיומי, והם יכולים ליצור קשר, גם כשהם עדיין מפוזרים. זאת אומרת אני.. חבר'ה מחיפה מבאר-שבע וכולי. זה עדיין לחיות בקשר יומיומי עם החברים שלך. ולדבר איתם, לנהל שיחות, אם זה צ'אטים, אם זה פורומים. וה...דיונים האלה בעצם מאפשרים להם, אה.. להשאר ביחד כקבוצה. [...] יש סכסוכים פנימיים. זה הקטע הבאמת מצחיק, אנחנו כל הקטע הזה של להתאחד זה היה בעצם לבוא ביחד, החברות והזה, ופתאום מה שקורה, שדווקא בגלל פעילויות, מתחילים סכסוכים מאוד גדולים. [...] אם לא היה בעצם את העבודה המשותפת ואת הלחצים שקשורים בארגונים של כנסים, אז לא היה את הסכסוכים האלה. כי זה יוצר יריבויות, וזה יוצר בעיות, ופתאום מצדדים בקבוצה הזאת על הקבוצה הזאתי."

המושג חובבות מדע בדיוני (Science Fiction Fandom)  הינו כינוי למכלול של פרקטיקות תרבותיות שנוצר סביב צריכתם של מוצרים תרבותיים המתויגים לרוב כ"יצירות מדע בדיוני ופנטסיה"
, וכן לקבוצות חברתיות שהתגבשו סביב פרקטיקות אלה החל משנות השלושים של המאה העשרים. עוד מראשית ימיו של ז'אנר זה יצרו חלק מצרכניו רשתות חברתיות ותרבות ייחודית הסובבת סביב הצריכה והיצירה של יצירותיו, המכונות חוֹבבוּת מדע בדיוני". פרקטיקות מרכזיות של חובבי מד"ב כוללות, בין השאר: יצירה של קשרים חברתיים המבוססים על האהבה המשותפת לתחום ודיונים אודותיו הן במפגשים פנים אל פנים והן באמצעי תקשורת מתווכים (דואר, טלפון, דואל
, קבוצות דיון ופורומים באינטרנט וכו'); ארגון כנסים העוסקים בו; כתיבת פאנפיקים (Fanfic – קיצור של fan-fiction, סיפורים המרחיבים את קו העלילה של יצירות מד"ב מוכרות); הפצה של פאנזינים  (Fanzines - עיתונים וכתבי עת המודפסים באמצעים ביתיים ומופצים בקרב חובבים); חיבור פילקים (Filk - עיוות של הביטוי folk songs, שירים המיועדים לשירה בציבור בקרב חובבים ותכניהם עוסקים ביצירות מד"ב ובחיי החובבות); ויצירה של משטרי ערך המארגנים את הפרקטיקות השונות וכן את הקשרים וההיררכיות ביניהן
. 

כז'אנר מובחן של יצירה תרבותית, המד"ב נוצר בשנות השלושים במסגרת כתבי עת זולים שפרסמו סיפורים עתידניים, והתפשט הקודמת למגוון של מדיומים כגון ספרים, סרטים, קומיקס וסדרות טלוויזיה, לרוב במסגרת של מה שמכונה "תרבות פופולארית" (Clute & Nicholls, 1995)
. יצירות מד"ב נבדלות מיצירות מימטיות (fiction – כלומר יצירה עלילתית ולא תיעודית) רגילות בכך שהן מכילות נובום (Novum)
: מרכיב בעל השפעה משמעותית על האירועים ביצירה (או מספר מרכיבים), אשר אינו מתקיים במציאות כפי שהיא (או כפי שהיא נתפסת בתרבות ההגמונית). מקובל לחלק את יצירות המד"ב לשני ז'אנרים נפרדים: מד"ב ופנטסיה. יצירות מד"ב מובחנות בכך שהנובום המופיע בהן מנוסח במסגרת הפרדיגמה המדעית-מטריאליסטית, בעוד יצירות פנטסיה מובחנות בכך שהנובום המופיע בהן מבוסס על מה שניתן לכנות העל טבעי, או הקסום. נושאים נפוצים המשמשים כנובום במד"ב הם מסע בחלל, מסע בזמן, רובוטים, מחשבים בעלי אינטליגנציה מלאכותית, חייזרים, מוטאציות גנטיות, הכלאה בין בני אדם ומכונות, תוצאותיה של מלחמה גרעינית, וכדומה. יצירות מד"ב מתרחשות לרוב בעתיד מדומיין של העולם כפי שהיה בעת בה חוברה היצירה, ובוחנות את ההשלכות של התפתחות הטכנולוגיה על האדם והחברה. נושאים נפוצים המשמשים כנובום בפנטסיה הם קסמים, דרקונים, גיבורים בעלי כוחות על טבעיים, גזעים שונים דמויי אדם כמו פיות, גמדים, אלפים, וכדומה. העולמות בהם מתרחשים ספרי פנטסיה לרוב אינם מתועשים, ומופיעה בהם לעתים קרובות נימה של שלילה כלפי תיעוש ועיור.  במהלך שנות השמונים והתשעים הופיעו גם תת-ז'אנרים נוספים המשלבים בין אלמנטים מתחום המד"ב והפנטסיה, כגון "פנטזיה אורבנית" ו- "סטים פאנק".

הגעתו של הז'אנר לישראל הינה תוצאה של "יבוא תרבותי", אשר מהלכו נותח בהרחבה בעבודתה של שגיב-נקדימון (1999). לטענת שגיב נקדימון (1999), בעוד שהיצירה המקורית בתחום המד"ב דלה למדי, יצירות מד"ב מתורגמות הופצו בישראל ברציפות החל משנות החמישים, וביתר שאת בסוף שנות השבעים ותחילת שנות השמונים. לאחר דעיכה בתרגום ובהפצה של יצירות אלה במהלך שנות השמונים, הם חוו פריחה מחודשת בשנות התשעים ובראשית העשור הנוכחי. סרטי קולנוע וסדרות טלוויזיה הקשורים לז'אנר מיובאים לארץ בצורה סדירה יחסית החל משנות השבעים ועד לימינו.  בין שאר האלמנטים התרבותיים שיובאו לארץ, שגיב-נקדימון (1999: 84-98) מונה גם את חובבות המד"ב. בדומה מאוד לדפוס שבא לידי ביטוי בתרגומן של יצירות ספרותיות, חובבות המד"ב פרחה בישראל בסוף שנות השבעים ובתחילת שנות השמונים, נעלמה כמעט כליל במהלך שנות השמונים, וחודשה בשנות התשעים. אולם בעוד הגל הראשון של חובבות מד"ב בישראל קודם בעיקר על ידי מהגרים – מאפיין אשר מדגיש את היותה של פעילות זאת פרקטיקה מיובאת – פעילות החובבים הנוכחית מאורגנת בעיקר על ידי ישראלים ילידי הארץ. זאת ועוד, לפעילות החובבים בעשור האחרון מאפיינים ייחודיים, אשר אחד מהבולטים מביניהם הוא פיצול חברתי וארגוני. קבוצות וארגונים שונים ומגוונים מקיימים פעילות נפרדת סביב תחומי חובבות ספציפיים, ובהזדמנויות שונות גם משתפים פעולה זה עם זה. 

כפי שניתן לראות מהציטוט שבפתח הקדמה זו, ליצירתן של קבוצות חובבים במסגרת רשת האינטרנט היה תפקיד מכריע בעיצובה של חובבות המד"ב בעשור האחרון. למרות שרשתות חברתיות של חובבים התקיימו גם לפני הפיכת האינטרנט למדיום תקשורתי נפוץ, השפעתו על השדה היתה כה גדולה, עד שכיום לא ניתן להפריד את תיאורו של השדה מתיאורן של הפעילויות והקבוצות הרלוונטיות באינטרנט. ההתפתחות של רשתות חברתיות רחבות היקף יחסית של חובבים ברשת האינטרנט החלה בסוף שנות התשעים עם הופעתם של פורומים ייעודיים באתרים ישראלים דוברי עברית, אשר במסגרתם נוצרו קשרים חזקים ומתמשכים סביב העיסוק במד"ב וביצירות ותת-ז'אנרים ספציפיים. 

פורומים באינטרנט קשורים לשינוים חשובים בתחום החובבות, ובעיקר לפיצול המאפיין תחום זה. הכניסה של קבוצות מגובשות של חובבים לתחום כוננה אותו, למעשה, כשדה (בורדייה, בדפוס-ב): מרחב חברתי המכיל עמדות מרובות שביניהן מתקיימים יחסי גומלין מתמשכים. היחסים בין עמדות בשדה מופיעים בפועל כיחסים בין קבוצות – במקרה זה, קבוצות של חובבים הנוצרות סביב משטרי ערך מסוימים
. קבוצות אלו משתמשות במשאבים המשותפים לחברים בהן על מנת לנסות ולהשליט את תפישתן אודות צורתו הראויה, אודות מוצרים ספציפיים הנוצרים במסגרתו, ואודות מערכת המשמעויות אותה חולקים הנמצאים בו. כיוון ששינויים משמעותיים בתצורת השדה מקורן לרוב בפעולה הקולקטיבית של רשתות חברתיות, הבנת תפקודו של הון חברתי בשדה היא מהותית להבנת התצורה שלו והשינויים המתרחשים בה. 
לפיכך, השאלה שניצבת במוקד של עבודה זו היא כיצד השפיעה היצירה של הון חברתי במסגרת פורומים באינטרנט על מבנה שדה חובבות המד"ב בישראל? על מנת לענות על שאלה זו, אסקור תחילה תיאוריות ומחקרים קודמים שעסקו בחובבות, על מנת ליצור המשגה הולמת של הנושא. לאחר מכן, אתאר את ההתפתחות ואת המבנה של שדה חובבות המד"ב בישראל. לבסוף, אתאר את האופן שבו נוצר הון חברתי בפורומים אינטרנטיים בהם נוצרו קבוצות של חובבי מד"ב, ואת האופן שבו מומר הון זה לכדי עמדה בשדה ובכך משפיע על מבנהו.

1. מבוא

בפרק זה ייסקרו מחקרים ותיאוריות בספרות הקיימת אודות חובבות, אשר נכתבו ברובם כחלק מגוף הידע שהצטבר סביב הייצור והצריכה של תרבות פופולארית. רוב הכתיבה בתחום זה חדורה בשיפוטים מוסריים של תופעת החובבות, כאשר חלק מהכותבים רואים בה תופעה פסולה המעידה על כפיפות להגיון הצרכני של התרבות הפופולארית אשר נתפשת כפסולה, וחלקם רואים בה תופעה חתרנית בעלת פוטנציאל משחרר ומעצים. לפיכך, אתייחס בהרחבה לכתיבה זו, ואנסה לחלץ ממנה מסגרת מושגית הולמת אשר תספק בסיס תיאורטי למחקר מבלי להכיל בתוכה שיפוט מוסרי. לאחר מכן, אתייחס בקצרה לתיאוריות ומחקרים קודמים העוסקים בקשרים שבין חובבות, הון  חברתי, ותקשורת מתווכת מחשב (CMC). 

1.1 חובבות וצריכה תרבותית – סקירה תיאורטית

תופעת החובבות (fandom) אינה ייחודית לתחום המד"ב, ונידונה בהרחבה בספרות המחקרית, בעיקר זו העוסקת בלימודי תרבות (cultural studies). מחקרים בנושא זה נוטים לשיפוט ערכי של תופעת החובבות, בעיקר סביב המתח שבין כפיפות להגמוניה התרבותית ובין חתרנות כנגדה. להלן אסקור את ההתפתחות ההיסטורית של מגמות מרכזיות בחקר החובבות, תוך התמקדות במסורת המחקרית שצמחה במסגרת תחום לימודי התרבות (Cultural Studies), ואנסה להציג גישה הבוחנת תחום זה מבלי להציע שיפוט ערכי.

המילה חובבות משמשת ככינוי לאוסף של פרקטיקות שהתגבשו במהלך המאה העשרים סביב מספר סוגים של מוצרים תרבותיים שהמשותף לכולם הוא הדרתם מקאנון התרבות הגבוהה והגדרתם כ"פופולאריים"– ספורט, מדע בדיוני, אופרות סבון טלוויזיוניות, ספרי בלשים, מוזיקת רוק וכדומה. מחקרים העוסקים בחובבים לרוב מבחינים אותם מצרכנים "רגילים" באמצעות שני מאפיינים עיקריים: צריכה אינטנסיבית וחוזרת של מושאי החובבות, ופעילות הקשורה למושאים אלו שאינה מתמצה בצריכתם. ג'נקינס, לדוגמה, מגדיר חובבי מדיה כ"צרכנים שגם מייצרים, קוראים שגם כותבים, צופים שגם משתתפים" (Jenkins, 1992: 208). 

הניסיונות להבין את תופעת החובבות במסגרת מדעי החברה ולימודי התרבות יצרו ריבוי של המשגות שלא התגבשו לכדי גוף קוהרנטי של ידע. המאפיין המרכזי של תחום זה, טוען הילס (Hills, 2002:3), הוא הנטייה לשיפוט מוסרי מצד החוקרים. הילס (Hills, 2002:3-9) משער כי המקור לנטייה זו הוא המתח שנוצר בין התפישה העצמית האידיאלית
 המאפיינת את האינטלקטואלים האקדמיים ובין זו המאפיינת את החובבים
. כל אחת מקבוצות אלו מתייחסת אל אובייקטים באופן המנוגד לזה של הקבוצה השנייה: בעוד אקדמאים רואים התייחסות נכונה לאובייקט ככזו המבוססת על רציונאליות, מרחק ביקורתי וידע מועדף [privileged], חובבים רואים התייחסות נכונה לאובייקט ככזו הנובעת מתשוקה והשתקעות [Immersion] בתוך החוויה אותה הוא מייצר, כשהבנתו מתאפשרת רק מתוך חיבור רגשי מעין זה. התוצאה היא שהמשגות של חובבות בידי אקדמאים כמעט לעולם אינן מצליחות להתחמק מ"דואליזמים מוסריים" (moral dualisms) המתבטאים בנטייה לשפוט הן את התרבות האקדמית והן את החובבות במושגים של טוב ורע, ונוקטות עמדה ביחס לדילמות האופפות את נושא החובבות, תוך הזנחת המורכבות והעמימות המתקיימות בשני האתרים. 

תפישות מוקדמות של חובבות נטו להתמקד בהתנהגותם הצרכנית החריגה של חובבים, המתבטאת בצריכת יתר של אובייקט החובבות ובהעדר ריחוק ביקורתי כלפיו (לסקירה וביקורת של תפישה זו ראוJenkins, 1992 pp.12-15, Jenson, 1992,), לרוב תוך שלילתה והצגתה כתופעה פתולוגית. מחקרים מסוג זה הבחינו בין חובבים ובין צרכנים אחרים של תרבות פופולארית בעיקר על פי עוצמת הרגש שלהם כלפי אובייקט החובבות (שנוסחה לעתים כ"אובססיה"), בלי לנסות לבחון את ההקשר התרבותי הרחב יותר של צריכה תרבותית (אלא רק כנורמה שביחס אליה נמדדת הסטייה של חובבים). חלק ממחקרים אלו אף המשיגו את החובבות כסימפטום של בעיות אישיותיות או תפקוד חברתי לקוי (לדוגמה, Caughey, 1978, Burchill,1986). נגד גישה זו נמתחה ביקורת רבה בטענה כי היא שופטת את החובבות כתופעה פתולוגית בלי לנסות להבינה מנקודת מבטם של החובבים עצמם, והיא איבדה מחשיבותה עם כניסתם לתחום של חוקרים במסגרת תחום לימודי התרבות. חוקרים אלה, שלרוב היו בעצמם חובבים וככלל היו בעלי תפישה אמפתית יותר ביחס לתופעה
, פעלו במסורת המחקרית של אסכולת ברמינגהם, תוך יציאה כנגד תפישת הצרכנות של תרבות פופולארית שצמחה במסגרת התיאוריה הביקורתית (Critical Theory) המוקדמת, בעיקר זו של אסכולת פרנקפורט.

להלן אציג בקצרה את עיקרי התיאוריה הביקורתית כפי שהתגבשה במסגרת אסכולת פרנקפורט ובהגותו של בורדייה, ולאחר מכן את צמיחתם של מחקרי החובבות במסגרת אסכולת ברמינגהם. הוגי אסכולת פרנקפורט (ובפרט אדורנו, שהיה מבקר האומנות המרכזי של האסכולה) הפרידו בין צרכנות של תרבות גבוהה וזו של תרבות נמוכה. בעוד ביצירה וצריכה של אומנות גבוהה זיהו היבטים החותרים תחת האידיאולוגיה הקפיטליסטית ופוטנציאל משחרר, הם נטו לראות בתרבות הפופולארית "תעשיית תרבות" שמבצעת "הונאת המונים" ומשמשת אמצעי מרכזי בשעתוק הקפיטליזם ובמניעת התעוררותה של תודעה מעמדית. צרכני התרבות הפופולארית נתפשו בעיניהם כאנשים "חד ממדיים" שמונעים על ידי הצרכים הכוזבים אותם יוצרת ומספקת תעשייה זו (דוגמאות בולטות הן אדורנו והורקהיימר, 1993, ומרקוזה, 1969). חובבים, העוסקים באינטנסיביות בחומרי התרבות הפופולארית, עשויים להיתפש במסגרת הגיון זה כדוגמה קיצונית ביותר של "האדם החד ממדי" (מרקוזה, 1969)
. הם צרכנים אובססיביים ושטופי מוח של תעשיית התרבות שיוצרת אצלם "תודעה כוזבת" ומונעת מהם כל אפשרות של תודעה ביקורתית והתנגדות למציאות הקפיטליסטית הדכאנית
. 

בעוד אסכולת פרנקפורט התבססה בעיקר על תפישותיו של מרקס וממשיכיו במסורת הניאו-מרקסיסטית, תיאורטיקנים אחרים ניסחו תפישות ביקורתיות ביחס לצריכה תרבותית בהתבסס על מקורות מגוונים יותר, במסגרת המסורת הצרפתית הסטרוקטורליסטית והפוסט-סטרוקטורליסטית. בורדייה, אחד מהחשובים שבהם, פיתח ניסוח חשוב של היחס בין התרבות הגבוהה והתרבות הפופולארית, ושל הקשר בינו ובין צרכנות תרבותית. כיוון שבהמשך עבודה זו אזדקק לתפישתו הרחבה יותר, אציג כאן את עיקרי עמדתו בהרחבה יחסית. 

בורדייה מגדיר יצירות תרבותיות (ספרים, ציורים, מוזיקה וכדומה) כסוג ספציפי של נכסים סמליים. נכסים סמליים (symbolic goods) הם אובייקטים (קונקרטיים או מופשטים) בעלי שני היבטים: כלכלי וסמלי. בעוד בחברות קדם מודרניות היבטים אלו מעורבים זה בזה ללא התר
, עם התפתחות המודרניות, הקפיטליזם וחלוקת העבודה נוטים היבטים אלו של הנכסים הסמליים להינתק זה מזה בתהליך ששיאו ביצירתם של תחומים בעלי אוטונומיה יחסית (כלכלה, אומנויות, מדעים, משפט, וכדומה), אותם הוא מכנה בשם שדות. שדות הם תחומי פעילות אשר החוקיות המסדירה את הפעילות בהם אינה כפופה לחוקיות המסדירה את פעילותם של תחומים אחרים
.

תהליך זה מורגש במלוא עוזו בתחום היצירה התרבותית: לטענתו של בורדייה, במאות השנים האחרונות, ובעיקר מאז המאה ה-19, התנתקה העשייה התרבותית מכפיפותה להקשרים חיצוניים, כגון דת ופוליטיקה, ויצרה תחום אוטונומי יחסית של ייצור וצריכה של נכסים סמליים, המכונה בפי בורדייה שדה הייצור התרבותי (Bourdieu, 1996), או שדה הייצור וההפצה של נכסים סמליים (בורדייה, בדפוס-ב). בורדייה קושר בין כינונו של שדה זה ובין התפתחות הקפיטליזם: ראשית, הופעתו של קהל לקוחות גדול ואנונימי אפשר ליוצרים להתנתק מתלותם במוסדות (כגון כנסיות ומדינות) ופרטים (פטרונים או מצנטים) בעלי תביעה להשפעה על היצירה, ושנית, הופעתם של יוצרים שיצירותיהם מיועדות לענות ישירות על דרישות הצרכנים בשוק אפשרה את הופעתו של ניגודם הערכי, בדמות גוף נפרד של יוצרים שיוצא במוצהר כנגד תפיסה מסחרית של אומנות ותובע עבורה ערך סמלי טהור שלא ניתן לרדוקציה למונחים כלכליים. התביעה לערך סמלי זה והניגוד שלו לערך הכלכלי מתבטאת באופן הברור ביותר בתפישתה של יצירת המופת כ"מעבר לכל מחיר" (priceless) ובהופעתו של אידיאל ה"גאון", האמן היוצר שנדחף אל היצירה גם בניגוד לתועלתו האישית ושהיצירה היא בעיניו חזות הכל.

התוצאה של תהליך זה היא הופעתם של שני "תת-שדות" בכל שדה (או תחום יצירה לגיטימי) – שדה הייצור בקנה מידה גדול, והשדה המתוחם (או שדה הייצור בקנה מידה קטן). היצרנים  בשדה הייצור בקנה מידה גדול מייצרים עבור הקהל הרחב,  והצלחתם נמדדת במכירות. היצרנים בשדה המתוחם מייצרים עבור קהל מצומצם של מומחים, והצלחתם נמדדת בכבוד והערכה מצד עמיתים שהם מתחרים קליינטים בו זמנית – ובעיקר מצד אלו שכבר זכו להערכה. המאבקים בשדה המתוחם מתרכזים בעיקר סביב מה שבורדייה (בדפוס-ב: 5) מגדירו בתור "שאלת האורתודוקסיה, כלומר שאלת הקריטריונים המגדירים את הביצוע הלגיטימי של סוג נתון של פרקטיקה תרבותית" – מהו "ציור אמיתי", מהו "רומאן אמיתי", אילו יצירות נחשבות ליצירות מופת. אולם מתחת למאבק מתמיד זה, טוען בורדייה, נמצא קונצנזוס עמוק יותר לגבי סוגי הפרקטיקות הניתנות ללגיטימציה. ספרות גבוהה, ציור ומוזיקה הן פרקטיקות לגיטימיות, הקולנוע, הצילום, מוזיקת הג'ז וכדומה הן פרקטיקות לא לגיטימיות אולם ניתנות ללגיטימציה (legitimatable) ואילו בישול, אופנה ומלאכת יד נחשבות לפרקטיקות שלא ניתנות ללגיטימציה. 

ההבדל במידת הלגיטימיות של סוגי הפרקטיקות השונים קשור לקיומו ומעמדו של שדה הקידוש והשימור. הפרס האולטימטיבי המוענק למנצח בתחרות על האורתודוקסיה (במונחיו של בורדייה, למי שהצליח להפוך את העדפותיו התרבותיות להון לגיטימי בשדה), הוא קבלת הכרה מידי המוסדות המקדשים והמשמרים – אקדמיות לאומנות, גלריות, מבקרים, כתבי עתם, מערכת החינוך, וכדומה. פרקטיקות שאינן קשורות למוסדות מסוג זה אינן ניתנות ללגיטימציה, ואילו פרקטיקות שמוסדות הכינון וההכרה הקשורים אליהן אינם מסוגלים לכפות את תפישתם על העוסקים בהן אינן יכולות להפוך לתרבות גבוהה ונשארות כסוג של "תרבות בינונית" (Middle brow art).

מוסדות הקידוש וההכרה מקבעים את הלגיטימיות של תפישות מסוימות של השדה על ידי אלימות סימבולית (כפיה של שרירותיות תרבותית), ויוצרים בקרב הכפופים להם הביטוס – סכמה גנרטיבית מופנמת של פרקטיקות, נטיות, שיפוטי ערך, דפוסי פעילות וטעם, וכדומה – המבוסס על ההבחנות התרבותיות שנוצרו במאבקים הכוחניים בשדה ומשקפות אותם. למוסדות אלו יש השפעה חשובה מעבר לגבולות השדה, הנובעת מהאלימות הסימבולית המופעלת במערכת החינוך (המהווה חלק חשוב מהם). כפי שמצהיר בורדייה: "מערכת החינוך...מצליחה להשיג מאלו המופקדים בידי (כלומר, במשטר של חינוך חובה, מכל האנשים) את ההכרה בחוק התרבותי, הכרה המובלעת אובייקטיבית באי הכרת אופיו השרירותי של חוק זה". (בורדייה, טרם פורסם-ב). ההשפעה של מערכת החינוך על הצריכה התרבותית של המעמד הנמוך מתבטאת בכך שבני מעמד זה מכירים בלגיטימיות של הפרקטיקות של התרבות הגבוהה – אולם לא יכולים לקחת בהם חלק, כיוון שההביטוס האופייני להם קשור לטעמים ונטיות שחסרים את הלגיטימיות השמורה לתרבות הגבוהה. ההביטוס של השחקן, הקשור למיקומו במבנה החברתי, קובע את האסטרטגיות שבהן ינקוט ואסטרטגיות אלו יוצרות מחדש מבנה חברתי זה, וכן הלאה. 

חקר החובבות נקשר לרוב להתנגדות לתפישה הביקורתית הקלאסית הנ"ל. התנגדות זו מתבטאת בטענה כי קיים פוטנציאל חתרני ומתנגד בצרכנות של תרבות פופולארית. הבסיס התיאורטי לטענה זו הוא בתפישות המתרכזות בכוחם של החלשים ובצרכים המהותיים (בניגוד ל"צרכים הכוזבים") שלהם. מרכזית מבין תפישות אלו היא התיאורטיזציה של "הפרקטיקות של חיי היומיום" אצל דה סרטו (de Certeau, 1984)
, היוצאת, בין השאר, כנגד תפישת ההיגיון של הפרקטיקות אותה פיתח בורדייה (Bourdieu, 1977)
. לטענתו, יש להבחין בין ההגיון האסטרטגי של פרקטיקות המופעלות מתוך עמדת כוח (שאכן תואם את רעיון ה"אסטרטגיה" של בורדייה), ובין ההגיון הטקטי של פרקטיקות המופעלות מתוך עמדת חולשה. פרקטיקות אסטרטגיות – המאפיינות מערכות עתירות הון (מסוגים שונים: תרבותי, כלכלי, וכדומה) כגון התרבות הגבוהה, העיר, מוסדות מדעיים וכו'  – מונחות על ידי "כלכלה של מקום ראוי" שנועדה להגביר את ההון של המוסדות המפעילים אותם ולהנציח את קיומם (de Certeau, 1984: 55)
. אולם פרקטיקות של החלשים אינן כפופות לאותו ההגיון (כפי שטוען בורדייה), אלא מונחות ע"י היגיון "טקטי". במילותיו של דה סרטו: 

"אני מכנה בשם...'טקטיקה' חשבון ש אינו יכול להסתמך על 'הראוי' (מיקום מרחבי או מוסדי), וגם לא על גבול המבחין את האחר כטוטאליות בת הבחנה. המקום בו מתבצעת הטקטיקה שייך לאחר. הטקטיקה חומקת אל מקומו של האחר באופן מקוטע, בלי להשתלט עליו במלואו ומבלי יכולת לשמור על מרחק ממנו. אין לה בסיס שבעזרתו היא יכולה לנצל את היתרונות שצברה, להכין את התפשטותה, ולהבטיח לעצמה עצמאות מנסיבות הרגע... היא אינה שומרת לעצמה את שהיא זוכה בו (what ever it wins, it does not keep)... החלשים חייבים לנצל לצרכיהם כוחות זרים להם. הישג זה נובע מרגעי החסד בהם הם מצליחים לשלב יסודות הטרוגניים...; הסינתזה האינטלקטואלית של מרכיבים אלה אינה יוצרת שיח (discourse) אלא את ההחלטה: את המעשה והאופן שבו ממומשת הזדמנות." (de Certeau, 1984, xix).

טקטיקות אלו אינן מופנות ישירות כנגד המערכת, וממילא אינן יכולות לנצח אותה, אולם הן מאפשרות למוכפפים לנצל אותה לצרכיהם – גם אם לא להשתמש ברווחים כדי ליצור הון ועמדה מתמשכים. כמו כן, טקטיקות אלו חסרות היסטוריה חברתית כיוון שחולשתן והיעדר ההון של המחזיקים בהן מונעת את התמסדותן. כלומר, אין "הביטוס" שגורם לצרכנים להפעיל אסטרטגיות מסוימות, אלא אלתור אינסופי וניצול של אפשרויות הנקרות בפני הצרכן בו בזמן שה"אסטרטגיות" המופעלות על ידי התרבות הדומיננטית ממשיכות לשעתק את המבנה החברתי.

בהסתמך על תיאורטיזציות מסוג זה, החלו מחקרי חובבים בשנות השמונים והתשעים לשים את הדגש על השימוש היצירתי שהם עושים בטקסטים המיוצרים במסגרת התרבות הפופולארית. שימוש זה נתפש כמנוגד לאידיאולוגיה הדומיננטית ולאינטרסים של יצרניהם, וכמקור להעצמה אישית וקולקטיבית. ניתן לחלק את המחקרים בגישה זו לשני זרמים מרכזיים (שאינם מוציאים זה את זה לחלוטין): הזרם הראשון נשאר צמוד במידה רבה לתפישת ההמון של דה סרטו ומנסה לאתר התנגדות לאידיאולוגיה הדומיננטית באופן שבו ה"קהל" – (audience) האנונימי, או המאופיין על ידי קטגוריות רחבות (בעיקר נשים, ובני מיעוטים אתניים) – מפענח את מוצרי התרבות הפופולארית ומשתמש בהם. חוקרים מזרם זה רואים בחובבות המשך טבעי של פרקטיקות חתרניות מסוג זה, או הקצנה שלהן, ונוטים להמעיט בערך ההבדלים בין חובבות וצריכה תרבותית גרידא. הזרם השני נותר צמוד יותר לתפישה הקלאסית של אסכולת ברמינגהם ומנסה לאתר התנגדות לאידיאולוגיה הדומיננטית במסגרת תת-תרבויות ותרבויות נגד. חוקרים מזרם זה רואים בהתנגדות לתרבות הדומיננטית את אחד המאפיינים העיקריים המבחינים בין קהילות חובבים ובין צרכנים "רגילים".

הגישה הרואה בהגיון של החובבות המשך והקצנה של ההגיון של צריכה תרבותית קשורה למפנה רחב יותר בסוציולוגיה של התרבות. בשנים האחרונות יותר ויותר מחקרים נוטים לשים את הדגש על ההיבט הפעיל (productive) והביצועי (Performative) של הצריכה התרבותית (לדוגמה, Abercrombie & Longhurst, 1998, Gomart & Hennion, 1999, Hennion, 1999, Fiske, 1992)
. לגישה זו חשיבות רבה בניתוח של צריכה תרבותית בכלל, בהעבירה את הפרשנות מההקשר המקרו חברתי המופשט והתיאורטי להקשר הקונקרטי שבו היא מתבצעת. דוגמה בולטת ליישום של תפישות מסוג זה לתחום החובבות מופיעה אצל פיסק, שממשיג את תופעת החובבות במסגרת ניתוחו את "הכלכלה התרבותית הפופולארית" (Fiske, 1987: 309-326). 

תפישתו של פיסק מבוססת על ניסיון לשלב את מושג ההון התרבותי של בורדייה (בעיקר Bourdieu, 1980, 1984), עם תיאורטיזציות (לעתים קרובות סותרות לחלוטין) של הוגים כמו גראמשי (2004), באחטין (Bakhtin, 1981, 1984) וולושינוב (Volosinov, 1973 ), בארת המוקדם (1972, 1975), , דה סרטו (de Certeau, 1984), פוקו (1996), ועוד כהנה וכהנה. לטענתו, במקביל להון התרבותי הלגיטימי אותו ממשיג בורדייה מתקיים גם הון תרבותי פופולארי, "... [ה]מורכב ממשמעויות והנאות הזמינים לכפופים על מנת להביע ולקדם את האינטרסים שלהם. זהו אינו מושג חד משמעי, אלא פתוח למגוון של ארטיקולציות, אך הוא תמיד מתקיים בהקשר של התנגדות לכוחות השולטים" (the forces of domination)" (Fiske, 1987:314 ). 

במאמר מאוחר יותר (Fiske, 1992) פיסק מתייחס ספציפית לחובבות, וטוען לקיומה של "כלכלה תרבותית של חובבות". לטענתו של פיסק, פעולותיהם של חובבים נובעות מהביטוס הקשור למעמדם הנמוך: בניגוד להביטוס הבורגני המתייחס לטקסט ולאמן ביראת כבוד, ההביטוס של המוכפפים מסרב לנתק את המוצר התרבותי מחיי היומיום ומנסה לנכס אותו אליו; בעוד שבהביטוס הרשמי הידע משמש להבחנה בין טקסטים, ידע של חובבים משמש להגדלת הכוח של החובב על הטקסט והיכולת שלו להשתתף בו. ההביטוס הדומיננטי משתמש בידע על היוצר כדי להעצים את היכולת להעריך את העבודה, בעוד ההביטוס הכפוף משתמש בו כדי להבין את תהליכי ההפקה של הטקסט וכך להשיג כוח ואדנות ביחס אליו, ובכך לקרב אותו אל חיי היומיום שלו. לבסוף, בעוד הון תרבותי דומיננטי ניתן להמרה להון כלכלי, הון תרבותי פופולארי לרוב אינו ניתן להמרה (בעיקר כיוון שאין לו ערך במסגרת מערכת החינוך). מלבד השימוש המזדמן במושג "הון תרבותי של חובבים" במקום "הון תרבותי פופולארי", ובמושג "כלכלה תרבותית של חובבים" במקום "כלכלה תרבותית פופולארית", אין כמעט הבדל בין המשגתו של פיסק את החובבות ובין המשגתו את הצריכה התרבותית הפופולארית בכלל (ואכן, הוא משתמש במאמרו בשני המושגים באופן בלתי מובחן). בהתאם, פיסק מסיים את מאמרו בטענה שחובבים הם צרכנים מועצמים ותו לא – כלומר, שהכלכלה התרבותית של חובבים אינה שונה בשום צורה מהותית מהכלכלה התרבותית הפופולארית בכלל. ביקורות רבות וטובות כבר נמתחו על גישתו של פיסק (לביקורת מושחזת במיוחד, ראו (McGuigan, 1992, 70-78). ביקורות אלו מתייחסות לתפישת הצרכנות התרבותית של פיסק, ולא לתפישתו את תופעת החובבות ולכן אינן רלוונטיות לעבודה זו. אולם חשוב לי לציין שתי ביקורות מרכזיות על מידת הרלוונטיות של תפישת "טעם כביצוע" בכלל ושל תפישתו של פיסק בפרט, שהראשונה מביניהן נוגעת לטשטוש הייחוד של תרבות החובבים, והשניה – הנוגעת ישירות לפיסק – נוגעת לשימוש הבעייתי שלו במושגיו של בורדייה. 

למרות חשיבותה של גישת ה"טעם כביצוע" בהקשר של מחקר צריכה תרבותי, גישה זו בעיתית ליישום בהקשר של חובבות. הנטייה של מחקרים מגישה זו להדגיש משמעויות הנוצרות ברמה האישית (במידה רבה כתוצאה מההסתמכות התיאורטית על דה-סרטו), ולא כאלו המתעצבות במסגרת תת-תרבויות (Jenkins, 2001: xx) גורמת לטשטוש בין חובבים ובין צרכנים שאינם חובבים, ולחוסר תשומת לב להיבטים הקהילתיים והקונטינגנטיים של פרקטיקות חובבות. הבנייה של קבוצות חברתיות סביב העיסוק המשותף באובייקט החובבות, המהווה את אחד מהמאפיינים המרכזיים של חובבים, משנה באופן משמעותי את ההקשר של הצריכה התרבותית. בתוך קבוצות מסוג זה נוצרות קונבנציות, "מבני קריאה" (Bennett and Woolacott, 1987), פעילויות משותפות וקריטריונים לביצוע שאינם נובעים מ"הביטוס" מעמדי ערטילאי אלא מתוך האינטראקציה והיחסים שבתוך הקבוצה הרלוונטית. כפי שמציין ג'נקינס (Jenkins, 2001: 49), "בניגוד לקוראים שמתאר דה-סרטו, חובבים זוכים לשמור את שהם מפיקים מהחומרים אותם הם צדים בגניבה (poach) מתרבות ההמונים...טקסטים של חובבים, בין אם הם כתב, אומנות, שיר או וידיאו, מעוצבים דרך הנורמות החברתיות, הקונבנציות האסתטיות, ההנחיות הפרשניות, המשאבים הטכנולוגיים, והמסוגלות הטכנית של קהילת החובבים. חובבים אינם הבעלים של שיירים שאולים שנחטפו מתרבות ההמונים, אלא של תרבות משלהם שנבנתה מחומרי הגלם הסמיוטיים שהמדיה מספקת". אם זה המצב, הרי שההתייחסות לחובבים כאל צרכנים מועצמים ותו לא מאפשרת להבין מעט מאוד ביחס ליצירתיות ולתרבות הייחודית להם.

דוגמה טובה לגישה השמה את הדגש על היצירתיות של חובבים, תוך התעלמות מההקשר הספציפי של פעילות זו, נמצאת אצל אברקומבי ולונגהרסט (Abercrombie & Longhurst, 1998: 138-140). שממיינים צרכני תרבות לאורך ציר של מעורבות קהל (audience involvement). בקצותיו של ציר זה נמצאים צרכנים מצד אחד, וזעיר-יצרנים (petty producers) מצד שני, כשבין שני הקצוות הללו ניתן למצוא  – מהסביל ועד לפעיל  – חובבים (fans), מעריצים (cultists) ומעריצים אדוקים (enthusiasts)
. התוצאה של מיון זה היא הפיכת ההבדלים שבין חובבים, צרכנים, ויצרנים להבדלים כמותיים הבאים לידי ביטוי ברמה האינדיבידואלית, תוך הזנחה יחסית של השפעת הסביבה החברתית של החובבים. הטענה כי ניתן לקרוא ציר זה כ"מסלול קריירה" של חובבים (Abercrombie & Longhurst, 1998: 141) מלמדת על תפישה אוניברסליסטית וחד ממדית של פעילות זו, שלא מעניקה מקום להבדלים במסלולי קריירה המתקיימים בקבוצות שונות של חובבים
, ומנגידה בין ה"צרכן" המתחיל ובין "היצרן" בעל העמדה, תוך העמדתם זה מול זה כקטבים הכרחיים.

הביקורת השנייה נוגעת לפיסק באופן ספציפי, ובעיקר לאופן שבו הוא משתמש במושגיו של בורדייה. פיסק קורא את בורדייה באופן סלקטיבי: הוא מתעלם כליל מסוגים אחרים של הון (כגון הון חברתי, שעל רקע הביקורת לעיל הוא רלוונטי מאין כמוהו לנושא החובבות) ומנתק את רעיון ההביטוס מדימוי השדה, המרכזי לתפישתו התרבותית של בורדייה. בכך הוא הופך את ההון התרבותי לקטגוריה עקרה מבחינה מחקרית: במקום לתפוש אותו כתופעה גנרטיבית המייצרת פרקטיקות מגוונות שנשפטות בתוך שדה קונקרטי, פיסק קובע אפריורית את צורתו של ההון התרבותי, בלי לחקור את האופן בו הוא מתממש בפועל. טענתו של פיסק שהון תרבותי לא רשמי משמש (is used) כדי למלא חוסר שקיים בקרב המעמדות המוכפפים – החוסר בהבחנה שאינה מבוססת על מעמד – היא התייחסות תועלתנית מהסוג שבורדייה מתנגד אליו בחריפות רבה (וראו לדוגמה, Bourdieu, 1998, pp. 79-81). לפיכך, בניגוד למה שעשוי להשתמע מהתיאורטיזציה שלו, חובבים נשארים לדידו של פיסק קטגוריה חברתית הומוגנית ופוזיטיבית. הכלכלה התרבותית שלהם חסרת משמעות אמיתית בהיעדר התייחסות אמיתית להיבטים הדינמיים, הפעילים והכוחניים המשתמעים מרעיון זה. 
בניגוד לטשטוש שבין חובבים ובין צרכנים המופיע בגישה שנסקרה לעיל, מחקרים הבוחנים את תופעת החובבות כסוג של "תת-תרבות"
 או "תרבות נגד" (Yinger, 1960) מצגים אותה כביטוי של חתרנות והתנגדות לתעשיית התרבות ולערכיה הקפיטליסטיים תוך הנגדתה לצרכנות "רגילה" של תרבות פופולארית. בעוד המחקרים המוקדמים שנערכו במסגרת המכון למחקר תרבות עכשווי (ה- CCCS) עסקו בתת-תרבויות שביטאו את התנגדותן לסדר החברתי באופן גלוי ומופגן דרך סגנון מוחצן וטקסים מבחינים (יצירות קלאסיות הן Hall & Jefferson, 1979 ו- Hebdige, 1979), המחקר המאוחר יותר שם את הדגש על המסוגלות ועל היצירתיות של קבוצות שמידת החתרנות שלהם אינה כה גלויה לעין ומפורשת – כגון חובבים (דוגמאות בולטות הן 1992, Jenkins, 1992, Grossberg, 1992, Tulloch & Jenkins, 1995)
. גישה זו הופכת על פיה את התפישה הרואה בחובב גרסה מוקצנת של צרכן התרבות הפופולארית הנשלט והפסיבי ומנסה להקנות לו לגיטימציה יתרה על ידי הצגתו כ"חתרני". היצירתיות של חובבים מפורשת במסגרת מסורת מחקרית זו כסוג של "תרבות עממית" החותרת תחת זו ההגמונית, ומשמשת את החובבים עצמם לצרכיהם האישיים, צרכים המנוגדים לאלו של יצרני התרבות המעוניינים בשליטה ובכסף. 
המחקר החשוב ביותר בגישה זו הוא מחקרו של ג'נקינס (Jenkins, 1992), אודות "חובבי מדיה", קבוצה לא מאורגנת ובעלת קשרים רופפים מאוד של חובבי של סדרות טלוויזיה ברחבי העולם דובר האנגלית, אותם הוא ממשיג כ-textual poachers
. כפי שמעידה כותרתו של ספרו – המהווה פרפרזה על אחד מהפרקים בספרו של דה סרטו (de Certeau, 1984:165-176)  – ג'נקינס מושפע מאוד מהרעיון של צריכה תרבותית כטקטיקת גרילה. אולם בניגוד לפיסק, הוא אינו הוא מתייחס לצריכה תרבותית כתופעה אינדיבידואלית, אלא שם את הדגש על הקהילות הפרשניות (Fish, 1980) הנוצרות סביבה. בהסתמך על חוקרי פולקלור רדיקליים (כגון Fox, 1980 ו-Lipsitz, 1990), ג'נקינס טוען כי קהילות פרשניות של חובבים מהוות "תרבות עממית" (Jenkins, 1992, 269-272).  מושג זה משמש כשם קוד עבור צריכה תרבותית "לגיטימית" (כלומר, כזו שאינה מונעת על ידי "צרכים כוזבים") בעיני חוקרי תרבות ביקורתיים, התופשים תרבויות אלו כמשמעותיות וחיוביות, בניגוד לתרבות פופולארית מחד ולתרבות גבוהה מאידך. 

ג'נקינס מפרט חמישה היבטים של פעילות החובבים כקהילה תת-תרבותית: ראשית, חובבות כרוכה באופן צריכה ייחודי – מרוכז וקרוב, תוך עירוב של קרבה רגשית עם ריחוק ביקורתי. שנית, על מנת להיות חובב יש ללמוד להשתמש בערכה ייחודית של פרקטיקות פרשניות וביקורתיות, כגון דגש על עקביות עלילתית, שילוב של רצינות ומשחקיות (playfulness), יצירה קולקטיבית של "מטא-טקסט" החורג מגבולות המידע המסופק ביצירה וכדומה. שלישית, חובבות מהווה בסיס לפעילות צרכנית מאורגנת, למחאה נגד ביטול של סדרות, לדרישות מצוות ההפקה שלהן, וכדומה. רביעית, היא מכילה מוצרים תרבותיים ייחודיים, שמיוצרים על ידי חובבים מתוך חומרי התרבות הפופולארית עבורם ועבור חובבים אחרים. לבסוף, חובבות מתפקדת כקהילה אלטרנטיבית עבור החברים בה, העונה על בעיותיהם, מספקת את צרכיהם ומהווה בסיס אפשרי לחתרנות כנגד התרבות ההגמונית.

אולם כפי שמציינת מקדונלד (Macdonald, 1998), ג'נקינס מתעלם כמעט לחלוטין מהבדלים, היררכיות ומאבקים פנימיים בתוך תרבות החובבים, ומהשפעתן על פעילותם הממשית. גישתו בוחנת את הפרקטיקות אותן מפעילים חובבים באופן המנתק אותם מחלק ניכר מההקשר החברתי הקונקרטי בו הן מתרחשות. באחד מהמקומות היחידים בספרו שבו מופיעים צדדיו הפחות הרמוניים של עולם החובבות (Jenkins, 1992, 272), ניתן לראות בקלות את הסטנדרט הכפול אותו הוא מפעיל ביחס להסבר של תופעת החובבות:

"תרבות חובבים משתמשת בממד האוטופי בתוך התרבות הפופולארית כאתר לבניית קהילה אלטרנטיבית. החברה הנוצרת סביבה רגישה לצרכים המושכים את חבריה לבידור מסחרי, בעיקר הרצון בשייכות, חברות, קהילה...החיים, לעתים קרובות מדי, אינם עומדים בציפיות אלו. חובבים, כמו כולנו, חיים בעולם שבו הצורות המסורתיות של חיי קהילה נהרסות, רוב הנישואים מסתיימים בגירושין, רוב היחסים החברתיים הם זמניים ושטחיים, וערכים חומרניים לעתים קרובות חשובים יותר מאשר צרכים רגשיים וחברתיים...חובבים מגיבים למצבים לא מספקים אלו, ומנסים ליצור "עולם שכולו סוף שבוע", הפתוח יותר ליצירתיות ומקבל הבדלים, הדואג יותר לרווחה אנושית מאשר להתקדמות כלכלית. גם החובבות, לעתים קרובות מדי, אינה עומדת בציפיות אלו; קהילת החובבים לעתים שופעת ביריבויות וקונפליקטים אישיותיים. גם כאן ניתן למצוא אנשים אגואיסטים ולא נדיבים, חמדנים וגסי רוח, אולם בניגוד למציאות היומיומית, החובבות נשארת חלל שבו ניתן לחדש ולטפח את המחויבות לערכים דמוקרטיים יותר. התנהגות לא קהילתית נתפשת באופן שלילי, כהפרת החוזה החברתי הקושר חובבים יחדיו, ומהווה לעתים קרובות מוקד לזעם קולקטיבי."

בעוד שההיררכיות, האינטרסים והמאבקים של חיי היומיום היומיומיים נתפשים כמשמעותיים – למעשה, משמעותיים עד כדי כך שהם משמשים גורם מסביר ליצירת תרבות החובבות  – ההיררכיות והמאבקים בתוך תרבות זו נתפשים כחסרי השפעה ממשית על חיי החובבים – הם זניחים עד כדי כך שניתן להתעלם לחלוטין מהשפעתם. גישה זו​​, בהתעלמותה מהמורכבות של היחסים והמאבקים המתקיימים בתוך תרבות החובבות ומהקשר שבין יחסים אלו לבין הפרקטיקות האופייניות לקבוצות הנ"ל, עושה עוול למגוון הרחב של הפרקטיקות השונות והמנוגדות שמפעילים צרכני התרבות ביחס למושאי הצריכה שלהם, ומרדדת את העושר והמגוון שבתוך תרבות זאת. גישה זו מזכירה במידה מפתיעה תפישות פונקציונליסטית נאיביות של תרבות בכך שהיא מציבה דימוי של תרבות הומוגנית ומונוליתית העונה על ה"צרכים" של הפרטים המרכיבים אותה.

כפי שטוען הילס (Hills, 2002: 44), המתח שבין שתי הגישות שהוצגו לעיל משקף מתח מהותי המתקיים בתוך תופעת החובבות, אשר נסיון לבטלו יקשה על הבנתה. הילס מנסח בעיה זו תוך שימוש במושגים "ערך שימוש" ו"ערך חליפין". לטענתו, לחוקרי חובבות יש נטייה לעשות רדוקציה של ערך השימוש של האובייקטים של חובבות לערך החליפין שלהם (כלומר, להתייחס אליהם כאל סחורות ואל החובבים כצרכנים הנשלטים על ידי ההגמוניה של תרבות ההמונים), או לחלופין לעשות רדוקציה של ערך החליפין שלהם לערך השימוש שלהם (כלומר, להתייחס אליהם כאל "חומרי גלם סמליים" שמשמשים את החובבים לצרכיהם האותנטיים). על בסיס ניסוח זה, הילס מנסה להציע פשרה אשר משמרת את המתח בין העמדות. לטענתו, חובבים הם אכן "צרכנים אידיאליים" הנענים לאידיאולוגיה הצרכנית וקונים מוצרים חדשים, ממורביליה ו"מרצ'נדייז", אולם בו זמנית הם גם נשאים של אידיאולוגיה אנטי צרכנית, וכל ניסיון להסביר את המתח הזה (ובכך לבטלו) יצור תיאור מוטה וחלקי של חווית החובבות. הפתרון של הילס הוא שימור המתח הזה על ידי הדגשת הדיאלקטיקה שבין "ערך השימוש" של מושאי החובבות ו"ערך החליפין" שלהם. מצד אחד, חובבים מייצרים התנגדות בכך שהם מעדיפים את ערך השימוש של מושאי חובבות – העדפה המתבטאת בהוצאתם מתוך ההיגיון המסחרי הרגיל על ידי שימוש יתר בהם והפיכתם לאישיים  – אולם בו זמנית הם מייצרים מחדש את ערך החליפין בשוקי חליפין פנימיים.


בעוד אני מסכים עם הניתוח של הילס באופן כללי, הייתי מנסח את הבעיה – ואת הפתרון  – באופן שונה. לטעמי, הבעיה אינה הנטייה לנסות ולעשות רדוקציה של ערך השימוש של האובייקטים של חובבות במונחי לערך החליפין שלהם, אלא הנטייה שלא לעשות רדוקציה דומה לאובייקטים המאפיינים את התרבות הגבוהה. עצם קיומם של הסברים שונים לצריכה של תרבות גבוהה ושל תרבות פופולארית משמר את ההיררכיות התרבותיות המקובלות המבנות את התרבות הגבוהה כתחום של פעילות אנושית המובחן על ידי היעדר התועלת שבו, אל מול התרבות הפופולארית שמספקת צרכים רגשיים גסים ונמוכים יותר (לדוגמה Leavis, 1930) או יוצרת ומספקת צרכים אלה בו זמנית (לדוגמה אדורנו והורקהיימר 1993, מרקוזה 1969, 1975). הניסיון להעניק לגיטימציה לפרקטיקות אלה באמצעות מושגים כמו "זהות", "צרכים", "רלוונטיות לחיי היומיום", "תרבות עממית" וכדומה אמנם מפחית מהתיוג השלילי של "תרבות ההמון", אולם תוך שימור ההבחנה הבסיסית בינה ובין התרבות הגבוהה. 

מושג ההון התרבותי של בורדייה מאפשר לחרוג מעבר להפרדה זו: הוא מאחד (לפחות חלקית) את ערך השימוש של מוצרים תרבותיים עם ערך החליפין שלהם
 – איחוד שההיגיון שלו שולט באותה המידה במוצרי התרבות הגבוהה ובמוצרי התרבות הנמוכה. הרעיון מאחורי מושג ההון התרבותי הוא שבאמצעות עוצמה חברתית ניתן להפוך העדפות תרבותיות (המתבטאות באובייקטים חומריים או בגוף ופעולותיו) ל"הון" שהוא בעל ערך ובו זמנית נתפש כבעל ערך בעיני צרכנים בעלי קטגוריות תפישה מתאימות. אם ערכה של העדפה תרבותית מסוימת הוא תמיד תוצר של היכולת של קבוצה חברתית מסוימת להנחיל ערך זה באמצעים כוחניים, הרי שההבחנה בין צרכים אמיתיים וכוזבים אינה רלוונטית. העדפות תרבותיות, לפיכך, נשארות סבוכות ביחסי כוחות, אולם ללא ההנחה האוטופיסטית שקיים הקשר חברתי – עממי או לגיטימי – שיחסי כוחות אלה נעדרים ממנו. "הון תת-תרבותי" (Thornton, 1995) אינו שונה, מבחינה זו, מהון תרבותי לגיטימי. "עולם החובבות" נבדל מ"עולמות אומנות" (Becker, 1982) אחרים בעיקר בגודלו וביכולת המשתתפים בו להפעיל אלימות סימבולית על מי שאינו משתייך אליו
. המשגה זו מאפשרת ניתוח של הפעילות, ההעדפות והטעם של חובבי מד"ב באופן החורג מהמסגרות האנליטיות המקובלות של צריכה פעילה או תרבויות נגד, ומשלב את יתרונותיהן אל תוכו. ניתוח כזה חייב להביא בחשבון שהפעילות, ההעדפות והטעם של חובבי מד"ב מושפעים מקיומו של עולם חברתי מתוחם המבוסס על יצירה של מוצרי תרבות בצד צריכתם, ושנוצר סביבו משטרי ערך בעלי אוטונומיה יחסית והיסטוריה המתנה את הפעולות של השחקנים בתוכו.
עם זאת, תפישתו של בורדייה אינה מספיקה כשלעצמה על מנת לנתח את תופעת החובבות. כזכור, התפישה של בורדייה מבחינה בצורה חדה בין פרקטיקות לגיטימיות ובין פרקטיקות לא לגיטימיות, על בסיס קיומם של מוסדות שימור והכרה. חובבות קשורה מעצם הגדרתה לפרקטיקות לא לגיטימיות (או למצער, ניתנות ללגיטימציה) שלא נוצרו סביבן מוסדות שימור והכרה ולפיכך, על סמך תפישתו של בורדייה, לא יכול להיווצר סביבה שדה מתוחם. מעניין לציין כי בנקודה זו יש הסכמה מלאה בין בורדייה לבין דה סרטו: עבור שניהם צרכנות התרבות הפופולארית היא פרקטיקה שאין לה היסטוריה חברתית בעלת מידה של אוטונומיה וגם לא יכולה להיות לה כזו. בעוד עבור בורדייה הערך של הפרקטיקות הקשורות למעמדות המודרים מהתרבות הגבוהה נקבע באופן חיצוני להם, על ידי מוסדות השימור וההכרה הלגיטימיים, עבור דה סרטו הערך של פרקטיקות מסוג זה הוא תמיד קונטינגנטי, אינדיבידואלי, מאולתר ורגעי. לפיכך, כל עוד נשמרת ההפרדה שבין תרבות גבוהה ובין תרבות נמוכה, לא ניתן להשתמש בתפישתו של בורדייה על מנת להמשיג חובבות כשדה מתוחם. עם זאת, התעלמות מן ההפרדה בין תרבות גבוהה ותרבות נמוכה גם היא אינה מאפשרת להמשיג חובבות – כיוון שמעצם הגדרתה כתופעה הקשורה לתרבות הפופולארית, מחיקת הגבולות של קטגוריה זו מוחקת את ייחודה. פתרון אפשרי לדילמה זו נובע דווקא מהטענות בדבר שחיקתה של ההפרדה בין תרבות גבוהה לנמוכה במסגרת התרבות הפוסטמודרנית. 

בקרב העוסקים במדעי החברה קיימת הסכמה רחבה על כך שבמחצית השנייה של המאה העשרים אופיין של החברה והתרבות במדינות המתועשות השתנה באופן משמעותי – למרות שיש הסכמה חלקית מאוד ביחס לאופי השינוי
. בהקשר התרבותי, מקובל למדי לטעון שיש שחיקה של הגבול שבין תרבות גבוהה ותרבות נמוכה (ראו לדוגמה אצל ג'יימסון, 2002, Collins, 1989, Lash, 1990). לארמנס (Laermans, 1992), בהסתמך על בורדייה, מציע טיעון מעודן יותר בקשר ליחסים המשתנים שבין התרבות הפופולארית ובין האומנויות היפות בעידן הפוסטמודרני. לטענתו, השינוי המרכזי שהתרחש בהקשר זה אינו טשטוש של הגבולות, אלא הופעתם של קאנונים, מסורות וכדומה במסגרת התרבות הפופולארית. במילותיו שלו: "בתרבותנו הפוסטמודרנית העכשווית קיים עדיין מוקד כוח בגלל המשאבים הסמליים יוצאי הדופן והכוח התרבותי של מערכת החינוך. אולם מוקד כוח זה מוקף ברשת סבוכה של תת-תרבויות פריפריאליות שלכל אחת מהן גופים מקדשים והיררכיות אוטונומיות של לגיטימיות. תחת השקפה זו על הפוסטמודרניות התרבותית העכשווית, צומח במסגרתה מצב פולי-היררכי אולם עדיין ממורכז. ז'אנרים וצורות תרבותיות לא לגיטימיים או ניתנים ללגיטימציה הופכים בהדרגה ובעקביות לשדות אוטונומיים של נכסים סמליים. בתוך שווקים תרבותיים אלו מתקיימים קאנונים ומסורות ספציפיים." על סוציולוגיה של פוסטמודרניזם, מציע לארמנס, לזהות את גופי הלגיטימציה התת-תרבותיים שהתפתחו במסגרת התרבות הפופולארית ולבחון כיצד תהליכי היררכיזציה וקנוניזציה מתרחשים במסגרתם.

המשגה דומה מציע גם סקוט לאש (Lash, 1994). לטענתו, בעידן הפוסטמודרני (או כפי שהוא מכנה אותו, "המודרניות הרפלקסיבית") מופיעים שדות מתוחמים של פעילות חברתית בהקשרים רחבים ומגוונים יותר: בקרב אוהדי כדורגל, מעריצים (groupies) של להקות רוק, סוציולוגים, חברי תנועות חברתיות חדשות, וכדומה. המאפיינים העיקריים של שדות אלו הם: קיום של משמעויות ופרקטיקות משותפות, עיסוק בכלים ומוצרים, ייצור פנימי של סטנדרטים ומטרות, הביטוס משותף וערבוב בין ייצור וצריכה. בתוך שדות אלה מתעצבות "קהילות רפלקסיביות", שהרפלקסיביות שלהן מתבטאת במספר היבטים חשובים שלהן: ראשית, החברים בהן לא נולדים במסגרתן אלא בוחרים להשתתף בהן. שנית, הן יכולות להיות פרושות באופן רחב יותר על פני מרחב, ואולי גם על פני זמן. שלישית, הן מעמידות בפני עצמן באופן מתמיד את שאלת יצירתן שלהן, וממציאות עצמן מחדש בתדירות גבוהה הרבה יותר מזו של קהילות מסורתיות. רביעית, ה"כלים" והמוצרים שלהם נוטים להיות לא חומריים אלא מופשטים ותרבותיים. 

ואמנם, מחקרים רבים השתמשו במסגרת התיאורטית הכללית של בורדייה על מנת לנתח את ההיווצרות וההתפתחות של שדות מתוחמים במסגרת התרבות הפופולארית. ביניהם ניתן למנות את ניתוחו של לארמנס עצמו (Laermans, 1992) את התמסדות הספרות הבלשית, את מחקרם של פרית' והורן (Frith & Horne, 1987) אודות ההבחנות שנוצרו במסגרת המוזיקה הפופולארית, את מחקרו של רגב (1990) אודות צמיחתו של שדה הרוק בישראל, את ניתוחה של גוטמן (2005) את שדה ביקורת המוזיקה בישראל, ואת מחקרה של ת'ורנטון (Thornton, 1995) אודות ההבחנות שהתגבשו במסגרת תת-תרבות המועדונים. עבודה זו אמורה לתרום לגוף מידע הולך ומתרחב זה, על ידי הצגת שדה דומה באופיו, שהמוצר התרבותי המרכזי סביבו הוא מתעצב אינו מוכר לרוב כמוצר תרבותי כלל. 

ההתייחסות ל"חובבות" כאל מוצר תרבותי דורשת הסבר. עצם הביטוי "מוצרים תרבותיים" מרמז על הפרדה בין יצרנים וצרכנים. אולם כפי שמציין לאש, במסגרת קהילות רפלקסיביות הפרדה זו מטושטשת, כמו גם הגדרת ה"מוצר", שנוטה להיות מופשט. על פי הגדרה מרחיבה מסוג זה, ניתן להגדיר גם פרקטיקות כמוצרים תרבותיים. בארנס (Barnes, 2001: 19) מגדיר פרקטיקות כ"צורות פעילות מוכרות חברתית, המבוצעות על בסיס למידה מאחרים, וניתנות לביצוע בצורה טובה או גרועה, נכונה או לא נכונה". כשהשיפוט של הפרקטיקה  – קביעת הערך של הביצוע כמוצר תרבותי  – מתקיים ביחס ל"עקרונות ראייה וחלוקה"
 המשותפים הן למבצע והן ל"צופים" בו, וכשעקרונות אלו עצמם הם מושא של מאבק, הרי שניתן להתייחס לפרקטיקות כנכסים סמליים ולהקשר שבו הן מתבצעות כשדה. על בסיס הבחנה זו, ניתן להגדיר חובבות כ"ארגז כלים" של פרקטיקות (Swidler, 1986) שמתייחסות בדרכים שונות לאובייקט (או אובייקטים) של תרבות פופולארית ולעולם החברתי הייחודי שהתפתח סביב החובבות עצמה. סט זה נבדל מהפרקטיקות שמופעלות על ידי צרכני תרבות פופולארית שאינם חובבים בכך שהן היצע הפרקטיקות הרלוונטיות והן הבחירה בין פרקטיקות שונות מושפעים ממשטרי ערך
 (Frow, 1993, Bennett, Emmison & Frow 1999: 259) המתקיימים בהקשר החברתי הקונקרטי בו פועלים החובבים (ולפיכך הן מהוות נכסים סמליים בהקשר זה). בנוסף, פרקטיקות אלה נבדלות מהפרקטיקות האופייניות ליצרני ופרשני התרבות הלגיטימיים בהחזרים הנמוכים שניתן להשיג על ידי שימוש נכון בהן וכן במידה הנמוכה יחסית של מונופוליזציה של הון המאפשרת ריבוי של נתיבי פעולה (trajectories). החשיבות של ההקשר החברתי הקונקרטי שבו פועלים חובבים מזמין עיסוק ברעיון של הון חברתי. לפיכך, חלקו הבא של המבוא יעסוק בקשר בינו ובין חובבות תוך התמקדות באופן שבו נושאים אלו באים לידי ביטוי בסביבה האינטרנטית, אשר מהווה אתר מרכזי שבו חובבים יוצרים הון חברתי.  

1.2 חובבות, הון חברתי ותקשורת מתווכת מחשב

בורדייה מגדיר הון חברתי כ"סכום המשאבים הממשיים או הפוטנציאליים שקשורים לבעלות על רשת בעלת קיום מתמשך של קשרי היכרות והכרה מממוסדים פחות או יותר – או במילים אחרות, לחברות לקבוצה – שמספקת לחבריה את תמיכה שמקורה בהון המשותף, 'מכתב המלצה' (credential) שמאפשר להם לקבל אשראי, במובנים השונים של המלה. יחסים אלו יכולים להתקיים רק במצבם הפרקטי, בחליפין חומריים ו/או סמליים העוזרים לקיים אותם
" (Bourdieu, 1986). היבט חשוב במיוחד של הון חברתי הוא יצירתן של קבוצות, אשר אותו מנתח בורדייה (בדפוס-א) בהקשר של היווצרות של "מעמד למען עצמו". לטענתו, יצירתה של קבוצה הינה המרה של קרבה במרחב החברתי (אשר אינה מהווה כשלעצמה הון חברתי) לקבוצה מאורגנת ורפלקסיבית שלעצם קיומה ככזאת יש השפעה חברתית. המרה זו נעשית באמצעים סמליים, ובעיקר בפעולות סיווג ושיום. האתר המרכזי שבו נוצרו הון חברתי וקבוצות במסגרת השדה אותו חקרתי הינו האינטרנט, ולפיכך אסקור בקצרה מחקרים קודמים העוסקים בקשר שבין האינטרנט ובין הון חברתי.

ההשפעה של תמ"מ על קשרים חברתיים נחקרה בהרחבה בשנים האחרונות, וניתן לחלק בגסות את רוב הכתיבה בנושא ל"אופטימית" ו"פסימית". הגישה האופטימית רואה באינטרנט כלי חשוב ליצירתם של קשרים חברתיים (לדוגמא, Rheingold, 1993; Lin, 1999a; Wellman, 1999; Putnam, 2000) ושל "קהילות וירטואליות", אשר נתפשות כקהילות לכל דבר אשר ממוקמות באינטרנט (Shelton and McNeely, 1997, הורניק שהם, 2004). הגישה הפסימית, לעומת זאת, רואה את התמ"מ כהתפתחות אשר מפוררת קשרים חברתיים וקהילות חברתיות (לדוגמא, Slouka, 1995; Stoll, 1995; Schiller, 1996; Nie, 2001). גישה שלישית – וברובה חדשה יותר – מנסה להתעלות מעל לניגוד שבין גישות אלה ומתנגדת לתפישה של "קהילות וירטואליות" ו-"קהילות פיזיות" כמושגים מנוגדים. החוקרים במסגרת גישה זו מנסים לבחון כיצד קהילות וירטואליות ופיזיות משתזרות זו בזו ומשפיעות זו על זו (לדוגמא, Wellman, 1999; Miller & Slater, 2000, Hampton, 2001). תוך הסתמכות על גישה זו, אנסה לבחון בעבודה זו כיצד יצירתן של קהילות וירטואליות שהתארגנו סביב חובבות מד"ב שינתה את פני שדה החובבות, הן באינטרנט והן מחוץ לו.

מחקרים העוסקים בהשפעה של תקשורת מתווכת מחשב (CMC – להלן תמ"מ) על תחום החובבות נוטים להתרכז סביב הגישה ה"אופטימית". ג'נקינס (Jenkins, 1992: 79) טען כי תמ"מ מעצימה את היכולת של מעריצים לדון באופן אינטנסיבי באובייקט ההערצה שלהם, אולם אינה משנה דיונים אלו באופן מהותי – מלבד לכך שהם נשענים יותר על "סגנון חובבות גברי" (Jenkins, 1992: 110). קלרק (Clerc, 1996) מצאה גם היא כי למרות ההבדלים בין אופי התקשורת בסוגים שונים של תמ"מ היא לא שינתה את המהות של פעילות החובבים. לעומתה, מקדונלד (MacDonald, 1998)  מצאה כי תקשורת מתווכת מחשב גורמת להדגשת היררכיות פנימיות של תרבות החובבים
 (fan hierarchies) על חשבון היררכיות אחרות (בעיקר אלו המבוססות על מגדר והעדפות מיניות), ומאפשרת לקבוצות מוכפפות ליצור לעצמן מרחב דיון פרטי ולשמר את גבולותיו. באיים (Baym, 1992), אשר  חקרה קבוצת דיון שבהם התאגדו מעריצי אופרות סבון ואיתרה פרקטיקות קומוניקטיביות אופייניות להן
 טענה כי ההשפעות העיקריות של תמ"מ באות לידי ביטוי באפשרות שהיא נותנת למעריצים וליצרנים של אובייקט החובבות לשוחח זה עם זה, והיכולת ליצור קבוצות גדולות של חובבים באמצעותה. במסגרת מחקר זה, אנסה לבחון את השפעתם של קשרים חברתיים שנוצרו בפורומים באינטרנט  (internet forums) - מדיום תמ"מ ספציפי – על שדה החובבות.

פורומים הינם ממשקים אשר מאפשרים תקשורת לא סינכרונית בין הכותבים בהם (ראו נספח ב' לתיאור של פורום אופייני בשדה). רוב הפורומים באינטרנט שייכים לאתרים (אתרים גדולים ומרובי תכנים), והם מהווים מרחב ציבורי
: ברוב הגדול של המקרים הם פתוחים לכל המעוניין לקרוא בהם
, ולמעט מקרים יוצאי דופן גם לכל המעוניין לכתוב בהם. לפיכך, הם מהווים מקום מפגש מועדף לקבוצות אשר קרבתן במרחב החברתי אינה מלווה בקרבה במרחב גיאוגרפי. במסגרת השדה אותו חקרתי, לקבוצות שנוצרו בפורומים באינטרנט היתה השפעה  יוצאת דופן על היחסים החברתיים ועל הפרקטיקות של חובבים, הן במסגרת האינטרנט והן מחוץ לו. 

על מנת לבחון כיצד שינו קבוצות חברתיות אשר צמחו במסגרת פורומים באינטרנט את שדה החובבות, יש להבין כיצד נוצר והתעצב שדה זה. לפיכך, בחנתי בתחילה את תפקודו של אובייקט החובבות בשדה התרבות. שדה חובבות נוצר סביב אובייקט שמקורו בשדה הנכסים הסמליים, ועמדתו בשדה זה  – כמו גם השינויים בעמדה זו  – מפעילים השפעה מתמשכת על שדה החובבות שמתארגן סביבו
. דוגמה חשובה להשפעה זו ניתן למצוא בדמות מעמדם הייחודי של cult fans. Cult fans, כפי שמכנה הילס חובבים של אובייקטים שאינם מופצים עוד באופן סדיר (Hills, 2002: 117-131), יכולים לקיים משטרי ערך ושדות עצמאיים וסגורים כיוון שעולם התרבות הפופולארי מתעלם מהם ולכן אינו משפיע עוד על נפח ההון במסגרתם ואופן חלוקתו. הייחוד של cult fans מלמד שלא ניתן להבין שדה חובבות בלי להתייחס אל הערך וההיסטוריה של האובייקט סביבו הוא מאורגן. 
לאחר מכן, בחנתי את ההיסטוריה של השדה. כפי שטוען בורדייה, "...כל ההיסטוריה של המשחק, כל עברו, נוכחים בכל מערכה ומערכה שלו.[...] אפקט של השדה מתגלה כאי אפשר להבין עוד יצירה (ואת הערך המיחסים לה, כלומר את האמונה בה) בלי להכיר את ההיסטוריה של שדה הייצור של היצירה" (בורדייה, 2005: 115-116, מודגש במקור). ההיסטוריה של שדות חובבות נשמרת לעתים קרובות במסורות שבעל פה. לפיכך, ניסתי לתעד אותה הן בעזרת מסמכים ותיעוד פורמאלי (שניתן למצוא אותם לרוב בפרסומים של ארגוני חובבים ובאתרי אינטרנט), והן מסיפורים המסופרים בעל פה.

לאחר סקירת ההיסטוריה של השדה, ניסתי למפות את מבנה השדה בהווה, המתבטא בעמדות השונות המתקיימות במסגרתו, וחולקות הכרה בחשיבותו של השדה ובחשיבותם של הפרסים עליהם נאבקים במסגרתו. השדה הוא תוצר של ההיסטוריה שלו, אולם מיפוי סינכרוני שלו – כלומר תיאורו כמבנה שחלקיו מובַנים ביחס לשלם – מאפשר להבין את הקשרים שבין ההיסטוריה, ההווה ונתיבי ההתפתחות האפשריים שלו. יש להניח שהתיאור של מבנה זה פתוח לביקורת ולערעור יותר מכל בחירה אחרת במחקר, מכיוון שמורכבותו של שדה בכלל ושל שדה החובבות בפרט אינה מאפשרת למצות את עושרו. הצדקתי היחידה היא כי חשיבותן של עמדות אלו צוינה בפני על ידי כל החובבים אותם ראיינתי, ללא יוצא מהכלל. יחד עם זאת, הבחירה להציג יחסים בין עמדות מסוימות בשדה כמשמעותיים יותר מאחרים בהכרח שנויה במחלוקת. רק לאחר ביסוס ההיכרות עם השדה, עברתי לבחון את השפעתו של הון חברתי באינטרנט על מבנה זה ועל אופן התפתחותו. 

ראוי לזכור כי הניתוח המוצע כאן אינו חושף מציאות עמוקה, אלא נסיון לארגן מחדש את המציאות כך שתהיה מובנת יותר. שדה אינו מהות מוחשית, אלא מבנה תיאורטי, הפשטה שבאה להסביר תופעות מסוימות. בפועל, איני מתיימר למצות כאן אלא חלק קטן ביותר מהמורכבות של השדה, ואף התיאור של התהליכים והפעולות שיובא להלן הוא במידה רבה מוטה וקשור לזווית ראיה מסוימת, הקשורה למיקום שאני, כחוקר, תופש – הן בתוכו והן בתוך השדה של הסוציולוגיה. לפיכך, בעבודה זו יופיעו לעתים קרובת מונחים וניסוחים המאפיינים תפישה תיאורטית מסוימת. השימוש בארגז הכלים שהתפתח סביב תפישת השדה מאפשר לי להצביע על קשרים אפשריים בין פרקטיקות אלו, אולם מתוך הנחה שהפרקטיקות המתרחשות בשדה הן לעולם קונטינגנטיות וכי ערכן היחסי לעולם אינו "נורמטיבי" וקבוע מראש, אלא נתון למשא ומתן ומאבק מתמידים ולעולם לא ניתן יהיה למצותו לחלוטין באמצעות מחקר. אולם למרות ההסתייגויות לעיל, אני מאמין כי הכלים התיאורטיים והמתודולוגיים אותם הפעלתי בעבודה זו מאפשרים להבין  – ולעתים אף להסביר  – את פעולותיהם של השחקנים בשדה באופן שאולי אינו שלם אך לכל הפחות אינו עושה עוול לתובנות אותם העלו בפני הם עצמם. אני מאמין כי החובבים שפתחו בפני פתח לעולמם יזהו בעבודה זו את עצמם ואת ההקשרים בהם הם פועלים, ובו זמנית יוכלו ללמוד דבר מה לגבי ההקשר שבו מתעצבות הפרקטיקות בהן הם משתתפים
.
1.3 מתודולוגיה

בבואי לחקור בפועל את השדה, שילבתי בין ראיונות, תצפית משתתפת, ואיתור של דפוסים המתממשים באובייקטים חומריים. כפי שכבר נזכר, ראיונות נדרשים על מנת להתחקות אחר ההיסטוריה האוראלית של השדה, להכיר את ההבחנות החשובות לשחקנים בו, ולהבין את המשמעויות שמייחסים חובבים לפרקטיקות אותן הם מבצעים. עם זאת, חלק גדול מהפרקטיקות המתקיימות בשדות חובבים אינן מתועדות כלל, ומבלי להיות עד להן לא ניתן כלל לדעת אילו שאלות לשאול בזמן ראיון. בניגוד לשדות הקשורים לתרבות הלגיטימית, שניתן לעמוד על השינויים בערכם של רוב המוצרים תרבותיים הנוצרים במסגרתם באמצעות מדדים פשוטים למדי הניתנים לכימות (נתוני מכירות, אזכורים בעתונות, פרסים ספרותיים, שינויים במחיר לאורך "מחזור החיים" של יצירה, וכדומה), מחקר של מוצרים תרבותיים המיוצרים במסגרת תרבות חובבים דורש השתתפות פעילה על מנת לעמוד על ערכם. בנוסף, כיוון שחובבים נוטים ליצור טקסטים, יצירות, טקסים וארגונים המהווים מוצרים תרבותיים בעלי ערך בשדה, יש לבחון את ערכם היחסי ואת הקשר בינם ובין עמדות מסוימות בשדה. טקסטים מסוג זה יכולים לעתים קרובות לשפוך אור גם על ההיסטוריה של השדה – כשמדובר בתיעוד היסטורי.

עבודה זו מבוססת בעיקרה על עבודת שדה אותה ערכתי בקהילת חובבי המד"ב בישראל החל מראשית שנת 2002 ועד לסוף שנת 2005. במהלך שנים אלו השתדלתי להשתתף ככל יכולתי בפעולות חובבים ולעקוב אחרי הפרקטיקות האופייניות להם. ביקרתי או השתתפתי באופן פעיל בכל כנסי "איקון", "פנטסי.קון", "פאן.קון" ו"עולמות" שהתרחשו בזמן המחקר, וכן בכנסים ומפגשים נוספים כגון כנס "אבק כוכבים 2003", "מסיבאפי 2003" ועוד. התנדבתי בסיוע לכנס במסגרת שני כנסים, והרציתי במסגרת שלושה כנסים. מעבר לכך, השתתפתי בפגישות רבות של חובבים מחוץ לכנסים. היכרות מוקדמת עם מספר חובבים
 סייעה לי להכנס אליו באופן חלק יחסית. וכן ההתעניינות שהעלתה הודעתי כי אני מתעתד לכתוב עבודה בנושא. הודעה זו ניתנה באופן ברור ביותר: פרסמתי  – הן במסגרת כנסים והן במספר רב של פורומים באינטרנט – שאלון (שבו לא השתמשתי בסופו של דבר מסיבות שונות, מתודולוגיות בעיקרן) המתייחס לתחום החובבות וציינתי כי הוא ישמש אותי בעבודת תזה אותה אני כותב בנושא קהילת החובבים בישראל. התגובות לרוב היו אוהדות וסקרניות – אך לא מופתעות, כיוון שעבודת תזה אחת לפחות כבר נכתבה בנושא, וכן מספר לא מועט של עבודות סמינריוניות ואף עבודות קטנות יותר. הריבוי היחסי של סטודנטים למדעי החברה והרוח בקהילת החובבים העמיד אותי בעמדה שבה היה עלי לעתים להצדיק את פרוצדורות המחקר שלי, לדון ברעיונותי עם חובבים אחרים, ולהתחייב לחלוק עימם את ממצאי מחקרי בטרם יסכימו לשתף פעולה.

בנוסף, ערכתי ראיונות עומק פתוחים (Fontana & Frey, 2000) עם שנים עשר חובבים  – שבעה גברים וחמש נשים  – מכל הקבוצות המרכזיות אותן זיהיתי: חמישה חובבי מד"ב חסרי אובייקט חובבות ספציפי, שלושה חובבי הסדרה "מסע בין כוכבים" (Star Trek), שני חובבי טולקין ושני חובבי הסידרה "באפי קוטלת הערפדים", על מנת לעמוד הן על הדמיון והן על ההבדלים בתיאור של ההיסטוריה של השדה והעמדות בו. הראיונות ארכו בין שעה לשלוש שעות, כאשר במהלך הראיון התבקשו כל המרואיינים לספר כיצד הגיעו לתחום החובבות, באילו פעילויות הם השתתפו או משתתפים במסגרתו, ומהן הקבוצות המרכזיות הקיימות במסגרתו.
לבסוף, בין השנים 2002 ו-2005 עקבתי אחר האתרים והפורומים בהם התקיימה פעילות החובבים באינטרנט
. קראתי את כל ההודעות שפורסמו במסגרת הפורום המרכזי של החובבים, "פורום אורט", ואת רובן הגדול של ההודעות שפורסמו במסגרת "פורום קהילה" של טולקין. כמו כן, התעדכנתי מספר פעמים בשבוע בכתבות ותגובות חדשות באתר האגודה ישראלית למד"ב ולפנטסיה, באתר של מועדון Starbase972, בפורומי המד"ב באתר תפוז ובאתר Ynet, בפורום הדיונים הנמצא באתר באגודה ישראלית למד"ב ולפנטסיה, ובפורומי מסע בין כוכבים באתר תפוז ובאתר אורט. בתדירות נמוכה יותר, קראתי גם בפורום ערפדים ואימה באתר אורט ובפורום "הארי פוטר לבוגרים" באתר אורט. להלן אציע סקירה קצרה של ההיסטוריה של השדה, ולאחר מכן אציע ניתוח של דפוסי הפעילות של חובבים.

2. מד"ב וחובבות מד"ב בשוק הנכסים הסמליים – מבנה והתפתחות
בפרק זה אציג סיכום קצר ביותר של התפתחותו של תחום המד"ב במסגרת "השוק לנכסים סמליים" בארצות דוברות האנגלית, מהן הגיעה לישראל, ואת התפתחות החובבות בתוך מסגרת זו. לאחר מכן אתאר בהרחבה יחסית את התפתחות חובבות המד"ב בישראל, תוך התמקדות בתהליכים שהתרחשו בתחום החל משנות התשעים.

2.1 התפתחות המד"ב וחובבות המד"ב בארצות דוברות אנגלית 

המדע הבדיוני כז'אנר מובחן החל את דרכו כחלק מהשדה של ייצור בקנה מידה גדול, במסגרת כתבי עת ה"פאלפ" (Pulp Magazines, שכונו כך משום שהודפסו על נייר זול שיוצר מעודפי עץ) אשר סיפקו בידור זול להמונים, ובעיקר לנוער, בדמות סיפורי מתח, רומנים רומנטיים ומערבונים (Roberts, 2000: 67)
. כתב העת הראשון שעסק במד"ב ושרד לאורך זמן הוא Amazing Stories, שנוסד ונערך על ידי הוגו גרנסבק (Hugo Gernsback), שנחשב עד היום לאחד מהאבות המייסדים של הז'אנר. מטרתו, כותבת שגיב-נקדימון (1999: 25), היתה "ללמד את בני אמריקה מדע, להשתמש בסיפורים מרתקים כציפוי מְסוכר לידע המדעי והטכנולוגי שיחדור באמצעותם למוחותיהם הרכים של בני הנוער, הקוראים בשקיקה כתבי עת פאלפ לרוב". לגרנסבק תפקיד מפתח גם ביצירתן של פרקטיקות של חובבות. לטענת קלוט וניקולס (Clute & Nicholls, 1995), התופעה של חובבות מד"ב התעצבה לראשונה החל מסוף שנות העשרים, דרך מדורי המכתבים למערכת של כתבי העת הראשונים למד"ב, שהעיקרי ביניהם היה Amazing Stories. גרנסבק פרסם (החל מיוני 1926) את מכתבי הקוראים יחד עם כתובותיהם תוך שהעיר כי כוונתו בכך היא לאפשר להם לתקשר זה עם זה (מכתבים היו אז צורת התקשורת המתווכת הדומיננטית). לא עבר זמן רב בטרם החלו חובבים לכתוב אחד לשני ואלה מהם שחיו במרחק לא רב אחד מהשני החלו להיפגש זה עם זה ולהקים חוגים מקומיים. בשנת 1930 נוסד מועדון ה- SSC (Science Correspondence Club) דרכו יצרו קשר חובבי מדע (ומדע בדיוני) בסיועו של גרנסבק, וב-1934 יסדו גרנסבק וצ'ארלס הורנינג (Horning, עורך כתב עת למד"ב בשם Wonder Stories) הארגון הפורמאלי הראשון של חובבי מד"ב, ה- Science Fiction League
. 

בשנות השלושים והארבעים נשלט הז'אנר על ידי דמות דומיננטית נוספת – ג'ון קמפבל, (John W. Campbell, Jr.) אשר ערך את הכתב עת Astounding Science Fiction (אשר שמו שונה בשנת 1961 ל-Analog Science Fiction ) החל משנת 1937 עד מותו, בשנת 1971. לטענת קלוט וניקולס (Clute & Nicholls, 1995: 188), קמפבל אחראי יותר מכל אדם בודד אחר לעיצוב התפתחותו של הז'אנר. השפעה זו באה לידי ביטוי בעיקר בדרישתו להקפדה יחסית על איכות ספרותית ולהפיכת ההתפתחויות המדעיות לחלק אינטגראלי מהעלילה (בניגוד לנטייה להרחיב ב"הרצאות המדעיות", שאפיינה את הסיפורים שפורסמו ב-Amazing Stories) ובהעברת הדגש מרעיונות ופיתוחים מדעיים להשפעתם על אנשים (Roberts, 2000: 68-69). קמפבל גילה באופן אישי רבים מכותבי המד"ב הבכירים של תקופתו, כגון אייזיק אסימוב ורוברט א. היינלין, והיה מעורב באופן אינטנסיבי הן בעריכת סיפוריהם והן בהעלאת רעיונות לכתיבה. מבחינה מסחרית, רוב כתבי עת המד"ב באותה התקופה הופצו במתכונת מצומצמת יחסית (עד 50,00 עותקים, לפי שגיב נקדימון, 1992: 29). מבחינה ספרותית, סיפורי המד"ב שפורסמו במסגרת כתבי עת עד לשנות החמישים נחשבו לרוב, כאז כן היום, כבעלי ערך מוגבל מאוד מבחינה סגנונית ועלילתית (Roberts, 2000: 69-70). 

באותה התקופה החלה גם המסורת של כנסי חובבים המאורגנים על ידם באופן התנדבותי, אשר לטענת ג'נקינס מהווה מאז ועד היום את ליבו של עולם האומנות של החובבות ושל החיים הקהילתיים של חובבים (Jenkins, 1992: 254). בהיסטוריה הרשמית של התחום (למשל Clute & Nicholls, 1995, Hansen, 2005, Jeevs, 1994) מקובל לטעון כי כנס המד"ב הראשון נערך בלידס שבאנגליה, והשתתפו בו כעשרים חובבים
. כנס המד"ב העולמי worldcon התקיים לראשונה בשנת 1939 בניו יורק, בצמוד ליריד העולמי, ונכחו בו כמאתיים איש
. תכני הכנס כללו בעיקר הרצאות ופנלים בנושא מד"ב, אשר עירבו זה עם זה חובבים ויוצרים. רוב החובבים באותה התקופה היו צעירים חובבי מדע וטכנולוגיה. מלחמת העולם השניה דיללה מאוד את פעילות החובבים, וזו חזרה להוות תופעה משמעותית רק לאחר סופה.

סיומה של מלחמת העולם השניה הביא לפעילות מחודשת ונרחבת בתחום הספרותי אשר יצא מגבולות כתבי העת אל תחום הספרים והחל לפנות לקהלים חדשים. בנוסף להופעתם של כתבי עת חדשים רבים אשר פנו אל הקהל המסורתי של התחום, בשנים 1949-1950 החלו להופיע לראשונה כתבי עת המיועדים למבוגרים  – F&SF, בעריכת אנתוני בוצ'ר (Anthony Boucher), ו- Galaxy בעריכת הוראס גולד (Horace Leonard Gold). בשנים אלו החל גם הפרסום של אנתולוגיות של סיפורי מד"ב במסגרת סדרות חודשיות של ספרי כיס, שהיוו באותה התקופה את מוצר הצריכה המרכזי של התרבות הפופולארית בספרות (Radway, 1991). בעקבותיהם הופיעו לראשונה במסגרת הז'אנר גם ספרים באורך מלא. למרות השיפור באיכות הכתיבה (הקשור גם לעליה ברמת השכר בתחום, אשר אפשרה לכותבים להתמקצע ולהקדיש עצמם לכתיבה), לא נעשו נסיונות משמעותיים לתפוש עמדה במסגרת התרבות הגבוהה. למעט מספר חריגים (אשר הבולט מביניהם הוא כנראה ספרו של אלפרד בסטר "פני מועדות לכוכבים", אשר עדיין נחשב ליצירת מופת בז'אנר) רובן המוחלט של היצירות שפורסמו באותה התקופה פנה אל הקהל המסורתי של צרכני המד"ב תוך שמירה הדוקה על הקונבנציות הז'אנריות וללא חידושים משמעותיים בעיצוב העלילה, הסגנון והדמויות (Roberts, 2000: 76). באותה התקופה הופיעו לראשונה גם סרטי מד"ב, כגון “The day the Earth stood still” (1951), “When worlds collide” (1951), "War of the worlds” (1953), “Forbidden planet” (1956), “Godzilla” (1954, Japan), שמיקומם בשדה התרבות ברור מהכינוי שניתן להם: B-Movies, כפי שרובם מכונים, היו "סרטים דלי תקציב ואיכות שנועדו מלכתחילה להיות מוקרנים במבצעי שניים-בכרטיס-אחד עם סרטים משובחים מהם" (שגיב-נקדימון, 1999: 31).
תום המלחמה בישר גם את התחדשות פעילות החובבים. המסורת של כנס Worldcon, אשר לא התקיים בין השנים 1941-1945, חודשה בשנת 1946 בלוס אנג'לס. בשנת 1953 הוענק לראשונה פרס ה"הוגו" ליצירות מד"ב בקטגוריות שונות (סיפור קצר, נובלטה, נובלה, רומן, פרזנטציה דרמטית וכו') במסגרת worldcon. הזוכים בפרס נקבעים על ידי החובבים המשתתפים בכנס. עד היום, פרס זה הוא אחד משני הפרסים החשובים ביותר בתחום
 והוא נחשב גם למקדם מכירות בעל ערך מסחרי מסוים. מעבר להיבט המסחרי, ניתן לראות כאן ניסיון ראשוני ליצור מוסד של שימור והכרה שנשלט על ידי קהילת החובבים. לפרס זה השפעה משמעותית על השדה עד לימינו, ומתכונתו של "פרס גפן" אותו מעניקה האגודה הישראלית למד"ב ולפנטסיה מבוססת על זו של ההוגו. 

בשנות הששים החל לראשונה נסיון לפנות אל מחוץ לגבולות תרבות החובבים ולזכות בלגיטימציה תרבותית. תחת השפעת תרבות הנגד של שנות הששים התעצב באנגליה ובארה"ב דור של כותבים אשר הכניס חידושים תמטיים חשובים לכתיבה בתחום, שכללו מעבר לעיסוק במדעי החברה, וכן בנושאים שהיוו טאבו מוחלט בזמן שקהל היעד המרכזי של הז'אנר היה ילדים ונוער  – סמים, דת, מין, וכדומה. כן החלו להופיע במסגרת הז'אנר ספרי פנטזיה, אשר הראשון שבהם היה "שר הטבעות" (Lord of the Rings) מאת ג.ר.ר טולקין (אשר יצא לאור לראשונה בשנת 1954, אולם הפך לתופעה ספרותית משמעותית בעיקר עם הוצאת הגרסה המתוקנת שלו בשנת 1966). ספר זה, כמו גם ספרי מד"ב כמו "גר בארץ נכריה" (Stranger in a strange Land) מאת רוברט א. היינלין (יצא לאור לראשונה בשנת 1961) ו"חולית" (Dune) מאת פרנק הרברט (יצא לאור לראשונה בשנת 1965) הצליחו לפרוץ את גבולות הקהל המסורתי של הז'אנר ולחבר אותו לקהלים חדשים, בו בזמן שהפכו לקלאסיקות משפיעות בז'אנר. שינוי סגנוני זה נקשר גם לשינוי בדפוסי ההוצאה לאור: בעוד תפוצתם של כתבי העת החלה להדלדל, יותר ויותר ספרים באורך מלא החלו לצאת לאור, ולצבור קהל קוראים רב יותר ( Roberts, 2000: 80-81). 

הנסיון המשמעותי ביותר לשבור את גבולות הז'אנר באותה התקופה התרחשו במסגרת מה שמכונה "הגל החדש". זרם זה, טוענת שגיב-נקדימון (1999: 32) "אימץ מאפיינים שהיו קיימים זה מכבר בספרות הזרם המרכזי, ותרם רבות לשבירת החומות ביניהם. שוק המד"ב הפגין נכונות לקלוט את הכתיבה המתוחכמת יותר, לצאת מן הגטו ולטשטש את גבולות הז'אנר שנקבעו קודם לכן". נהוג לציין שני מקורות מרכזיים ל"גל החדש" (ראו לדוגמה Taormina, 2002): כתב העת הבריטי New Worlds אשר תחת עריכתו של מייקל מורקוק (Moorcock) החל מ-1964 "ניסה לא רק להעניק מכובדות למד"ב, אלא ליצור היתוך בין מד"ב ובין ספרות הזרם המרכזי אשר ינתץ את אזיקי ה"פאלפ" של הראשון וישיב רוחות שינוי מחיות באחרון" (Spinard, 1974, מצוטט אצל שגיב-נקדימון, 1999: 31), והאסופה "חזיונות מסוכנים" (Dangerous Visions, יצא לאור לראשונה בשנת 1965) אותה ערך הארלן אליסון, אותו מכנה  טאורמינה (Taormina, 2002) בשם "הנביא הראשי של הגל החדש". עם הופעתו של "חזיונות מסוכנים", והצלחתו המסחרית והביקורתית, התברר שלפחות חלקים מתחום המד"ב יכולים לזכות למידה של הצלחה מחוץ לגבולות קהל המד"ב גם בלי להיפרד מהז'אנר אליו השתייכו, ושלשבירת הקונבנציות הז'אנריות יכולה להיות השפעה מבורכת על ההתקבלות הביקורתית של יצירות מד"ב. באותה התקופה החלו לראשונה להופיע גם סרטי מד"ב שזכו ללגיטימציה תרבותית מסוימת, שהחשוב מביניהם היה "2001: אודיסאה בחלל" (1968). 

באותם השנים חל לראשונה פיצול משמעותי בתרבות החובבים, עם הופעתם של חובבי מדיה. אלו התארגנו בעיקר סביב סדרת המד"ב המשפיעה ביותר בהיסטוריה של הז'אנר – "מסע בין כוכבים" (Star Trek, שודרה לראשונה ברשת NBC בשנת 1966. מכיוון שלסדרה הופקו סדרות המשך רבות היא מכונה לרוב בקרב חובבים בשם "הסדרה המקורית", או TOS בקיצור). הסדרה פרצה את גבולות הז'אנר לכיוון קהל רחב יותר של צרכנים, וצברה במהרה בסיס מעריצים שחלקו לא היה מעורב קודם לכן בתחום חובבות, ושעבור חלקים נרחבים ממנו הסדרה היוותה מושא חובבות בלבדי. הדגמה חשובה לכוחם של חובבים אלו, אשר מכונים לרוב בשם Trekkies (ולעתים גם Trekkers) אירעה כאשר רשת NBC ביקשה להורידה עקב רייטינג לא מספק, וחזרה בה בעקבות מערכה כבדה של מכתבי מעריצים אשר מחו על ההחלטה. הסדרה בוטלה לבסוף לאחר עונתה השלישית, בשנת 1969, והופצה לשידורים חוזרים בערוצי טלוויזיה מקומיים. בשנות השבעים חובבי הסדרה החלו לקיים כנסים, ארגונים ופעילויות שונות, שחלקן היו משותפות עם חובבים של סדרות טלוויזיה וסרטים פופולאריים שנכללו במסגרת הז'אנר (Jenkins, 1992: 46-49). חובבים אלו החלו להפיץ פרקטיקות חדשות, שהחשובות מבניהן היו איסוף של ממורביליה הקשורה לסדרה והערצת השחקנים המשחקים בה.

הנסיון של כותבי המד"ב לזכות בלגיטימציה תרבותית נשא פירות בשנות השבעים והשמונים, בדמות התעניינות אקדמית בז'אנר שהתבטאה בקיום קורסים בנושא (מעל 250 כאלה התקיימו בארה"ב בשנת 1975, על פי Clute & Nicholls, 1995, אצל שגיב-נקדימון 1999), יסוד ה- Science Fiction Research Association וכתב העת שלו science fiction studies, וביקורות אוהדות במוספי ספרים. כותבים חדשים, כגון אורסולה לה-גווין (Le Guin), סמואל דילייני (Delaney) וג'ון וארלי (varley) הרחיבו את הנושאים בהם עסקו ספרי מד"ב  לתחומים חדשים כגון מגדר, מיניות וגזע, והעמיקו את הקשר בין סגנון הכתיבה בז'אנר לבין סגנון הכתיבה המקובל בספרות הלגיטימית. 

 הקבלה החלקית של המד"ב כז'אנר לגיטימי המשיכה בשנות השמונים, במקביל לפוסטמודרניזציה של הספרות הגבוהה:

"על-פי בריאן מקהייל (McHale, 1992: 228), במגע שנוצר בשנות השישים ותחילת שנות השבעים בין ספרות המד"ב וספרות הזרם המרכזי, שאב כל אחד מן הזרמים מודלים מבוססים, בני הדור הקודם, של הזרם האחר. רק בסוף שנות השבעים נוצרה סינכרוניזציה בין המד"ב לספרות הזרם המרכזי הפוסטמודרניסטית, מבחינה כרונולוגית ואסתטית כאחד, והפרייה הדדית על-פי השלבים העדכניים, ולא המיושנים, של שתיהן. בשנות השמונים נוצרה כבר לולאת-משוב, בה טקסטים פוסטמודרניסטיים קולטים חומרים מטקסטים של מד"ב שכבר הושפעו במידה מסויימת מן הספרות הפוסטמודרנית, שכבר ספגה מן הפואטיקה של המדע הבדיוני, וחוזר חלילה." (שגיב-נקדימון, 1999: 34)

בהקשר של "שדה הייצור הרחב", המד"ב הקולנועי קנה לו באותה התקופה מעמד מסחרי חשוב בעקבות סדרת להיטים קולנועיים בסוף שנות השבעים ותחילת שנות השמונים כגון "מלחמת הכוכבים" (Star wars, 1979), "סופרמן" (Superman, 1978), ו"הנוסע השמיני" (Alien, 1979). סרטים אלו נקשרו גם לצמיחה ולהתפתחות של חובבות המדיה, אשר הקשרים בינה ובין יצרני המדיה התבססו על שיקולי רווח והפסד. יצרני המדיה ראו בקהל החובבים הזדמנות לרווח כלכלי, אותה ניצלו על ידי יצירת תעשיה רווחית ביותר של מוצרים נלווים (merchandising), הקמת ארגוני מעריצים רשמיים, ארגון כנסים, וגביית כסף עבור חתימות של כוכבי קולנוע ועבור השתתפותם בכנסי חובבים. כפי שמתארת שגיב נקדימון (1999: 34), "ההצלחה הכלכלית של המדע הבדיוני, בעיקר תודות ללהיטים קולנועיים, הביאה למודעות גדולה בשנות השמונים למד"ב כ'מוצר' מסחרי המכוון בעיקר לשוק הנוער (Clute & Nicholls, 1995: 571). החל משנות השמונים מתפרסם מספר עצום של ספרים המבוססים על סרטי קולנוע, סדרות טלוויזיה, משחקי מחשב ומשחקי תפקידים, או סדרות המתרחשות בעולם מומצא מסוים הנכתבות על-ידי אנשים שונים, על פי כללים מוגדרים. המסחריות העומדת בבסיסם של 'מוצרים' אלה איננה מעודדת יצירתיות או איכות וסופרי מד"ב רבים, אומרת האנציקלופדיה, טוענים כי היצירות הייחודיות של סופרי המד"ב הטובים יותר טובעות במבול הספרים הללו".
למרות ההתקדמות של ז'אנר המד"ב מהשוליים הלא לגיטימיים של "שדה הייצור הרחב" ועד לשוליים הלגיטימיים למחצה של "שדה הייצור המצומצם", לטענת שגיב-נקדימון, מעמדו העכשווי של הז'אנר ביחס לתרבות הגבוהה ממשיך להיות בעייתי, והוא אינו מוכר כחלק ברור מהתרבות הלגיטימית. חובבות המד"ב, לעומת זאת, ממשיכה להיות תופעה משמעותית ובעלת השפעה על הז'אנר. הכמות והפופולאריות של כנסי המד"ב במתכונת הוולונטרית גברה עד שהגיעה לשיא של כעשרת אלפים משתתפים בכנס worldcon בשנת 1984, כשמדי שנה מתקיימים כמאה וחמישים כנסים ברחבי העולם (שגיב-נקדימון, 1999: 35). סופרי מד"ב ממשיכים לבקר בכנסי חובבים ולשמור איתם על קשר רציף, וחלקם הגדול של המקצוענים בתחום עדיין מגיע מתוך תרבות החובבים. פרס ההוגו הוא עדיין אות כבוד נכסף בקרב יוצרי מד"ב שרובם הגדול מגיע לכנס בו הם מועמדים לזכות בו ומקבלים אותו באופן אישי. דוגמה טובה לחשיבות הסמלית של פרס זה עבור הזוכים בו זו ניתן היה לראות בטקס של שנת 2003, שבו ניל גיימן, אחד מכותבי הפנטסיה המצליחים והמוכרים ביותר בעולם – גם מחוץ לקהילת החובבים  – החל את נאום הזכייה שלו בקריאת השמחה "Fuck, I got a Hugo!".
לסיכום, התפתחותו ומבנהו של שדה חובבות המד"ב בארצות דוברות האנגלית קשורים לשינויים במעמדו התרבותי של הז'אנר. בעוד בראשית התפתחותו השדה היווה תחום נפרד לחלוטין של פעילות תרבותית, אשר תפש עמדה ברורה וחסרת לגיטימציה בהיררכיה התרבותית והרכבו האנושי היה הומוגני למדי, ההתקרבות ההדרגתית שבין תחום המד"ב לבין היצירה התרבותית בעלת הלגיטימציה התרבותית היתה כרוכה בעליה ברמת המורכבות שלו. תוך כדי התפצלותו לעמדות שונות סביב מוצרים תרבותיים שונים, נוצרה היררכיה תרבותית בתוך תרבות החובבים, כאשר בחלקים ממנה מתקיים מתח בין השאיפה ליצור קריטריונים אוטונומיים של שיפוט והערכה של יצירות ופרקטיקות לבין השאיפה ללגיטימציה תרבותית במסגרת ההיררכיות התרבותיות המקובלות במודרניות, ואילו בחלקים אחרים מתקיים מתח בין השאיפה לאוטונומיה לבין השאיפה ללגיטימציה מסחרית ולחוקים של היצע וביקוש.

ככלל, ניתן למצוא הלימה בין מידת ההתאמה של מושאי החובבות של קבוצות חובבים לקריטריונים של התרבות הגבוהה לבין המגמה העיקרית הניכרת בהן. לספרות מד"ב קל יותר לעמוד בקריטריונים של התרבות הגבוהה, מאשר ליצירות טלוויזיוניות (מדיום אשר נתפש לרוב כפופולארי) ובהתאם ניתן למצוא בקרב חובביה נסיונות רבים לגבש קריטריונים פנימיים לשיפוט איכותן של יצירות ושל פרקטיקות חובבות בצד נסיונות לזכות בלגיטימציה תרבותית ליצירות ולפרקטיקות החובבות. ניסיונות לזכות ללגיטימציה תרבותית ניתן למצוא בעירוב שבין ייצור וצריכה, בנסיון לנכס אל תוך גבולות הז'אנר יצירות אשר מוכרות לרוב כבעלות לגיטימיות תרבותית, ובשימוש בקריטריוני הערכה שמקורם באידיאולוגיה של התרבות האוטונומית. בקרב חובבי המד"ב הקולנועי והטלוויזיוני, אשר מושאי החובבות שלהם נוטים לרוב להיות קרובים יותר לקוטב המסחרי של שדה התרבות, ניתן למצוא נסיונות ליצור דפוסי תרבות נפרדים המנוגדים באופן חד לאלו של התרבות הלגיטימית בצד כפיפות רבה יותר לשיקולים מסחריים ולשיקולי רווח. כפיפות זאת באה לידי ביטוי בכפיפות רבה יותר לחוקים של היצע וביקוש (הניכרת באופיים המסחרי יותר של כנסי וארגוני המדיה), בנטיה לצבור ממורביליה המיוצרת משיקולים מסחריים, ובהון התרבותי הדל יחסית של החובבים.

יחד עם זאת, החלוקה שבין ספרות ובין מדיומים אחרים אינה משקפת את מידת המורכבות האמיתית של שדה החובבות. ראשית, רוב חובבי הספרות הם אומניבורים, אשר צורכים בו זמנית יצירות ספרות ויצירות קולנוע וטלוויזיה. בעוד חלקם מבחינים בין יצירות מד"ב "רציניות" – תיוג השמור לרוב ליצירות ספרות – לבין יצירות מד"ב שמטרתן הנאה בלבד ומחילים עליהן ועל פרקטיקות החובבות הקשורות אליהן קריטריונים שונים של שיפוט, חלקם שוללים הבחנה זו מכל וכל. שנית, בעשרים השנים האחרונות לערך התנאים המתקיימים בתחומים מסוימים של חובבות של ספרות אשר זוכה לרוב להון תרבותי נמוך במיוחד (בעיקר זו המרוכזת סביב מה שמכונה "פנטזיה גנרית") דומים יותר לאלו אותם ניתן למצוא בקרב חובבי יצירות קולנוע וטלוויזיה, ואילו התנאים המתקיימים בתחומים מסוימים של חובבות של סדרות טלוויזיה קרובים יותר לאלו אותם ניתן למצוא בקרב חובבי ספרות. הנסיונות לתבוע לגיטימציה תרבותית עבור יצירות מדיה קשורים באופן הדוק לצמיחה של לימודי התרבות והצדקתם את פרקטיקות חובבות המדיה בהתאם לקריטריונים של "חתרנות" ושל סיפוקם של צרכים "אותנטיים" של חובבים. ניתן לראות בכך עדות ליחס המורכב המתקיים בין חוקרים למושאי מחקרם (דוגמא יפה לדילמות העולות מכך ניתן למצוא אצל בילו, 1998).

מורכבות זו משקפת את המורכבות הגוברת של היררכיות תרבותיות בעידן הפוסט מודרני. חקירה מעמיקה של השינוי בהיררכיות התרבותיות ושל הקשר שלהן אל תחום החובבות חורגת מעבר לגבולותיה של עבודה זו, אולם ברור כי אין מדובר כאן במחיקתן של היררכיות אלו, אלא בשינויים של הקריטריונים ללגיטימציה התרבותית, ובהתקה שלהם אל תוך תחומים שנחשבו בעבר לחסרי לגיטימציה באופן אינהרנטי. שגיב-נקדימון מסימת את סקירת ההיסטוריה של הז'אנר באנקדוטה המסכמת היטב את המורכבות של ההיררכיה התרבותית בתחום הספרות בתקופתנו, ואת האופן בה היא מערבת את חובבי המד"ב:

"[...]סקר שערכה הוצאת הספרים רנדום האוס בין יולי לאוקטובר 1998. ההוצאה ביקשה מקוראים לציין את הספרים הטובים ביותר שפורסמו באנגלית מאז שנת 1900. מעל מאתיים אלף משתתפים לקחו חלק ביצירת הרשימה של מאה הספרים הטובים, לדעתם. מתוך אותם מאה, יותר מעשרים ספרים הם ספרי מדע בדיוני, כולל שישה ספרים מאת רוברט היינליין, שניים מאת ריי ברדבורי ו"מדריך הטרמפיסט לגלקסיה" של דאגלס אדאמס. מול הרשימה של הקוראים הוצגה באתר רנדום האוס רשימת מאה הספרים הטובים של המאה לדעתו של הצוות של ההוצאה, המורכב מעורכים מקצועיים, סופרים, היסטוריונים ומבקרים – ברשימה זו בין שלושה לשישה ספרים בלבד היכולים להיחשב במידה כלשהי לספרי מד"ב (תלוי לפי איזו הגדרה), ואף אחד מהם אינו ספר מד"ב-ז'אנר. המד"ב, אם כן, גם לפי דוגמה זו, פופולרי מאוד בקרב הקהל הרחב, אך נחשב עדיין שולי מבחינת המרכז התרבותי." (שגיב-נקדימון, 1999: 36)

בעוד אני מסכים עם טענתה כי סקר זה מעיד על כך שתחום המד"ב "נחשב עדיין שולי מבחינת המרכז התרבותי", עצם זה שבנסיונה לקבוע מהם מאה הספרים הטובים ביותר של המאה, הוצאת ספרים מכובדת מפרסמת יחד עם רשימה של מומחים בעלי הון תרבותי ניכר גם רשימה המבוססת על תגובת הקהל אשר הרכיבו אותה מעל מאתיים אלף איש, וכי בין הספרים שציינו נמצאים יותר מעשרים ספרי מד"ב, מעידה על המורכבות הגוברת והולכת של היחסים בין ההון התרבותי, ההון הכלכלי וההון הסימבולי הספציפי של חובבים.

2.2 התפתחות המד"ב וחובבות המד"ב בישראל

התפתחות תחום המד"ב בישראל עד שנות התשעים נסקרה באופן ממצה בעבודתה של שגיב-נקדימון (2002), וחלק נכבד מהסקירה בחלק זה מקורה בעבודה זו. התמונה העולה מעבודתה הינה כי הפעילות בתחום זה (הן ברמה המסחרית והן ברמת החובבות) פרחה בסוף שנות השבעים במידה רבה כתוצאה מפעילותם של מהגרים מארצות דוברות אנגלית, דעכה החל מאמצע שנות השמונים ואז החלה שוב בשנות התשעים כתוצאה מיוזמות מקומיות, ומתקיימת, באינטנסיביות גוברת והולכת, עד לימים אלו. להלן אציג סקירה היסטורית קצרה של המאפיינים של גלי פעילות אלו.
בניגוד להתפתחות הבו זמנית של תחום המד"ב והחובבות סביבו במדינות דוברות האנגלית, פעילות החובבים בישראל החלה רק בסוף שנות השבעים, תקופה ארוכה למדי לאחר תחילת תרגומן של יצירות מד"ב לעברית. החל מסוף שנות החמישים החלו להופיע תרגומים של יצירות מד"ב (שאז עוד נקראו בשם "מדע דמיוני") לעברית, בקצב נמוך של בין שלושה לשמונה ספרים בשנה. בתקופה זו יצירות מד"ב מתורגמות היוו חלק מובהק מן ה"מערכת הלא רשמית" – כלומר, מהתרבות הפופולארית הנעדרת לגיטימציה תרבותית (שגיב-נקדימון, 2002: 42). הוצאות קטנות כמו "מצפן", "דשא" ו"ינשוף" פרסמו, בעיקר החל מסוף שנות החמישים, ספרי מד"ב מתורגמים בכריכה רכה, באיכות הדפסה נמוכה ולעתים קרובות תוך השמטות נרחבות של טקסט במהלך התרגום. יצאו לאור גם מספר תרגומים פיקטיביים – פרקטיקה שרווחה בתרבות הפופולארית של התקופה – שהיו יצירות של כותבים מקומיים ששווקו תחת פסבדונימים בעלי צליל לועזי, וצוין בהם שמו של "מתרגם" פיקטיבי
. נעשו גם מספר נסיונות כושלים להוציא לאור כתבי עת המוקדשים לתחום, במתכונת כתבי עת ה"פאלפ" דלי התקציב וההשקעה שהיוו חלק מהתרבות הפופולארית של אותה התקופה
.

בסוף שנות השבעים התרחש שינוי פתאומי ומשמעותי בתחום. בשנת 1977 פורסמו לראשונה יותר מעשרה ספרים מתורגמים, ושנתיים מאוחר יותר מספרם כבר נשק לששים. בין השנים 1979 ו-1983 התפרסמו מעל מאתיים ספרי מד"ב מתורגמים לעברית, רובם (אך לא כולם) תחת הוצאות מכובדות כגון מסדה, זמורה ביתן ועם עובד, שחלקן אף ייסדו סדרות מיוחדות למד"ב. ספרי מד"ב היו לרבי מכר באותם השנים וזכו להתייחסות ביקורתית במוספי הספרים בעיתונות. כפי שמציינת וייסברוד "במהלך שנות ה-70 מתחילות להופיע תגובות גם על הספרות הרואה אור במערכת הלא-רשמית, ובעיקר על אותו חלק שלה הנמצא בתזוזה לעבר המערכת הרשמית (כמו ספרי מד"ב או בלשים המופיעים בהוצאות של המערכת הרשמית). מובן שתגובות אלה הן חלק מתהליך התזוזה עצמו, ולא רק שיקוף שלו" (וייסברוד, 1989, אצל שגיב-נקדימון 2002: 131). באותה התקופה הגיעו לארץ גם סרטי מד"ב שזכו להצלחה קופתית, ויש שקושרים בינם ובין הפריחה בתחום המד"ב הספרותי (למשל, Clute & Nicholls 1995: 630). החל מדצמבר 1978 החל לצאת לאור כתב עת בשם "פנטסיה 2000", שבדומה לכתבי עת קודמים הוקדש בעיקר לתרגומים אולם בניגוד אליהם יועד למבוגרים ולקהל משכיל, איכות הגימור שלו היתה גבוהה, וכותבים ומתרגמים לרוב הופיעו בו בשמותיהם האמיתיים. כלומר, בתקופה זו ניתן לראות בו זמנית עליה בפופולאריות של יצירות מד"ב ותנועה מסוימת משולי השדה התרבותי אל עבר מיקום ביניים בין ה"פופולארי" וה"לגיטימי" .

באותה התקופה החלה להופיע בישראל לראשונה פעילות מאורגנת של חובבי מד"ב. בשנת 1978, נעשה ניסיון ראשון (שכשל) להקים אגודה ישראלית למדע בדיוני, ומאוחר יותר באותה השנה, הוקם חוג המד"ב הירושלמי. היוזמים של שתי יוזמות אלו היו שניהם עולים חדשים מארצות דוברות אנגלית, ופגישות החוג התקיימו בתחילה באנגלית ורק מאוחר יותר בעברית. החוג ריכז סביבו כ- 25-50 איש, וסביבו התארגן ניסיון נוסף להקים אגודה ארצית, אולם גם הוא לא נשא פירות משמעותיים. בנוסף לחוג הירושלמי נעשו החל מתחילת שנות השמונים ניסיונות נוספים להקים חוגי חובבים בערים כמו חיפה, תל אביב, וחולון. בשנת 1981 התקיים הכנס הראשון בארץ באוניברסיטה העברית, תחת השם "מיני-קון", והשתתפו בו, על פי דיווחים שונים, כ-700 איש. המתכונת הדמוי-אקדמית של הכנס מהווה אינדיקציה נוספת לקרבה היחסית בין התחום ובין פעילות החובבים ובין התרבות הלגיטימית. הכנס השני שאמור היה להתקיים בארץ, אף הוא בירושלים, כונה "ג'רוקון 82". הכנס בוטל עקב מיעוט הרשמה של אורחים מחו"ל ופרוץ מלחמת לבנון. 
עם פרוץ המלחמה החלה דעיכה בפעילות החובבים. החוג הירושלמי התפורר במהירות לאחר עזיבתם של מספר פעילים מרכזיים בו. חוגי החובבים שהוקמו בערים אחרות דעכו גם הם ובשנת 1983 לא נותרו עוד חוגי חובבים בישראל. פעילות חובבי המד"ב בישראל פסקה (באופן מתועד, לפחות) עד 1989. סיבה מרכזית לדעיכת הפעילות, ע"פ נחמן בן יהודה, היא ירידה מן הארץ של מספר פעילים מרכזיים (רובם ככולם עולים חדשים), שהשפיעה באופן קשה על שאר הפעילים דוברי העברית. ככלל, בן-יהודה (Ben Yehuda, 1986) קשר את פעילות החובבים בתרופה זו בעיקר להגירה: פעילות המד"ב בארץ היא תופעה שיובאה  – בעיקר מארה"ב  – על ידי מהגרים ומבקרים (וביניהם גם חובבי מדע בדיוני) ועזיבתם גרמה לירידה בפעילות. כפי שמסכמת שגיב-נקדימון (1999: 84):

 "הסבר משולב לפריחה בתחום המד"ב בסוף שנות השבעים אומר כך: תקופה של שגשוג כלכלי הביאה לגידול במספר העולים מארצות הרווחה. ביניהם הגיעו, בעיקר מארה"ב, חובבי מדע בדיוני, שהיו רגילים לפעול בתת-תרבות בעלת מאפיינים מוגדרים. אלה היוו את המרכז של קהיליה מתגבשת של חובבי מד"ב בארץ, בכך שאירגנו פעילויות בהן השתתפו גם ישראלים ותיקים יותר. הפעילויות הללו גרמו להוצאות לאור לראות שיש שוק פוטנציאלי לספרי מדע בדיוני, והביאו לפרסום מספר רב של ספרים. התקיימו יחסי גומלין בין פעילויות החובבים והספרים היוצאים לאור. עזיבה המונית של המהגרים החדשים, בעקבות מלחמת לבנון, תרמה רבות לשיתוק תת-תרבות המדע הבדיוני, שאיבדה את המרכז שלה". 

כיוון שהעליה בכמות תרגומי המד"ב החלה בטרם נוצרה פעילות חובבים משמעותית, יש מקום להטיל ספק בהסבר זה, אשר תולה את כל ההתפתחויות בתחום בשרשרת סיבתית פשוטה שהחוליה המרכזית בה היא הגירה
. אולם נראה כי הדעיכה בפעילות החובבות קשורה, לפחות מבחינת תואם הזמנים, לירידה בהוצאה לאור של מוצרי מד"ב מתורגמים. בין השנים 1984 ו-1992 יצאו לאור בממוצע כעשרים ספרי מד"ב בשנה – פחות מחצי מהכמות השנתית עד 1983, וחלק מההוצאות לאור שעסקו בפרסום ספרים מסוג זה עזבו את התחום. באוגוסט 1984, לאחר תקופה ארוכה של הוצאה לאור לא סדירה, פורסם הגיליון האחרון של כתב העת "פנטסיה 2000". יעברו קרוב לעשרים שנה בטרם יעשה נסיון נוסף להקים כתב עת בתחום.

את הגל השני בחובבות המד"ב בישראל ניתן לתארך באופן כללי החל ממחצית שנות התשעים
, במקביל לעלייה המחודשת בהוצאה לאור של ספרי מד"ב מתורגמים. לאחר כעשור של העדר כמעט מוחלט של פעילות חובבים מתועדת ושל ירידה משמעותית בהוצאת ספרים בז'אנר, שנות התשעים מסמנות מפנה בנפוצות המוצרים התרבותיים הקשורים לז'אנר. החל מראשית שנות התשעים, וביתר שאת לקראת סופו, ניכרת התאוששות בתחום הוצאה לאור של ספרי מד"ב, עד כדי כך שבשנים 1997 (שבה פורסמו 52 ספרים) ו-1998 (51 ספרים) יחדיו פורסמו מעל מאה ספרי מד"ב – יותר מכל צמד שנים אחר בהיסטוריה של הוצאת ספרים בעברית
. בניגוד לגל הפרסומים של סוף שנות השבעים, חלק ניכר מהספרים שיצאו לאור במהלך שנות התשעים והמחצית הראשונה של העשור הנוכחי התפרסמו במסגרת הוצאות לאור המתמחות בז'אנר, ולא במסגרת סדרות של הוצאות לאור שעיקר עיסוקן הוא בספרות "מיינסטרים". ספרים נוספים יצאו לאור בהוצאות נישה הפונות לקהל של תרבות גבוהה, כמו "חרגול" ו"גוונים כהים". חלק מההוצאות המתמחות בז'אנר, כגון "אודיסאה", "ינשוף" ו"גרף" הוקמו על ידי חובבים. בנוסף, בספטמבר 2002 ראה אור הגליון הראשון של "חלומות באספמיה", כתב עת המוקדש בעיקרו לסיפורי מד"ב של כותבים מקומיים. היוזמה להקמתו מקורה באור ביאליק, מגיב קבוע בפורום "מד"ב ופנטסיה" באתר תפוז, והמו"ל שלו, רון יניב, הוא מגיב קבוע בפורום "מד"ב ופנטסיה" באתר אורט. במסגרת כתב העת ראו אור 13 גיליונות, האחרון ביניהם ביוני 2005, ומאז הושעתה הוצאתו עקב קשיים ארגוניים. 

שינוי חשוב נוסף, אשר ביטא פיצול פנימי בתחום ההוצאה לאור, התבטא בעליה משמעותית בחשיבות של ספרי פנטסיה ובחדירתם של משחקי תפקידים על בסיס פנטסטי, אשר דפוסי ההוצאה לאור שלהם הפגינו זיקה מובהקת יותר לקונבנציות של התרבות הפופולארית המסחרית. בעוד שעד שנות התשעים היוו ספרי פנטסיה מיעוט קטן מהספרים שיצאו במסגרת הז'אנר, החל משנות התשעים הפכו סדרות מרובות כרכים של ספרי פנטסיה לקרוב לחצי מהכותרים שפורסמו במסגרת הז'אנר (שגיב-נקדימון, 2002: 51-53). השינוי בהרכב ספרות הז'אנר המתורגמת ועליית קרנה של הפנטסיה היו כרוכים ללא התר בחדירתם של משחקי תפקידים
  – שתחילה יובאו ישירות מחו"ל ולאחר מכן תורגם חלקם לעברית  – לשדה ההפצה בקנה מידה רחב. המשחקים המרכזיים שנפוצו בארץ כשחדרו לשוק בתחילת שנות התשעים היו המשחק הוותיק "מבוכים ודרקונים" או D&D בקיצור (תרגום של Dungeons and Dragons), והרחבתו שנקראה "מבוכים ודרקונים מורחב" (AD&D בקיצור). הרקע של משחקים אלה היה פנטסטי באופיו ותאם את הקונבנציות הז'אנריות של מה שמכונה לעתים "פנטסיה אפית", או "sword and sorcery" (כפי שגובשו בספרי "שר הטבעות" של טולקין). הדמויות אותם שיחקו השחקנים – לוחמים, קוסמים, גמדים, אלפים וכדומה – היו גיבורים אופייניים לספרים אלה, וכך גם מאפייני העולם, דפוסי העלילה, תיאורי הקרבות וכדומה. למעשה, סדרות פנטסיה מהסוג שהפך דומיננטי בשוק הספרים באותה התקופה התבססו לעתים קרובות על משחק תפקידים או על ערכת הרחבה עבור משחק תפקידים
, ושווקו על ידי אותן החברות שייצרו אותם. התוצאה של מהלך זה הוא שינוי יסודי בדפוסי הצריכה של יצירות פנטסיה, שהפכו (לפחות עבור חלק מהצרכנים) מיצירה שלמה לחלק ממערך של פעילות תרבותית סביב אובייקט שביחס אליו הקריאה מהווה רק היבט אחד של הפעילות. אובייקט זה אשר לא רק שאינו זוכה ללגיטימציה תרבותית, אלא גם אינו נופל אל תוך אחת מהקטגוריות המבוססות והמוכרות של מוצרים תרבותיים.

​ההתאוששות בתחום ההוצאה לאור של ספרי מד"ב לוותה בהתאוששות דומה בדפוסי החובבות. ניצנים ראשונים של התפתחות זאת – והכוונה בעיקר לחוג המד"ב של רחובות – ניתן לאתר בסוף שנות השמונים, אולם הצמיחה המחודשת של פעילות חובבים בקנה מידה משמעותי מתחילה רק החל ממחצית שנות התשעים. בשנת 1989 התקיים כנס מד"ב מצומצם בבית הסופר, ובעקבותיו הקים אהרון שיר את החוג הרחובותי למדע בדיוני, שריכז סביבו חובבים מכל אזור המרכז, ופעל במשך 9 שנים ברציפות – תחילה בפעילות חודשית קבועה, והחל משנת 1996 (לאחר הקמת "אגודה ישראלית למדע בדיוני ולפנטסיה", וראו להלן), בחודשי הקיץ בלבד. אהרון שיר אף הקים פאנזין בשם CyberCozen, אשר מופיע באנגלית. במידה רבה, החוג הרחובותי היווה שלב ביניים בין החובבות של שנות השמונים המבוססת על עולים חדשים, פונה בעיקר למבוגרים ומתרכזת במד"ב כז'אנר, לבין החובבות המקומית, המגוונת והצעירה יותר שהתפתחה החל משנות התשעים ועד היום.

נקודת מפתח בהתפתחות החובבות החדשה התרחשה בשנת 1996, עם קום ה"אגודה ישראלית למד"ב ופנטסיה" (להלן "האגודה"): היוזמה להקמתה הגיעה מאבנר פרידמן, חובב בן 14 מרמת השרון
. מייסדיה היו עמוס גפן, עמנואל לוטם, אבי כץ, תומס גודמן, אורציון ברתנא ואהרון האופטמן – כולם חובבים ותיקים, רובם השתתפו בגל הקודם של חובבות המד"ב בסוף שנות השבעים ובתחילת שנות השמונים, וחלקם היו אנשי מקצוע (במידה זו או אחרת) בתחום המדע הבדיוני. כנס ההקמה של האגודה נערך במאי 1996, וביוני אותה השנה יצא לאור לראשונה "המימד העשירי" – כתב העת של האגודה, שיוצא לאור מאז מספר פעמים בשנה. האגודה נרשמה אצל רשם העמותות באוגוסט 1997 בתור "אגודה ישראלית למדע בדיוני ולפנטסיה". 
באוקטובר 1997, בחג הסוכות, יזמה וניהלה האגודה את כנס "סקטור 972" – כנס מד"ב בן יומיים שנערך בסינמטק ועסק בעיקר ב"מסע בין כוכבים" ו- "בבילון 5". כנס זה, שדפוסיו שאולים במידה רבה מכנסי חובבים בחו"ל, היווה את המודל הראשוני שסביבו התפתחה מאוחר יותר התנהלותם של כנסי חובבים. כנסי חובבים מבוססים על עבודה התנדבותית, אולם אינם נעדרי היררכיות: לכל כנס יש "מנהל כנס" (או "מנהלים" במקרה של כנסים משותפים למספר ארגונים), ותחתיו בעלי תפקידים שונים (אחראי מתנדבים, אחראי מרצים, אחראי כספים, מנהלי משמרות, וכדומה), המכונים "סגל הכנס". המונח "מתנדבים" מתייחס באופן אקסקלוסיבי לדרג הנמוך של חובבים הלוקחים חלק בתפעול כנסי חובבים (סדרנים, קופאים, שליחים, וכדומה). אנשי הסגל מפקחים על פעולתם של המתנדבים, המוקצים לתפקידים שונים. רוב כוח האדם בכנסים מורכב ממתנדבים אלו, אולם תפקידם הוא לרוב טכני בלבד, וכפוף לצרכי הכנס כפי שהם נקבעים בידי אנשים הסגל. הסמכויות המוקנות להם הן לרוב מינימאליות ומוגדרות באופן ברור. גם עבודתם, בניגוד לזו של חברי הסגל, אינה חורגת מזמן קיומו של הכנס (מלבד לצוותי ההקמה והפירוק, ולתדריך מקדים המתקיימים לרוב מספר ימים לפני הכנס). שאלת מידת התגמול הלא – כספי למתנדבים (בדמות כניסה חינם לאירועים) יוצרת מתח מתמיד בנושא, אולם עד כמה שידיעתי מגעת, מתח זה לא תורגם למחסור ממשי במתנדבים.

"סקטור 972" היה הכנס האחרון אותו ארגנה האגודה באופן עצמאי עד לפסח 2001. בשנת 2000 ניסתה האגודה לארגן כנס ספרותי ואקדמי למחצה בשם "ארמגדון.קון" בשיתוף עם "משכנות שאננים" ובהשתתפות אורחים מחו"ל. אולם ניסיון זה נכשל, במידה רבה בגלל פרוץ אינתיפאדת אל-אקצה בספטמבר אותה השנה, ובעקבותיו התפטר עמנואל לוטם מתפקידו כיו"ר האגודה, תפקיד בו כיהן מאז הקמתה. מחליפו בתפקיד היה ארז אברמוביץ', חובב מד"ב ומשתתף מרכזי בפורום המד"ב והפנטסיה של אורט. בבחירות בהן נבחר בתור יו"ר, נבחרו לועד מספר מגיבים מרכזיים נוספים בפורומי מד"ב באינטרנט.

עד לבחירות אלו, בהן התחלף חלק נכבד מבעלי התפקידים בה, האגודה התרכזה בעיקר בהוצאת המימד העשירי, בהרצאות גפן ובאירועים ספרותיים (למרות שמעולם לא עזבה את תפקידה בארגון כנס "איקון"). מאז החלה האגודה לעסוק באופן פעיל יותר בהפקת כנסי חובבים, ביניהם "פנטסי.קון", אשר התקיים ברציפות בין השנים 2001 ו- 2004, בחג הפסח, ו"בדיון" אשר התקיים בשנים 2004 ו- 2005. למרות הגברת העיסוק בכנסים, חלק נכבד ביותר מפעילות האגודה מוקדש עד היום לספרות. בין השאר, האגודה מנהלת ומממנת פרויקטים של תרגום ספרות מקורית לשפות זרות, יוזמת תחרויות סיפורים קצרים, מקיימת אתר אינטרנט במתכונת כתבי עת המפרסם סיפורים ומאמרים, תומכת בסדנאות כתיבה, מחלקת מדי שנה את "פרס גפן" ליצירות מד"ב, שמוענק כיום הן לספרות מתורגמת והן לספרות מקומית
, וכדומה. כמו כן, האגודה תומכת בקבוצות חובבים מקומיות כגון חוג "הבאר" באוניברסיטת באר שבע, "התא הטכניוני" בחיפה, והתא הרחובותי SFiR (שאינו קשור לחוג המד"ב שנזכר לעיל).

הקבוצה שארגנה וניהלה בפועל את כנס "סקטור 972" (שכללה, בין השאר את גיל בידרמן
, יונתן מוזס, אורי אביב ותומס גודמן) היתה מורכבת בעיקר מחובבי מד"ב צעירים יותר, בעלי אוריינטציה לכיוון קולנוע וסדרות ורצון לארגן כנסים. קבוצה זו היוותה את הגרעין שהתנתק (לפחות חלקית) מהאגודה, והקים מעט מאוחר יותר את מועדון המעריצים של "מסע בין כוכבים" (להלן "המועדון"). יונתן מוזס העלה את הרעיון מספר חודשים לאחר הכנס, והוא, אורי אביב, ותומס גודמן הקימו את המועדון. לאחר התלבטויות, הוחלט להקים את המועדון בנפרד מהאגודה. כפי שמספר אורי אביב:

"אחת הדילמות העיקריות: האם במסגרת האגודה או כארגון נפרד, כמובן. הדבר המרכזי שיונתן (מוזס, ל.ג.) ואני רצינו הוא חופש פעולה לבצע ולעשות מה שאנחנו רוצים לעשות. לא חשבנו שנזכה לחופש כזה במסגרת האגודה. כמו כן, רצינו למקד את משאבינו ב'מסע בין כוכבים', כשהאגודה מחויבת להתפרס על תחומים רחבים הרבה יותר ולכן, ובצדק, הקצאת משאבים רבה למסע בין כוכבים לא תהיה הגיונית, וסביר שלא תראה בעין יפה על ידי חברי האגודה. מעבר לזה, נתפס כאילו האגודה היא גוף 'ישן' ו'כבד', שעוסק, או רוצה לעסוק, במדע בדיוני ספרותי כבד, ומה שה'ילדים' רוצים – שכן חלק ניכר מחובבי המד"ב היו ועודם בגילאי העשרה – לא בא לידי ביטוי בצורה מספקת בפעילויות האגודה דאז. אלו הסיבות המרכזיות שבעקבותיהן החלטנו להקים גוף חדש שלא במסגרת האגודה. זו היתה אחת ההחלטות היותר קשות שעשינו עם ההקמה, כי עם ההחלטה היינו צריכים לעשות הכל מההתחלה, ולא היה לנו כלל ברור מה זה אומר"
.

האירוע הראשון אותו קיים המועדון היה Q-con, כנס של יום אחד שהתקיים בבית ציוני אמריקה באוגוסט 1998, ובדצמבר אותה השנה התקיים כנס נוסף באותו המקום בנושא מסע בזמן במסע בין כוכבים. כנס "איקון" ( Icon – קיצור של Israel Con) שהתקיים בסוכות שלאחר מכן, היווה את שיתוף הפעולה הראשון בין האגודה למועדון, והוא מתקיים מאז כל שנה בסוכות. כמו כן, המועדון ארגן הקרנות שבועיות של פרקי הסדרה באוניברסיטאות תל אביב וחיפה, ובטכניון. בנוסף, המועדון הוציא פאנזין (עיתון חובבים) ובו מידע על סדרות מסע בין כוכבים השונות, השחקנים ונושאים קרובים. 

המבנה הדו קטבי של פעילות החובבים המאורגנת, שבקוטב אחד שלו ניצבת האגודה ה"כבדה", ה"ספרותית", ו"המכובדת" יותר ובקוטב השני ניצב המועדון ה"צעיר", ה"טלוויזיוני" וה"פעיל" יותר החזיק מעמד זמן מועט בלבד, וסוף שנות התשעים ותחילת האלף הנוכחי עמדו בסימן של פיצול קבוצתי ארגוני של שדה החובבות. ככלל, ניתן להתוות את מגמות ההתפצלות לאורך שני צירים מרכזיים: בציר הראשון ניכרת מגמה של ריבוי והתגוונות של סוגות ומדיות המשמשות מוקד לפעילות – מגמה המתבטאת בהעברה חלקית של הדגש ממד"ב לפנטסיה, וביצירת קבוצות וארגונים חדשים סביב משחקי תפקידים וקומיקס. במקביל, ניכרת מגמה של ריבוי והתפצלות של אובייקטים של חובבות המשמשים מוקד לפעילות, המתבטאת ביצירת קבוצות וארגונים חדשים סביב סדרות וספרים המהווים מוקד חובבות בלבדי עבור מקצת מהחובבים, ומוקד חובבות עיקרי עבור רבים אחרים.

המהלך הראשון של התרחבות לסוגות נוספות, הקשור לגידול החד בהוצאתם לאור של ספרי פנטסיה ולחדירתם של משחקי תפקידים על בסיס פנטסטי. שינוי זה בדפוסי השיווק והצריכה של הז'אנר החל עוד טרם הקמת האגודה, בתחילת שנות התשעים, אולם השפעתו ניכרת בעיקר במחציתן השניה, אז החלו להיווצר סביבו התארגנויות חובבים חדשות. העמותה לקידום משחקי תפקידים בישראל נרשמה כעמותה בפברואר 1999, לאחר מספר שנים של פעילות שלא הוסדרה באופן פורמלי. מייסדי העמותה החלו לפעול בארגון כנסי משחקי תפקידים (שהחלו כפעילות מסחרית של משווקי משחקים אלו) בערך במחצית שנות התשעים, ולאחר מספר כנסים מוצלחים החליטו להירשם כעמותה. ניתן לראות בכך נסיון שהצליח להפקיע אובייקט חובבות מהתחום המסחרי ולנכסו אל תרבות החובבים. החל משנת 1999 החלה העמותה להשתתף בכנסי "איקון" בתור גוף חיצוני המפעיל את משחקי תפקידים בכנס, ומשנת 2002 הצטרפה גם כגוף מארגן אשר לוקח חלק בארגון הכנס ובהכנסותיו
. 
עדויות ברורות לעליית קרנה של הפנטסיה ניתן לראות גם בהשפעת התפתחויות אלה על ארגוני החובבים הקיימים ועל פעילויותיהם. בעוד שבתוכניות המקוריות להקמת אגודה למד"ב בראשית שנות השמונים (אשר נכשלו) השם שהוצע היה "האגודה הישראלית למדע בדיוני", הרי כשהוקמה אגודה זו למעשה נוספה לשם גם המילה "פנטסיה". אולם בפועל, בשנים הראשונות לקיומה, האגודה לא עסקה כלל בנושא זה. כפי שכתב אסף פלטו, בטור שפורסם בגליון החמישי של "המימד העשירי", שיצא בחודש מרץ 1998, בשם "...ופנטסיה": "אגודתנו נושאת את השם 'אגודה ישראלית למדע בדיוני ולפנטסיה', אולם עד יום זה נסבה כל פעילות האגודה (להוציא את הקרנת הסרט "שר הטבעות" בפסטיבל הסרטים בחנוכה אשתקד
) סביב המד"ב, ואילו נושא הפנטסיה נדחק לפינות אפלות וחבויות, במבוך אשר אף אחד לא העז לזחול ולנסות לחדור אליו...". בהמשך, הכותב סוקר אפשרויות לפעילות בתחום, וקורא לאגודה "ליצור וליזום יותר פעילויות הקשורות בתחום". בתגובה לביקורת זו ואחרות האגודה גיוונה את התכנים הקשורים לפעולותיה, ובפסח שנת 2002 קיימה כנס (הראשון אותו קיימה לבד מאז "סקטור 972") שהוקדש כולו לפנטסיה ונקרא בשם "פנטסי.קון". הכנס הצליח מבחינה מסחרית, והתקיים במתכונת שנתית עד שנת 2005, אז אוחדו הוא וכנס "אבק כוכבים" (שהתקיים גם הוא בפסח, וראו להלן) לכנס בשם "עולמות", המכיל גם תכני פנטסיה רבים. 

בסוף שנות התשעים ולאחריהן החלו להתגבש גם קבוצות נוספות של חובבים סביב תת-ז'אנרים נוספים, אולם השפעתם על השדה עדיין ניכרת פחות. הדוגמה המרכזית היא ארגון אוק"י, המתמקד בקומיקס, ומעורב באופן פחות בולט בשדה החובבות. כמו כן קיים עיסוק מתגבר בז'אנרים התאומים "מנגה" ו"אנימה"
. כיוון שהתפתחויות אלו התרחשו בשלב מאוחר יחסית של עבודת המחקר, לא חקרתי לעומק את השפעתן על השדה ולא אדון בהן בהמשך.
התפתחות חשובה ביותר בסוף שנות התשעים היא התפתחות של קבוצות וארגונים סביב יצירות ספציפיות. רק חלק מקבוצות אלו מאורגנות וממוסדות: חלקן מתקיימות באופן וירטואלי בלבד, כרשתות של פורומים ואתרים ברשת האינטרנט, חלקן רשתות רופפות של חברים ותו לא, אולם חלקן כבר התמסדו לכדי גופים ממוסדים ואף עמותות. לכאורה, אין כל חדש בתופעה זו  – המועדון גם הוא ארגון הממוקד ביצירה ספציפית, והוא בין הארגונים הוותיקים ביותר בתחום – אולם הריבוי של קבוצות מסוג זה שינה באופן מהותי את תחום החובבות ואת הארגונים הפעילים במסגרתו (בעיקר המועדון, וראו להלן), וגרם להחדרת תכנים חדשים וצורות פעילות חדשות. החשובות והמשפיעות מבין קבוצות אלה הן הטולקינאים והבאפיסטים, ובמידה פחותה גם חובבי הארי פוטר. קבוצות נוספות וקטנות יותר (שהשפעתן על השדה נמוכה ולפיכך לא אדון בהן בהמשך) התארגנו סביב הסדרות "הרובוטריקים", "סטארגייט", סביב סדרת ספרי "נרניה"
, ויתכן מאוד שישנן קבוצות נוספות שאיני מודע לקיומן.

הקהילה הטולקינאית (כך מכנים אותה החברים בה. בהמשך אשתמש לחלופין גם במושג "טולקינאים") החלה להתארגן ברשת האינטרנט בסביבות 1996, והחלה לפעול מחוצה לה בשנת 1998. החל משנת 1999 החלו מפגשים מסודרים מחוץ לרשת האינטרנט, ובשנת 2001 התארגנה הקבוצה במתכונתה הנוכחית. חברי הקהילה הקימו גם עמותה בשם "עמותת טולקין בישראל", הפועלת בעיקר בארגון כנסים בנושא. הדגש של פעילותה של קבוצה זו מושם על פעילות מחקרית ו"למדנית" (כפי שהם מכנים אותה) ביצירותיו של טולקין, ורוב פעילותה מרוכז עדיין ברשת האינטרנט, בפורומים שונים ובעיקר בפרויקטים כגון "האנציקלופדיה של ארדה" ו"האטלס של ארדה" – מאגרי מידע עצומים המוקדשים לעולם אותו יצר טולקין. בפסח שנת 2003, הטולקינאים לקחו חלק לראשונה בארגון כנס: כנס "אבק כוכבים" נערך תחת המסגרת הפורמאלית של המועדון אולם בפועל היה משותף למועדון, לטולקינאים ולבאפיסטים (ראו להלן), שתרמו תרומה שווה מבחינת תכנים ומתנדבים. באותה השנה התארגנו הטולקינאים באופן פורמאלי ב"עמותת טולקין הישראלית", ומאוחר יותר קיימו גם כנסים במשותף עם ארגונים וקבוצות נוספים. בהמשך אתאר ביתר פירוט את התפתחותה של קהילה זו ואת אופן השתלבותה בשדה (וראו להלן בסעיף 4.3).
קבוצה נוספת שצמחה בראשית האלף הנוכחי התמקדה בסדרה "באפי קוטלת הערפדים". הכינוי "באפיסטים" מקובל במידה מסוימת בשדה החובבות
, והם ידועים גם בכינוי "באפסטרים". מספר פורומים ואתרים הוקדשו לעיסוק בסדרה, ובשנת 2004 יצרו ראשיהם של כמה מהם – פורומי "באפי" באתר תפוז
 ובאתר "המסך המפוצל"
, פורום "הברונז" של אתר "סאנידייל בישראל"
 ופורום "ערפדים ואימה" באתר אורט
  – ארגון משותף בשם "שגרירות סאנידייל בישראל", הפועל תחת חסותו הארגונית של המועדון, אולם הוא עצמאי בהחלטותיו. הארגון מקיים אתר אינטרנט, פאנזין, דוכן בכנס "איקון", סדנת כתיבת פאנפיקים וכדומה. חבריו לקחו חלק בארגון ערבי "מסיבאפי" וכנס "מי ימלל גבורות סאנידייל", והשתתפו ב"אבק כוכבים", "עולמות" וכנסים נוספים. הפעילות במסגרת השגרירות מנסה לעסוק בו זמנית בהיבטים של הסדרה הקשורים לתרבות הפופולארית ובהבטים "רציניים" ואקדמיים. העיסוק המשועשע והמבדר מתבטא במסיבות, הקרנות פעילות, מופעים הומוריסטיים וכדומה
. ההבטים הרציניים ביותר מתרכזים בעיקר במסגרת "התא האקדמי של באפי" הפועל באוניברסיטת תל אביב. באתר אגודת הסטודנטים של אוניברסיטת תל אביב מוגדר התא באופן הבא: "תא באפי האקדמי באוניברסיטת תל אביב החל לפעול בשנה האקדמאית החולפת כיוזמה של סטודנטים חובבי באפי הלומדים באוניברסיטה ובתמיכת 'שגרירות סאנידייל בישראל' ואגודת הסטודנטים. פעילות התא באוניברסיטה כוללת מפגשים שבועיים ובהם מתקיימות הרצאות אקדמיות בנושאים הקשורים לסדרות ונערכת סדנת כתיבת פיקים (פרוזה המבוססת על הסדרה). במהלך השנה החולפת הגיעו לפעילויות התא עשרות סטודנטים, ונהנו מהרצאות בנושאים מרקסיזם, אתיקה ומוסר"
. 

השפעה חשובה שהיתה לצמיחת קבוצות העוסקות בסדרות ספציפיות, ובפרט הקבוצה הבאפיסטית רבת המשתתפים, היא שינוי יעודו של המועדון: לאחר שנתן חסות לאירוע ה"מסיבאפי"
 ביולי 2003, החל המועדון להרחיב את תחום פעילותו, עד שהוחלט לשנות את ייעודו של המועדון, ולהפכו לארגון גג העוסק ב"חובבות מדיה"  – כלומר, סרטים וסדרות  – בדגש על יצירות מד"ב ופנטסיה (בפועל, העיסוק ביצירות שאינן נכללות בקטגוריה זו זעיר עד לא קיים). כפי שקובע אתר המועדון: "בשנים האחרונות, עקב דרישת החברים, הרחיב המועדון את תחומי עיסוקיו ונכללים בו כעת תחומי עניין רבים ומגוונים. מסע בין כוכבים היא עדיין ליבת המועדון, אך המועדון מטפח ומעודד קהילות רבות. בבילון 5, סטארגייט, באטלסטאר גלקטיקה ותחומי עניין רבים נוספים סביב המדע הבדיוני, הפנטסיה והטירוף הכללי המשתלבים בפרויקטים המגוונים המופקים לטובת חברי המועדון וכלל קהילת החובבים בארץ"
. יחד עם זאת, כפי שניתן לראות גם בטקסט לעיל, ראשי המועדון עדיין עוסקים בעיקר במסע בין כוכבים ואירועים הממוקדים באובייקטים אחרים הם לרוב פרי יוזמתם של חובבים ומעריצים של אובייקטים אלה.

ארוע חשוב הקשור להתפתחויות אלו היה איחודם של כנסי "פנטסי.קון" של האגודה ו"אבק כוכבים", אשר היה משותף למועדון, לקהילה הטולקינאית ולשגרירות. העובדה ששני הכנסים נערכו במקביל, בחופשת הפסח, ושרבים מהחובבים רצו להשתתף בשניהם, גרמה להתרעמות ולכעס בקרב חובבים (בעיקר אלו הקשורים לאגודה). בעקבות דיונים וויכוחים ממושכים בפורומים, הצעות לסדר היום במליאות האגודה וכדומה, הוחלט על איחודם של שני הכנסים לכנס משותף בשם "עולמות" אשר אורגן במשותף על ידי ארבעת הגופים, ותכניו והכנסותיו חולקו שווה בשווה ביניהם. הכנס התקיים בסינמטק בפסח שנת 2005, ואמור להמשיך להתקיים במתכונת דומה גם השנה. מהלך זה בישר על שיתוף פעולה אינטנסיבי והדוק יותר בין קבוצות החובבים השונות, אשר קשור בין השאר להעלאתה של הצעה (שנכשלה לבסוף) לבטל מטרתה המוצהרת של האגודה להוות "מסגרת אב לארגוני מד"ב ופנטסיה נוספים", ולהצעה שעדיין נמצאת בדיון להקים גוף אשר יתאם את הפעילות של הארגונים השונים בתחום.

אם כן, נראה כי ניתן להצביע (גם אם באופן ראשוני, וללא ביסוס מספק) על מספר מגמות מרכזיות שהחלו במעבר מהגל הראשון לשני של חובבות מד"ב בארץ, והתעצמו במהלך השנים האחרונות: ראשית, העברת מוקד הפעילות לידי ילידי הארץ. שנית, התבססות הולכת וגדלה על האינטרנט ככלי לתקשורת והפצת תכנים וכאתר להתגבשות של קבוצות חובבים. שלישית, עלייה בחשיבות ז'אנר הפנטסיה והופעת משחקי תפקידים כפרקטיקה בעלת נוכחות בשדה. רביעית, התגוונות כללית של תכנים ומוקדי פעילות. ולבסוף, מיסוד וארגון של הפעילות, ופיצול ארגוני הולך וגובר. בחלקה הבא של העבודה אנסה לנתח את מבנהו הנוכחי של תחום חובבות המד"ב כפי שתיארתיו לעיל בהסתמך על תיאורית השדות של בורדייה. על מנת להבין את הדינמיקה של שדה, יש להתייחס לשני היבטים מרכזיים שלו: מהם מושאי המאבק או הפרסים עליהם נאבקים בו, ואלו עמדות קיימות ביחס למושאים אלו. בחלקה הבא של העבודה אסקור היבטים אלו של שדה החובבות בישראל.

2.3 פרסים ועמדות 

איר: (על ההבדל בין חברי אגודה ובין חברי מועדון starbase972) מבחינת התרומה למד"ב בארץ, אני חושב שעם כל הכבוד, האגודה משאירה את החברה האלה מאחור. למה? האתר של האגודה, המימד העשירי. כנסים, עם כל הכבוד, האגודה עשתה לפניהם, והיתה עושה גם בלעדיהם, ועושה בלעדיהם. בתכל'ס, וכנסים זה נחמד בתור מפגש חברתי. אבל העבודה האמיתי היא בשטח. שבוע אחרי שבוע וחודש אחרי חודש לפרסם מאמרים, לפרסם ביקורות, לפרסם כתבות, ל...להיות החמצן של הפעילות הזאת. וכנס שהם שותפים בו שהוא פעם בשנה, כל הכבוד, האנשים שם שעוסקים בארגו כנסים, באמת כל הכבוד להם. אבל, אתה יודע, תסתכל על הפרסומים שלהם, ראיונות עם איזה כוכבן זה או אחר, זה לפנאי פלוס לחובבי העאלק מד"ב. פנאי פלוס לחובבי מסכות הגומי וחלליות הקרטון. בסדר [...] אני בעצמי ראיתי סטאר טרק מאוד נהניתי, אני מת על קירק. לדעתי הוא קומיקאי מצוין. על באמת. אבל אה...אתה יודע, להפוך את זה להיות מושא הערצה, בכלל כל נושא ההערצה הרבה יותר קטן באגודה. אוקיי? [...] זה מאוד שונה מלתת ראיון עם איזה מישהי שהופיעה עם מסכת גומי על הפנים והיא יכולה עכשיו לספר איזה דחקות על הבמאי. זה אפשר היה לעשות גם על בית קטן בערבה. אז זה...זה ההבדל.

בתחום חובבות המד"ב נערך מאבק סביב הניסיון להשליט משטר ערך מסוים על השדה כך שהתנהלותו של התחום בפועל תתאים לעקרונות וההעדפות הנגזרים ממנו. עקב הכמות הקטנה של הון בשדה, היעדר מונופוליזציה של הון זה, והיעדר מוסדות קידוש והכרה חזקים, אף עמדה בשדה אינה זוכה לדומיננטיות במידה המאפשרת לה להכתיב את ההביטוס האופייני לה, ומתקיימים במסגרתו משטרי ערך שונים ומנוגדים שהיחסים ביניהם מכילים איזון דינמי בין שיתוף פעולה וקונפליקט. הקיום הבו-זמני של משטרי ערך אלה משפיע על היבטים רבים של השדה. בחלק זה אסביר את תצורתו הייחודית של השדה, מאפיינים מרכזיים של משטרי הערך המתקיימים בו, ואת הביטויים של משטרי ערך אלה.

לטענתו של בורדייה, מושא המאבק בכל שדה הוא הגדרת האורתודוקסיה המתקיימת במסגרתו, כלומר הגדרת הפעילויות והדיספוזיציות הלגיטימיות ביחס לטובין הסמליים הייחודיים לשדה. המנצחים במאבק זה זוכים בהון סימבולי (יוקרה) וכן באפשרות להוריש את עמדתם לדורות הבאים בשדה ע"י הנצחתה במוסדות הקידוש וההכרה בשדה (בורדייה, 2005: 113). תיאור זה נוצר במסגרת מחקר אמפירי מסוים: המחקר של היווצרות שדה הנכסים הסמליים בצרפת של המאה ה-19 וה-20. כפי שבורדייה עצמו מציין, ישנם הבדלים באופן הפעולה של שדות שונים, ולכן ואין תיאוריה גדולה אחת ואחידה שיכולה ללכוד את ההתנהלות של כולם, וכל מחקר מוסיף וריאציות לתיאוריה המוכרת
. התיאור של בורדייה את שדה הנכסים הסמליים תואם שדות ממוסדים ובעלי נפח הון גבוה, שבהם קיימים מוסדות חזקים של קידוש והכרה. אולם תיאור זה אינו מתאים לשדה המחקר הנוכחי, בגלל כמויות ההון הקטנות יחסית המקושרות אליו, והיעדר מונופול על הון זה אשר אינם מאפשרים את קיומם של מוסדות קידוש והכרה או יצרני משמעות בעלי השפעה חזקה.

תצורתו של תחום חובבות המד"ב והפנטסיה בישראל מושפעת מאוד משוליותו של שוק המדע הבדיוני בישראל, המתבטאת בכך ששחקנים מסחריים או פוליטיים חזקים אינם לוקחים בו חלק. כפי שטוענת שגיב-נקדימון (2002): "בתחום המד"ב ניסתה קבוצה מצומצמת למדי של אנשים (חובבי המד"ב הפעילים) לבצע תכנון תרבות בכיוון ספציפי של רכישת רפרטואר חדש והטמעתו בארץ. אך הצלחתה של הקבוצה הזו עד היום היתה מוגבלת, כיוון שהיא פעלה ופועלת בלי שיהיו לה סוכנים רבים בעמדות ההשפעה המסורתיות על התרבות, בתחומי העיתונות הכללית, החינוך, האמנות והתרבות" (הדגשה שלי, ל.ג). שגיב מתייחסת אמנם להיעדר השפעה של חובבי המד"ב על מוסדות התרבות הישראלית, אולם ניתן לומר, על פי אותו ההגיון, כי כישלונם של החובבים להשפיע על "תחומי העיתונות הכללית, החינוך, האמנות והתרבות" פירושה שאלו נשארו במידה רבה אדישים למתרחש בשדה. כיוון שהשדה אינו מהווה מקור אפשרי להון כלכלי או תרבותי רב, גופים שמהווים שחקנים חשובים בשדה התרבות (מערכת החינוך, האקדמיה, הוצאות לאור, עיתונות וכדומה) לרוב אינם לוקחים בו חלק, ובכך משאירים את הבמה לידי החובבים עצמם. 

בהיעדר גופים חזקים ומונופוליסטיים, החלוקה המסורתית בין "יצרני תרבות" (או "בעלי אמצעי ייצור") המשפיעים על תחום היצירה ובין "צרכני תרבות" ("חסרי אמצעי ייצור") המושפעים ממנו אינה מתארת אותו כהלכה. תמונה בהירה יותר של השדה מתקבלת כשממשיגים פרטים וקבוצות כ"בעלי עניין" שיש להם השפעה כלשהי על המתרחש בשדה. השפעה זו לעולם אינה שוויונית, כמובן: הבעלות על כמות שונה של הון, ועל הרכב שונה של סוגי הון, מתנה את יכולתם של גופים שונים לעצב את השדה , אולם חלוקת ההון בשדה אינה מסתכמת לפער הדיכוטומי שבין "בעלי אמצעי ייצור" ו"חסרי אמצעי ייצור" –בעיקר בגלל הביזור של המשאבים בשדה. כותבים יכולים להוציא את יצירותיהם לאור במסגרת כתבי עת אינטרנטיים הנערכים על ידי חובבים, כנסים מאורגנים בצורה התנדבותית, כך שכל חובב המעוניין לקחת בהם תפקיד יכול עם הזמן להגיע לעמדת השפעה ביחס אליהם, האפשרות לבחור אלו ספרים יעברו קנוניזציה במסגרת "פרס גפן" פתוחה לכל באי כנס "איקון", וכדומה. תחום החובבות מעוצב במידה רבה על ידי החובבים עצמם, ושחקנים שהיינו מגדירים לרוב בתור "יצרנים"  – מתרגמים, עורכים, מוציאים לאור וכותבים  – מתנהלים בשדה באופן שאינו שונה מהותית מזה של חובבים אחרים. 

המבנה הנוכחי של השדה, שהוא מבוזר יחסית, מקשה על יישומה של תפישת השדה הקלאסית על מנת להסביר את העמדות הנוצרות במסגרתו. לטענת בורדייה, מאבקים בשדה מתקיימים תמיד בין שני סוגים כלליים של עמדות: שמרניות, המעוניינות לשמור על הדוקסה (או האורתודוקסיה) בשדה, וחדשניות, הקוראות תגר עליה. מאבק זה אינו בהכרח מודע ומכוון, אולם כל פעולה בשדה בהכרח מהווה אישרור של הקריטריונים המקובלים לשיפוט בו או חתירה כנגדם: משחק במסגרת הגבולות המוכרים והמקובלים על ידי חזרה על דפוס מוכר, וריאציה, חידוש מדוד וקטן יחסית מאשרר בפועל את הקריטריונים המקובלים בו, ואילו ניסיון לפרוץ את הגבולות, לשנות באופן רדיקאלי את המסורת, וליצור קריטריונים חדשים של הערכה מהווה בהכרח קריאת תיגר (בורדייה, 2005: 113-114). נכון אמנם שהשדה מתארגן לעתים במתכונת מונופוליסטית (כמו בתקופה שקדמה לפרישת מקימי המועדון) או דו קוטבית (כמו לאחר הפרישה של מקימי המועדון, וכן בתקופת המשבר שסביב כנס "אבק כוכבים"), אולם מתכונת זו נשברת לעתים מזומנות, ונראה כי המגמה הכללית של השדה כרגע אינה לכיוון של מרכוז, אלא לכיוון של שמירה על מתח בין מגמות צנטריפוגליות וצנטריפוקליות שמסתכם בפשרה אד-הוק בין הגופים השונים בו. יתכן כי הסיבה למגמה זו היא היעדר מונופוליזציה של ההון בידי מוסדות קידוש והכרה, שתאפשר לבסס דוקסה בעלת השפעה חזקה בשדה מוגבלת ביותר. 

היעדר מונופוליזציה של ההון בשדה מקשה על יצירתם של מוסדות קידוש והכרה חזקים. מוסדות של קידוש והכרה יכולים ליצור לגיטימיות תרבותית עבור פרקטיקות שרירותיות רק בתנאי שיש להם את ההון המספיק על מנת להפוך את קיומם ושיפוטם לכזה שלא ניתן להתעלם ממנו, ומעמד כזה כרוך במונופוליזציה. לפיכך, מתאפיין שדה המד"ב בכך שהענקת הלגיטימציה במסגרתו נעשית במסגרת מוסדות קידוש והכרה קטנים ומתחרים שלאף אחד מהם אין השפעה שלא ניתן להתעלם ממנה. אין בתי ספר או אוניברסיטאות למדע בדיוני, כתבי עת שונים פונים לקהלים שונים במסגרת השדה, והקבוצות והאליטות המתקיימות במסגרת השדה אינן זוכות להכרה אוניברסלית במסגרתו. לפיכך, לא נוצר במסגרת השדה הביטוס אחיד או אפילו לא הביטוס דומיננטי. בהיעדר הביטוס אחיד, נראה לי כי עדיף להתייחס למבני הנטיות המופנמים המייצרים פרקטיקות בשדה כאל משטרי ערך. בנט, אמיסון ופראוו (Bennett, Emmison & Frow 1999: 259) מגדירים משטרי ערך כ: "צורות הארגון הנורמטיביות של הראוי שקובעות מהו אובייקט טוב לתשוקה או הנאה; האופן הראוי של גישה או כניסה אליו; וטווח ההערכות הראוי...". בניגוד למושג ההביטוס, מושג זה אינו מניח את הקשר ההדוק של הדיספוזיציות למבנה השדה ואת השעתוק של מבנה זה, ולפיכך הוא נראה בעיני כמתאים יותר למצב של מנופוליזציה נמוכה של הון. חשיבותם של משטרים אלו בארגון השדה מתבטאת בכך שחובבים המצטרפים אליו חייבים, בהכרח, לנקוט עמדה ולמקם את עצמם ביחס אליהם, ובכך שהמוצרים השונים הקיימים בשדה וההערכה של מוצרים אלה משקפים את המתח שבין האפשרויות הנ"ל. ואכן, בשדה חובבות המד"ב ניתן למצוא קבוצות שונות ומתחרות שמנסות לעצב את האורתודוקסיה בו בהתאם למשטרי הערך בהם הן מחזיקות. אולם משטרי ערך אינם מושג מונוליתי, וכפי שבנט, אמיסון ופראו מציינים, "המושג מציין התלכדות של קווי כוח שהנה מובחנת בהשפעותיה ושניתנת להכלה במסגרת של מבנים תפישתיים גדולים יותר או לשבירה לרמות קטנות וספציפיות יותר". לפיכך, כל ניסיון לשרטט באופן ברור וחד משמעי את העמדות בשדה על פי זיקתן למשטרי ערך יכיל מידה רבה של הכרעות שרירותיות, הנובעות מהצורך להחליט על סדר הגודל של משטרי הערך שבהם מתעניין המשרטט.

בהקשר של חובבות, נראה לי כי הסוגיות החשובות ביותר הן מהו מושא ראוי לחובבות, ומהי הדרך הראויה להתייחס אליו. הפרקטיקות אותן מפעילים חובבים בהקשר של תחום החובבות מבליעות בתוכן לקיחת עמדה (position taking) ביחס לסוגיות אלה. סוגיות אלו לעולם אינן מנותקות זו מזו לחלוטין, אולם אופיו של הקשר ביניהן הוא קונטינגנטי: ניתן לנסח (להבר, על פי התרגום העברי לספרם של לקלאו ומוף, 2004) אותן באופן שיקשור אותן בצורה הדוקה מאוד, או להפרידן זו מזו כמעט לחלוטין. בשדה הקונקרטי אותו חקרתי, הסוגיה העיקרית שסביבה התעצבו קבוצות (שמקבילות לעמדות בשדה) היא סוגיית "האובייקט הראוי לתשוקה" – או במילים אחרות, מהו מושא חובבות ראוי. לעומת זאת, סוגיית אופן ההתייחסות אל אובייקט זה נדונה לרוב בתוך כל אחת מקבוצות אלו ומתקיימת לגביה לרוב מידה רבה יחסית של מונופוליזציה במסגרתן. לפיכך, אתאר להלן את האופן שבו סוגיית מושא החובבות הראוי באה לידי ביטוי בשדה.

2.3.1 המחלוקת סביב אובייקט החובבות הראוי וביטוייה בשדה

המתח העיקרי המתקיים בשדה ביחס להבנייתו של אובייקט החובבות נעוץ בפער שבין שתי עמדות מרכזיות בו: חובבות מצד אחד, והערצה מצד שני (או חובבות וחובבות נישה). חובבים תופשים את כל מגוון המוצרים התרבותיים הנכללים תחת הקטגוריה "מד"ב ופנטסיה" כאובייקט החובבות שלהם. למרות שהם צורכים ספרות ויצירות טלוויזיוניות וקולנועיות כאחד, הדגש שלהם – בדיונים ובפעילויות – מושם לרוב על מד"ב ספרותי, או למצער על תמהיל של סוגי המדיה השונים. למרות שהם עסוקים לעתים קרובות בעשיית הבחנות בין מוצרים תרבותיים שונים ובדירוג והעדפות של מוצרים מסוים על אחרים, הפרקטיקות אותן הם מפעילים במסגרת השדה נועדות לרוב לקדם את התחום בכללותו. לרוב הם שמים את הדגש על הניסיון לפתח יצירות מד"ב מקוריות ונרתעים מפאנפיקים, מעיסוק קפדני ומעמיק ביצירה ספציפית ומפנטסיה נוסחתית. מעריצים, לעומת זאת, הם חובבים שאובייקט החובבות שלהם מתמצה בעיקר במוצר יחיד או בסט מוגבל של מוצרים תרבותיים שבו הם ממקדים את מאמציהם. הם חוזרים וצורכים את אותו מוצר שוב ושוב, ועוסקים בחלק ממגוון רחב של פרקטיקות אפשריות המקובלות ביחס אליו
: הם מייצרים סביבו משמעויות משותפות, מדברים אודותיו, כותבים אודותיו, מחברים פאנפיקים העוסקים בו, מעלים הופעות ומחזות זמר המבוססים עליו, וכדומה
. 
לעמדות אלו אין של תוקף אוניברסלי: הן בעלות מאפיינים הדומים להבחנות דומות בשדות אחרים, אולם יש להן גם מאפיינים ייחודיים שלא ניתן למצוא אלא בשדה זה. יש להזהר גם מתפישה מהותנית שלהן הן מתקיימות כמבנים תיאורטיים (בדומה ל"מעמדות על הנייר" עליהן כותב בורדייה, בדפוס-א), כניסיון לארגן את השדה באופן מסוים, בעוד שניתן היה בהחלט לארגן אותו בצורות שונות מאוד. עמדות אלה מתקיימות על מאפייניהן הייחודיים רק אחת ביחס לשניה. בפועל, אין כמעט חובבים שצורכים יצירות שונות בלי להבחין ביניהן, ואין כמעט מעריצים שלא צורכים גם יצירות ז'אנריות בנוסף לזו המועדפת עליהם. ואף על פי כן, הבחנה זו היא אחת מהמרכזיות בשדה, כיוון שהשדה מאורגן בפועל סביב יצירה תרבותית, ולא סביב צריכה תרבותית. בכל הקשור ליצירה תרבותית, הבחנה זו מארגנת סביבה רבות מהפעילויות והעמדות בשדה, כמו ארגונים פורמאליים, תכני כנסים, אתרים ופורומים ורשתות חברתיות, ומתבטאת באופן משמעותי במיפוי המנטלי שלו על ידי המשתתפים בו. 

ההבחנה בין חובבים ומעריצים מתבטאת בכתבי עת, פאנזינים ואתרי אינטרנט בהם מפורסמים טקסטים המיוצרים במסגרת השדה. פאנזינים מתחלקים לשני סוגים: אלו העוסקים במד"ב ופנטסיה באופן כללי, כגון חלומות באספמיה, המימד העשירי, וסייברקוזן (בתקופה בו יצא), ואלו המוקדשים לתחומים ספציפיים: פאנזין המועדון העוסק ב"מסע בין כוכבים"
, "החץ האדום" העוסק בטולקין, "אפוקליפסות עכשיו" העוסק בסדרה "באפי קוטלת הערפדים", וכדומה. כתבי עתם מקוונים גם הם מתחלקים לכלליים וספציפיים: שלושה אתרים מרכזיים בתחום (אתר האגודה, בלי פאניקה ו-ISF) הם אתרי חובבים כלליים שמכילים תכנים המתייחסים לספרים, סדרות וספרים מגוונים, ואילו אתרים חשובים נוספים מתרכזים בתכנים ספציפיים (אתר המועדון מתרכז בסדרה "מסע בין כוכבים", אתר נומינור מתרכז ביצירותיו של טולקין, אתר "בחלום" מתרכז ביצירותיו של ניל גיימן, וכדומה).

היבט שני שבו באה לידי ביטוי ההבחנה בין מעריצים וחובבים מתבטא בפורומים באינטרנט הקשורים לשדה: מספר פורומים מרכזיים (אורט, תפוז, Ynet וכדומה) מוגדרים כפורומי מד"ב ופנטסיה ועוסקים בתכנים מגוונים, ובצידם קיימים פורומים העוסקים בנושאים ספציפיים. אמנם קיימת גם חפיפה בין אוכלוסיית הכותבים בסוגי הפורומים השונים, כשגולשים בפורומים כלליים משתתפים גם בפורומים ספציפיים מסוימים, אולם ככלל, הרשתות החברתיות המתמסדות במסגרתם של פורומים ואתרים נוטות להיות הומוגניות יחסית בהיבט זה.

ההיבט השלישי שבו באה לידי ביטוי ההבחנה בין מעריצים וחובבים הנו ברמה הארגונית. קהילת חובבי המד"ב מאופיינת בפיצול ארגוני ניכר: כפי שנזכר בפרק תיאור השדה, רוב הקבוצות החברתיות המבוססות על צריכה ויצירה של תכנים מסוימים ונבדלים הקימו ארגון פורמאלי המרכז סביבו חלק ניכר מהפעילות שלהן, בעיקר בהיבט של ארגון כנסי חובבים. ניתן לחלק ארגונים אלו לשני סוגים עיקריים: ארגוני חובבים וארגוני מעריצים. האגודה הישראלית למד"ב ופנטסיה היא הגוף העיקרי שאינו מתמקד ביצירות ויוצרים ספציפיים, ולפחות באופן פורמאלי אינו מבחין בין יצירות ז'אנריות שונות. כפי שהסביר לי אדר
, המגדיר עצמו כחובב: "הנישה של האגודה זה באמת האנשים שמתעניינים בז'אנר כמכלול. אם אתה אומר 'הנישה שלי היא כל מה שמעניין אותי', האגודה היא בית בעייתי בשבילך. אבל אם אתה אומר 'אני חובב מד"ב ופנטסיה', או 'אני חובב מד"ב' או 'אני חובב פנטסיה' – כי זה מספיק רחב – אני חושב שהאגודה מתאימה לך."

לפיכך, הראשונה במטרות האגודה היא: "לקדם ולעודד את העיסוק במדע בדיוני ופנטסיה בישראל" – ללא כל הבחנות פנימיות. יומרה זו מתבטאת גם ביחס ההצהרתי שלה לארגונים אחרים בשדה, שמנוסח במטרותיה כשאיפה "לשמש מסגרת אב לארגוני מד"ב ופנטסיה קיימים, ולסייע בהקמת נוספים". בפועל, האגודה משמשת כ"ארגון אב" (מושג נטול כל משמעות משפטית) לתאים מקומיים
 ולסדנאות כתיבה שהוקמו בחיפה וברחובות על ידי כותבי מד"ב המשתייכים לקהילת החובבים. כיוון שגופים אלו הם, רובם ככולם, גופים של חובבים ולא של מעריצים, הביטוי המעשי של שאיפה זו אינו מתקיים מעבר לגבולות החברתיים של קבוצות החובבים השונות
. זאת ועוד, חובבי נישות ראו במטרה זו ביטוי להתנשאות ובוז והצהירו על כך באופן פומבי. כפי שנזכר לעיל, בעקבות המתיחות שיצרו הצהרות אלו, החליטה מליאת האגודה בכנס "איקון 2005" להקים ועדה שתבחן את שינוי מטרות האגודה, בדגש על סעיף זה
.

ארגונים אחרים – כמו עמותת טולקין, ושגרירות סאנידייל בישראל – מתמקדים ביוצר או יצירה ספציפיים, ופועלים באופן בלבדי לקידומם. שיתוף פעולה בינם ובין ארגונים אחרים מבוסס על כך שתכנים הקשורים לאובייקט החובבות הספציפי שלהם יקבלו ביטוי במסגרת שיתוף פעולה זה. גוף חשוב התופש עמדת ביניים בהקשר זה הוא המועדון, שהוקם במקור כמועדון מעריצי מסע בן כוכבים אולם לאחרונה התקרב לקוטב ה"חובבות", לאחר ששינה את הגדרתו כך שהיא כוללת את כל יצירות המדיה (כלומר סרטים וסדרות טלוויזיה). תוך כדי שינוי הגדרתו, סייע המועדון לארגוני מעריצים אחרים לקיים אירועים, שילב אותם במסגרת של כנסים משותפים למספר גופי מעריצים (כנס אבק כוכבים, וראו להלן), ואף העניק להם שירותים ארגוניים ובירוקראטיים נדרשים. עם זאת, ליבת הפעילות שלו עדיין עוסקת במסע בין כוכבים, ופעילויות הקשורות לתחומים אחרים לרוב מאורגנות על ידי גופים מסונפים (כמו שגרירות סאנידייל) או יוזמות פרטיות, ולא על ידי חברי המועדון עצמם. חשוב לציין שבמסגרת פעילות זו שיתף המועדון פעולה גם עם הטולקינאים, המגדירים עצמם כארגון "ספרותי", ולפיכך סביר יותר בעיני לסווג פעולותיו המשותפות עם ארגוני מעריצים נוספים ככזו המבוססת על הערצה, ולא כזו המבוססת על סוג המדיה הרלוונטי. לפיכך, נוצרה בשדה מעין "קואליציה של ארגוני מעריצים" שמקדמים יחדיו את האג'נדה המשותפת להם ומהווה משקל נגד לעמדתה של האגודה בשדה.

ההבחנה בין חובבים ומעריצים משמעותית גם בעיצוב תכני כנסי החובבים. כנסי חובבים המאורגנים על ידי האגודה מוקדשים למגוון של תכנים מסוגות ומחברים שונים, וההבחנות המארגנות את התכנים המופיעים בהם מבוססת לרוב על תמה שאינה רלוונטית להפרדה שבין חובבים למעריצים – כנס "פנטסי.קון", לדוגמה, מוקדש ליצירות פנטסיה ספרותיות וקולנועיות, כנס "בדיון" המיוחד כולו לתכנים ספרותיים נסוב סביב קונספירציות ואפוקליפסות, וכדומה. כנסי מעריצים מוקדשים לדמויות, נושאים והיבטים ספציפיים של מושאי ההערצה. לדוגמה, מבין כנסי המועדון ניתן להזכיר את כנס "Q–האנתולוגיה" שהוקדש לדמות בסדרה, את "הולומניה" שהוקדש ל"הולודק", פריט טכנולוגי מתוך הסדרה, ו"פוליטי.קון", שהוקדש לפוליטיקה בסדרה. מבין כנסי השגרירות ניתן לציין את הכנס "מי ימלל גבורות סאנידייל", אשר הוקדש להרצאות ודיונים אקדמיים בתכני הסדרה (וכן סידרת הבת שלה, "אנג'ל"). 

התכנים המופיעים בכנסים שמשותפים למספר ארגונים נקבעים על ידי ועדת תכנים המשותפת לארגונים השונים. בפועל, לכל אחד מהארגונים המשתתפים מוקצה לרוב מספר אירועים התואם את חלקם היחסי מכלל האירועים בכנס (בהתאם לכמות המשתתפים בו), וחברי ועדת התכנים מכל ארגון קובעים את התכנים באירועים שהוקצו לארגונם. חלוקה זו מהווה לעתים קרובות מוקד למתיחות בין הקבוצות השונות ואף בתוכן (וראו להלן בסעיף 4.2). ככלל, חברי ועדת התכנים נתפשים כשליחים של הארגון אליו הם משתייכים והם אמורים לקדם את מטרותיו בכנס, לרוב באמצעות הכנסת תכנים רבים ככל האפשר הקשורים לתחום פעילותו של הארגון. 

ההבחנה בין חובבים ומעריצים מתבטאת באופן ברור במיפוי המנטאלי של השדה ובהגדרתם העצמית של החובבים. חובבים טורחים להגדיר את עצמם בשיחות ובראיונות כמשתייכים לחד משני המחנות, ומנסים לתת הסברים לעצם קיומה של החלוקה. יוני, הממלא תפקיד בכיר בקהילה הטולקינאית, סיפר לי בשיחה אישית כי חברי קהילת טולקין הישראלית ערכו בזמנו סקר שבו הסתבר כי כ-40% מהטולקינאים מגדירים עצמם כחובבי מד"ב או פנטסיה. עצם הרעיון לקיים סקר מסוג זה, מראה הן על הקרבה והן על המרחק שבין חובבים ומעריצים. ניתן למצוא מתח זה בין ריחוק וקרבה גם בטקסט הבא הלקוח מתוך ראיון עם אלן
, המגדיר עצמו כחובב:

"יש כאילו חובבות מד"ב ויש חובבות של ז'אנר, תת ז'אנר, שזה אגב מעניין בעצמו, מה מביא אותך להיות חובב של תת ז'אנר. אני לא הייתי רוצה אף פעם לעצור את עצמי ברמה הזאת של...להגביל את עצמי. תשמע, אני מאוד אוהב באפי, אני אוהב אנג'ל, אבל אני לא ישתגע ברמה הזאת. אני מאוד אוהב מס"ב (מסע בין כוכבים, ל.ג), אבל אני לא ילבש את המדים. ראיתי את כל הפרקים של בבילון 5, אבל אני לא יצעק מתוך שנתי 'איבנובה, איבנובה'. אני חשוב שזה...זה קצת הגזמה [...] זה מוזר, זה כמו צבא כזה (צוחק). [...]
ליאור: כשאתה אומר קהילה, כשאתה אומר משפחה, אתה מדבר על כולם? אתה כולל אנשים כמו הטולקינאים, כמו הטרקיז?

אלן: אה...יש ויש. זה חלק ממה שעצוב. בתוך הטרקיז נמצאים הרבה מאוד מהזן שדיברנו עליו, הילד בן 14 עם משקפיים שמתלהב ולובש בגדים, אבל ביניהם יש גם חברה ש...שוב, זה שוב עניין של זמן, אתה רואה את זה ככל שעובר הזמן. אלה שנושרים הם לא רציניים, עם השטויות, הם חיפשו את הזה. אלה שממשיכים כי הם אוהבים, את הזה בצורה...זה חלק מהם...כן. זה כן סוג של משפחה. [...] יש אנשים פה, שאתה רואה, שאולי מלכתחילה לא היית מכניס אותם לתוך הקבוצה, אבל מעצם העשיה שלהם, מעצם הזה שלהם, אז הם גם צריכים להכנס."

לבסוף, ההבחנה בין מעריצים וחובבים באה לידי ביטוי בארגון הרשתות החברתיות בשדה. ישנן, כמובן, הרבה יותר משתי רשתות חברתיות בשדה, והמבנה שלהן אינו ברור ומסודר בצורה חדה, אולם חובבים לרוב יתקשרו בעיקר עם חובבים אחרים, בעוד מעריצים יתקשרו עם מעריצים אחרים
. קבוצות אלו נבנות בהקשרים שונים והן דינמיות ומשתנות לעתים מזומנות (גם אם המבנה הכללי של הרשתות בשדה נשאר דומה למדי). קבוצות בעלות השפעה על השדה נוצרו עד היום בעיקר בשלושה הקשרים: סביב פעילויות הקשורות לארגונים הפורמליים בשדה, סביב פעילויות ברמה המקומית (תאים וחוגים) ובאתרים ופורומים באינטרנט.

בעוד תיאורית השדות מאפשרת לתאר את "הטופוגרפיה החברתית" (בורדייה, בדפוס-א) של תופעת החובבות, בהעדר שעתוק יציב, עקבי ומתמשך של מבנה השדה הנעשה דרך תחלופה דורית בין הטרודוקסיה ואורתודוקסיה (ולו מפאת גילו הצעיר), היא אינה מעניקה הסבר מספק לשינויים במבנהו של שדה זה: מדוע צמחה החובבות בישראל בסוף שנות השבעים? מדוע דעכה? מדוע החלה מחדש בשנות התשעים? מדוע מתקיימות כיום עמדות שונות ביחס לחובבות שלא התקיימו בעבר? כיוון שכך, אנסה בחלקה הבא של העבודה להציע מספר גורמים חיצוניים לשדה שיכולים להסביר שינויים אלו.

2.3.2 ההקשר החברתי של דפוסי פעילות – הצעות ראשוניות

אכן, יש בסיס מוצק לטענה בדבר קיומו של קשר בין פעילות מד"ב לבין הגירה: כל המקורות בהם נעזרתי מסכימים כי הגל הראשון של חובבי המד"ב בארץ היה מבוסס, במידה רבה, על הפעילות של עולים מארצות המערב, ותקופת הדעיכה של פעילות המד"ב בשנות השמונים תואמת את מועד העזיבה חזרה לחו"ל של מספר פעילים מרכזיים. אולם למרות זאת, אין במודל זה כדי להסביר את העלייה בפעילות מד"ב בשנות ה-90. פעילות זאת, בשונה מהגל הראשון, מבוססת ברובה על ישראלים ילידי הארץ
 . 

הסבר אחר אליו רומזת שגיב-נקדימון נוגע לגורמים כלכליים: הצריכה המוגברת בשנים שלאחר המהפך של 1977 התבטאה גם בצריכה מוגברת של מוצרים תרבותיים ובעליה בכמות כותרי המד"ב ופעילויות מד"ב בכלל, ואילו המיתון העמוק שאליו נכנסה הכלכלה הישראלית ב-1982, סתם את הגולל על תקופת הפריחה. בדומה, גם הגל השני של הוצאות ספרים ופעילות חובבים בשנות התשעים התרחש בתקופה של צמיחה משמעותית של המשק הישראלי. אולם גם למודל זה ישנן מגבלות. לדוגמה, בתקופה בה עסקתי בתצפית משתתפת בשדה פקד את ישראל מיתון מתמשך, העמוק ביותר בעשרות השנים האחרונות, ולמרות זאת (וציניקנים יאמרו: אולי בגלל זאת) תחום המד"ב (ובפרט פעילות החובבים) פורח כפי שלא פרח מעולם
.

הסבר אפשרי אחר נוגע לקשר שבין ההפצה של יצירות מתורגמות לבין פעילות חובבים: לטענת שגיב-נקדימון "נראה שפעילויות החובבים נוטות להופיע כשנה או שנתיים לאחר תחילת השגשוג בתחום הספרים". גם להסבר זה יש תמיכה מסוימת: לטענת חלק מהמרואיינים, הצלחת סרטי מד"ב (מלחמת הכוכבים, מפגשים מהסוג השלישי וכו') וסדרות מד"ב (האיש השווה מיליונים, מסע בין כוכבים) בסוף שנות השבעים היא שגרמה להחלטה להוציא לאור כותרי מד"ב וזו, בתורה, גרמה לעלייה בפעילות. בדומה, העליה המסחררת בפעילות בשנות ה-90 נקשרת לעתים קרובות לעלייה החדה בכמות ההוצאה לאור של ספרי מד"ב שליוותה את המעבר מפרסום של מד"ב "קשה" לפנטסיה נוסחתית, המשווקת כמוצר צריכה לבני הנעורים (לעתים קרובות בצמוד למשחקי תפקידים או למשחקי מחשב). 

הסבר נוסף אותו מציע בן יהודה מתייחס לגורם מתווך אחר בין הכלכלה לבין המדע הבדיוני: האידאות הפוליטיות הרווחות בחברה. לטענתו, תקופות בהן מרגישים האזרחים רווחה כלכלית מאופיינות גם בפתיחות זמנית בגבולותיה המוסריים של ישראל ובנטייה לפלורליזם, המקלות על התושבים הוותיקים יותר, המהווים את שולי קהיליית המדע הבדיוני, לקבל את החידושים המגיעים מחו"ל. טענה זו מזכירה במשהו גם את טענתו של קימרלינג (2001) בנוגע לעלייתם של כוחות צנטריפוגליים וירידתה של ההגמוניה האחוסלית החל מסוף שנות השבעים, בין השאר כתוצאה מתהליכי גלובליזציה. על פי גישה זו, דעיכתה של האידיאולוגיה הקולקטיביסטית, הלאומית והסוציאליסטית האחוסלית, העומדת בסתירה חדה עם עיסוק בפעילות חברה אזרחית ועם לגיטימציה לפיתוח זהויות ותרבויות אלטרנטיביות, עודדה את צמיחתן של תרבויות כגון זו של חובבי מדע בדיוני. בדומה, רם (1999) טען כי תהליכי הגלוקליזציה שוחקים את כוחה של המדינה ומאפשרים צמיחה של זהויות אלטרנטיביות. אולם גם להסבר זה בעיות לא מעטות: ישראל של ראשית שנות האלפיים היא חברה שהכוחות החזקים בה הם צנטריפטליים, כלומר כוחות המושכים את הקבוצות השונות לכיוון של זהות משותפת ומרכז משותף, תוך זניחה יחסית של הפלורליזם והלגיטימציה לפיתוח זהות ייחודית (וראו לדוגמה אצל שומסקי, 2001). כך גם לגבי הקהילה עצמה: דיונים הנערכים במסגרת הקהילה מסגירים לעתים יחס שאינו פלורליסטי ואינו סובלני כלל וכלל
.

הסבר נוסף של דפוסי פעילות חובבים יכול להתקשר לתפישתה של החובבות כמציין תרבותי של מעמד. מאפיין ברור של חובבי מד"ב משני הגלים היה השתייכות למעמד החדש – לרוב במסגרת של מקצועות טכנולוגיים, לעתים במסגרת האקדמית (לעתים קרובות במדעי הטבע, אך גם במסגרת מדעי הרוח והחברה), לעתים במקצועות חופשיים (עריכת דין, ראיית חשבון וכדומה) וכן בתחום הספרות (מתרגמים, עורכים , מו"לים וכדומה). אולם מעמד זה לא נחלש במהלך שנות השמונים אלא דווקא התחזק (בן פורת, 1999: 174-176) – ואם מדובר בתרבות מעמדית הרי שניתן היה לצפות כי מעמד צומח יהוה ערובה להפצת תרבותו. בנוסף, לא ברור כלל אם גם הצעירים שבחובבים, אלה שטרם סיימו את שירותם הצבאי, הם בנים לבני המעמד החדש, או שיהיו בעתיד לבני המעמד החדש. לבסוף, הטענה כי מדובר בתרבות מעמדית לא מאפשרת להסביר את מקור החלוקות הפנימיות בין סוגים שונים של חובבים בגל השני. ניתן לטעון כי מדובר בייצוג סמיוטי של התפוררות מעמד זה במהלך שנות התשעים, אולם כיוון שלא מצאתי חפיפה רבה בין קבוצות מעריצים שונות לבין מעמד (דווקא גיל הוא משתנה מתאים יותר, אך גם הוא נכון באופן מוגבל מאוד), הרי שלרעיון זה יש ערך פואטי יותר מאשר הסברי.
ללא מחקר מעמיק יותר לא ניתן לקבוע מה מידת השפעתם של גורמים אלו ואחרים על דפוסי הפעילות של קהילת חובבי המד"ב בארץ. ברור, עם זאת, כי אף אחד מהגורמים המוצעים כאן לא יכול לספק לבדו הסבר מניח את הדעת של התופעה הנדונה. הנסיון להסביר תופעות תרבותיות באמצעות גורמים כמו "כוחות השוק", "תודעה מעמדית", "חיפוש אחר זהות", "גלובליזציה", "אימפריאליזם תרבותי", "דטרמיניזם טכנולוגי" וכדומה, יהיה בהכרח חלקי, ולרוב גם שטחי. תופעות תרבותיות הן תוצר של גורמים שונים בעלי השפעות הדדיות, מקומיים וגלובליים כאחד, שבפעילותם המשותפת יוצרים דפוסים מורכבים של השפעות (וראו למשל את המודל אותו הציעו הול ודה-גאי, ב-Du Gay et al., 1997). יהיה זה יומרני לנסות ולהציע מודל של הפעולה המשותפת של גורמים אלו ואופן השפעתם, אולם ברור כי יש לכלול במודל מסוג זה מערכת מורכבת של יחסים בין גורמים אלו, כמו גם גורמים נוספים. ללא מחקר מעמיק יותר, קשה לקבוע את היחס ביניהם. אני מקווה שסעיף זה הצליח להבהיר את ההכרח  – כמו גם את הקושי  – של מחקר תופעות תרבותיות תוך התייחסות להקשרים שונים, גלובאליים ולוקאליים כאחד. למרות זאת, בעיקר כתוצאה מאילוצים פרקטיים, עבודה זו תתמקד בהשפעתו של גורם אחד
: צמיחתה של רשת האינטרנט, וההשפעה שהיתה לפורומים שהתקיימו במסגרתו על השדה. הגם שאני לא רואה באינטרנט עצמו "הסבר" לדפוסי הפעילות של החובבים, אין ספק שההשפעה שלו על התצורה שהם קיבלו החל מהמחצית השניה של שנות התשעים היא מכרעת. להלן אתאר בקצרה את השפעתו על השדה.

2.3.3 חובבות והאינטרנט

האינטרנט אינו המדיום היחיד שבו נוצרו רשתות חברתיות. בשנות התשעים נוצרו רשתות חברתיות של חובבים, במסגרת פעילויות האגודה (שהתקיימו בעיקר בתל אביב)
, בכנסים שונים, וכן במסגרות מקומיות: ברחובות פעל חוג המד"ב של אהרון שיר ולאחר מכן תא החובבים SfiR שהקימה נעמי וינר במסגרת שירותה הצבאי, בתל אביב פעלה חנות הספרים "קדמת עדן" שבמסגרתה התקיימו פגישות שבועיות ולא רשמיות של חובבי מד"ב, בחיפה ובאר שבע הוקמו תאי סטודנטים, וכדומה. רשתות חברתיות אלו לקחו ולוקחות תפקיד משמעותי בעיצוב השדה, אולם בין החובבים איתם דיברתי אין עוררין על כך שרשת האינטרנט תפשה תפקיד חשוב ביצירת רשתות חברתיות של חובבים
, ותפקיד זה אף הולך ומתעצם. 

הגל הראשון של פעילות חובבים, שהתפתח סביב גרעין מצומצם של מהגרים שהקשר בינם ובין עצמם (וכן עם חובבים ילידי הארץ) התבסס בעיקר על פרסום מזדמן בעיתונות כתובה ובכתב העת "פנטסיה 2000" (שהוקדש לתחום המדע הבדיוני) ועל מפגשים ספורדיים ומצומצמים בבתים או מוסדות ציבור. גרעין זה לא הצליח לאגד סביבו כמות גדולה של אנשים וגווע לאיטו כשחלק מהמארגנים המרכזיים שלו הפסיקו את פעילותם. רבים מאנשי הגל השני, לעומת זאת, התלכדו ברשתות IRC, ולאחר מכן סביב מספר פורומים באינטרנט, והשכילו לנצל את יתרונות המדיום הטכנולוגי כדי לשלב בין פעילים מדורות וגילאים שונים וממקומות ישוב מרוחקים זה מזה, לצבור כמות גדולה של משתתפים, ולמסד אותה סביב שרשרת של פעילויות לאורך השנה וקיום של קשר רציף ברשת האינטרנט. החל מאמצע שנות התשעים, ובאופן בולט יותר לקראת סופן, הלך ותפס האינטרנט מקום מרכזי בשדה החובבות. הארגונים שנזכרו לעיל מפעילים אתרי אינטרנט, והחובבים מנהלים תקשורת ענפה ברשת האינטרנט, הן במסגרת אתרים ופורומים, והן במה שמכונה "בפרטי" – דואר אלקטרוני או תוכנות מסרים מידיים (MSN Messenger, ICQ וכדומה). חלק גדול מהאינטראקציות בין חובבי המדע הבדיוני, וסביר אף שרובן, מתקיימת באינטרנט. 
ההתפתחות של רשתות חברתיות רחבות היקף יחסית של חובבים ברשת האינטרנט החלה בעיקר עם הופעתם של פורומים ייעודיים באתרים ישראלים דוברי עברית – שהעיקרי שבהם היה אתר IOL, שאוחד עם אתר וואללה! ונסגר מאז
. באתר זה החלו להתגבש לראשונה שתי רשתות חברתיות שקשה להפריז בחשיבותן והשפעתן העתידיות: פורום מד"ב ופנטסיה, ופורום טולקין, שממנו צמחה הקהילה הטולקינאית
. עם דעיכתה של מערכת הפורומים של IOL עד לסגירתה, נדדו רוב חברי הפורומים הנ"ל באופן מאורגן למערכת הפורומים של אורט. "פורום אורט", כפי שמכונה בשדה גלגולו הנוכחי של פורום מד"ב ופנטסיה ב-IOL מהווה עד היום את הפורום החשוב והגדול ביותר בכל הקשור לפעילויות חובבים שאינן מרוכזות באובייקט ספציפי, ואילו סביב פורום טולקין צמחה מערכת אתרים ופורמים ענפה, שכללה בתקופה מסוימת לא פחות מחמישה פורומים שונים, כולם במערכת אורט. הפורומים הנ"ל הם: פורום דיונים, פורום קהילה, פורום מתקדמים, פורום הסרט ופורום שפות. כמו כן התקיים פורום סגור שדבר קיומו לא פורסם ברבים ובו דנו ראשי מערכת הפורומים (הידועים בכינוי "סמופים") בהתרחשויות בפורומים ובמדיניות שנקבעה במשותף. מתוך מערכת פורומים זו צמחה הקהילה הטולקינאית שתוארה לעיל. בנוסף, נפתחו פורומים רבים ואתרים שונים, ומגוון פורומים הקשורים לז'אנר ברשת האינטרנט הישראלי הוא עצום (ראו נספח א') בחלק גדול מהפורומים העוסקים בתחום יש פעילות דלה מאוד, ותחלופה גבוהה של גולשים שאינה מאפשרת את יצירתה של רשת יציבה של קשרים חברתיים, אולם בחלק קטן מן הפורומים צמחו קבוצות יציבות מספיק על מנת להיות בעלות חשיבות בשדה. במסגרת פורומים אלו נוצרו קשרים חזקים ומתמשכים למדי המתבססים על קונצנזוס בפועל (גופמן, 1989, 79-82) בין החברים בהם בדבר הקורפוס הלגיטימי של התכנים שבהם עוסקים בפורום, האופי של התייחסויות מקובלות לתכנים אלה, וכללי ההתנהגות המקובלים
. כמו כן, נדרש גם "הלך רוח" מסוים שתואם את זה המקובל בפורום, ושכולל תמיד יחס חיובי כלפי התכנים התרבותיים הרלוונטיים. 
מלבד לפורומים, נוצרו ברשת האינטרנט אתרים רבים המתופעלים על ידי חובבים ומוקדשים לתכנים הקשורים לתחום (ראו נספח א'). מלבד אתרי האגודות השונות, ישנם אתרים רבים המוקדשים לסדרות טלוויזיה, לסרטים, לסופרים מסוימים וליצירתם. אתר ISF מפרסם חדשות וכתבות בכל הנושאים הנוגעים לקהילת החובבים – החל בדיווחים על פעילות מקומית, עבור בסיפורים מקוריים וכלה במאמרים וכתבות על מושאי חובבות שונים. ישנם מספר אתרים המוקדשים לתמונות מכנסים – העיקריים ביניהם הם "הגלקסיה" ואתר ה"תמונות מכנסים" של Boojie. אתר מעניין נוסף הוא אתר "פנטסיה 2000", בו מופיעים גליונות סרוקים של כתב העת. 
רשת האינטרנט אפשרה את התפתחות היצירה מקורית בתחום בקנה מידה חסר תקדים. אתרי אינטרנט ופורומים כלליים שימשו כבמה לפרסום ספורי מקור החל מסוף שנות התשעים, ועם השנים נוצרו גם פורומים שיוחדו לכתיבת מד"ב ופנטסיה
, שבהם פורסמו סיפורים וביקורות עליהם, מתוך כוונה ליצור כתיבה מקורית איכותית. בתוך פורומים אלו התקבעה נורמה של כתיבה בעברית בלבד (בעוד שבעבר רבים מהכותבים הישראלים כתבו באנגלית – שפה שבה רבים מהם קראו ספרות מד"ב), והתפתחו במסגרתם סטנדרטים וכללים של כתיבה שהשפיעו רבות על הכתיבה בתחום
. רוב הכותבים ספרות מקור צמחו מתוך פורומים אלו. בנוסף לפורומים, ישנם כתבי עת מקוונים בהם מפורסמים סיפורי מד"ב בעברית
, שירי מד"ב ואף מוזיקה הקשורה לנושא. בשנת 2002, בעקבות יוזמה של חברי פורום מד"ב ופנטזיה באתר תפוז הוקם כתב עת מודפס בשם "חלומות באספמיה" ש-13 גליונות שלו ראו אור במשך השנתיים הבאות. הכותבים העיקריים בכתב העת השתתפו בעבר או משתתפים בהווה בפורומי הסיפורים ברשת.

תהליך חשוב נוסף הקשור לאינטרנט הוא הכניסה המשותפת של "אנשי הפורומים" למעורבות בפעילויות האגודה, שהביטוי העיקרי שלה התרחש בבחירות לוועד האגודה בשנת 2001. באותה תקופה פרשו שלושה חברי ועד מתפקידם (מתוך חמישה), והיה צורך להחליפם. חברי פורום IOL, שחבריו הגיעו לישיבת האגודה באופן מאורגן, הצליחו לגרום לבחירת שלושת נציגיהם, שאחד מהם (ארז אברמוביץ') נבחר ליו"ר האגודה, תפקיד בו כיהן עד הבחירות האחרונות שנערכו בכנס "איקון 2005". ככלל, המהלך הכללי היה זה של החלפת חובבים ותיקים כמו עמנואל לוטם, אהרון האופטמן ודומים (אשר פרשו), בחובבים חדשים שצמחו בעיקר ברשת האינטרנט. כניסת אנשי הפורומים לאגודה שינתה את אופייה לכיוון של גוף הנותן "שירותים" לחבריו – כנסים, הנחות ומבצעים, וכדומה – ופתוח יותר לשיתופי פעולה עם ארגונים אחרים. 

אולם בניסיון להבין את תפקידו של האינטרנט כנקודת מפתח בהתמסדות הקהילה ובשינוי אופיה חשוב להתייחס לא רק להיבט הארגוני והתקשורתי של המדיום, אלא גם לאפשרויות שהוא פותח בכל הקשור לזהות של חובבי מדע בדיוני. קוראי מד"ב נושאים עימם סטיגמה (גופמן, 1983): גיקים, חנונים, nerds – ישנם כינויים רבים לחובבי מדע בדיוני, ואף אחד מהם לא מחמיא במיוחד
. כפי שמציינת שגיב-נקדימון (2002: 129) סטיגמה זו רווחת גם בהתייחסות לתופעה בעיתונות: "הזלזול הסלחני וההתנשאות נמשכים גם במשך שנות התשעים, כפי שניתן לראות בכתבה 'בחלל אף אחד לא יכול לשמוע אותך בורח': 'כולם הגיעו ל'סקטור 972', כנס הטרקיז והבבילוניסטים הראשון בישראל: המחוצ'קנים, המשקפופרים, החכמים מדי, האסטרונאוטים, הפראיירים, שקי החבטות הכיתתיים, וכל מי שאי פעם היה כזה. חלקם הגיעו לבושי במדי צי החלל, מאופרים, חמושים בפייזרים; קבוצת תמיכה ענקית של יומיים רצופים לאנשים שרוצים אסקפיזם עכשיו'". לפיכך, קורא מד"ב שטרם נחשף הוא בעל זהות "ניתנת להכתמה" (discreditable), ואילו חובב מד"ב מוצהר הוא בעל זהות מוכתמת (discredited).
הבעייתיות שגלומה בזהותם של החובבים באה לידי ביטוי בעיקר בקרב בני הנוער שבקהילה, עבורם נושאים של זהות הם בעייתיים ממילא, אך במידה רבה גם למבוגרים מביניהם, המתויגים כילדותיים. כיוון שכך, הצטרפות מוצהרת לקהילה היא פעולה בעייתית ובמידה מסוימת אף מסוכנת. בצד ההבטחות שמציעה ההצטרפות לקהילה בדמות לגיטימציה ואף שאיבת כוח מהזהות כחובב מדע בדיוני, ניצבות הסכנות שביחס לעגני ופוגע מסביבה שנוטה להיתפש כמאיימת ולעגנית גם כך. כמו במקרים אחרים של זהויות סוטות או סטיגמות (בעלי נטיות מיניות חריגות, נשאי איידס, נפגעי תקיפה וכו') השמירה על האנונימיות שהאינטרנט מאפשר מקלה על הפרט את תהליך ההצטרפות לקהילה (לדיון דומה בהקשר של לקויי שמיעה, ראו הורניק שהם, 2004: 58-62). להיבט זה מצטרפת, כמובן, העובדה שחובבי מד"ב יכולים להשתמש באינטרנט ככלי להיכרות עם חובבי מד"ב אחרים הגרים בסביבתם הקרובה, שבהעדר אמצעי זיהוי אחר יתכן ולא יפגשו בהם לעולם. כיוון שפורומים ואתרים באינטרנט מאורגנים באופן נושאי (סביב אובייקט חובבות מסוים), ולא גיאוגרפי, הרשתות החברתיות שצמחו באינטרנט נוטות להיות פזורות גיאוגרפית ומרוכזות באובייקט חובבות מסוים.

לסיכום, למרות שרשתות חברתיות של חובבים התקיימו גם לפני הפיכת האינטרנט למדיום תקשורתי נפוץ, השפעתו על השדה היתה כה גדולה עד שכיום לא ניתן להפריד את תיאור השדה מתיאורן של הפעילויות והקבוצות הרלוונטיות באינטרנט. כפי שתיארתי לעיל, מגמות שינוי מרכזיות בשדה נבעו מתוך האינטרנט: הופעתן של קבוצות מעריצים מגובשות
, התפתחותה של כתיבה ז'אנרית מקורית מתוך קהילת החובבים, וכדומה. אולם חשוב מכך, הכניסה של רשתות חברתיות של מעריצים לשדה החובבות היא זו שעיצבה את מבנה השדה הנוכחי, אשר היחסים בין העמדות במסגרתו מופיעים בפועל כיחסים בין קבוצות של חובבים שנוצרו סביב משטרי ערך מסוימים
. כיוון ששינויים משמעותיים בתצורת השדה מקורן לרוב בפעולה הקולקטיבית של רשתות חברתיות, הבנת תפקודו של הון חברתי בשדה היא מהותית להבנת התצורה שלו והשינויים המתרחשים בה. לפיכך, הפרק הבא יוקדש לבחינת האופן שבו נוצר ומשועתק הון חברתי סביב משטרי ערך בפורומים אינטרנטיים. 
3. הון חברתי והכלכלה הסמלית של פורומים באינטרנט
בפרק זה אנסה לבחון אילו תנאים מתקיימים בפורומים בהם התפתחו קבוצות המהוות בסיס לפעולה קולקטיבית בשדה המד"ב. ראשית, אצביע על המנגנונים הפורמאליים והבלתי פורמאליים אשר מאלצים משתתפים לאמץ לעצמם זהות קבועה וייחודית במסגרת הפורום. שנית, אתאר את מערכת המוניטין המתארגנת סביב זהות זו. שלישית, אסביר כיצד שרשראות של חליפין סמליים בין זהויות אלו מבססות בו זמנית את ה"קונצנזוס בפועל" (גופמן, 1989:20) לגבי דפוסי ההתנהלות בפורום וערכם של הנכסים הסמליים המתקיימים במסגרתו, ואת הזהות והמוניטין של המשתתפים בהן. רביעית, אראה כיצד הקשרים שנוצרו במסגרת הפורום מקובעים באמצעות סימני קשר (Goffman, 1972) המעגנים את היחסים בין הפרטים בפורום ומקשים על שבירתם, ובאמצעות סימני שייכות הממירים את הקשרים בין פרטים לקשרים קהילתיים. לבסוף, אתייחס לאופן שבו קשרים אלו באים לידי ביטוי מחוץ למסגרת החליפין הסמליים בפורום. 

יש לציין כי ארגון הפרק באופן זה – תנאים אשר מתחילים מרמת הזהות האינדיבידואלית ומסתיימים ברמת הקבוצה היציבה – נכתב כך לצורך נוחות הקריאה בלבד. בפועל, ההפרדה בין ההיבטים האינדיבידואליים והקולקטיביים של הפורום היא אנליטית בלבד, והם מתקיימים כמכלול אשר לא ניתן לפרקו למרכיבים. כפי שאנסה להראות בהמשך, קיומה של הזהות האינדיבידואלית בפורום היא תוצר של פרקטיקות קבוצתיות, ובו בזמן קיומה של קבוצה בפורום מבוסס באופן שלא ניתן להתירו על זהותם האינדיבידואלית של החברים בה. בסקירה ישולבו דוגמאות שמקורן במספר פורומים בשדה אשר במסגרתם נוצרו קבוצות יציבות. העיקריים ביניהם הינם פורום אורט למד"ב ופנטסיה והפורומים של קהילת טולקין (במערכת קבוצות הדיון של אורט), אשר השפעת הקבוצות שנוצרו במסגרתם על השדה מרכזית ביותר.

3.1 זהות ייחודית

ג)פרטיות- יש לשמור על פרטיותם של חברי הפורום! 

אנחנו מכבדים את זכותו של כל חבר פורום להיקרא בשם המשתמש שבחר לו, אפילו אם אנחנו יודעים את שמו האמיתי. אין לחשוף פרטים אישיים של משתמש אחר ללא רשותו! זה כולל שם פרטי, שם משפחה, אזור מגורים, מספרי טלפון ותמונות. אם ברשותכם אחד מהפרטים הנ"ל, בקשו את רשותו של המשתמש לפני שתפרסמו אותם בפורום. זכותכם לבקש למחוק תמונה שלכם מהפורום וגם מהגלריה, (או לשנות את הכותרת שניתנה לה שם) במידה והועלתה ללא ידיעתכם ורשותכם
.
הכתיבה בפורומים נעשית תחת כינוי (המכונה לעתים "ניק") שכל כותב בוחר לעצמו. לכינוי תפקיד כפול: מצד אחד הוא מאפשר לגולשים ליצור לעצמם זהות עקבית בהקשר מסוים, ומצד שני הוא משמש להסוואת הזהות ה"אמיתית" של הכותב. נוהג זה שומר, לכאורה, על זהות קבועה אבל מפוצלת – חלקה מוכר באינטרנט, וחלקה מוכר מחוצה לו. אולם כפי שמדגים הציטוט לעיל, הנוהג המקובל באינטרנט אוסר על חיבור שני חלקיה של זהות זו באמצעות חשיפת פרטים מזהים אודות החצי "האמיתי" של הזהות
, ולפיכך הגולש יכול, באמצעות החלפת כינוי, לבחור לו זהויות חדשות ושונות בכל רגע בו יבחר
. אמנם בחלק מהפורומים קיומה של זהות קבועה מובנה באופן אוטומטי במנגנון של הפורום
, אולם ברבים מהפורומים יכול כל גולש להזדהות בכל כינוי אותו יבחר. כיוון שקשרים יציבים ומתמשכים דורשים הכרה הדדית שלא יכולה להתקיים ללא זהות יציבה ומוכרת
, אפשרות זו מקשה על יצירתם, ולפיכך קיומן של פרקטיקות אשר מונעות באופן יעיל את מימושה בפועל הכרחי על מנת לאפשר את קיומם לאורך זמן
. ניתן לחלק את הפרקטיקות הקשורות לאכיפתו של נוהג זה לשני סוגים כלליים: מנגנונים מתקנים הם פרקטיקות בעזרתן גולשים בפורום משיבים את הסדר לקדמותו לאחר שהנוהג הופר, ואילו מנגנונים מונעים נועדו, כפי שמרמז שמם, למנוע את הפרתם מראש. 

ניתן לראות מנגנונים מתקנים בפעולה כשגולש בפורום מפרסם הודעה ללא כינוי. הודעות מסוג זה נכתבות כמעט תמיד על ידי מגיבים חדשים בפורום שזו ההודעה הראשונה שהם מפרסמים בו, ושאינם מודעים לנהליו. חריפות התגובה להודעות מסוג זה שונה מפורום ופורום, מזמן לזמן, ואף בין פרטים שונים באותו הפורום. בפורומים של קהילת טולקין הבעיה הופיעה במלוא חומרתה כשיצאו לאקרנים הסרטים המבוססים על ספרי שר הטבעות. הפופולאריות לה זכו גרמה להצפה של הפורומים בעשרות מגיבים חדשים (שכונו בידי הקבועים בפורום בשם "הגל העכור") שחלקם הגדול לא טרח לנסות ולהתאים עצמו לקונבנציות הנהוגות בהם. על מנת להתמודד עם התופעה, הקימו מנהלי הפורומים צוות שנודע בכינוי "טרול פטרול", שפעל במשך כל שעות היממה ולחברים בו ניתנו סמכויות ניהול מסיומות אשר אפשרו להם למחוק הודעות שנחשבו לבעייתיות. באותה התקופה נהוג היה שה"טרול פטרול" מוחק הודעות ללא כינוי. בפורום אורט, לעומת זאת, אכיפת הנוהג נעשית לרוב על ידי המגיבים הקבועים שהזדמנו לפורום כאשר הוא הופר, ללא כל מנגנונים פורמליים., לדוגמא, בתגובה להודעה שפרסם מגיב חדש ללא כינוי, כתב Preacher, אחד הגולשים הקבועים בפורום אורט: 
[נושא]: תראה תשמע

 או תראי תשמעי?

בבקשה מצא/י לך כינוי (או שם אמיתי כמובן).

על נושאים חדשים נהוג לפתוח טופיק חדש.

וכותרת נושא. לא לשכוח לכתוב נושא.
וחוצמזה  – ברוך/ה הבא/ה לפורום.
תגובה זו מכילה הנחיות לכתיבה בפורום הממוקדות בתחומים בהם המגיב הפר את כלליו והראשונה בהן היא הדרישה לכינוי. בסיומה של ההודעה מברך Preacher את המגיב החדש בבואו לפורום ומזמין אותו להמשיך ולהשתתף בפורום. בתגובה לכך, Boojie פרסמה כשעה לאחר מכן הודעה שבה היא תמהה (בנימה משועשעת) על קבלת הפנים החיובית של Preacher: 

[נושא]: הגיעו ימות המשיח. או סוף העולם, סביר יותר.
 בנאדם שואל שאלות בלי נושא, בלי כינוי, בלי תוכן, על ספר שהוא לחם, ועוד איזה

קישקוש על בני לילית, ואנשים עונים לו כאילו זה רציני במקום להשליך עליו עטלפים.

האם זה הפורום שאהבנו? האמנם כל כך הדרדרנו? מה עלה בגורלנו?
אויה.
גם כאן, מפורטים חטאיו של המגיב: העדר נושא לתגובה, היעדר כינוי, היעדר תוכן משמעותי ושאלת שאלות בסיסיות אודות ספר שנחשב כ"לחם"
 (עובדה המעידה על היעדר הון תרבותי המאפשר לנהל דיון רציני). התגובה המתבקשת, טוענת Boojie, היא "השלכת עטלפים"
 – כלומר, הוצאתו של המגיב מכלל אלה שיש לענות להם ברצינות. היעדר כינוי נתפש כחלק ממכלול של פרקטיקות המעידות על איכותו הירודה של הכותב ועל חוסר התאמתו לפורום. מעניינת העובדה כי הטרוניה בהודעה מופנית בעיקר כלפי חברי הפורום ולא כלפי המגיב. כיוון שהמנגנונים המתקנים בפורום זה אינם פורמליים, והם מתוחזקים על ידי החברים הקבועים בו ללא הבחנה, תגובה סלחנית שלהם מפורשת (גם אם בצורה הומוריסטית) כסימן להדרדרות ברמתו של הפורום. למרות ההבדל בגישות שתוארו, התוצאה זהה – בכל אחד מהפורומים בעלי ההשפעה על שדה המד"ב הודעות ללא כינוי הם יוצא מהכלל שכמעט ולא מופיע כחלק משגרת הפורום. 
הפרה אחרת של הנוהג המורה על ייחודיות של כינויים היא כתיבה תחת כינוי השייך כבר למגיב אחר. כאשר גולש חדש מגיב תחת כינוי שכבר משויך לפרט אחר בפורום, יופעלו בזריזות מנגנונים מתקנים. מגיבים ותיקים אשר יתקלו בהודעה זו לרוב יגיבו עליה מיידית בבקשה להחליף כינוי. התופעה של מגיבים חדשים המשתמשים בכינוי של מגיבים קבועים נפוצה במיוחד בפורומים של טולקין בתקופת יציאתם לאקרנים של סרטי "שר הטבעות". התגובה להודעות שנושאות כינוי שכבר קיים בפורומים אלו מהירה מאוד – לרוב תוך דקות ספורות, כפי שניתן לראות בפתיל הבא (מפורום דיוני טולקין הישן באורט
  – צוטטו רק הודעות רלוונטיות לנושא). הפתיל נפתח בהודעה של מגיב חדש, שבחר לעצמו את השם לגולאס, שמשויך כבר לכותב קבוע:
תאריך: 21 בינואר 2002 (17:17)

מאת: לגולאס
נושא: מי מכיר מי יודע?
לאן בעצם הלכו כל האלפים בתום העידן השלישי ומזתומרת ה"ארצות המבורכות" ? הכוונה לעולם הבא? מעבר לקיום אחר? מישהו יכול להסביר?
בתוך ארבע דקות, מגיב קבוע כבר הספיק להגיב על ההודעה:

תאריך: 21 בינואר 2002 (17:21)
מאת: Strider 

נושא: ברוך הבא!
אנא שנה את הניק, כבר יש לגולאס בפורום...

דקה לאחר מכן, פרסם המגיב שפרסם את ההודעה שפתחה את הפתיל הודעה נוספת, הפעם בשם אחר (שנכתבה, יש להניח על פי הפרש הזמנים, עוד בטרם קריאת הודעתו של strider):

תאריך: 21 בינואר 2002 (17:22)
מאת: ליפי הינשוף הלבן
נושא: רק רגע... סליחה על החוצפה...
בדקתי וראיתי שכבר יש לכם לגולאס אחד בפורום.
אז אפלפי שאני מעריצה נואשות את האלף הנ"ל אני אשנה את הניק. מקווה שלא גרמתי ליותר מדי בלבול.

מעבר למהירות התגובה של המגיבים הקבועים בפורום, פתיל זה מעיד על כך שהגולש החדש מקבל עליו את הכלל בדבר ייחודיותם של כינויים (או לפחות מעמיד פנים שהוא היה מודע לו עוד קודם לכן), ולפיכך הוא השתלב בו בהמשך ללא בעיות מיוחדות. עם הזמן, התפתחה בפורומי טולקין מערכת מיומנת של נהלים שנועדו למנוע את קיומה של תופעה זו, ואחד הגולשים אף קיבל את הכינוי "שר השמות" ומינוי רשמי למחצה להציע שמות למגיבים חדשים – עובדה המעידה על מידת המיסוד הגבוהה של נהלים בפורומים אלו. בסופו של דבר הפורומים של קהילת טולקין עברו למערכת תגובות המחייבת כינוי ייחודי, בין השאר על מנת לפתור בעיה זו.
מנגנונים מונעים מיועדים למנוע מראש את הצורך בהפעלת מנגנונים מתקנים. בחלק מהפורומים הדרישה לייחודיות של כינויים מופיעה בתקנון הפורום ובעת הצורך מנהל הפורום או חברי הפורום הקבועים ידאגו לידע את מגיבים חדשים על קיומה. לדוגמה, אחת מההנחיות המופיעות במכתב הפתיחה של פורום קהילה של הטולקינאים (שקישור המופיע באופן קבוע בראש עמוד הפורום הראשי מפנה אליו גולשים חדשים) קובעת:

בחר לך כינוי ייחודי: כיוון שזו קהילת טולקין, כינויים כמו אראגורן, סאורון, ארוון, לגולאס, בילבו, פרודו וגאנדאלף נפוצים למדי. בחר לך כינוי ייחודי שאינו בשימוש, או השתמש בשמך האמיתי. אם בחרת לך כינוי, הצמד אליו  – המנע מהחלפת כינויים. (מתוך מכתב הפתיחה של פורום קהילה של הטולקינאים
)
סוג נוסף של מנגנון מניעה מופיע במקרים בהם הפרה של הנוהל צפויה מראש. מקרים אלו קשורים לרוב לציפייה להופעת גולשים חדשים, בעיקר צעירים, שאינם טורחים לקרוא את כללי הפורום בטרם יכתבו בו. בפורום של נענע, לדוגמה, מנהל הפורום נהג למחוק הודעות ללא שם מגיב. לקראת החופש הגדול, פרסם הנ"ל את ההודעה הבאה
: 

הסיוט הגדול – וזו לא הפנטסיה שלי

מאת: dreaming
...כן זה קורה פעם אחת, משרד החינוך והתרבות מחליט לשחרר את כל זאטוטיו לחופשי.

תקנות הבטיחות של הפורום ליולי אוגוסט 2000, כוללות כמה דברים חשובים. להלן:

הודעות ללא קשר למד''ב ופנטסיה ימחקו.
הודעות הכוללות שגיאות כתיב ברמה בלתי מתקבלת על הדעת ימחקו.
הודעות הפוגעות באחד מחברי הפורום ימחקו (לא שזה חדש).

הודעות שהתוכן שלהן הוא משהוא בסגנון ''קראתי את הארי פוטר השלישי וזה ספר ממש טוב'', גם ימחקו. 
הודעות ללא כינוי ימחקו (לא חדש, תזכורת)...

הודעות שהנושא שלהן ''ללא נושא'', ימחקו, תחשבו על כותרת מתאימה למה שאתם כותבים.
זהו.

מי שלא רוצה, תמיד יכול לחפש לו מקומות אחרים. אין פה כוונה לפגוע או להעליב אף אחד רק לשמור על רמת הפורום גבוהה (...).


נ.ב.
חברי הפורום הקבועים יכולים כמובן לא להתייחס להודעה הזאת.
הודעה זו ממחישה בצורה ברורה את החשיבות המיוחסת למנגנוני מניעה. הגדרת ההוראות כ"תקנות בטיחות" מבהירה את החשיבות שלהן, ומציבה את הפרתן כסכנה. בהודעה מוסבר גם אופי הסכנה: העדרו של כינוי  – המוצב בכפיפה אחת עם בעיות תוכניות כמו הודעות חסרות תוכן ממשי, או הודעות מעליבות – עלול לפגוע ב"רמת הפורום הגבוהה". בעוד שההודעה עצמה לא מסבירה מדוע העדר כינוי עלול לפגוע ברמת הפורום, הגדרתו כסכנה מדגישה את חשיבות הכינוי, המוצג כתנאי הכרחי לקיום פורום איכותי. היבט חשוב נוסף הוא הנמענים של ההודעה: ההודעה מדגישה באופן ספציפי כי הדרישה לכינוי אינה חדשה, אלא ידועה ומקובלת בפורום, ובכך מבחינה בין הגולשים הקבועים בו ובין גולשים מזדמנים שאינם מודעים לנהליו. זאת ועוד, העדר שימוש בכינוי ייחודי נתפש כפרקטיקה של "זאטוטים", שהופעתם מוגדרת כ"סיוט" ושאינם מגיבים באופן קבוע בפורום. כך מבחינה ההודעה בין "האיום" הפוטנציאלי  – המנוסח בעיקר במונחי גיל  – ובין חברי הפורום המומשגים על דרך ההנגדה כבוגרים ובעלי רמת דיון גבוהה, ומעידה על כך ששימוש בכינוי נתפש כפרקטיקה בוגרת ורצינית. 
אם כן, למרות הגיוון באופן הפעולה שלהם, כל הפורומים שבהם נוצרו קבוצות חברתיות מכילים מנגנוני פיקוח, מניעה ותיקון יעילים אשר מונעים עמימות לגבי זהותו של כותב הודעה מסוימת. הניכוס הפרטי של כינוי הוא תנאי הנדרש מכל מי שמעוניין להשתתף בהם לאורך זמן. הקשר שבין זהות פרטית והשתתפות בקולקטיב מרתק במיוחד מכיוון שהוא מרמז על כך שלפחות בהקשר של החברה המודרנית שעברה תהליכי אינידיבידואליזציה
, קיומו של הון חברתי מחייב את ייצורה החברתי של זהות פרטית מתמשכת ובעלת חשיבות שתעיד על השתייכות לקולקטיב, ולפיכך הוא קשור בהכרח לאינטרסים פרטיים. אינטרסים אלו אינם מנוסחים בהכרח במונחים חומריים או כלכליים, אולם הם משוקעים באופן הדוק בשמירה על מוניטין ברמה האינדיבידואלית. להלן אסקור חלק מהתופעות הקשורות לקיומו של מוניטין בפורום, ואת הקשר שלהן לזהות האינדיבידואלית.

3.2 מוניטין 

מוניטין הוא כינוי מכליל לדעות שיש לפרטים או קבוצות על אישיותם של פרטים או קבוצות אחרים, המבוססות על פעולותיהם הקודמות. זהו מרכיב משמעותי במערכות יחסים מעוגנות (anchored) המייצר ציפיות ואופני קבלה (modes of reception) המבוססים על ההיסטוריה של מערכת היחסים (ראו אצל Goffman, 1972, ולהלן בסעיף 3.4). מוניטין כוללים בתוכם גם שיפוט ערכי המתבטא ברגשות כמו אמון, חיבה, קירבה והערכה או היפוכם
. בהעדר מוניטין, אין משמעות לזהות ייחודית, כיוון שבמצב מסוג זה אין כל ציפיות קונקרטיות ואין כל הבדל בין אופן ההתייחסות לפרטים שונים. מוניטין מתבטא לרוב בדרך שאינה מובחנת מהפעילות הכללית בפורום – חברי הפורום לרוב מכירים זה את זה (כלומר, הם בעלי מוניטין) והיכרות זו באה לידי ביטוי בכל התנהלותם, המתייחסת לתכונות שונות של מגיבים ולהיסטוריה המשותפת שלהם באופן עקיף ללא הרף. עם זאת, ישנם מספר היבטים של פעילות בפורומים המצביעים באופן ישיר על קיומו וחשיבותו של מוניטין, ועל כך שלמוניטין שנצברו תחת זהות מסוימת ישנה השפעה משמעותית על ההתייחסות להודעותיו של הפרט אליו היא משויכת. להלן אצביע על מספר היבטים מסוג זה: אמון במגיבים בעלי מוניטין מבוסס, הכרה במומחיות בנושאים ספציפיים, קיבוע באמצעי הנצחה שונים ונגישות לעמדות של קבלת החלטות. לבסוף, אדון בצבירה של מוניטין שליליים והשפעתה על פעילותם של גולשים בפורום.
פרטים בעלי מוניטין מוכרים ומבוססים זוכים ליחס בסיסי של אמון ולפריבילגיות אחרות אשר מגיבים חסרי מוניטין לא זוכים להם. ביקורת חיובית ונלהבת על ספר חדש תתקל לרוב בחשדנות כשהיא מופיעה בהודעה שפורסמה תחת כינוי חדש ולא מוכר מחשש שמדובר בקידום מכירות, אולם תחשב ללגיטימית לחלוטין כשלמגיב שכתב אותה יש מוניטין מבוססים
. בדומה, פרסום של הודעות "אוף טופיק" בידי משתתפים חדשים יתקל לרוב בתגובה שלילית וחשד לאינטרסים אישיים, בעוד שזו פרקטיקה מקובלת עבור מגיבים ותיקים (בפורומים בהם היא מותרת). פתיחה של פתילים רבים (הודעות ראשיות) בטווח זמן קצר תחשב ל"הצפה" של הפורום כשמדובר במגיב חדש וחסר מוניטין, אולם לא תתקל לרוב בתגובה מיוחדת כשמדובר במגיב ותיק. בעוד מגיבים קבועים אלו מתעמתים אחד עם השני ללא חשש, לעתים תוך שימוש בשפה בוטה למדי, תגובה עוינת מצד מגיב חדש כלפי מגיב ותיק תתקל לרוב בהתנפלות קולקטיבית של שאר חברי הפורום.
מוניטין חיוביים בתחומים ספציפיים או מוניטין יוצאי דופן באיכותם יבואו לעתים לידי ביטוי מפורש, הן בפורום והן מחוץ לו. במסגרת דיונים בפורום, גולשים בעלי ידע ייחודי יחשבו לרוב כסמכות קובעת בתחומם, ושאלות בתחום זה יופנו אליהם. רז גרינברג, לדוגמה, נחשב בפורום אורט למומחה בכל הקשור למנגה ואנימה ושאלות בנושאים אלו יופנו לרוב אליו. באותו הפורום, Darkestablishment נחשב למומחה בכל הקשור לתרבות החובבים והמד"ב בכלל בחו"ל, ותרומתו לרמת הידע בפורום באה לידי ביטוי הן בפורום והן בראיונות אותם ערכתי. אלן, לדוגמה, תיאר באוזני את תרומתו לפורום: "[Darkestablishment] הגיע בתור חובב, כמו כולנו. היינו קיימים בלי Darkestablishment בהתחלה. זאת אומרת, הוא לא היה  בפנים, והתגבשנו בלעדיו. זאת הייתה רמה מאוד מאוד מסוימת, ואז Darkestablishment נכנס, הוא העלה את הרמה מאוד גבוה. בעצם אנחנו התעסקנו יותר בעצמנו, 'היי אנחנו חובבי מדע בדיוני', אנחנו מתעסקים יותר בספרות הישראלית, איך תורגם, מה תורגם, איזה ספרים יש, אם אפשר להשיג את הספר הזה, לחפש אותו. Darkestablishment מתחיל לדבר איתנו על ספרים שיש בחוץ. על הז'אנרים, על הזה. Darkestablishment חיבר אותנו לעולם בחוץ, הוא הביא לנו פילקים, או פאנפיק, הסלנג של המדע בדיוני, דברים כמו סנסאוונדה. כן, זאת אומרת, גילינו את המושג ממנו. הוא היה מחובר מאוד מאוד".

מוניטין נחקק לעתים באמצעי הנצחה החורגים מהמסגרת הישירה של דיוני הפורום. במילוני הפורומים השונים (ראו להלן סעיף 3.5.1) מופיעים ביטויים מסוימים שהומצאו על ידי גולשים ספציפיים תוך אזכור שם הממציא, ובכך מנציחים את תרומתו לפורום. לעתים אף מתפתחים עימותים בשאלה מי המציא ביטוי מסוים. מנגנון הנצחה נוסף (גם אם זמני יותר) הוא ה-tag line. בכל הפורומים הרלוונטיים קיימת אפשרות להציב קישור להודעה מסוימת, לרוב חשובה או משעשעת במיוחד, בראש עמוד הפורום הראשי. "טאגליינים", כפי שהם מכונים, מתחלפים אמנם באופן לא סדיר בטווח שבין שבוע ומספר חודשים אולם הצבתה של הודעה כ- tag line היא ביטוי חשוב למוניטין אותו צבר הכותב, והיא מסייעת לקבע מוניטין זה לאורך זמן. בדומה, בכתבי העת של פורומים שונים, מאמרים, סיפורים או תרגומים מופיעים תוך אזכור כינוי הגולש שכתב אותם
, ומעניקים לו יוקרה שחורגת לעתים אף מתחומי הפורום הספציפי. כפי שאמר לי יוני: "כל המנהלים, בדרך להיות מנהל, אתה חייב הרי לעשות משהו שיבליט אותך כדי שהחבר'ה יפנו אליך. או אני, או אנשים אחרים שיתחילו לשתף אותך יותר בעניין. ואיך אתה מתבלט בפורומים? יש רק דרך אחת. שזה אומר לכתוב מאמר, לעסוק בתרגום, לעשות הרצאה, לעשות משהו. אם אתה לא עושה את זה, אף אחד לא יפנה אליך [...]"

כפי שניתן לראות מהציטוט לעיל, עמדות ניהוליות כרוכות לרוב גם הן במוניטין חיוביים. בפורום אורט, לדוגמה, המנהל נבחר בידי חברי הפורום באופן דמוקרטי ובהסתמך על המוניטין אותם הוא צבר בתקופת פעילותו בפורום. גם ב"טרול פטרול" של הפורומים של קהילת טולקין השתתפו רק מגיבים ותיקים. אלו, החלטות חשובות מתקבלות ככלל בידי הותיקים בפורום. לדוגמה, כשהוחלט על הקמת ועדת ביקורת, פורסמה ההודעה הבאה:

תאריך: 3 בפברואר 2002 (21:09)
מאת: רן בר זיק 

נושא:    הצעה רשמית

חברי פורום יקרים שלום רב,
בזמן האחרון מתרבות הביקורות בפורום על כך שסגנון הניהול של זארן הוא יותר מדי תוקפני ולא דמוקרטי. ההתקפות הלו באות בעיקר מכיוונם של החברים החדשים, אך יש כמה מן הוותיקים שחושבים שטוב יהיה אם למנהל הפורום יהיה סעד מוסרי וערכי שיעזור לו להתמודד עם המשימה הקשה של ניהול הפורום.
לפיכך בפגישת הפורום הבאה נעלה את ההצעה הזו בפני החברים הוותיקים של הפורום:
יום ראשון 03 פברואר 2002
הצעה לתקנון- ניהול פורום טולקין
[...]
לפיכך מוצע שתוקם ועדת ביקורת התנדבותית בת שלושה חברים ותיקים (ותיקים- לצורך זה
ובהמשך ההצעה- בעלי ותק של שנה ומעלה בפורום הפועלים בו באופן רצוף) ולה תינתן זכות
וטו על פעולות חריגות ועל מדיניות כללית. בנוסף הועדה רשאית להכתיב למנהל מדיניות
כללית. פרט לאלו חופש הפעולה של המנהל יהיה מוחלט וכל נושא ועניין נמצאים בסמכותו.

ההודעה מראה את חשיבותו הרבה של מוניטין בכל הקשור במדיניות ניהול הפורום וחושפת את העובדה כי הגורם המבחין הוא עצם קיומו של מוניטין ולא איכויותיו הקונקרטיות של בעליו. בהצדקת ההצעה, מתייחס הכותב הן למגיבים חדשים (כלומר חסרי מוניטין מבוסס) המבקרים את מדיניות ניהול הפורום, והן למשתתפים ותיקים (בעלי מוניטין מבוסס)– אך אין ביניהם כל סימטריה. ראשית, ההפרדה עצמה מעידה על כך שלותק יש משמעות בקבלת ההחלטות. שנית, ישנו הבדל בין ניסוח הטענות המיוחסות לותיקים ולחדשים: בעוד החדשים "מבקרים" ו"מתקיפים", הותיקים "חושבים", ובעוד החדשים מוצגים כקבוצה הומוגנית (או למצער, ככזו שאין טעם להציג את מגוון הדעות המתקיים במסגרתה), לותיקים יש דעות שונות ומגוונות. שלישית, ההצעה עצמה מוצגת לאישורם של המגיבים הותיקים בלבד. ולבסוף, אך ורק משתתפים ותיקים מורשים לבחור ולהיבחר לועדה עצמה, והבחירה מבוססת על המוניטין אותו צברו המועמדים.

למוניטין יש גם צד שלילי, הבא לידי ביטוי כאשר פעולותיו של מגיב בפורום אינן מקובלות על שאר החברים בו. קיומה של מערכת מפותחת של מוניטין קשור באופן הדוק לתביעה לכינוי ייחודי וקבוע, ונוטה לחזק אותה, אולם לעתים ההשלכות השליליות הנובעות מהישארות תחת כינוי מסוים נתפשות כקשות עד כדי החלטה לשנותו, או לעזוב את הפורום לחלוטין. כך לדוגמה סיפרה לי יוליה
: "מאיפה הניק? פעם היה לי ניק אחר, אבל... עוד בתקופה של IOL, היתה איזו פעם בעין הדג
, ש-Boojie ירדה עלי כל כך חזק, שלא היתה לי ברירה אלא לעזוב את הניק שלי. בגלל שרציתי לכתוב משהו, הייתי חייבת לחשוב על ניק חדש מהר, וזה מה שיצא לי. חשבתי שזה יהיה ניק זמני, אבל איך שהוא נשארתי איתו". כפי שניתן לראות במקרה זה, כשהמוניטין השלילי שנצבר על ידי בעל הכינוי גדול מספיק, עדיף לוותר על המוניטין שנצבר ולהחליפו באחר. מצב זה יתרחש לרוב בראשית ה"קריירה" של הפרט בפורום הנדון, בטרם צבר מידה רבה של מוניטין חיוביים. כמובן, לא ניתן לשער את המידה בה מנהג זה נפוץ, ודוגמה זו היא היחידה עליה שמעתי. חשוב לציין כי אין בכך כדי לפגום בטענה הבסיסית בדבר חשיבותם של זהות קבועה ושל מוניטין, מכיוון שיחידת הניתוח הרלוונטית לפעילות בפורום היא הכינוי, ולא האינדיבידואל המשתמש בו. לפיכך, החלפת כינוי שקולה למצב השכיח למדי בו מגיב קבוע עזב את הפורום ומגיב חדש הצטרף אליו.

עם זאת, פרקטיקה נוספת הקשורה למוניטין שליליים חותרת תחת המנגנונים המקשרים בין זהות קבועה ובין מוניטין. פרקטיקה זו מתקיימת כאשר מגיב משתמש בכינוי זמני לצורך פרסום הודעה אשר הדעות המובעות בה עשויות להכתים את המוניטין שלו. ידוע לי על מספר מקרים מסוג זה: לדוגמה, גולש ששימש בתפקיד רשמי באחת מהאגודות סיפר לי כי השתמש לעתים בכינוי בדוי על מנת להביע דעות שחש כי אין זה מין הראוי להביען בעודו מחזיק בתפקיד. אולם פרקטיקה זו בעייתית עבור המשתמש בה, וזאת משתי סיבות מרכזיות. ראשית, כיוון שהמגיב לרוב אינו יכול לחשוף את העובדה כי עשה שימוש בפרקטיקה זו, אין הוא יכול לנכס לעצמו את הרווחים הנובעים ממנה. שנית, התחזות נחשבת לרוב פסולה ולא הגונה, ולפיכך עלולה לגרור סנקציות מצד חברי הפורום. אחד מההקשרים שבו סנקציות מסוג זה מופיעות באופן הבולט ביותר הוא כתגובה להשמצות אנונימיות. פגיעה בגולשים אחרים תוך הסתתרות מאחורי כינוי בדוי נחשבת לפרקטיקה בזויה ופחדנית (אשר תגובה מקובלת לה היא כינוי המגיב בשם "שפן"), וניתן לשער שאחת מהסיבות לכך היא ששימוש תכוף בסוג זה של אסטרטגיה מערער את הסדר החברתי בפורום ואת ההיררכיות המתקיימות במסגרתו, וכך את עצם קיומו. לפיכך, נהוג כי על הפרט המפיץ מידע מכתים אודות פרטים אחרים בשדה לזהות את עצמו בכינוי ידוע ומוכר שצבר מוניטין לאורך זמן, ושיכול לצבור מוניטין גם בעתיד. אילוץ זה אמנם אינו מונע את קיומן של פרקטיקות מסוג זה, אולם הוא מקשה מאוד על השימוש בהן באופן אפקטיבי. 
לדוגמה, לפני כנס "פנטסי.קון 2003" התנהל בפורום האגודה דיון
 סוער ואמוציונאלי אודות הרכבה של ועדת התכנים המיועדת לכנס. בפתיל שעסק בנושא הועלתה ביקורת חריפה כנגד התנהלותם של חברי אגודה מסוימים בנושא זה (כמו גם על תפקוד האגודה באופן כללי) בידי מגיב שהזדהה רק בכינוי the hidden. ההודעה כללה ביקורת מפורשת ומיודעת, ומתוכנה ברור היה כי המגיב מכיר את הנושאים והנפשות המעורבות אולם בחר, מסיבותיו שלו, שלא להזדהות. מתוך שש תגובות להודעה, שלוש הסתפקו בגינוי חד של אלמוניותו של הכותב, תוך התעלמות מתכני התגובה, ולעתים תוך ציון העובדה שהסירוב להזדהות הוא הסיבה לכך. שלוש תגובות אחרות הכילו גם הן ביקורת על האנונימיות של המגיב, אך בניגוד לקודמות, הן התייחסו באופן ענייני – גם אם שולל מאוד– לטענות שהועלו. תגובות אלו מעידות על כך שלמרות האיסור על השמצות אנונימיות, הן עדיין אפקטיביות במידה מסוימת. בצד הגינוי החד והגורף, נוצר גם דיון ענייני בתכנים שהועלו בתגובה. הידע והמסוגלות של כותב התגובה גורמים לכך שלמרות האיסור, חלק מהמגיבים בחרו להגיב עליה. בכך הושגה באופן חלקי מטרת התגובה – אולם הישג זה אינו ניתן לניכוס באופן פרסונאלי, ולכן, בפועל, אין לה השלכות ברמה של צבירת מוניטין. זאת ועוד, התגובות הענייניות עסקו רובן ככולן בשלילת עמדתו של הכותב, וגם מגיבים שתמכו חלקית בעמדותיו הקדישו את תגובותיהם לויכוח עימו והבדילו את עצמם ממנו ומעמדותיו. אפילו האדם בו תמכה ההודעה הקדיש את תגובתו לה בעיקר להסתייגות מתוכנה בה, וטען כי "למרות שההודעה מביעה בי תמיכה, עלי לומר שהיא מאבדת מהלגיטימיות שלה ברגע שהיא הודעה אנונימית. ובאשר לטענות, אני חושב שהן, לכל הפחות, מופרזות[...]". לפיכך, לא רק שתגובתו זו לא אפשרה לכותבה לצבור הון ברמה האישית, היא גם לא הועילה במידה רבה לעמדתו.
קיומן של פרקטיקות פורמליות ובלתי פורמליות המאפשרות שמירה על ייחודיותם של כינויים הוא תנאי ראשוני ליצירתם של יחסי חליפין יציבים, לפחות במסגרת הכתיבה בפורום. מוניטין הוא ההיבט של פרקטיקות אלו המקנה להן את משמעותן ברמה האינדיבידואלית. לפיכך, ברוב המקרים חובבים שומרים על הכינוי שלהם לאורך זמן
. לשמירה על כינויים חשיבות כפולה: מצד אחד היא מאפשרת לפרט לצבור מוניטין, ומצד שני היא מאפשרת את קיומה של רשת יחסים יציבה. כיוון שהחלפת כינוי מוחקת את המוניטין וההון החברתי אותו צבר הפרט, ודורשת יצירה מחדש של קשרי חליפין, לרוב אין לחברי הקהילה אינטרס בפעולה זו. 
3.3 חליפין סמליים
חלק זה של הפרק יעסוק באופן שבו נוצר ומשועתק הון חברתי בפורומים בהתבסס על קיומה של זהות קבועה ומוכרת. כפי שנזכר לעיל, בורדייה טוען כי הון חברתי מתקיים בפועל בשרשראות של חליפין. מקור הרעיון של חליפין סמליים הוא ב"מסה על המתנה" של מוס (2005 [1925]), בה הוא מנסה להסביר פעולות שנראות, לכאורה, כאלטרואיסטיות – נתינת מתנה בלי לצפות לתמורה – אולם למעשה מסתיימות תמיד בהשבה של מה שניתן, ולעתים קרובות בתוספת "עודף ערך". הערך של הטובין מעורבים בשרשראות חליפין מסוג זה אינו כלכלי בלבד, וגם לא סמלי בלבד, אלא עירוב של השניים – הם בעלי ערך רק עבור מי שמשוקע מלכתחילה במערכת חברתית המכירה בערכן. מוס טען כי הכוח החברתי המשוקע בתוך המתנה
 כובל את המשתמשים בה בתוך שרשרת של חובות – החובה לתת, החובה לקבל, והחובה להשיב. כוח זה מאחד את האינטרסים הפרטיים שלהם יחד עם הסולידריות החברתית, ובכך הופכת המתנה לעירוב של פעולה אלטרואיסטית ופעולה אינטרסנטית
. בורדייה סירב לקבל את "הכוח החברתי" כהסבר לחליפין סמליים, ולטענתו פעולותיו של הפרט לעולם אינן רק ביטוי של נורמה או מבנה חברתי. ההביטוס של הפרט מאפשר לו לאלתר על בסיס כללים של התנהגות לגיטימית ואף לנצל אותם לצרכיו. בורדייה מדגיש גם את ההכרחיות של קיום פער זמן בין קבלת המתנה והחזרתה
, אשר מפקיע את החליפין הסמליים מהתחום הכלכלי הטהור והופך את נתינת המתנה לאקט של נדיבות שמקפל בתוכו קשרי סולידריות, אך בו זמנית  תורם לשעתוק המבנה החברתי ההיררכי (Bourdieu, 1998:92-102).

בחלק זה של הפרק אנסה להראות כי ניתן להמשיג היבטים מרכזיים של פעילותם של גולשים בפורומים בהם נוצרו קבוצות יציבות כשרשראות של חליפין סמליים אשר מאפשרות למשתתפים בהן לנכס במשותף את הפורום ולקבוע את אופן ההתנהלות בו. קיומן של שרשראות אלו מותנה בהכרה הדדית בין זהויות יציבות (אשר התנאים לקיומן נסקרו לעיל), שבהיעדרן לא ניתן לצבור מוניטין שיהפוך את הסיכון שבהשתתפות בהן לבעל משמעות ברמת הפרט. היחסים בין המשתתפים בשרשרת חליפין זו מבוססים על קרבה בתפישות ובמשמעויות (שמתקיימת לפחות ברמת ההתנהגות הנצפית), ויוצרים סביבן אינטרסים משותפים, גבולות חברתיים, מנגנוני הדרה והכלה, ומערכת ריבודית המבוססת על ניכוסם של משאבים סמליים בעזרת השימוש בתפישות ומשמעויות אלו. ההשתתפות ברשת החליפין הסמליים של הפורום מאפשרת למגיבים הקבועים לעצב את דמותו, לקבוע אילו נושאים הם לגיטימיים ואילו לא, ולצבור מוניטין ברמה האישית. 
כיוון שניסיון לנתח את מכלול האינטראקציות המתקיימת בפורום ספציפי הוא מעבר להיקפה של עבודה זו (וניסיון להכללות רחבות יותר על אחת כמה וכמה), אדגים טענה זו בעזרת ניתוח הכלכלה הסמלית של הודעות ראשיות, המהוות היבט חשוב ביותר של הפעילות בפורום. אנסה להראות כי הודעות ראשיות הן טובין ציבוריים המשמשים כמשאב נדיר ובעל ערך במסגרת פורומים, וכי הניכוס המשותף שלהן מאפשר לקבוצות של גולשים להכתיב את ערכן היחסי של הודעות ראשיות שונות. חברי הקבוצה המנכסת מעניקים זה לזה את האפשרות לקבוע את נושאי הדיון בפורום. כך נוצר במסגרת הפורום הון חברתי המשוקע בשרשראות של חליפין סמליים.

בכל הפורומים הקשורים לשדה מובנית בתוך המערכת הטכנית הבחנה בין שני סוגי הודעות: הודעות ראשיות, ותגובות. הודעות ראשיות מפורסמות על ידי הגולשים בפורום שמעוניינים (למעט חריגים בודדים) להעלות נושא חדש לדיון. תגובות הן הודעות שמגיבות להודעה שכבר פורסמה, ומתייחסות (למעט חריגים שידונו להלן) לתוכנה של הודעה זו. במונחים יומיומיים ניתן לומר כי בהודעה ראשית מעלים הגולשים בפורום נושאים לשיחה, וההודעות המופיעות מתחתיה הן כולן חלק מאותה השיחה. שיחה זו מכונה לרוב בשם "שרשור", או "פתיל". כמו שיחות יומיומיות, גם נושא הדיונים בפתילים בפורומים משתנה לעתים, אולם הוא נשאר לרוב בזיקה לנושא המקורי. שני היבטים של הודעות ראשיות מעניקים להן חשיבות מיוחדת: הן מהוות משאב מוגבל ששימוש מוצלח בו מאפשר לקבוע את נושאי הדיונים המתרחשים במסגרתו, והן מהוות משאב ציבורי ששימוש לא מפוקח בו עלול להיות הרסני עבור הרשתות שנוצרות במסגרת הפורום.

הערך המיוחס להודעות הראשיות בפורומים נובע מכך שהן מהוות את הבסיס לדיונים שיתפתחו סביבן, ולפיכך לכל ההתנהלות בפורום. ניתן אמנם להשתתף בדיונים בפורום בלי לפרסם כלל הודעות ראשיות, אולם כיוון שחברי פורומים נוהגים לנסות לשמור על זיקה בין ההודעה הראשית לבין ההודעות שתחתיה (בלשון יומיומית, לא לתת לשיחה לברוח לנושאים אחרים), שימוש מוצלח בהודעות הראשיות מאפשר שליטה משמעותית (גם אם לא מוחלטת) על התכנים והנושאים שיעלו בפורום. מבחינה זו, כתיבה של הודעה ראשית מהווה פעולה בעלת חשיבות רבה: זוהי הזדמנות עבור הכותב לעצב את הפורום ואת הדיונים בו באופן העולה בקנה אחד עם דעותיו ורעיונותיו לגבי התנהלותו הנכונה. זו אינה ההזדמנות היחידה, כמובן, אולם לרוב היא משמעותית יותר מכל הודעה אחרת
. בפורומים שבהם מספר מועט של גולשים משמעות הדבר היא שיש לשמור על פרסום של מספר מינימלי של הודעות ראשיות – שאחרת הפורום יתרוקן מחוסר דיונים. המדריך למנהל של קהילת טולקין, לדוגמה, קובע כי תפקידם המרכזי של מנהלי פורומים הוא "שימור רמת התנועה של הפורום... שתמיד יהיו הודעות ראשיות עדכניות ותגובות עניניות".

היבטים חשובים של ההתנהלות סביב הודעות ראשיות נובעים מכך שהן מתפקדות במובנים מסוימים כטובין ציבוריים, מכיוון שכל גולש יכול, לפחות ברמה הטכנית, לכתוב הודעות ראשיות בכל תדירות שימצא לנכון. להיבט הטובין הציבוריים של חשיבות רבה כשמדובר בפורומים בהם מספר רב של גולשים. במצב זה, מופיעה בעיה הפוכה מזו שתוארה בפסקה הקודמת, הנובעת מכך שהודעות ראשיות מהוות משאב מוגבל. פורומים בנויים כך שבכל עמוד של הפורום יופיע מספר מוגבל של הודעות ראשיות (לרוב 15) יחד עם התגובות המופיעות תחתן
. לפיכך, תחלופה מהירה מדי של הודעות ראשיות תמנע את היכולת לקיים דיונים רציניים בנושאים חשובים, ולערב בהם שיעור ניכר ממשתתפי הפורום. ככלל, ככל שהפורום פופולארי יותר, בעיה זו קשה יותר והפתרונות לה ממוסדים וקשוחים יותר. כפי שנזכר לעיל, בפורומים של קהילת טולקין הוקם ה"טרול פטרול" בתקופה של תנועת גולשים מוגברת, בין השאר על מנת להתמודד עם הצפת הפורום בהודעות ראשיות. 

יחד עם זאת, ניטור יתר של הודעות ראשיות עלול לגרום להתרוקנות הפורום. אמנם, לכל מנהל יש אפשרות טכנית להסיר הודעות ראשיות שאינן עולות בקנה אחד עם תפישותיו, אולם פעולות מסוג זה חייבות לזכות ללגיטימציה משאר הגולשים בפורום, שאחרת יפסיקו להשתתף בו. הפחד מאובדן הגולשים (שעלול לגרום גם לאובדן סמכויות הניהול) גורם לכך שלרוב מנהלים משתמשים בסמכות המחיקה שלהם במידה מוגבלת ובעיקר על הודעות של גולשים חדשים. ניסיון לשלוט בנושאי הדיון בפורום על ידי כתיבת כמות רבה של הודעות ראשיות נידון גם הוא לכישלון, כיוון שפורום שמנהלו (או כל גולש יחיד אחד) מפרסם בו הודעות ראשיות רבות מדי נחשב כבעייתי, ככזה שלא ניתן לקחת בו חלק משמעותי, וגולשים ייטו להתרחק ממנו. המתח שבין הרצון לנכס משאב זה לבין ההכרה בחוסר האפשרות לניכוס מוחלט שלו מתבטא באחת מההמלצות למנהלי פורומים שנוסחו באחת מהקבוצות הנחקרות: "על מנהל הפורום/אחד מעוזריו לפתוח לפחות 2 הודעות ראשיות ביום... מצד שני, אסור למנהל להראות כאילו הוא משתדל יותר מדי  – השתדלו שכל פעם מישהו אחר יפרסם הודעה ראשית".
התוצאה של המתח בין הרצון להשפיע על הפורום על ידי ניכוס הודעות ראשיות לבין חוסר היכולת לניכוס אינדיבידואלי שלהן גורם לכך שבפורומים רבים מתקיים דפוס תגובות סדיר יחסית. חברי פורום קבועים מפרסמים הודעות ראשיות מזמן לזמן, אך באופן שאינו מרוכז מדי – כמעט לעולם לא יופיעו יותר משתי הודעות ראשיות של אותו כותב אחת אחרי השניה. התוצאה היא מערכת כלכלית שמאופיינת בדפוס חליפין שבו כל אחד מחברי הפורום הקבועים נותן לכל השאר את ההזדמנות לקבוע את נושאי הדיון ולהשפיע על הפורום, ובתמורה מקבל הזדמנות זאת בתורו. זוהי שרשרת של חליפין סמליים  – חברי הפורום מחליפים ביניהם באופן סדיר דברים שיש בהם ערך רק עבור בעלי קטגוריות התפישה המתאימות (כלומר, אנשים המעוניינים להשפיע על הפורום), ומונעים אותם מאחרים. מה שמוחלף בשרשרת החליפין המתוארת הוא סוג מיוחד של טובין, המתבטא דווקא בהימנעות מפעולה. כל מגיב בתורו נמנע מלפרסם הודעות ראשיות ומעניק בכך למגיבים אחרים את האפשרות להשפיע על נושאי הדיון ואופן התנהלות הפורום
. כיוון שהיכולת להשפיע על התנהלות הפורום בעזרת קביעת נושאיהן של הודעות ראשיות מנוכסת על ידי המגיבים הקבועים בו ומקובעת באמצעות מנגנוני פיקוח, הרי שלמערכת החליפין ישנם גבולות ברורים שמגיבים חדשים אינם יכולים לעבור, אלא אם הם מכפיפים עצמם לנהלים שכבר עוצבו על ידי הגולשים הקבועים ונכנסים למערכת בתנאי משחק המוטים מראש לטובת המשתתפים הותיקים. להלן אתאר בקצרה חוקי משחק אלו. חשוב לציין כי תיאור זה הינו פישוט משמעותי של אופן ההתנהלות בפורום. בפועל, מגיבים שלא פרסמו הודעה ראשית מצופים להגיב עליה, כך שמערכת החליפין הממשית מסובכת הרבה יותר וכוללת הן הודעות ראשיות והן תגובות. 

ניתן לדמות את השימוש בהודעות ראשיות להימור. בניגוד לעבודה, שהרווחים ממנה ידועים מראש, ההימור אינו ניסיון מודע, מתוכנן ורציונאלי למקסם רווחים, וכן טמונה בו האפשרות להפסיד את ההשקעה הראשונית. הצלחתו של הימור לעולם אינה מובטחת, ולעתים קרובות קשה גם להעריך את הסיכויים לכך. במקרה של פרסום הודעה ראשית, הרווח האפשרי מהימור זה משולם במטבע שיש לו משמעות רק במסגרת הפורום, וכן גם ההפסד. הרווח הנובע מהימור מוצלח  – המתבטא בדיון ער בנושא שהועלה וקבלתו כנושא לגיטימי – הוא כפול: ההתנהלות בפורום תדמה יותר לתפישת כותב ההודעה, ובו זמנית הוא יזכה למידה של מרכזיות ולגיטימציה אשר יתרמו למוניטין שלו. ההפסד הנובע מהימור כושל, המתבטא בהיעדר דיון או בתגובות שליליות לעצם פרסום ההודעה, יכול לגרום לפגיעה במוניטין של כותב ההודעה. 
רוב ההודעות הראשיות הן "הימורים בטוחים" – כתיבה של הודעה חדשה בנושאים שנחשבים כלגיטימיים ומקובלים. הצלחה בכתיבה של הודעה מסוג זה מאפשרת לכותב אותה לשעתק את דפוסי הכתיבה המקובלים בפורום, ובו זמנית לקבל הכרה כחבר מועיל ותורם בו. לדוגמה, כתיבת ביקורת על ספר חדש בפורום אורט, או שאלה בנוגע לפער בעלילה של שר הטבעות בפורום טולקין יחשבו לרוב כהימורים בטוחים. כמובן שאין הכוונה כאן לביטחון מלא, כיוון שפרסום ביקורת על ספר שכבר התפרסמה אודותיו ביקורת בעבר או ביקורת שכתובה באופן גרוע יכולים לגרום לתגובות שליליות או להתעלמות  – אולם סיכויי הכשלון כאן קטנים יותר. בהתאם, גם הרווחים האינדיבידואליים שניתן להפיק מפעולה מסוג זה קטנים יחסית מכיוון שהודעות מסוג זה נוטות לשמר את ההתנהלות הקיימת ממילא בפורום, ואין להן השפעה רבה על רמת היוקרה של מפרסם ההודעה.

הודעות בנושאים שטרם נדונו מהוות סיכון גדול יותר, בעל סיכויי רווח גדולים יותר ו"סף כניסה" גבוה יותר. כגודל הסיכון, כך גודל הרווח הפוטנציאלי: מגיב שפרסם הודעה ראשית בנושא לא מקובל וזכה לתגובה חיובית משנה או מרחיב את נושאי הדיון המקובלים בפורום באופן התואם את עמדותיו בנוגע לנושאים שראוי שיידונו בו. סף הכניסה הגבוה מתבטא בכך שזהו צעד שברוב המוחלט של המקרים רק מגיבים ותיקים מצליחים בו: לרוב, מגיבים חדשים שיכתבו הודעה ראשית בנושא שאינו מקובל ושגרתי בפורום יתקלו בתגובות שליליות ועלולים להיות מורחקים ממנו. ככלל, הסיכוי שתגובה ראשית תסטה במידה משמעותית מנושא הפורום ולא תמחק או תתקבל באופן שלילי גדול ככל שהמגיב בפורום מוכר וותיק יותר.  

לדוגמה, במקרה שאירע בפורום אורט, פרסם מגיב חדש מספר הודעות ראשיות חדשות בסיכון נמוך בהן הוא ביקש מידע ספציפי על סרטי מד"ב שונים. ההודעות לא היו צמודות זו לזו (גם אם המרווחים ביניהן היו קטנים יחסית), ושאלותיו נענו על ידי מספר גולשים קבועים. לאחר מכן, פרסם הנ"ל את ההודעה הראשית הבאה
: 

תאריך: 12 דצמבר 2002 (22:29)
מאת: kosh
נושא: אשכול סדרות מד"ב !!!!
היי
עלה לי רעיון נחמד...
מעין "תחרות"... :-]
"המנצח" הוא זה שירשום הכי הרבה סדרות מד"ב החל משנות ה-70 ועד היום [כולל סרטים]...
למקומות היכון, צא!

זו הודעה תמימה יחסית, אולם ההצעה שבה אינה שגרתית: זהו רעיון מקורי, שגם מוצג ככזה. התגובות להודעה היו מלאות לגלוג, ואיש לא התייחס אליה ברצינות. ביום למחרת פרסום ההודעה, ולאחר שתגובות לועגות רבות כבר פורסמו בתגובה אליה, פרסם מנהל הפורום דאז את ההודעה הבאה:

תאריך: 13 דצמבר 2002 (14:26)
מאת: Kipod

נושא: ותשובה טיפה יותר נחמדה משאר הפתיל הזה.
אין טעם ב"תחרויות" מהסוג שהצעת. הן אינן מעניינות אף אחד, בעיקר מאחר וכל המידע כבר זמין.
ומאחר והתחרות אינה מעניינת, לאף אחד אין אינטרס לנצח, ו\או לשתף פעולה.
[...]לאנשים כאן אין בעיה לעזור לאחרים, לחלוק שביבי ידע, כל עוד זה מוביל לאן שהוא.

יתרה מכל זה, אל תנסה להיות "סדרן עבודה" לאחרים. בא לך לדבר על משהו? דבר עליו. אל
תזרוק נושא לאוויר שתצפה שכולם יעשו את העבודה בשבילך. זה לא מתקבל בברכה.

גם ניסיונות התנצלות שלו לא הועילו, וטענתו כי חשב כי הצעתו תעניין רבים מהגולשים נתקלה בבוז:

תאריך: 14 דצמבר 2002 (21:46)
מאת: Boojie 
נושא: מה "יעניין רבים"?
לכתוב פה רשימות בתשובה לפקודה ממך?
תגיד, לא עלה בדעתך שצריך כמה זמן להיות בפורום ולהתערות בו לפני שאתה מתחיל להגיד
לאנשים בו מה לעשות?

תאריך: 14 דצמבר 2002 (21:51)

מאת: kosh
נושא: מה זה היחס הזה ???
לא פקדתי על אף אחד כלום...
זה פורום מד"ב והשאלות קשורות...
לא נראה לך זבש"ח !
מההתחלה את תוקפת אותי בלי שום סיבה !
תודה על התשובות, אין לי שום דבר נגדך,
וחבל שלך יש [נגדי] !
תאריך: 14 דצמבר 2002 (22:03)
מאת: Boojie 
נושא: היחס נובע מזה
שמתוך 15 הודעות ראשיות בפורום, כרגע ארבע הן שלך. ומהעובדה שאין לזה שום הצדקה.
ומהעובדה שאתה מציף יותר מדי. ומהעובדה שאתה לא טורח להתמזג בפורום שכרגע הגעת אליו, לפני שתתחיל לארגן לאנשים "סידור עבודה". ומהעובדה שאין לי שום עניין שהפורום שאני מבקרת בו באופן יומיומי כבר כמה שנים יתמלא בהודעות חסרות כל עניין במקום שיהיו בו דיונים בעלי משמעות.
אני די בטוחה שהייתי יכולה למנות עוד כמה סיבות, אבל לבינתיים זה יספיק. בקיצור: תוריד קצת פרופיל. אף אחד לא רוצה שכל הודעה שלישית בפורום תצוץ לו אתה פתאום מול הפרצוף עם שאלות שמעניינות רק אותך.
התגובות לעיל ממחישות את הסיכון שבהימור מסוג זה: לאחר רצף של תגובות שוללות (ובמידת מה גם מעליבות), kosh הפסיק את הדיון והפסיק להגיב בפורום (תחת כינוי זה לפחות). כפי שממחישה דוגמה זו, כתוצאה מדפוס החליפין שתואר לעיל מתקיימים בפורומים דפוסי התנהלות יציבים יחסית הנאכפים על ידי חברי הקבוצה. גולשים אשר מעוניינים לכתוב בפורומים מסוג זה נדרשים לרכוש ידע ביחס לדפוסים אלו, ובפרט ביחס למושאי החובבות המהווים נושאים לגיטימיים לדיון, ביחס לכללי ההתנהגות המקובלים בפורום
 וביחס לזהותם ואופיים של שאר הגולשים. כמו כן, הם נדרשים להפגין "הלך רוח" שתואם את זה המקובל בקרב חברי הקבוצה, ושכולל מידה מינימאלית של יחס חיובי כלפי מושא החובבות וכלפי הגולשים הותיקים בפורום. ניסיון להשתתף בפורום מסוג זה ללא היכרות של דפוסי ההתנהלות בפורום ייגמר לרוב בכישלון – כלומר המגיב החדש יורחק או יעזוב, עקב מחיקת הודעותיו, התעלמות של שאר המשתתפים בפורום, או לעג בוטה כלפיו
. כאשר מגיב חדש משתלב בהצלחה בפורום, ההון החברתי שנצבר בפורום גדל, ובו זמנית גדל ההון החברתי של המגיב החדש. 

מכיוון שניתוח כולל של דפוסים אלו אינו אפשרי במסגרת עבודה זו, אדגים להלן כיצד משפיעה קיומה של קבוצה יציבה בפורום על קביעת הנושאים הלגיטימיים לדיון במסגרתו. כל פורום עוסק באופן פורמאלי בנושא מסוים (כמעט תמיד אובייקט חובבות מסוים), אולם המשגתו של נושא זה אינה חד משמעית, וגם אילו היתה כזו, עדיין יש לקבוע אילו דיונים הקשורים אליו נחשבים ללגיטימיים. היכולת של גולשים מסוימים להכתיב מהם נושאים לגיטימיים היא אחד מהביטויים החשובים ביותר של קיומו של הון חברתי במסגרת הפורום. בכל הפורומים בהם קיימות קבוצות יציבות, קיימת חלוקה של הנושאים המופיעים בהודעות לנושאים מותרים ולנושאים אסורים, וכן לתכנים הקשורים לנושא הדיון בפורום (המכונים "און טופיק"), ולתכנים שאינם קשורים אליו במישרין (המכונים "אוף טופיק"). כיוון שההבחנות אלו מכילות מידה רבה של שרירותיות, הן מהוות דוגמה חשובה לאופן שבו הון חברתי מאפשר לגולשים קבועים לעצב את ההתנהלות בפורום. 
נושאים אסורים הם נושאים שחברי הפורום הקבועים החליטו שאין לעסוק בהם במסגרת הפורום, והודעות העוסקות בהן לרוב ימחקו
. מספר נושאים (כגון פורנוגרפיה, הונאות פירמידה ושיווק של מוצרים מסחריים שונים) נחשבים מחוץ לתחום בכל הפורומים בהם קראתי. הודעות בנושאים אלו כמעט לעולם לא יעלו בפורום, ומחיקתן כמעט תמיד תלווה בתמיכת הגולשים בפורום. אבל ההבחנה שבין נושאים מותרים ונושאים אסורים אינה תמיד מקובלת וברורה מאליה, וישנם נושאים שאינם לגיטימיים בפורום מסוים למרות שיש להם נגיעה ישירה לאובייקט החובבות שסביבו מרוכזת הפעילות בו. ההחלטה בדבר חוסר הלגיטימיות של נושאים אלה מהווה אינדיקציה ליכולתם של חברי קבוצה
 שנוצרה בפורום להשליט את דעתם בדבר ההתנהלות הרצויה בו כנגד התנגדות של גולשים אחרים. 

 בפורומים של קהילת טולקין, לדוגמה, קיים איסור מוחלט על דיון בתרגומים לעברית של הספר. איסור זה הוא תוצאה של "מלחמת התרגומים"
: עימות ממושך שכמעט וגרם להתפרקות הקהילה הטולקינאית סביב השאלה איזה מהתרגומים לעברית של "שר הטבעות" עדיף. חשוב לציין שבמשך תקופה ארוכה נושא זה נחשב ללגיטימי ואף מרכזי ביותר בפורומים אלה, אולם לאחר שהם כמעט התמוטטו כתוצאה מריבים וויכוחים ואוכלוסיית המגיבים בהם הדלדלה, החליטו המגיבים הותיקים – ובראשם מנהל הפורום באותה התקופה  – לאסור את הדיון בהם. לאחר מאבק פנימי קשה האיסור נאכף באופן אפקטיבי וקשוח, למרות שהדבר עלה בפרישתם של חלק מחברי הפורום. על רקע זה גם הורחקו גם לאחר מכן מגיבים שהתעקשו לחזור ולהעלות נושא זה בדיונים. 
דוגמה נוספת ניתן למצוא בפורום אורט, שם נאסר על פרסום הודעות העוסקות בתלונות אודות סדירות הוצאתו לאור של כתב העת למד"ב "חלומות באספמיה", על עיכובים בתשלום לכותבים בו, ועל עיכובים בשליחתו למנויים. כיוון ש"חלומות באספמיה" הינו כתב העת הלא מקוון היחיד העוסק במד"ב ורבים מחברי הפורום כותבים בו או מנויים עליו, הוא עורר סביבו מאז ראשית דרכו דיונים ערים. אלא שמזה זמן רב הוא יוצא לאור באופן בלתי סדיר, וחלק מהמנויים עליו והכותבים בו דואגים לתמורה המגיעה להם. כיוון שהמו"ל של כתב העת, העורכת שלו ומספר כותבים מרכזיים בו הם חברי פורום ותיקים ורבים מהמגיבים הקבועים בפורום מנויים עליו, גולשים בפורום (קבועים או חדשים) פרסמו מזמן לזמן הודעות הדנות במצבו של כתב העת, שהתפתחו לעתים לפתילים ארוכים של מריבות. לבסוף אסר מנהל הפורום באופן מוחלט על דיונים בנושא, והאיסור אף הוצב כ"טאגליין" במשך חודשים רבים. יחד עם זאת, האיסור אינו מוחלט ולעתים רחוקות מופיעות הודעות בנושא שאינן נמחקות – בעיקר כשכותביהן הם חברים קבועים בפורום.

הודעות העוסקות בנושאים הקשורים במישרין לנושא הפורום מכונות לרוב "און טופיק", ואילו הודעות העוסקות בנושאים שאינם קשורים אליו ישירות, אולם הדיון בהם אינו מותר במסגרתו מכונות לרוב "אוף טופיק". הודעות "אוף טופיק" כמעט תמיד יצוינו ככאלה בכותרת ההודעה, והן מפורסמות לעתים גם כ"טרמפתיל", או "אוף-פתיל"- כלומר, כהודעה רגילה בפתיל שהדיון בו מיצה את עצמו, ולא כהודעה ראשית. בחלק מהפורומים התפתח לינגו שלם סביב המושג – לדוגמה, בפורום אורט ופורומי קהילת טולקין התפתחו ביטויים כמו "עוף טופיק" או סתם "עוף", עוף ברוטב טופי" (המושג "עוף" מוגדר במילון פורום אורט כך: "העוף על שלל הטיותיו (תרנגול, הודו, טופו, קוף וכדומה) משמש כתחליף לביטוי הוותיק אך המשעמם 'אוף טופיק'"). בחלק מהפורומים קיים גם סימן גרפי מיוחד לציון הודעה מסוג זה (לדוגמה, בפורום אורט משתמשים לעתים בסימן 

, או 

 טופיק, ובפורום תפוז בסימן 

). ריבוי הביטויים המתייחסים להודעות "אוף טופיק" מעידים על חשיבות הסימון של הודעות מסוג זה, הנובע כנראה מכך שסימונן באופן זה מקטין את הסיכוי שהן יתפסו כלא לגיטימיות וימחקו. מקובל בכל הפורומים שהודעות "אוף טופיק" הן פרקטיקה בעייתית שיש למעט בשימוש בה ולהגביל אותה – בעיקר כשמדובר בהודעות ראשיות. הנימוק המרכזי להתנגדות להודעות אוף טופיקיות הוא שהן "לוקחות את מקומן" של הודעות "לגיטימיות" שנדחקות אל מחוץ לעמוד הראשי של הפורום, ויש בכך עדות נוספת לערך המיוחס להודעות ראשיות בפורומים. 

מידת הקשיחות של המדיניות בפועל לגבי הודעות "אוף טופיק" שונה מפורום למשנהו. בפורומים של קהילת טולקין נהוג היה יחס קשוח מאוד ביחס להודעות אוף טופיק, שנמחקו לרוב. לאחר דיונים בין החברים הקבועים בפורום, פוצל הפורום המרכזי של הקהילה באתר אורט למספר פורומים נפרדים. פורום "קהילה", שאין בו דיונים תכניים, משמש במה להודעות בנושאים שנחשבו בעבר לרוב ל"אוף טופיק". בפורומים האחרים שנוצרו, הודעות מסוג זה אסורות לחלוטין. מכתב הפתיחה של פורום דיונים, לדוגמה, קובע כי:

2. בפורום הזה דנים על יצירתו הספרותית של ג.ר.ר. טולקין
דיון שגלש לאוף-טופיק יש להמשיך בפורום המתאים. דיונים וויכוחים פרטיים יתנהלו באופן פרטי. הודעות "אוף טופיק" מורשות, וגם זאת במידה מוגבלת, רק בפורום "קהילה", אשר מוקדש לדיונים שאינם תוכניים במהותם. 

היחס להודעות "אוף טופיק" בפורום אורט קשור לרוב למי שפרסם אותן: בעוד שהודעות "אוף טופיק" של ותיקים יקבלו לרוב יחס סלחני מאוד, הודעות "אוף טופיק" של פרטים שאינם מוכרים בפורום יתקלו לרוב ביחס שלילי. חברי הפורום מודים בכך בגלוי, וכתיבת "הודעות שטותיות" נחשבת לרוב כאחד מהיתרונות המוענקים לגולשים בעלי ותק. כפי שכתב אחד מאנשי הפורום: "מי שכבר הוכיח את עצמו במהלך הזמן, יכול להרשות לעצמו לכתוב דברים לא רלוונטיים מדי פעם, ככה זה. פריבילגיה". 

היבט חשוב לא פחות של "הפריבילגיה" של הותיקים בא לידי ביטוי בעצם ההבחנה בין אוף טופיק ואון טופיק, כיוון שהבחנה זו שרירותית במידת מה. לדוגמה, מקובל בפורום אורט כי "חתולים זה תמיד און טופיק":

"חתולים זה תמיד און טופיק: קריאת הקרב של חובבי החתולים (המרובים במידה מפתיעה) בכל פעם שמישהו מנסה לרמוז להם שעלילות ערימת הפרווה שלהם אינן קשורות לנושא הפורום". (מתוך מילון המונחים של פורום אורט)

כיוון שרבים מהגולשים בפורום הם בעלי חתולים התקבע, תוך כדי מאבק, הכלל כי הודעות בנושא חתולים אינן נחשבות אוף טופיק, והיחס אליהן הוא בהתאם: ניתן לפרסם הודעות ראשיות בנושא, ואלו יגררו לעתים קרובות דיון ממושך בין בעלי החתולים בפורום. הסיבה העיקרית לקבלת הכלל היא הודעות חוזרות ונשנות של אחת מהכותבות הותיקות ובעלות המעמד הגבוה ביותר בו, ותמיכתם של גולשים קבועים ומוכרים נוספים בכמות מספקת על מנת לגבור על התנגדות. ניתן לראות, אם כן, כי סיווגם של נושאים מסוימים לקטגוריות און טופיק ואוף טופיק מכילה מידה של שרירותיות, ולכותבים הקבועים בפורום השפעה רבה על סיווג זה. 
קיבוע של זהות וקיום מערכת מוניטין הם תנאים הכרחיים לקיום שרשראות של חליפין סמליים בפורומים היוצרות יחסים חברתיים מתמשכים. אולם הקיום של יחסים אלו לאורך זמן, כמו גם היכולת להשתמש בהם מעבר לגבולות הפורום, קשורים לפרקטיקות נוספות היוצרות את הציפייה להמשך קיומם ומעניקות להן משמעות רגשית. פרקטיקות אלו באות לידי ביטוי לעתים קרובות ביצירתו של ביטוי מוסדי וסמלי לעצם קיומם של היחסים ארוכי הטווח המגולמים בחליפין (וראו אצל Bourdieu, 1986). בפורומים אותם חקרתי, מיסוד זה בא לידי ביטוי בשתי צורות מרכזיות: האחת, סימני קשר, אשר מופיעים כדו שיח או כרב שיח של מחוות המשמש את חברי הפורום כדי להעיד על קיומם של קשרים יציבים ומתמשכים ביניהם, והשניה, סימני שייכות, אשר מופיעים כדו שיח או כרב שיח של מחוות המשמש את חברי הפורום כדי להעיד על קיומם של קשרים יציבים ומתמשכים בינם לבין הקבוצה כמכלול. בחלק הבא של הפרק אסקור מנגנונים אלו.

3.4 קיבוע של חליפין סמליים
בפורומים שבהם צמחו קבוצות יציבות יחסית מתקיימות שרשראות חליפין ייחודיות אשר תכליתן מתבטאת בעצם קיומן – הן מקבעות את יחסי החליפין, והופכות אותם לבסיס לקיומה של קבוצה. בהקשר זה ניתן להתייחס לשני סוגים מרכזיים של מנגנונים – סימני קשר וסימני שייכות
. פרקטיקות אלו הן לרוב וריאציות על פרקטיקות המקובלות מחוץ לאינטרנט כסימנים לקשרים לא תועלתניים ארוכי טווח מהסוגים של "חברות" ו"השתייכות לקהילה". ההבניה של היחסים שבין פרטים כ"חברות" הופכת את הפרת דפוס החליפין ביניהם לפגיעה ולחוסר התחשבות, מכיוון שהפרה מסוג זו אינה נוגעת עוד לחליפין ספציפיים אלא למערכת יחסים מעוגנת וארוכת טווח במשתמע, אשר אינה מנוסחת במונחים לא תועלתניים. ההבניה של היחסים שבין כל פרט לבין הפורום כמכלול כ"השתייכות לקהילה" מקשה על החברים בה להפר את דפוס החליפין בו, מקלה על גיוס הון משותף לצורך מטרות משתפות ומאפשרת לאלו אשר מצליחים להציג עצמם כדוברים בשם הקבוצה לזכות בסמכות ובהון חברתי. פרקטיקות אלו אינן ייחודיות, אולם הסביבה הייחודית בה הן מתקיימות יוצרת תנאים ייחודיים המחייבים להבנותן בצורה שמאפשרת לעמוד על המאפיינים שלהן, שלרוב אינם ניכרים לעין בפעולתן היומיומית. בהמשך פרק זה אנסה להראות את האופנים הייחודיים שבהם קיבוע של יחסי חליפין בא לידי ביטוי בפורומים.

חשוב לציין בהקשר זה כי כוונתי כאן אינה להכחיש את ממשיותם של יחסי הקרבה עליהם מעידה הצגה זו, או לטעון דבר מה לגבי המוטיבציות (טהורות או לא טהורות) או האינטרסים שמאחוריה. בעקבות גופמן, בניתוחו את מה שהוא קורא לו "סימני קשר" (Goffman, 1972), בחרתי לשים את הדגש על הפעילות הממשית של פרטים בעולם: אנשים נותנים ומפיצים סימנים המעידים על קיומם של קשרים רגשיים ביניהם ועל תחושת האחדות שביניהם, כשלסימנים אלו יש השלכות ממשיות. כדבריו של גופמן: "סימני קשר מכילים ראיות; הם אינם נושאים מסרים" (עמ' 195, מודגש במקור).
 על פי גופמן (שם, עמ' 188), האדם קשור לחברה בשני אופנים: קשרים חברתיים עם אינדיבידואלים נוספים והשתייכות לקבוצה. בעוד שבנתחו סימני קשר הוא מתייחס רק לסוג הראשון של קשרים, בחלק זה אנסה ליישם את תפישתו כדי להתייחס גם לסוג השני. לפיכך, אתייחס ראשית לסימני קשר – כלומר, לפרקטיקות המצהירות על קיומם של קשרים מתמשכים ומחייבים בין הפרט לבין פרטים אחרים. לאחר מכן אתייחס למה שאני מכנה סימני שייכות – כלומר, לפרקטיקות המצהירות על קיומם של קשרים מתמשכים ומחייבים בין הפרט ובין קבוצה. במסגרתם של קשרים מהסוג שידון להלן שיקולי תועלת ומשחקי כוח אינם לגיטימיים, והעקרון שאמור להנחות אותם הוא נתינה, ידידות ואהבה (philia). שימוש מוצלח בסימנים המעידים על סוג כזה של יחסים יקשה על הפרטים המעורבים להתייחס לפעולותיהם במושגי תועלת לטווח הקצר, ויסייע לקבע יחסים אשר שיקולי התועלת בהם משוקעים בעצם קיומם.
3.4.1 סימני קשר

לטענת גופמן, יש להבחין בין שני סוגי קשרים: קשרים אנונימיים הם התייחסות הדדית בין שני אינדיבידואלים המבוססת באופן בלעדי על זהות חברתית המוכרת באופן מיידי (מוכר ולקוחה, חייל במחסום וצעיר פלסטיני, וכדומה). אין בהם רציפות טמפוראלית, כיוון שחזרה על קשר מסוג זה תתרחש ללא כל התייחסות למפגש הקודם. קשרים מעוגנים, לעומת זאת, הם קשרים שבהם שני הצדדים מכירים זה את זה, ומכירים בכך שהם קשורים זה לזה – כלומר, נוצרה ביניהם תבנית של הכרה הדדית שמשמרת, מארגנת, ומיישמת את הניסיון שכל אחד מהצדדים צובר ביחס לשני. לקשרים מסוג זה (כמו גם לקשרים אנונימיים), טוען גופמן, יש סימנים המאפשרים למשתתפים בהם ולצופים בהם מן הצד לזהותם. בחברה המערבית, טוען גופמן, אין זיהוי חד ערכי בין סימני קשר לסוג הקשר, ולכן יש צורך לאשרר אותם באמצעות שימוש במגוון של סימני קשר. 
בהיעדר מפגש גופני, רוב סימני הקשר המקובלים – אלו המבוססים על שפת גוף וקירבה במרחב – אינם יכולים להתקיים. כתחליף לכך, התפתחו בפורומים סימני קשר אלטרנטיביים, המבוססים ברובם על סימני קשר מילוליים הנהוגים בעולם שמחוץ לאינטרנט, ועל חיקוי של מחוות לא מילוליות. סימנים אלה הינם לרוב רב שיח (לעתים גם דיאלוג) של מחוות, אשר הפותח בו מציע לפרט מסוים, או לחברי הפורום כולם, הזדמנות להשיב לו במחווה אשר תחזק את הקשר בינם. מולטילוגים אלו מורכבים מהיבטים ספונטניים וקונטינגנטיים, בצד היבטים מבניים קשיחים למדי (המתבטאים בעיקר במבנה השלם שלהם, המתקיים ברצף שמתחיל בהודעה פותחת, נמשך בתגובה נאותה – שהיא לעתים קרובות קולקטיבית - ומסתיים בהודעה נועלת). במסגרת זאת, בחרתי להתרכז בשני סוגי סימנים: פתילי ברכות, אשר מעידים על אורך הקשר ועל ההיבט הרגשי שלו, ועקיצות, המעידות על כוחו
.

פתילי ברכות

אחד מדפוסי ההתנהגות המופיעים בפורומים בתדירות גבוהה יחסית הוא "פתילי ברכות", בהם מציינים המגיבים אירוע משמח שאירע לאחד הגולשים בו. פתילי ברכות מציינים אירועים מגוונים כמו גיוס, שחרור, פרסום של ספר או סיפור, אירוסין, חתונה, סיום תואר וכדומה. כיוון שברוב המוחלט של המקרים אין לאירועים אלו קשר לנושאים הנדונים בפורום, ציונם והתגובה הקולקטיבית אליהם מסמנים על קיומו של קשר אישי ורגשי בין המשתתפים בפתיל. הסוג הנפוץ ביותר של פתילים מסוג זה הוא פתילי יום הולדת – שהמחזוריות והקביעות שבה הם מופיעים מאפשרת להביע סימנים חשובים ביחס לאורכו של הקשר: מכיוון שיום הולדת הוא אירוע המתרחש רק פעם בשנה (עבור כל גולש), ה"החזרה" הנדרשת בחליפין המתבטאים בפרקטיקה זו יכולה להתרחש חודשים רבים לאחר הנתינה הראשונית. במידה וציפיה מסוג זה אכן מובלעת בפרקטיקה זו, הרי שהיא מחייבת את המקבל להישאר בקשר עם הנותן למשך זמן רב. כאשר פרקטיקה זו חוזרת על עצמה, היא מקבעת את הקשר ביניהם למשך זמן רב אף יותר. 

המבנה של פתיל ברכות קבוע למדי וכולל שלושה שלבים מובחנים: הודעת פתיחה ובה הכרזה על האירוע וברכות לבעל השמחה, תגובות השתתפות המברכות גם הן את בעל השמחה, והודעת סיכום של בעל השמחה עצמו. בשלב הראשון, אחד המגיבים הקבועים מכריז על אירוע משמח שקרה למגיב קבוע אחר. פתילי יום הולדת כמעט לעולם לא ייפתחו על יד הודעה של בעל השמחה (וככל שהוותק שלו בפורום עולה כך פוחת הסיכוי לכך, כיוון שהוא כבר מהווה חלק ממערך של חליפין סמליים) – ההנחה המובלעת היא שגולש קבוע בפורום מוכר מספיק על מנת שלפחות אחד מהגולשים האחרים ידע על כך
. לפיכך, יחלפו לעיתים יום או יומיים בטרם יצוין יום הולדתו של מגיב, כשאחד מהמגיבים האחרים ייזכר בכך או ישמע על כך מחוץ לפורום. יוצא דופן בולט הוא העובדה כי בפורום אורט לשלושה מהגולשים המרכזיים בפורום – קילרוי, Boojie, ואמבר – יש יום הולדת באותו התאריך, ולרוב אחד מהם יודיע על כך ויברך את שני האחרים. אולם זהו יוצא מן הכלל המעיד על הכלל, כיוון שהמכריז לרוב ייחד את הודעתו בעיקר לברכות ואיחולים לשני המגיבים הנוספים.
הטקסט של ההודעה הראשונית אינו קבוע, ויכול לנוע מלאקוניות מוחלטת, כמו "מזל טוב ל...", או "יום הולדת שמח ל...", ועד להודעות ארוכות יותר והומוריסטיות. כשיש קשר קרוב בין המגיבים, או כשמדובר במגיב מרכזי, ההודעה הראשונית תהיה לרוב מפורטת יותר, תכלול אזכורים להיסטוריה המשותפת של בעל השמחה עם חברי הפורום, ותהיה פחות פורמאלית באופייה. 
דוגמה לפתיחה של פתיל יום הולדת ניתן לראות בהודעה הבאה, שהופיעה בפורום אורט:

תאריך: 18 ביוני 2001 (13:18)

מאת: cheshercat
נושא: לארז יומולדת והשמחה רבה ....

וילונות ושלל אביזרי רכב לקאדילאק וכן מגפיים (עם או בלי שפיצים), שיבאס וספרים נדירים בטח שיתקבלו בברכה

מזל טוב!!!

ההודעה מתייחסת לתכונות של בעל השמחה שמוכרות לחברים בפורום, ובכך מעידה על קשר אישי בין המברך לנמען, ובין שניהם לשאר חברי הפורום. מכלול האזכורים שחלקם קשורים לשדה וחלקם חורגים מתחומיו מעיד על הקשר האישי שבין המגיב לבין בעל השמחה.

בשלב השני, שאר המגיבים יגיבו להודעה זו בברכת מזל טוב, בדפוס של תגובה קולקטיבית. להלן מספר תגובות מהפתיל ממנו צוטטה הודעת הפתיחה לעיל:

תאריך: 18 ביוני 2001 (14:42)
מאת: זארן אוגה
נושא: מזל"ט! או עפיפון סיני!

תאריך: 18 ביוני 2001 (15:46)

מאת: אחפ"י
[image: image9.png]


נושא: ושכחת להוסיף

מי יתן והמטוס מנהלים ישוחרר כבר מהמכס מזל טוב ארז! 

תאריך: 18 ביוני 2001 (19:09)
מאת: נחום
[image: image10.png]


נושא: מזל טוב
ישיש

חשוב לציין כי גם התגובות הלקוניות לכאורה מפגינות לרוב סוג של שבירה משגרת ברכות יום ההולדת הפורמליות. כמו סימני קשר רבים, ציון ימי הולדת הוא סימן אמביוולנטי – גם במסגרת יחסים שאינם אישיים וקרובים נהוג לעתים לציינם (לדוגמא, במקומות עבודה). אולם בפתילי יום הולדת בפורומים נהוגות פרקטיקות שונות המנטרלות את ההיבטים הפורמליים של טקס זה. לדוגמה, תגובות ליום הולדת הן לרוב התגובות העיקריות בהן נמצאים סימני קריאה, סימן שכמעט ולא נמצא בסוגים אחרים של הודעות. בנוסף, הן יכילו לעתים קרובות אמוטיקונים (סימנים גרפיים המובנים במנגנון הפורום) מסוגים שונים – פרח, מתנה, כוס שמפניה, וכדומה. לבסוף, הן בפורום אורט והן בפורומים הטולקינאיים, התקבע "הומור יום הולדת" סביב הביטוי "מזל"ט" – כיוון שזו תגובה סטנדרטית בפתילי יום הולדת, הופיעו וריאציות שונות על ביטוי זה. כפילות ראשי התיבות (שהרי מזל"ט הוא גם מזל טוב וגם מטוס זעיר ללא טייס) הביאה ליצירת משחקי מילים מגוונים. משחקי מלים מסוג זה מעידים על קיומו של קשר אישי ולא פורמאלי בין המגיב לבעל השמחה, על ידע משותף בביטויים המקובלים בפורום, ועל מידה של פמיליאריות החורגת מרשמיות מונוטונית. 

בשלב האחרון, בעל השמחה שלו מוקדש הפתיל יודה לכל השאר. בפתיל הנדון, לדוגמה, הנוסח הוא:

תאריך: 19 ביוני 2001 (5:18)
מאת: ארז  

נושא: תודה לכל המברכים...
 חשוב לציין שהודעת התודה אינה מהווה את סיומו החותך של השלב השני – לרוב הוא יתבצע לאחר שכמות נכבדת למדי של מגיבים כבר הספיקו לברך את המגיב, אבל לעתים מגיבים שנעדרו מהפורום למשך מספר ימים יגיבו באיחור ואף יציינו זאת (כדוגמת: "אמנם באיחור, אבל מזל טוב...", "מוטב מאוחר מלעולם לא", וכד'). עובדה זו מעידה על הגמישות שבזמן הפורומים – גם אם התאריך עצמו עבר, הרי שכל עוד הדיון נמצא בעמוד הפורום הראשי, הוא עדיין "חי" ומתפתח
. ברוב המכריע של המקרים, בעל השמחה יסתפק בהודעת תודה אחת, אולם לעתים תופיע הודעה נוספת במידה והתווספו תגובות רבות לאחר הודעת התודה המקורית. בעל השמחה כמעט לעולם לא יודה למגיבים באופן אישי, ויסתפק בתגובה או שתיים (מלבד במקרים של פניה ישירה או שאלה המופנית אליו). בכך הוא מעיד על הדיפוזיות של הקשרים בפורום – הוא אינו מודה לחברים ספציפיים באופן אישי, אלא לכולם במידה שווה.

עקיצות

"כתיבה היא עניין שונה מדיבור ישיר. אפילו כשמוסיפים פסיקים, סוגריים ואמוטיקנים חביבים, לפעמים קשה להבחין בין ציניות לבוז ובין הקנטות ידידותיות למכות מתחת לחגורה. מחד, תיזהרו בניסוח שלכם. מאידך גיסא- אנחנו מבקשים מכולם לקחת הכל בפרופורציות. זה פורום, ואנחנו- קהילה. זו לא הכנסת, וגם לא המועצה העליונה בקרונוס. אין צורך לקחת כל דבר ללב, ובוודאי שלא לגרור מילה אחת שלא הייתה במקום למלחמת עולם. (בפורום ובחיים בכלל- זיכרו שאתם בוחרים, במידה רבה, ממה להיעלב וממה לא)" (מתוך עמוד המאמרים של פורום מד"ב בתפוז
).

חברי פורומים נוהגים לעקוץ, להעליב, ולהתבדח זה על חשבונו של זה לעתים מזומנות. לא מדובר בעלבונות – למרות שגם אלו מצויים בשפע, ומהווים סימן לסוגים אחרים של קשרים – אלא בעקיצות שמטרתן לשעשע. עקיצות הן סימן קשר ברור למדי – כשניתן לעקוץ מישהו בלי לחשוש שתגובתו תהיה חמורת סבר ונעלבת, הרי שמדובר כאן על יחסים לא פורמאליים ובעלי מידה של גמישות
. בניגוד לויכוח או להעלבה, העקיצה מניחה מראש יחסים של קירבה והיכרות, שההיסטוריה המשותפת למשתתפים בהם היא המספקת את ה"תחמושת" לצד העוקץ. למרות שגם בעלבונות יעשה לעתים שימוש במידע מסוג זה, עקיצות ילוו לרוב בסימנים המבחינים אותן מהן. בהיעדר שפת גוף ונימת קול המעידים לרוב על ההבחנה בין עקיצה לעלבון, יש בפורומים צורך רב יותר בסימנים שיעידו על ההומור שבהודעה. הכלי העיקרי המשמש לצורך כך הוא אמוטיקונים שמעידים על הרוח הטובה בה נכתבה ההודעה, כגון סמיילים, סמיילים עם קריצה, או הוצאת לשון. הצד הנעקץ, מצידו, יגיב לרוב בעקיצה נגדית – ובכך יקבע עוד יותר את טיב היחסים בין הצדדים. פתיל המכיל עקיצות יסתיים ברוב המקרים בתגובה נועלת, שתקבע את מעמדן ההומוריסטי של העקיצות ותבטא את העובדה שהן אינן פוגעות בקשרים החברתיים בפורום. לפיכך, קרב עקיצות מהווה ביטוי לכוחם של הקשרים בין העוקצים, ומחזק אותו בו זמנית – להבא יקשה עליהם להיעלב זה מזה, ונוספה עוד פעולת חליפין להיסטוריה של היחסים ביניהם. בדומה לפתילי יום הולדת, גם האפקט של פתילי עקיצות מתחזק ככל שהוא חוזר על עצמו, שכן הוא יוצר ציפיה לחזרות נוספות.

מעבר לשימוש ספורדי בעקיצות בתגובות "רגילות" (שפזורות על פני פתילים רבים בפורום), ניתן למצוא שימושים מרוכזים בעקיצות הדדיות. סוג אחד של שימוש כזה קשור להפגת מתח וטינה בין חברי הפורום, כמו בדוגמה הבאה:

Mermit, אחד מהמגיבים הקבועים בפורום אורט, היה מעורב בריב עם רוב חברי הפורום עקב אירוע אשר אינו מענייננו כאן. הקונצנזוס בפורום היה שפעולותיו היו פסולות והמוניטין שלו כגולש קבוע נפגע
. Mermit  נמנע מלכתוב בפורום במשך חמישה ימים לאחר הריב. תגובתו הראשונה לאחר המקרה היתה הודעה ראשית שבה ניסה להגן על עצמו
: 

תאריך: 27 בנובמבר 2001 (14:24)
מאת: גם Mermit רוצה למצות איזשהו ויכוח
נושא: נאום הסיכום של הסנגוריה.

הוויכוח ההוא, כמובן. (כאן מופיע קישור לפתיל המקורי)
טוב, אז בלהט הרגע הטחתי כל מיני עטלפים, חלקם רלוונטיים יותר, חלקם פחות. [...] 

(כאן מופיע הסבר מנומק שבו Mermit טוען לחפותו מאשמה, ל.ג.)

ההגנה נחה.

המינוח ואופי התגובה ש-Mermit בחר מציבים אותו, זמנית לפחות, מחוץ למסגרת החברתית של הפורום. בפנייתו אל הפורום בתור "הסנגוריה" הוא מציב את עצמו בעמדה חיצונית לו – אך כמובן, מתוך תקווה לשוב למסגרתו לאחר "מיצוי" הויכוח. פחות משעה לאחר מכן, רני הגיב להודעה:

תאריך: 27 בנובמבר 2001 (15:32)
מאת: רני  
נושא: מרמיט יקירי: בוא ניתן לכלבים לנוח בשלום, למה להעיר אותם שוב? היה ונגמר, בוא נמשיך הלאה.

בכך, לכאורה, רני מסיים (מצידו) את העימות, ומבקש להשיב את המצב לקדמותו. אולם ניסיון זה לחזרה לשגרה אינו מתמודד כלל עם טענותיו של Mermit ועם טענותיהם של אלו שמתחו עליו ביקורת, ואינו פותר את המתח שנוצר. כשעתיים מאוחר יותר, Boojie הגיבה:

תאריך: 27 בנובמבר 2001 (17:19)
מאת: Boojie מנסה להתסיס שוב את הביצה העכורה  
נושא: למי בדיוק אתה קורא "כלבים"???

התגובה מנסה, לכאורה, לעורר מריבה, ולא לאפשר את סיומה של התקרית. אולם התוספת לכינוי ("Boojie מנסה להתסיס שוב את הביצה העכורה") מצביעה על כוונתה האמיתית – עצם ההצהרה על כך שמדובר בניסיון לעורר ריב מעידה על היעדר הרצינות של ניסיון זה, ועל כך שמטרתה אינה למנוע את שובו של Mermit  לחיק הפורום. אינדיקטור נוסף לכך מתבטא בנמען התגובה: התגובה העוקצנית מופנית לרני, שהמוניטין שלו לא נפגע כלל בפרשה, ולפיכך די ברור כי לא מדובר בהתקפה או בהמשך של היחסים האנטגוניסטים, אלא בעקיצה. ואכן, שש דקות מאוחר יותר, רני עונה באותה הרוח:

תאריך: 27 בנובמבר 2001 (17:25)
מאת: רני שש אלי קרב  
נושא: יאללה, חזרה לבוץ: והפעם גם מריטת שערות.

Mermit, שזיהה את רוח העוקצנות הידידותית מגיב גם הוא ברוח דומה, גם אם פחות עוקצנית:

תאריך: 27 בנובמבר 2001 (20:55)
מאת: Mermit חושף שיניים
[image: image12.png]


נושא: הכי קרוב לכלב, אבל ממש לא מפחיד
Mermit זונח את הנימה המתגוננת ואת עמדתו השולית, ומנסה להשתלב בפתיל כחבר מן המניין. זוהי נקודה קריטית בהתנהלות – אם תתקבל תגובתו של Mermit, הרי שמעמדו בפורום הושב, לפחות חלקית, לקדמותו. ואכן, רני מגיב באותה הרוח:

תאריך: 27 בנובמבר 2001 (22:24)
מאת: רני  

[image: image13.png]


[image: image14.png](9:28) 2006 N291 6 1wn
7 w00 DK
(w0 ¥ 29190 1200 2UDVOX (3173 Y2 e

23 1713 71T MI1291 Y9N YOIA TIk A7 VT DN [AT2 YONA 119170 DN 7920
"0 [ e e

o samn . emevaun
(niryni Net4-1 470910 ©70n Tavn? ayTinn 1ava

67212006 10:45 NY - YII7i70 199 DX NI DOPORA W - [IkNxn ' @
6/212006 905 1AXN T - FXIW 01x01N 72008 ©
6/202006 1:37 U'ONA - 2"TON 7 A0 Ny T @

TR B2/2005 9:28 11 W0po - (wnn K% 290) 1200 1m0 [Tv Y71 @

6/2/2008 9:33 2 - 1po3en e o o ©
6/2/2006 13:32 0 - 2490 1 y'pn 1 D7 DT
6/2/2008 13:37 7 - y2n T2 7y nUnmA '7'own 73 g

6/212006 938 11mx - 701Tan1 (11 it oo v @
79 B2/2006 10:48 2T - 21104 % DA *119'0 72 DY 0 ,090n o
6/202006 11:05 ' - At it 11
57212006 20:00 0ANA - "07'Ix0 72" DwIN Do @
5202006 15:23 ANAIMR PNY' - DR TIIWAL DT TikaTo @




נושא: מה, לא לימדו אותך לחשוף שיניים? הנה, ככה        או

כלומר, רני לא מתעלם מתגובתו של  Mermit, וגם לא גוער בו, אלא עוקץ ברוח טובה, ובכך מקבל אותו חזרה לחיק הפורום. בכך מתמצה תפקידו של Mermit בדיון, לאחר שמעמדו בפורום הושב לקדמותו. איש אינו מוסיף תגובות לפתיל הקצר שבין Mermit ורני, ובכך מכירים כולם במובלע בסטטוס קוו החדש. בהמשך, שאר חברי הפורום לוקחים גם הם חלק בדיון העקיצות שמתפתח, ומקבעים עוד יותר את שיבתה של השגרה. התוצאה הסופית של הפתיל היא השבתו של Mermit לפעילות רגילה ולמעמד זהה (פחות או יותר) בפורום, פריקת המתחים והאגרסיות שנוצרו בדיון הקודם ומתן עדות על אופיים הלא רשמי וחוזקם של הקשרים בין חברי הפורום, המוכחים על ידי יכולתם לעמוד במידה של עלבון הדדי הומוריסטי. 

לסימני קשר יש משקל חשוב מאוד בהבניית המרקם החברתי של הפורום ובעיגון הקשרים הנוצרים במסגרתו. הם מהווים חלק מארגז כלים נרחב של פרקטיקות בפורומים שמקורן בעולם האמיתי
, וכוחם נובע במידה רבה מעובדה זו, מכיוון שהיכולת של גולשים להבין אינטואיטיבית את משמעותו של סימן קשר (וכך לדעת כיצד להגיב למחוות המעורבות בו) תלויה במידת הקרבה שלו לפרקטיקות בהן פגשו בעבר. מצד שני, ערכן של מחוות מסוג זה עולה ככל שמושקע בהם יותר "מגע אישי". לא ניתן, כמובן, לקבוע האם המחווה הפותחת היא תוצאה של תכנון רציונאלי ומחושב, אולם ברור שכל מחווה משלבת בתוכה אימפרוביזציה והיבטים ייחודיים, בצד מסגרת נוקשה למדי אשר מקורה אינה בכוחו היצירתי של האינדיבידואל אלא בהתנסויותיו הקודמות. לפיכך, שאלת מקורם של המבנים אינה יכולה לעבור רדוקציה לאינדיבידואלים המעורבים ביצירתם אך גם לא למבנה טרנסצנדנטי אשר הם אך ורק ביטויים  קונקרטיים שלו. אם המבנים המופיעים במסגרת סימני קשר אינם יכולים להתקיים מבלי שיהיו פרטים אשר ייצרו אותם, הרי שה"אמצעים" שאותם הפרטים מתאימים ל"מטרות" נבחרים מתוך ארגז כלים מצומצם יחסית, ויש בהם מידה רבה של מסורתיות וטקסיות אשר אינה מתיישבת עם פעולה רציונאלית. אם אין הם אלא ביטויים של מבנה העצמאי מהפרטים המממשים אותו בפועל, הרי שלא ברור מדוע סימני קשר נכשלים לעתים, כיצד נוצרות אימפרוביזציות, ומדוע הערך של מחווה עולה ככל שהיא אישית יותר. בכל מקרה, ברור שבמקרה זה, האמצעים להשגת אינטרסים אישיים שלובים באופן הדוק ב"מטרה" של יצירת ביטוי מוחשי לקיומו של מבנה מסוים. 

דפוס חליפין זה מכונה לרוב בשם הדדיות מאוזנת (balanced reciprocity). מקורו של הסיווג של דפוסי חליפין אצל פולני (Polanyi, 1944, 1968), כאשר שלינס (Shalins, 1972: 193-195) הפך את הבחנתו ההיסטורית של פולני להבחנה המבוססת על מידת הקרבה של יחסים חברתיים. "הדדיות מאוזנת" הינו דפוס שבו הפרט מעניק טובין לפרטים אחרים, ומקבל מהם תמורה רק בחלוף הזמן. דפוס זה הינו דפוס ביניים בין הדדיות שלילית ובין הדדיות מוכללת. הדדיות שלילית הינו הדפוס של יחסים חוזיים, שמבוססים על אינטרס פרטי, ובו פרטים מעניקים טובין עבור שוה ערך המתקבל מיד, או בכפוף ליחסים החוזיים. הדדיות מוכללת, המאפיינת קשרי חובה וקשרים משפחתיים, הינו דפוס שבו פרטים מעניקים טובין לקולקטיב ומקבלים טובין בהתאם להשתייכותם אליו. דפוס ההדדיות המוכללת בא לידי ביטוי בחלקה הבא של העבודה, העוסק בסימני שייכות אשר אינם כוללים ציפייה להחזרה מהמגיב לו ניתנה ה"מתנה". סימני שייכות מכילים מחוות אשר אינן מכוונות לאף פרט ספציפי, אלא לפורום ככלל, והן חוגגות את עצם קיומו ואת האהבה ההדדית וההנאה המשותפת של הפרטים המשתתפים בו. המטרה האישית המגולמת בהם באה לידי ביטוי, אם בכלל, בהצהרה על השתייכות לקולקטיב אשר יש לו חשיבות משלו, מעבר ליחסי החליפין המתקיימים בין החברים בו. 

3.4.2 סימני שייכות

במסגרת הפורומים אותם חקרתי מתקיימות פרקטיקות רבות אשר יוצרות באופן פעיל, או מבליעות בתוכן באופן בלתי מפורש, את קיומם של חברי הפורום הקבועים כחלקים מקבוצה. במושג "קבוצה" כוונתי לגוף המתקיים מעבר לקשרים בין פרטים ספציפיים (אשר יכולים להתחלף), בעל גבולות הבאים לידי ביטוי במנגנוני הדרה והכלה, וסוג מסוים (לפחות ברמה ההצהרתית) של קשרים אשר מתקיימים בין חבריו ללא הבחנה. סימני שייכות הם פרקטיקות בהן חברים בקבוצה מסוימת מעידים על שייכותם לקבוצה זו, ובו זמנית מכוננים אותה ככזאת. כפי שמציין בורדייה (בדפוס-א) ההפיכה של קירבה במרחב חברתי לבסיס להקמתה של קבוצה קשורה לרוב בפעולות סיווג, מיון ושיום, וההפיכה של אוסף של אנשים לקבוצה המכירה בעצמה ככזו היא פעולה סמלית, אשר מתמצה ביצירתו של שם עבור אותה הקבוצה. בפורומים אותם חקרתי, אופי היחסים הפנימיים מכונה לרוב בשם "קהילה". "הקהילה" היא סוג של קבוצה המובחן מסוגים אחרים של קבוצות אליהן משתייכים המגיבים – כמו משפחה, תאגיד, וכדומה, אולם המאפיינים הפוזיטיביים שלו פחות ברורים. החברים בקהילה חשים אליה רגשות של אהבה וקרבה, ההשתתפות בה היא מרצון, הקשרים במסגרתה מכילים מידה של גמישות, וההיררכיות שבתוכה לא אמורות להשפיע על היחסים הפנימיים שמתקיימים בין חבריה. ישנה מידה רבה של עמימות בנוגע לשימוש במושג "קהילה": לעתים הוא משמש כדי לציין את "קהילת החובבים" כמכלול, לעתים את חברי קבוצת חובבים הממוקדת בנושא מסוים, כמו "קהילת הטולקינאים", לעתים את חברי פורום מסוים, וכדומה. השימוש בו גם משתנה לאורך זמן: חברי פורום טולקין, לדוגמא, השתמשו בו כדי לציין את חברי הפורום, אולם עם צמיחת הקהילה ויציאתה אל מחוץ לרשת האינטרנט, הוא הפך לכינוי הכולל גם את הטולקינאים אשר אינם משתתפים בפורומים. אתר הבית של הטולקינאים מכונה "קהילת טולקין הישראלית". 
בפורום אורט נהוג לרוב להשתמש בכינויים "פורום אורט", "הפורום" או "חברי הפורום" כאל מכלול החברים הקבועים בו, אולם גם בפורום זה משתמשים לעתים במילה "קהילה" כדי להתייחס לפורום כמכלול, ובמיוחד כדי לציין את אופי הקשרים בין החברים בו. לדוגמה, כאשר Boojie הודיעה כי וואלה הורידו את הפורומים של IOL
, הגיב Zygon:

"חבל מאוד שזה היחס שלהם לפורומים,אני באופן אישי חושב שוואלה ראויה לגינוי חמור.טוב מאוד שאוזלת ידם לא פירקה את הפורום/קהילה היפה שיצרנו.למרות כל הקשיים אנחנו פה כדי להשאר."

התגובה ממחישה את השניות בשיום הקבוצה: "פורום/קהילה". יתכן שהמיעוט היחסי בשימוש במושג בפורום אורט קשורה לעמימות בנוגע לאופן השימוש בו. בדף השאלות הנפוצות, לדוגמה, החלק העוסק  באגודה, בתאים ובאופן כללי בנושאי חובבות נמצא תחת הכותרת "קהילה וחובבות". כך גם בתגובות בפורום – הביטוי "הקהילה" (ביידוע) שמור לרוב להתייחסויות לכלל חובבי המד"ב בישראל. הטולקינאים, שהקשרים שלהם עם שאר הקבוצות בשדה רופפים יותר, לא נתקלו בבעיה זו. אולם מעבר לעמימות גבולות השיום, מגיבים בפורומים מנצלים הזדמנויות שונות על מנת לאשר את קיומה של הקבוצה – ולא משנה באיזה שם היא מכונה, אם בכלל – ואת זיקתם אליה. 
בסימני שייכות יש אלמנט פרדוקסאלי: מצד אחד הם מתייחסים לקבוצה כמהות (כלומר, לא כאוסף של פרטים), אולם מצד שני הם יכולים להתקיים רק באמצעות הפעולה של פרטים ספציפיים
. זהו מתח אשר, במובן מסוים, קיים בכל פעולה חברתית
, אולם סימני שייכות חושפים אותו באופן החד ביותר מכיוון שהם מהווים "מתנה" המוענקת לקולקטיב, ולא לפרט מסוים אשר ניתן לצפות ממנו להחזירה במועד מאוחר יותר. לפיכך, אנסה להראות בהמשך כיצד מתח זה מתבטא במסגרתן. להלן אסקור שני דפוסי התנהגות המעידים על סוג הקבוצה הנמצאת בפורום ועל השתייכות המגיב אליה: פתילי יום הולדת לפורום ודיונים העוסקים במפגשי פורום.

פתילי יום הולדת לפורום
בפורומים קיימת מערכת כפולה של מדידת זמן. מצד אחד קיים הזמן האוניברסאלי, הכרונולוגי, ההומוגני, והריק של העולם שנמצא כל הזמן ברקע שלו, המתבטא בעיקר בכך שלכל הודעה שמפורסמת מוצמדים באופן אוטומטי התאריך והשעה שבה היא פורסמה
. אולם במקביל מתקיימת מערכת שונה של מדידת זמן, חשובה לא פחות ואולי אף יותר מהזמן הרגיל: זהו הזמן הפרטיקולארי, המצטבר, והלא ליניארי של האינטראקציות החברתיות, המתבטא בהצטברות האיטית והמקוטעת של הודעות חדשות בפורום
. כמו הזמן הכרונולוגי, גם זמן זה נקטע באופן שרירותי (או ליתר דיוק, מעוגן במסורות) כך שנוצרים בו היבטים מעגליים שמאפשרים ליצור טקסים במחזוריות קבועה שסביבה חוגגת הקהילה את קיומה. 

יחידת הזמן החשובה ביותר בזמן הפורום היא העמוד: כזכור, פורומים בנויים כך שכל עמוד בהם מכיל מספר קבוע של הודעות ראשיות, וכל הודעה נוספת דוחקת את האחרונה בעמוד "אחורה", כלומר לעמודים שאינם מופיעים באופן מיידי כשגולשים אל הפורום. אמנם בניגוד לעבר הכרונולוגי העבר הפורומי נגיש וניתן להוסיף הודעות גם בעמודים אלו, אולם מידת הפעילות בהם דלה מאוד והם משמשים לכל צורך אפשרי כ"עבר", גם אם זהו עבר הנגיש יותר מזה היומיומי. כך, ככל שהזמן האינטרנטי מתקדם, נוספים לפורום "עמודים" בעברו. 
למרות שלכמות העמודים נודעת משמעות רבה עבור חברי הפורום – כיוון שכאמור, הוא מהווה עדות לפעילות המתקיימת בו – למספר של עמוד ספציפי אין משמעות אובייקטיבית
, מאחר שכל עמוד ארכיון דומה למשנהו. אולם הגולשים בפורום טוענים עמודים מסוימים במשמעות מיוחדת. ברוב הפורומים נהוג לציין את הגעתו של הפורום לדף שמספרו עגול (לרוב כל חמישים או מאה דפים) בפתיל ברכות. לרוב, דפוס הפתיל הוא תגובה קולקטיבית, כאשר רוב התגובות הן ברכות חסרות תוכן. פרקטיקה זו מאפשרת לפורום להכריז על עצמו כקהילה מבלי להתייחס לאף אחד מחבריו באופן קונקרטי, לייצר מועדים מיוחדים המתאימים ל"זמן הפורום" הנפרד מהזמן הכרונולוגי הרגיל, ולציין את עצם ריבוי ההודעות בפורום כהישג קהילתי. עם זאת, יש לזכור כי הודעת הפתיחה של פתיל מסוג זה נקראת על ידי הרוב המוחלט של המשתתפים בפורום, והפרט המצליח להיות זה אשר כותב אותה יכול להשתמש בתוכן שלה על מנת לשפר את מעמדו במסגרת ההיררכיות הפנימיות בפורום.

לדוגמא, פתיל העמוד ה-300 בפורום טולקין הישן נפתח בהודעה של רן בר-זיק, ממייסדי הפורום. להלן תוצג הודעה זו פיסקה אחר פיסקה, תוך התעכבות על משמעותן: 

מאת: רן בר-זיק  

נושא:
      מזל טוב לרגל הדף ה 300!

כן, עברנו דרך ארוכה מאד מאז ימי תחילת הקהילה, אי אז ביואל לפני יותר משנתיים.
כשכמה טולקינאים מהוססים החלו את צעדיהם הראשונים בביסוס קהילה חיה, נושמת ומשגשגת.

כותרת ההודעה היא כותרת אופיינית לפתיל ברכות, המציינת את האירוע הנחגג. הפסקה הראשונה בהודעה מנוסחת בלשון רבים. הכותב אינו מופיע כאן כאדם פרטי, אלא כנציג של הקבוצה אשר בשמה הוא מדבר (וראו בורדייה, בדפוס-א). ההודעה פותחת בציון של "נקודת האפס" של זמן הפורום – יום ההולדת משמש כדי להפנות אץ תשומת הלב לרגע היווסדו של מה שיהפוך לימים ל"קהילה חיה, נושמת ומשגשגת". מעניין לציין שנקודת האפס הרלוונטית אינה פתיחת הפורום החוגג את מספר העמודים, אלא היווסדות הקהילה בפורום קודם (תופעה נפוצה למדי בקהילה, שבה קבוצות שונות "מהגרות" ממערכת פורומים אחת למשנה). בפסקה השניה ההודעה מאזכרת את הדרך שהקהילה עברה מאז הקמתה, על הישגיה ומשבריה:

אז מה היה לנו במשך 300 דפים? שנתים של דיונים, מלחמות, מריבות, הסכמות. בניית אתר
קהילה יפה ומשוכלל, כללים, החלפת מנהלים והרבה טולקינאים שהצטרפו לקהילה.

 בניגוד לחגים, המבוססים על מחזוריות נצחית, חגיגת עמוד מתבססת על הצטברות של אלמנטים אשר מהווים את אבני היסוד של הקהילה. האלמנטים המרכזיים המוזכרים בהודעה נוגעים להתנהלות הקהילה בפורום עצמו ("דיונים, מלחמות, מריבות, הסכמות"), ליצירה הקולקטיבית של הקהילה ("אתר קהילה יפה ומשוכלל"), לסדר החברתי שנוצר בפורום ("כללים, החלפת מנהלים")  ולהתרחבות הקהילה. המכנה המשותף של כל האלמנטים הנזכרים מתמצה בביטוי הפותח – "אז מה היה לנו במשך 300 דפים?". השימוש במילה "לנו" מעידה על היותם של האלמנטים שהוזכרו פרי של יצירה משותפת, שמיוחסת באופן קולקטיבי לקהילה כולה.

בפסקה הבאה נימת ההודעה משתנה באופן חד, והיא בנויה מששלושה משפטים שהמשותף בין כולם הוא המתח שבין האישי והקולקטיבי, העבר וההווה:

היום כשאני מסתכל על הפורום אני יכול להשען לאחור ולחייך בהנאה שלמה. כשהקמתי את נומנור לפני יותר מחמש שנים – יכולתי רק לדמיין קהילה חיה ותוססת כמו שהקמנו פה. איזה הבדל יש בין מה שהיה לנו אז לבין מה שיש היום! האם יכולנו לשער שמה שהתחלנו, קובץ (צ"ל קומץ, השגיאה במקור ל.ג) המייסדים של אז, יתפתח לקהילה המפוארת של היום?

לאחר שתי הפסקאות הקודמות, המתייחסות לקבוצה כקולקטיב ומנוסחות בלשון רבים, הכותב עובר לכתוב בגוף ראשון, ומציין את תרומתו האישית לפיתוחה של הקהילה ("כשהקמתי את נומנור..."), ובכך מנכס לעצמו חלק מהישגים אלה. אולם המשמעות של תרומה זו מתורגמת למונחים של הישג קהילתי, והקהילה מוצגת כמטרה בדיעבד של תרומה זו ("...יכולתי רק לדמיין קהילה חיה ותוססת כמו שהקמנו פה"). הכותב מדגיש בו זמנית את הפער בין המאמצים האישיים הראשוניים להישגים הקולקטיביים שהצטברו מאז ואת הקשר ביניהם. המשפט הבא מסכם ומדגיש את המתח שבין הקטבים: "איזה הבדל יש בין מה שהיה לנו אז לבין מה שיש היום!". כאשר ההישג המשמעותי המוצג הוא "הקהילה". במשפט הבא נמצא שוב שינוי של הגוף המדבר, וה"אני" הופך שוב ל"אנחנו". אבל הפעם הכותב מדבר בשם קולקטיב אחר – לא הקהילה אלא "קומץ המייסדים", אליו הכותב משייך את עצמו. ושוב, המשפט מציג את המתח בין ה"התחלה" וה"קומץ" לבין "הקהילה המפוארת" ו"היום". בכך, הכותב לוקח לעצמו זכות ראשונים כאחד ממקימי הקהילה, אולם ההישג הקולקטיבי המוצהר של המייסדים הוא הקיום של הקהילה בהווה.

שתי הפסקאות הבאות עוסקת ביתר פירוט במשמעות של "קהילה מפוארת":
הפכנו להיות אחת הקהילות האיכותיות והמגוונות ביותר שיש, היוצרת מדי יום, מדי שעה, תוכן מרתק ועשיר בנוסף לחיי חברה מתפתחים ופעילים. למרות תחושת החברותא העזה והחזקה, נותרנו מסבירי פנים וידידותיים לכל טולקינאי שבא. ובאים רבים.

בנוסף לפעילות רשתית, שבפורום הזה מגיעה כבר לשלוש מאות עמודים (היכן זה שאמר, אי אז בתחילת הפורום – שקהילת טולקין תגווע כיוון שאין מספיק חומר לדיונים?), אנו מקיימים מפגשים בתדירות גבוהה ונפגשים באופן תכוף גם מחוץ לפורום ולרשת.

ככלל, פסקאות אלו מהוות הצהרה על קיומה של קהילה ועל התכונות החיוביות המייחדות אותה. מוזכרים כאן תשעה מאפיינים המהווים את הטוב שבקהילה: הרכב הקהילה, פעילות הקהילה, הקשרים בקהילה, הדיספוזיציות הקהילתיות, הדינמיות של הקהילה וריבוי הפנים של הפעילות הקהילתית. ניתן לחלק מאפיינים אלה למספר קטגוריות: שני הראשונים מתייחסים לקהילה כקבוצה ולמאפיינים המייחדים אותה כקולקטיב. לקהילה מיוחסות שתי תכונות חיוביות: איכות וגיוון – שני מאפיינים אלה מעורפלים במידת מה, אולם חיוביים בבירור. המאפיין הראשון, איכות, מייחס איכויות חיוביות המשותפות לכל חברי הקהילה (בלי פירוט שהיה מחייב לפרק את הכוללניות של האמירה), ואילו המאפיין השני, מגוון, מייחס משמעות חיובית דווקא להבדלים ביניהם. הקטגוריה הבאה מתייחסת לפעילות של הקהילה, הנמדדת ב"תוכן" אותו היא מייצרת. פעילות זו נמדדת בשני קריטריונים בהם היא עומדת: האיכות של התוכן המיוצר, והקצב והרציפות של ייצור תוכן זה. שני המאפיינים הבאים מתייחסים לקשרים שבתוך הקהילה, הראשון בהיבט סינכרוני והשני בהיבט דיאכרוני. קשרים אלו "פעילים" ו"מתפתחים" – כלומר, הם בו זמנית מספקים כשלעצמם ומתעצמים עם הזמן. שני המאפיינים הבאים מתייחסים לדיספוזיציות הקהילתיות – הן כלפי פנים והן כלפי חוץ. בהיבט הפנימי מדובר ב"תחושת חברותא עזה", כלומר לחוויה של קהילתיות, ובהיבט החיצוני לעובדה שלמרות חוויה זו הקהילה אינה אקסקלוסיבית וסגורה, אלא מזמינה ומקבלת. המאפיין הבא קשור לזה הקודם – הקהילה לא רק מסבירה פנים למעוניינים להצטרף, אלא גם מקבלת אותם אל תוכה בפועל וממשיכה להתרחב. לבסוף, מצוינת לחיוב  פעילות הקהילה מחוץ לפורום, שגם היא מוצגת כהוכחה למידת הקהילתיות שבה. הפסקה האחרונה בהודעה מתייחסת לציפיות לעתיד:

אני מקווה שנזכה לראות עוד דיונים רבים ומענינים, בנוסף למפגשים רבים. ברכות לכולם!


ציפיות אלו מתייחסות לשני ההיבטים המרכזיים לקהילה: דיונים ומפגשים, המייצגים את שני הקטבים של חיי הקהילה: היצירתיות שלה והאלמנט החברתי שלה. 
ככלל, ההודעה מהווה הצהרה ברורה בדבר קיומה של הקהילה כישות בעלת קיום מהותי ותכונות חיוביות שונות ההופכות אותה לאיכותית וייחודית. אלא שאל תוך תוכן קולקטיבי זה, נוספים גם אלמנטים שונים אשר מאפשרים לכותב לנכס לעצמו חלק מהאיכויות המיוחסות לקהילה אשר הינו נכבד יותר מחלקם של השאר. בהיעדר קריאות תיגר מצד המגיבים (אשר סביר שלא יופיעו, הן בגלל ההערכה הרבה שלה זוכה כותב ההודעה והן בגלל שמריבות בזמן טקס שייכות מאיימות על הפרט הפותח בהן ועל הביטוי של אחדות הקבוצה), יוכל לצבור לעצמו כותב ההודעה הון פרטי. אולם אין בכך כדי לשלול את האפקטיביות של סימן השייכות, מכיוון שלהודעה נכתבו תגובות רבות מאוד – רובן ככולן ברכות חמות – המהוות סימני שייכות בעצמן.

דיונים במפגשי פורום

ברוב הפורומים בהן נוצרו רשתות חברתיות יציבות מתקיימים מפעם לפעם מפגשי פורום שבהם נפגשים החברים בו פנים אל פנים. בפורום אורט, לדוגמה, הם מכונים "פורום-קונים"
. לעתים יש למפגשים גם שמות ספציפיים (לרוב הומוריסטיים) – "דאגור (קרב באלפית) כסאותלך", לדוגמא, הוא השם שניתן בדיעבד למפגש פורום טולקין שבו שבר אחד מהמשתתפים כסא. הקיום של כינויים מוסכמים מעיד על רמת המיסוד של התופעה ומקל על הפיכתם לחלק מהזכרון הקולקטיבי של הפורום שחבריו קיימו אותו. קיימים הבדלים משמעותיים בין פורומים שונים לגבי האופן בו מתוכננים ומבוצעים מפגשי הפורום. בעוד בפורום אורט ההתנהלות סביב המפגש נוטה להיות ספונטנית, קבוצתית ואקראית יותר, בפורומי טולקין המפגש לרוב מתוכנן מראש על ידי קומץ של ותיקים המנהלים את ענייני הפורום באופן שוטף. בפורום אורט המפגשים הם כמעט תמיד בבתים של חברי פורום, וכוללים לרוב צפיה בסרטים וסדרות טלוויזיה, ושיחות לא מתוכננות. בפורומי טולקין, לעומת זאת, הפעילויות לעתים קרובות מתוכננות מראש, מפגשים מתקיימים גם בטבע, בפארקים או בקומזיצים, ולעתים נערכים גם טיולים בני יומיים ואף שלושה ימים. עם זאת, העיסוק בהם במסגרת הפורום עצמו דומה למדי, ומתחלק לשני סוגי תגובות
: הכנה למפגש ותגובות למפגש. 
שלב ההכנה למפגש מתחיל בהודעה של אחד מהמגיבים בפורום על רצונו לקיים מפגש, לרוב בביתו או במקום אותו הוא מציע. בפורום אורט יתקיים, לרוב, דיון לגבי מועד המפגש המועדף, בעוד בפורום טולקין תופיע הודעה רשמית מטעם אחד מהפעילים המרכזיים ובה תאריך, פרטים והנחיות שונות. פער הזמן בין פרסום ההודעה לבין המועד המתוכנן נע בין מספר שבועות לבין מספר ימים (לרוב מעל שבועיים). בעקבות הודעות ראשוניות אלו יחלו דיונים בפורום ובהם יעסקו בעיקר בשאלה מי מגיע, מתי נוח לו להגיע, בסידורי הגעה משותפת, וכיו"ב. פתילים אלו מלאים בסימני קשר – מגיבים שונים מבקשים ומציעים טרמפים, לינה בקרבת מקום, וכדומה. לעתים יתווספו מאוחר יותר פתילים נוספים בהם מופיעות תזכורות למפגש, דיון בסידורי ההגעה אליו, וכדומה.

השלב השני מתרחש לאחר תום המפגש, ביום שאחריו. אחד מחברי הפורום שהשתתף בו מפרסם הודעת תודה למארח, או התרשמות כללית מהמפגש, ונפתח דיון ער בחוויות ממנו. בשלב זה, מגיבים שלא השתתפו בו מפרסמים הודעות המצהירות על צער הנובע מחוסר יכולתם להשתתף בו, קנאה במשתתפים, ובקשה לפרטים על שהתרחש. לעתים יפורסמו גם תמונות מהמפגש, ובפורום טולקין יוקדש לו עמוד בדף הקהילה
, הכולל חוויות ותמונות ממנו. תיעוד זה מכניס את המפגש לזיכרון הקולקטיבי של הפורום, ומשמש כעדות על קיומו ועל החוויות (החיוביות כמעט תמיד) של המשתתפים בו, ובכך משמש כסימן שייכות יציב ומתמשך, שניתן להפנות אליו בהמשך.

למפגשי פורום יש גם היבטים אשר מאפשרים לפרטים לנצל את הפעילות החברתית סביבם לתועלתם האישית
. הצעה לקיים מפגש פורום היא הימור בעל מחיר פתיחה גבוה, מכיוון שיש צורך בהסכמת חברים רבים בפורום לזמן, מקום ולתכנון. לפיכך, ההצעה לקיום מפגש פורום מגיעה כמעט תמיד מצד גולשים ותיקים ובעלי יוקרה גבוהה בפורום, ומפגש מוצלח ייזקף במידה רבה גם לזכותם. בכך מאפשרים מפגשי פורום לשעתק את ההיררכיות הקיימות בפורום. אולם מפגשי פורום מאפשרים גם לחברים פחות מרכזיים להשיג יוקרה בפורום על ידי הצעת תכנון מלהיב ומאורגן מראש, או -  עדיף בהרבה – את ביתו. מפגשי פורום המתרחשים בביתו של גולש מהפורום מעניקים לו יוקרה בתמורה להסכמתו לתרום את ביתו
 (וחשוב לא פחות, לספוג את הנזקים הסביבתיים שמפגש מסוג זה נוטה להותיר אחריו). לעתים קרובות מפגשי פורום נקראים על שם המארח או המארחת שלהם – כמו Boojie.Con בפורום אורט – והפתיל שבו דנים במפגש לאחר סיומו מכיל כמעט תמיד תודות ותשבחות רבות למארחים. בפועל, אלה המארגנים ומארחים מפגשי פורום הם לרוב מבין בעלי היוקרה הגבוהה בפורום, ובעיקר המבוגרים מביניהם אשר יכולים להציע את ביתם כמקום למפגש.

בנוסף, כאשר ההודעה הראשונית על מפגש פורום מתוכננת מראש ואינה מועלית כהצעה בלבד, היא מאפשרת למפרסמים אותה לתכנן אותה כך שהמפגש יהלום את מטרותיהם. לדוגמא, למרווח הזמן שבין פרסום ההודעה ובין מועד המפגש המתוכנן יש משמעות מעשית: ככל שהוא קטן יותר, כך סביר שפחות אנשים יגיעו למפגש. לעתים נעשה שימוש בעובדה זו בידי מארגני המפגש על מנת לווסת את גודלו ואת המשתתפים בו. כפי שמספר יוני
:

"כשעושים מפגש גדול, לא מתריעים עליו שבוע לפני. אם אתה תרצה מפגש גדול ותודיע עליו שבוע לפני, יצא לך מפגש קטן. כי...אתה לא יכול לבוא ולהגיד...יש מפגשים פרטיים כל הזמן, יש בירושלים מפגשים כל שבוע, גם אצלנו בתל אביב יש כל שבועיים. קובעים כמה חבר'ה, נפגשים. אבל מפגשים כלליים...נגיד אתה רוצה לעשות מפגש כללי אבל לא יותר מדי גדול. אז אתה פשוט מודיע עליו שבוע קודם. אתה מודיע לכל החבר'ה שלך...כל מי שאתה רוצה שיגיע אתה אומר לו משהו כמו חודש שיוכל לתכנן, ולשאר הפורום שבוע קודם. זה בסדר, זה לגיטימי, הרי אין דרך אחרת. זה עובד. זה עובד מצוין. רק מי שרוצה להגיע מגיע, וכל השאר לא".

כמובן שאמירה מסוג זה לא תופיע בפורום עצמו, מכיוון שהיא מהווה ביטוי להעדפת גולשים מסוימים על פני אחרים. מעצם היותה סימן שייכות, ההתייחסות למפגש תמיד תהיה אינקלוסיבית ותעמיד את המשתתפים הפוטנציאליים (קרי, חברי הפורום) כשווי ערך. 

סימני שייכות משקפים את הפרדוקסליות של "המתנה" אולי יותר מכל סוג אחר של חליפין סמליים המתרחשים בפורומים. הם אינדיבידואליים וקולקטיביים, יש להם מבנה קבוע אולם הם גם נזילים ודינאמיים, הם נוצרים כתוצאה מהשאיפה של פרטים להשיג מטרות מסוימות, והם מעצבים את המטרות של הפרטים הלוקחים בהם חלק. הסבך התיאורטי והפרדיגמטי אשר סובב יחסים מסוג זה ממשיך לפרנס תיאוריות וספרים חדשים ללא הרף, ואני בספק אם הוא יפתר אי פעם. ללא קשר למהותם, ההשלכות של קיומם הן הנושא של עבודה זו. השלכות אלו הן יצירה של קבוצה מגובשת דיה היכולה לכפות את מרותה על גולשים חדשים בפורום ולקבוע את אופן התנהלותו, ולתבוע לעצמה עמדה בשדה החובבות בהתבסס על ההון החברתי בו היא מחזיקה. אולם בטרם אתאר כיצד מומר הון חברתי שנצבר בפורום לעמדה בשדה, אתאר סימני קשר ושייכות המופיעים בהקשרים החורגים מהאינטראקציה הרגילה בפורום. סימני קשר ושייכות מסוג זה מהווים שלב מעבר אותו עברו כל הקבוצות אשר לאחר מכן תפשו עמדה בשדה.

3.5 קיבוע של זהות וקשרים חברתיים מחוץ לפורום

למרות החשיבות של פרקטיקות המקבעות זהות, קשרים חברתיים ושייכות לקבוצה במסגרת האינטראקציה בפורום, זמניותן פוגעת ביכולתם לקבע קשרים חברתיים. מכיוון שהאינטראקציה במסגרת הפורום נדחקת עם הזמן אל עברו (המיוצג בארכיון), סימנים אלו הם זמניים במהותם ולפיכך האפקטיביות שלהם היא מוגבלת. לפיכך, המגיבים הקבועים בפורום מקבעים סימנים אלו בהקשרים החורגים מחוץ לאינטראקציה הרגילה המתקיימת במסגרתו, ואשר קצב הדעיכה שלהם איטי יותר. בסעיף זה אסקור את הפרקטיקות המקבעות את זהותם של מגיבים ואת הקשרים ביניהם בשני הקשרים אשר חורגים מהאינטראקציה הרגילה בפורום: בהקשר של מנגנוני חניכה ותיעוד הנלווים לפורום, ובהקשר של מפגשים בין מגיבים המתקיימים מחוץ לפורום. 

3.5.1 קיבוע של קשרים חברתיים באמצעות מנגנוני חניכה ותיעוד 

הקהילה
אם נחלק בגדול את כל הקהילה, הרי שניתן לעסוק בה משתי זוויות. הזווית האחת היא הזווית הלימודית, והיא מכילה את כל התרגומים, המאמרים והדיונים. ניתן למצוא אותם בחלק על טולקין. ומה נמצא כאן? פה תמצאו לשמחתכם את הזווית השנייה והמהנה יותר (יש יגידו). זוהי הזווית החברתית של הקהילה שלנו!
כל המפגשים שערכנו בשנים שחלפו, כל אותם רגעי צחוק עד דמעות שחווינו, כל השירים, כל הסיפורים, כל המונחים המוזרים לעיתים שאנו משתמשים בהם, הכל כאן. 
אם חפצתם להכיר את פני הקהילה, להרגיש את האווירה ולהכיר את האנשים, הרי הגעתם למקום הטוב ביותר לעשות זאת. מקווים שתהנו! (מתוך עמוד הקהילה של האתר  של קהילת טולקין)

הצורך להתמודד עם מגיבים חדשים ולהכפיפם לנהלי הפורום מאלץ את המגיבים הקבועים לנסח במפורש את העקרונות הנמצאים בבסיס האינטראקציה החברתית המתרחשת במסגרת הפורום, וליצור מנגנונים דרכם יוכלו מגיבים חדשים להכיר עקרונות אלו. ארטיקולציה של ההיסטוריה של הפורום ושל סוג הקשרים בו מתרחשת גם במסגרת תיעוד היסטורי של מאורעות והישגים שאינו מיועד בהכרח עבור מגיבים חדשים. בחרתי לצרף שני נושאים אלו כיוון שבמקרים רבים תיעוד נעשה לשם חניכה, מתורץ כאמצעי חניכה, או משמש לצורך כך באופן עקיף. גם חניכה, בתורה, מכילה בתוכה לעתים רבות תיעוד לא מכוון. מנגנוני תיעוד וחניכה מציגים את הפורום כישות חברתית יציבה ובעלת היסטוריה ממושכת, ובכך משמשים כאמצעי ליצירתה של קבוצה מסוג זה. אמצעים אלו מתקיימים מחוץ להקשר הרגיל של יחסי החליפין בפורום (קרי, הם אינם באים לידי ביטוי בהודעות בו), ומאפשרים לחברי הפורום לקבע את היחסים ביניהם באופן מחייב יותר, כיוון שהם אינם עוברים אל ההיסטוריה של הפורום (כלומר, אל עמודי הארכיון).

רוב פורומי המד"ב הישראלים משתמשים בשני אמצעים מרכזיים (שקיימים בפורומים רבים באינטרנט) לחניכה של משתתפים חדשים: כללי פורום או שאלות נפוצות (שמנוסחים לעתים גם תחת הכותרת "מכתב פתיחה"), ומילון. דף השאלות הנפוצות מסביר כיצד יש לכתוב בפורום, והמילון נועד להציג בפני המגיבים החדשים את הז'רגון שהתפתח בו. שני אמצעים אלה מהווים, כשלעצמם, סימני שייכות, כיוון שהם מעידים על כך שקיימת קבוצה שהתגבשה מספיק בכדי ליצור לה נהגים וז'רגון. נהלים וז'רגון כשלעצמם אינם מהווים סימן שייכות מהסוג בו עוסק חלק זה. נהלים יכולים להיות פורמאליים ולא אישיים לחלוטין, וז'רגון יכול להיות טכני או עסקי. ואכן, דף השאלות הנפוצות מציג לרוב הנחיות יבשות למדי לגבי דרך הכתיבה הרצויה בפורום, ונטול כשלעצמו, סימני שייכות משמעותיים
. אולם כשמגיעים למילוני הפורומים השונים, המצב שונה: הן ההפניות למילונים אלו והן המילונים עצמם מכילים סימני קשר ושייכות.

בפורום אורט, ההפניה למילון מדף השאלות הנפוצות
 מנוסחת באופן הבא:

12. אני לא מבין חצי מהמלים שאתם כותבים.

ת. כמו בכל קהילה, נוצרה כאן, עם הזמן, שורה של קודים ייחודיים. לפענוח שלהם יש לפנות למילון הפורום. הופיע מושג שהמילון לא מסביר? זה הזמן לשאול.

המילון מוצג כאוצר מילים שנוצר על ידי קהילה, ושיש להכירם על מנת להיות מסוגל להצטרף לקהילה זאת. כמובן שהאמביוולנטיות של המילה קהילה מאפשרת לפרש הצהרה זו בדרכים שונות: גם "קהילה עסקית", או "קהילה מדעית" יכולות להשתמש באותו הניסוח. אולם עיון בתכני המילונים מקבע את השימוש בקהילה כסימן שייכות. לצורך בחינת סוגיה זו, מיינתי את המושגים המופיעים במילון של פורום אורט ובמילון של הפורומים של קהילת טולקין לשלושה סוגים: קיצורים וראשי תיבות לא ייחודיים הם מושגים שונים שנפוצים בפורום אולם מקורם אינו בו. אלה הם ביטויים מקובלים בקרב גולשים בפורומים ישראלים נוספים באינטרנט, ולעתים קרובות הם תרגום של ביטויים דומים בפורומים באנגלית. נעשה בהם שימוש רב יחסית בפורום, וקשה להבין חלק נכבד מהמתרחש בו בלי להכירם. לדוגמה, הביטוי "פתיל" מופיע בשני המילונים, בהגדרה דומה למדי. ביטויים הקשורים לתכני הפורום הם מושגים שקשורים באופן ספציפי לנושא המוצהר של הפורום, ובורות לגביהם עשויה לפגוע בהבנתו של הגולש החדש את הדיונים בו. לדוגמה, בפורום אורט מופיע הביטוי "פילק", ובפורום טולקין מופיע הביטוי "פוסט-טולקינאי". לבסוף, ביטויים מהווי הפורום הם מושגים המתייחסים להיסטוריה שלו, למפגשי פורום, להומור הנהוג במסגרתו, וכדומה. ידע אודות ביטויים אלו אינו נדרש על מנת לדון באופן קונקרטי בתכניו, והם קשורים אך ורק להיבטים הקהילתיים שלו – כלומר, הם מהווים סימן שייכות. טבלה מספר 1 מציגה את ההתפלגות של סוגי המושגים בשני הפורומים.

למרות ההבדלים בין המילונים, בשניהם תופסות הגדרות הקשורות להווי הפורום (אשר, כזכור, חשיבותן לצורך דיונים ענייניים היא פחותה יחסית) את החלק הארי של המילון. מושגים מסוג זה כוללים התייחסויות למפגשי פורום, לכינויים של גולשים בפורום, לביטויי שבח וגנאי מקובלים, למיונים וסיווגים של קבוצות שונות של גולשים, וכדומה. סוגים אלו של מושגים מכילים סימני קשר ושייכות שמעידים על הווי וקבוצתיות: יש להם משמעות רק במסגרת הקבוצה החברתית שהתעצבה בפורום, הם מהווים עדות לקשרים לא תכליתיים, הם הומוריסטיים ברובם, והם מתעדים את ההיסטוריה הקבוצתית של חברי הפורום. זאת ועוד, לעתים המושגים במוזכרים במילון אינם רלונטיים עוד להתנהלותו הנוכחית והם נשארים כעדות לעבר המשותף של החברים בו ותו לא.

מניין נובעים ההבדלים בין תכני דפי השאלות הנפוצות, הנוטים להיות רשמיים ותכליתיים, ובין תכני מילוני הפורומים, הנוטים להיות קהילתיים והומוריסטיים? להשערתי, סיבה מרכזית לכך היא שיש להם מטרות שונות: מטרת דף השאלות הנפוצות היא להנחות גולשים חדשים כיצד ראוי לכתוב בפורום ואילו מטרת מילון הפורום היא לאפשר לגולשים חדשים להכיר את המושגים הנהוגים בו. בפורום אורט, כפי שנזכר לעיל, לקיחת חלק בהיבטים החברתיים של הפורום, החורגים מהדיון הרציני בנושא לו הוא מוקדש, הם פריבילגיה של מגיבים קבועים וותיקים. לדוגמה, בתגובה למגיבה חדשה שהתלוננה על חוסר התקבלות בפורום, כותב נודניק
:
תאריך: 24 במאי 2001 (18:54)
מאת: נודניק מבהיר 
נושא: אכן, דם יזע ודמעות.
או במילים אחרות, וותק.
נכון, זה נשמע סנובי, אבל מה לעשות.
התפתחה פה קהילה די וותיקה (אני התחלתי להשתתף בפורום יואל לפני כשנתיים, ויש פה אנשים שהגיעו לפני), אנשים מכירים אחד את השני, ואנחנו מצפים לרמה מסוימת אחד מן השני. מי שכבר הוכיח את עצמו במהלך הזמן, יכול להרשות לעצמו לכתוב דברים לא רלוונטיים מדי פעם, ככה זה. פריבילגיה.
אבל מי שזה עתה הגיע וכותב רק דברים לא רלוונטיים...
הנחיות לכתיבה המיועדות למגיבים חדשים נוטות להדגיש את הפן הרציני והפורמאלי של הפורום ולהמעיט את ההתייחסות לסימני שייכות וקשר בו למינימום האפשרי כיוון שמצופה ממגיבים חדשים להיצמד לנושא הפורום. אולם מילון הפורום אינו מספק הנחיות לכתיבה, אלא כלי עזר לקריאה, ולפיכך טבעי שביטויים הנפוצים בפורום יופיעו בו.
לסיכום, מנגנוני חניכה ותיעוד מאפשרים למגיבים הקבועים בפורום ליצור "מובנים מאליהם" אשר אליהם חייבים להסתגל מגיבים חדשים בו. בו זמנית, הם מאפשרים להם לקבע את הקשרים ביניהם מחוץ למסגרתו, וכך להקנות להם יציבות אשר לא ניתן להשיג במסגרת של אינטראקציה  רגילה. הסעיף הבא יעסוק בפרקטיקות שונות אשר מתקיימות מחוץ לפורום עצמו, ומקנות לקשרים אלו  יציבות רבה אף יותר.

3.5.2 קיבוע של קשרים חברתיים מחוץ לפורום 

לעתים קרובות, החברים בפורומים השונים מקיימים ביניהם יחסים גם במסגרות שונות מחוץ לפורום: בפורומים אחרים, בתכתובת בדוא"ל, בתוכנות מסרים מיידיים, ומחוץ לרשת האינטרנט. היחסים שמתקיימים מחוץ למסגרת הפורום מקבעים את זהותם של המשתתפים בו ואת יחסי החליפין ביניהם, כיוון שהם מכניסים אותו לתוך רשת צולבת של קשרים שאינם מוגבלים עוד למסגרת הפורום בלבד. התנאי הראשוני לכך הינו קיומה של זהות דיפוזית, המתקיימת בו זמנית בתוך הפורום ומחוץ לו. יחסים אלו באים לידי ביטוי בשלושה הקשרים מרכזיים: באמצעי תקשורת מתווכת מחשב אישיים, באתרים ופורומים אחרים, ומחוץ לאינטרנט.

בכל הפורומים בהם גולשים חברי הקהילה קיימת אופציה מובנית המאפשרת את כתיבת הדוא"ל (Email) של המגיב, למקרה בו חברי הפורום יירצו ליצור קשר זה עם זה באופן שאינו פומבי, וחובבים רבים עושים בה שימוש. בחלק מהפורומים קימת גם אופציה של ציון מספר ICQ
, ויחסי חליפין מתקיימים גם באמצעות מדיום זה
. עדויות לקשרים מחוץ לפורום נמצאות לעתים קרובות גם בפורום עצמו, בדמות בקשות מחברי פורום אחרים לשלוח להם דוא"ל, או ליצור איתם קשר ב"איציק" (כינוי מקובל בפורומים רבים למערכת המסרים המיידיים ICQ). חברי הפורום מזכירים לעתים התכתבויות מסוג זה בדיונים שונים, מסיבות שונות ומגוונות. לעתים אזכורים מסוג זה משמשים כדי להצביע על פער בין אמירות שהושמעו בפורום לבין ה"אמת", אולם מקרים אלו נדירים יחסית, כנראה מכיוון שמהלכים מסוג זה נחשבים לא מקובלים ופוגעים בקשר שבין הצדדים להתכתבות. 

הגלישה בפורומים באינטרנט אינה אקסקלוסיבית, וחברי פורום גולשים לעתים קרובות מאוד גם בפורומים ואתרים אחרים, שרק חלקם קשורים לשדה. ישנם אתרי אינטרנט בעלי מערכת תגובות שמשתתפים רבים בפורומים מגיבים להם
. כשחברי הפורום משתמשים באותו הכינוי גם בפורומים ואתרים שונים, זהותם הולכת ומתקבעת במספר רב של הקשרים אשר חברי פורום אחרים יכולים גם הם להיחשף אליהם. לדוגמה, חברי פורום אורט כותבים לעתים תגובות המתייחסות לפתילים בפורום האגודה, וממשיכים לדון בהם שם (תוך זיהוי של המשתתפים בהם). בדומה, פורום טולקין בתפוז שימש למשך תקופה ארוכה כפורום קהילתי שבו גלשו במקביל חברי פורום טולקין באורט. כפי שמספר יוני: "בהתחלה דו הקיום עם פורום תפוז עבד נפלא: בעוד הפורום שלנו נתן את הטון הלמדני והמחקרי, פורום תפוז שימש כפורום קהילתי במלוא מובן המילה. שם באמת יכולנו לכתוב באופן חופשי ולהתפרע בעוד בפורום באורט יכולנו להיות טולקינאים למדנים. לא כולם היו בפורום בתפוז, אך רבים היו שם"
. גם במקרה זה, היה זיהוי ברור של הגולשים בפורומים השונים, כמעט תמיד תחת כינוי זהה, והקשרים החברתיים אשר נוצרו בפורום המקורי באו לידי ביטוי במסגרתו.

קיבועם של יחסים חברתיים מחוץ לפורום בא לידי ביטוי בצורה חדה כאשר משתתף קבוע בפורום מסוים מגיע לראשונה לפורום אחר, בו משתתפים גולשים נוספים איתם יש לו יחסים חברתיים במסגרת פורום אחר.  לדוגמה, כשמגיב קבוע בפורום אורט שכינויו הוא "זה שמשלם יותר מדי" התלונן בפורום האגודה על כך שלא קיבל את כרטיס החבר שלו, הוא הותקף בטענה כי היא משמיץ תחת זהות אנונימית:

RE: אני רוצה את כספי בחזרה

מחבר: עמנואל

תאריך: 17:23 16/11/00

[...]

נורא נחמד ומשעשע להתיז בוץ על אנשים, בייחוד כשעושים את זה בעילום שם אבל מזהים אותם בשמם. גם אני מצפה בכליון רוח ובקוצר עיניים להמשך.

עמנואל


בתגובה, שלושה מחברי פורום אורט נזעקו לעזרתו והזדרזו להודיע כי לא מדובר במגיב אנונימי, וכי המגיב הוא אמנם בעל זהות יציבה ומוכרת – אולם בפורום אחר, אחת התגובות, לדוגמה, קבעה כי:

RE: מספיק עם השטויות! 

מחבר: Boojie

תאריך: 20:14 22/11/00

רבותי, בבקשה!

[...]

ובאשר לזה שמשלם יותר מדי: הוא לא מסתתר מאחורי מסכה של אנונימיות. הוא מוכר היטב, בכינוי הזה, בקרב די והותר אנשים בקהילת חובבי המד"ב, וביתר פירוט - בין שוכני הפורומים שבה. אני משערת שהוא יצא מנקודת הנחה שמספיק אנשים מכירים אותו.
[...]

המלצותיהם של מגיבים אלו לדון בדבריו והודאות העולה מדבריהם כי מדובר במגיב בעל מוניטין מוכרים ולגיטימיים אפשרו לו לקבל יחס ענייני מהנוגעים בדבר. על ידי שימוש בהון חברתי שנצבר בהקשר אחר, מעמדו של המגיב השתנה מזה של טרול לזה של מגיב לגיטימי, אולם בו בזמן שהמיר את ההון החברתי אותו צבר בהקשר אחד על מנת לרכוש הון חברתי בהקשר אחר, הוא גם קיבע ביתר שאת את זהותו ואת יחסיו עם חברי פורום אורט.

צורה חזקה ביותר של קיבוע זהות וקשרים חברתיים נוצרת על ידי הקישור בין זהות אינטרנטית לבין הזהות מחוץ לאינטרנט. מפגשים בין חברי פורומים מתרחשים בשלושה הקשרים מרכזיים: ההקשר הראשון הוא מפגשים של חלק מחברי הפורום המתגוררים זה בקרבת זה, ודוגמאות בולטות לכך הן "התא הירושלמי" – קבוצת חובבים שהורכבה בעיקר מחברי פורום אורט ונהגה להיפגש מזמן לזמן בבתים של חברי פורום, ו"פורום מ.א.ש" – פגישה שבועית של חברי פורום טולקין בפאב תל אביבי. הקשר שני הוא כנסים ואירועי חובבים כלליים. חברי פורומים מתאמים לעתים קרובות הגעה משותפת לכנסים, אירועים והרצאות הקשורות למושא החובבות שלהם, ומבררים מראש מי מהפורום מגיע אליהם. לעתים מתקיימים מפגשי פורומים במסגרת כנסים – כך, לדוגמה, המפגש הראשון של פורום מסע בין כוכבים באתר תפוז התקיים בכנס "איקון 2004". הקשר השלישי, וזה אשר נראה לי כחשוב ביותר, הוא מפגשי פורומים.

מפגשי פורום מהווים סימן שייכות מרכזי, ממגוון של סיבות. ראשית, למפגש פורום אין מטרות. זו אינה התכנסות שיש אינטרס למישהו להשתתף בה, אלא אם כן הוא חבר פורום המעוניין ליהנות מחברתם של חברי פורום אחרים. בכך הוא מעיד על אופי הקשרים בין החברים בו – אישיים, רגשיים ולא תועלתניים. שנית, למפגשים אלו מוזמנים כל חברי הפורום, ללא יוצא מהכלל (מלבד, לעתים, להגבלת גיל), באופן שאינו אישי, ולפיכך הזמנה אליהם מהווה סימן שייכות, וכן השתתפות בהם. זאת ועוד, מכיוון שלעולם לא ברור לגמרי מי יגיע למפגש, ההנחה של כל המגיעים אליו היא כי בכל מקרה ישתתפו בו מספר אנשים שהם רוצים לבלות בחברתם – אך לא תמיד ברור מראש מי אלו יהיו. שלישית, התוצאה של השתתפות במפגש פורום היא חשיפה של הזהות האינטרנטית והסרת האנונימיות של המשתתף ביחס לשאר המשתתפים, פעולה שעשויה להחשב בעייתית. לפיכך, השתתפות במפגש פורום מסמנת על קיומו של אמון דיפוזי בין חברי הפורום. רביעית, האופי אותו נושאים מפגשי פורום קשור, לרוב, לאופיו של הפורום (בפורום אורט נהוגה לרוב צפיה משותפת בסרטי מד"ב, בפורום טולקין מתקיימים דיונים ומשחקים העוסקים בעיקר ביצירתו, וכדומה), אולם הכללים הנהוגים בפורום לגבי הגבולות בין און טופיק ואוף טופיק לא נשמרים בו, והשיחות והדיונים בו עוסקים בנושאים מגוונים. בכך, מפגשי הפורום מעידים על כוללנותם של הקשרים בין החברים בו, אשר אינם מתמצים רק בנושא העניין המשותף להם. לבסוף, גם אלו אשר אינם משתתפים במפגש מביעים לרוב את אכזבתם על כך שלא יכלו להגיע, ומבקשים לברר פרטים לגביו בדיעבד, ובכך מנכסים לעצמם את חלק מסימני השייכות הקשורים בהשתתפות בו, מבלי להשתתף בו בפועל.

בטענתי כי מפגשים מחוץ לאינטרנט הם הצורה החזקה ביותר של קיבוע זהות ויחסי חליפין, כוונתי אינה להאדיר את הזהות ב"עולם האמיתי" כ"אמיתית" או חשובה יותר מאשר זו האינטרנטית. הסיבה לטענה זו היא שהפעילות ב"עולם האמיתי" הינה הקשר נוסף המקבע את זהותו של הפרט בעל הכינוי הקבוע, והקשר אשר לרוב חשוב במיוחד לחובבים עצמם. חברי הקהילה נפגשים פנים אל פנים באירועים שונים אשר מהווים חלק מרכזי מפעילותם כחובבים (כנסים, מפגשי פורום וכדומה). היעדרות מהם פירושה פגיעה קשה ביכולת להשתייך לשדה החובבות. לפיכך, לרוב המכריע של חברי הקהילה יש זהות אחידה באינטרנט ומחוצה לו, וברוב המוחלט של המקרים ידוע מיהו האדם המזדהה תחת כינוי מסוים. נקודה זו אף מתחדדת על רקע העובדה כי גם במפגשים מחוץ לאינטרנט ובשיחות פרטיות נעשה לעתים קרובות שימוש בכינוי האינטרנטי על מנת להתייחס לפרטים הנדונים – כלומר, מתקיים כאן קיבוע הדדי של הזהות באינטרנט מחוץ לה ושל הזהות שמחוץ לאינטרנט בתוכה. מפגשים של חברי פורומים משנים את מהותו של הכינוי – מכלי המשמש להסתרת הזהות ה"אמיתית", הוא הופך לעוד היבט שלה. 

הבעלות על הון חברתי ברמה האינדיבידואלית מאפשרות לפרט להשיג הישגים שונים שאינם אפשריים בהיעדרו. לדוגמה, הקמתו של כתב העת "חלומות באספמיה" התאפשרה תודות ליכולתו של היזם העסקי, רון יניב, לגייס מתנדבים ועובדים בעזרת קשריו בפורומים השונים. גם את בחירתם של חברים בפורום אורט לועד האגודה (ואף לראשותה) ניתן לזקוף לזכות ההון החברתי שהם צברו כתוצאה מהשתתפות בו. חלק מחברי הפורומים קיבלו עבודה בתרגום כתוצאה מהפגנת יכולתם בתרגום סיפורים במסגרת הפורומים, וחלק נוסף הצליחו להתקבל לעבודות שאינן קשורות לתחום בעזרת קשרים שנוצרו במסגרתו. אולם בהקשר של עבודה זו, התוצאה המשמעותית ביותר של יצירתו של הון חברתי בפורומים באינטרנט היא היכולת של הרשות החברתיות שנוצרו במסגרתו לזכות בהכרה כבעלות סמכות על אובייקט החובבות שבו עוסק הפורום. באופן שבו מתורגם העיסוק המשותף באובייקט חובבות לעמדת השפעה בשדה יעסוק חלקה הבא של העבודה.

4. הקבוצה והשדה: תביעת סמכות על מושא חובבות

לאחר שתיארתי את האופן שבו נוצר הון חברתי סביב פורומים באינטרנט, אנסה להראות כיצד הוא מתורגם לנקיטת עמדה (position taking) בשדה. בחלק זה אתאר כיצד הון חברתי שנצבר במסגרת פורומים מומר לעמדת השפעה בשדה המופיעה בדמותו של ניכוס לגיטימי של מושא חובבות. 
ניכוס של מושא חובבות מתבטא בהכרה של קבוצות אחרות בקבוצה המנכסת כבעלת זיקה לגיטימית למושא החובבות. הכרה זו מעניקה את הזכות להשתתף בעיצוב של משמעויות ופעילויות הקשורות למושא. אולם ישנן דרכים שונות וסותרות להצדיק את התביעה לניכוס מושא החובבות, וכן דרכים שונות וסותרות להמשיג את המושא עצמו. כתוצאה מכך, צומחים קונפליקטים בין פרטים וקבוצות בעלי תביעות מנוגדות ביחס למושאי חובבות. קונפליקטים אלה מעצבים, במידה רבה, את מבנהו של שדה החובבות.

כפי שציין הילס (Hills, 2002: 57), מחקרים העוסקים בהיררכיות הנוצרות במסגרת תרבויות חובבים נוטים להתמקד באופן אקסקלוסיבי בהון תרבותי ומתעלמים, ככלל, מהון חברתי. אולם ברור כי בהיעדר הון חברתי (כלומר קשרים בין פרטים הנמצאים בשדה), אין כל משמעות להתייחסות לנטיות ולפרקטיקות בתור הון תרבותי – כי אין כל אפשרות לתרגמן לסוגים אחרים של הון בהיעדר "שותפים למשחק". למרות שהשפעה על השדה מתרחשת בצורות רבות ושונות, אני בחרתי להתייחס למרכיב הבסיסי ביותר המארגן סביבו את שדה החובבות: תביעת סמכות על מושא של חובבות. הלגיטימציה של תביעת הסמכות של מוסדות הקידוש וההכרה על מושאים בשדה התרבות הגבוהה מבוססת לרוב על משטרי ערך מוכרים וממוסדים, שהעיקרי ביניהם הוא התיאוריה: הרעיון (שמקורו עוד ביוון העתיקה) שקיימת מתודה קבועה ומוחלטת שמאפשרת למחזיק בה לומר אמת ביחס למושא מסוים. לחובבים, לעומת זאת, אין בסיס מוצק להשען עליו בתביעתם למושא החובבות: במושגיו של דה-סרטו (de Certeau, 1984: xix) אין להם "מקום"
. יחד עם זאת, ולמרות היעדרם של אמצעי אלימות סימבולית, חובבי מד"ב מצליחים בכל זאת לנכס לעצמם מושאים של חובבות על ידי ניצול סוגים שונים של הון. 

בו בזמן שהחליפין הסמליים המתקיימים בין חובבים מייצרים הון חברתי, יש להם גם תוצאה הכרחית נוספת: הם מבססים בין המשתתפים בהם הכרה הדדית בסמכות לדון במושא החובבות, להגדיר אותו ולהעריך אותו, הכרה שמהווה בסיס לניכוס של מושא החובבות. כשחובבים מקשיבים זה לזה, או מוצאים את דעותיהם של שותפיהם לדיון לגיטימיות מספיק על מנת להידרש להן ולהגיב אליהן הרי שהם מכירים, במובלע, בתביעה הלגיטימית שיש להם ביחס למושא החובבות. הכרה זו אינה טריוויאלית ומיידית: לעתים הניסיון להשתתף בחליפין סמליים ייכשל, כשאחד הצדדים ייכשל בביסוס הסמכות שלו. חובב אשר נכשל בניסיון לבסס את סמכותו ביחס למושא חובבות לא יוכל להמשיך ולהשתתף בחליפין סמליים עם חובבים אחרים באותה הקבוצה. התוצאה היא יצירתה של קבוצה הומוגנית יחסית מבחינת משטרי הערך שבתוכה, שחבריה תופשים את ההבדלים בין תפישותיהם את מושא החובבות כקטנים מספיק על מנת לפעול במשותף על בסיס יומיומי בהקשרים בהם תפישותיהם דומות. כפי שאראה להלן, פעולה משותפת זו מהווה לעתים קרובות בסיס לתביעה להכרה מצד פרטים, קבוצות וגופים אחרים בשדה. פרויקטים משותפים ופעילויות משותפות שנוצרים במסגרת הקבוצה מאפשרים לחברי הקבוצה להפיץ את תפישותיהם ביחס למושא החובבות לקהל רחב יותר, ובכך להשפיע על היחס אליו ובו זמנית לבסס עוד יותר את בעלותם עליו, על ידי קבלת הכרה בלגיטימציה של הניכוס שלו על ידם. ניכוס מוצלח של מושא חובבות מתבטא בהכרה של שאר השחקנים בשדה (ולעתים אף מחוצה לו) בסמכות של חברי הקבוצה המנכסת ביחס אליו. הכרה זו מתבטאת בשתי דרכים עיקריות: הפניה של מתעניינים במושא חובבות מסוים לפורום של הקבוצה המנכסת ולאתרים הקשורים אליה, והכרה בארגונים פורמליים הקשורים לקבוצות אלה כמייצגים של אינטרסים לגיטימיים ביחס למושא החובבות המתורגמת גם להשפעה על תכני כנסים.

4.1 הפניות וקישורים

הכרה בניכוס של מושא על ידי קבוצה מסויימת מתבטאת בהפניית מגיבים מפורומים אשר החברים בהם  אינם תובעים הכרה אקסקלוסיבית בניכוס שלו לפורום של הקבוצה המנכסת. כך, לדוגמה, כשמגיב חדש שאל בפורום אורט שאלה אודות פרט שולי בספר "שר הטבעות", הוא הופנה לפורום טולקין, שחבריו נתפשו בו זמנית כבעלי עניין רב יותר בסוג זה של שאלות וכבעלי סמכות רבה יותר לענות עליהן. במקרה אחר שאירע באותו הפרום עצמו, מגיבים שעסקו באופן אינטנסיבי מדי בסדרה "באפי קוטלת הערפדים" הופנו לפורום "ערפדים ואימה", שבו פעלה באותה התקופה קהילה גדולה של באפיסטים.

הכרה זו מתבטאת גם בקישורים קבועים לפורום של הקבוצה המנכסת ולאתרים הקשורים אליה. ברוב אתרי ופורומי המד"ב באינטרנט יש מדור קישורים, שמפנה לאתרים שונים בתחום. נתינת קישור לאתר או לפורום מהווה עדות לקבלת סמכותו בנושא מסוים. מקרה מעניין במיוחד הוא הקשר שבין פורום אורט לבין אתר האגודה: הקשר בין שני הגופים הפך, למרות עוינות גדולה מאוד בראשיתו, להדוק עד כדי כך שהקישורים ההדדיים ביניהם נמצאים בעמוד הראשי של האתר, ולא במדור הקישורים: בראש אתר האגודה יש קישור קבוע לפורום אורט, ולהיפך. גם בראש פורום הדיונים של האגודה (המוקדש לדיונים אדמיניסטרטיביים בלבד) יש הודעה קבועה בנוסח הבא: "לדיונים בנושאי מד"ב ופנטסיה, פנו לפורום אורט בלבד" (כשהמילים פורום אורט מהוות היפר קישור המוביל אליו). 

תפקיד חשוב בהקשר זה ממלאים גם מנועי חיפוש באינטרנט (כגון אלו של Google, MSN ו- Yahoo) ואינדקסים של אתרים ישראלים (כמו אלו של וואלה, Ynet ונענע). מנועי חיפוש ואינדקסים של אתרים הם נתיב כניסה חשוב לשדה החובבות באינטרנט, מכיוון שהצטרפות של חובבים חדשים דרך האינטרנט מתווכת לעתים קרובות דרכם. חובב אשר מחפש מידע אודות מושא חובבות מסוים, יפנה לרוב למנוע חיפוש או אינדקס אתרים, אשר יציג בפניו רשימת תוצאות המדורגות לרוב על פי אלגוריתם הקובע את מידת הרלוונטיות שלהם. אתרים ופורומים אשר מדורגים בראש הרשימה יזכו לכניסות רבות יותר, ויגדילו בכך את הסיכוי שחובבים יצטרפו לקבוצות שהתגבשו במסגרתם. כאשר שאלתי את יוני כיצד הפכה הקהילה הטולקינאית לדומיננטית בכל הקשור לעיסוק בטולקין בתקופה בה יצאו לאור סרטי "שר הטבעות", ענה לי כי "אנחנו היינו המונופול העיקרי לעניין הטולקינאי. למה? אתה מחפש בגוגל, אתה מחפש בוואלה – אתה נתקל בנו".

גורם מתווך חשוב בין קישורים מאתרים אחרים לבין הצטרפותם של חובבים חדשים הינו אלגוריתם החיפוש של Google, מנוע החיפוש הפופולארי ביותר בישראל. פרטיו של אלגוריתם זה, המכונה PageRank, חסויים, אולם ידוע כי מרכיב מרכזי הקובע את המיקום של אתר מסוים ברשימת התוצאות (הקובע במידה רבה את הסיכוי שגולשים המחפשים מידע בנושא בו הוא עוסק יגלשו אליו ולא לאתרים אחרים) הינו כמות הקישורים אל אתר זה מאתרים אחרים
. לפיכך, ריבוי של קישורים מאתרים אחרים לפורום ולאתרים הקשורים לקבוצה בעלת עמדה מוכרת ומרכזית בשדה, יגרום לעליה ב-PageRank שלה, ולסיכוי מוגבר שחובבים חדשים יכנסו לשדה דרכם. במקרה הישראלי, תורמת לכך גם שוליותו של תחום המד"ב, מכיוון שאין כמעט אתרים העוסקים בתחום אשר אינם קשורים לקהילות החובבים השונות.
4.2 ארגונים ואירועים

הכרה בניכוס של מושא חובבות על ידי קבוצה מסויימת מתבטאת בתפישה של ארגונים פורמאליים הקשורים לקבוצות אלו כמייצגים לגיטימיים של אינטרסים ביחס למושאים הרלוונטיים. כשקבוצה מסוימת מצליחה לנכס לעצמה מושא חובבות, חבריה ינסו לעתים קרובות להקים לעצמם אגודה, או להצטרף לארגון קיים של חובבים. חברי פורום אורט, לדוגמה, הצטרפו לאגודה הישראלית למד"ב ופנטסיה והפכו לגורם משפיע ביותר בתוכה. חברי הקהילה הטולקינאית הקימו לעצמם אגודה משלהם. חברי פורומי באפי השונים התאחדו ויצרו ביחד את "שגרירות סאנידייל בישראל", גוף משותף הפועל באופן פורמאלי תחת החסות הארגונית של המועדון, אולם למעשה הוא מנהל מדיניות עצמאית. ארגונים אלה נתפשים על ידי חברי הקבוצות הרלוונטיות כמייצגים של האינטרסים שלהם ביחס למושא החובבות, ולכן מהווים גורם מתווך דרכן הקבוצות זוכות להכרה. התביעה לניכוס של מושא החובבות מתבטאת לרוב בעצם שמו של הארגון: "עמותת טולקין הישראלית" הוא שם המהווה בעצמו סימן לניכוס, כיוון שאם קיימת עמותת טולקין ישראלית, הרי שעיסוק בטולקין בישראל הוא עניינה לא פחות מאשר עניינו של המו"ל של כתביו בעברית. ואכן, כפי שאראה להלן, ארגונים אלה מהווים בסיס להכרה בניכוס גם מחוץ לשדה. אולם העמותה אינה גוף נפרד מהקהילה הטולקינאית, אלא היבט מסוים שלה ושל פעילותה. לפיכך, הכרה בארגון מהווה, בעקיפין, הכרה גם בניכוס הלגיטימי של הקבוצה הקשורה אליו. לעתים, חובבים אשר אינם קשורים אלה אף מביעים התמרמרות על ניכוס זה – ובכך מעידים על חשיבותו בשדה.

הכרה בניכוס של מושא חובבות על ידי קבוצה מסויימת מתבטאת ביכולת השפעה על תכני כנסים. השפעה זו מתקיימת הן בכנסים המאורגנים על ידי האגודות השונות והן בכנסים המשותפים למספר אגודות. בהיעדר גופים אחרים שמארגנים אירועים משמעותיים העוסקים במושאים של חובבות (גופים מסחריים, אקדמיים, פוליטיים, וכדומה), הכנסים המאורגנים על ידי הארגונים השונים מעניקים להם מונופול על הייצוג של מושא החובבות, המאפשר להם להשפיע על חובבים חדשים שטרם גיבשו את תפישותיהם ביחס אליו. בו זמנית, הכנסים משמשים גם כדי להעמיק את אחיזתם של משטרי הערך הרלוונטיים בחובבים ותיקים שבוחרים להשתתף בהם.

 ועדות התכנים של כנסים משותפים מורכבות תמיד מנציגי מספר ארגונים, שכל אחד מהם אמור לייצג את האינטרסים של חברי ארגונו. אינטרסים אלו מנוסחים בעקר ביחס לכמות ואופי האירועים בכנס המוקדשים למושא החובבות הספציפי המנוכס על ידי חברי ארגון זה. אדר, שהיה חבר בועדת התכנים של אחד מכנסי אייקון, הסביר לי כי:

"לתת חצי מהשטח של הכנס למדיה, זה הגיוני. לתת חצי מהשטח של הכנס לסטאר טרק זה לא הגיוני. זה היה אחד הויכוחים הגדולים שהיה לנו עוד ב-99. התפשרנו על זה. היו חלק מהסלוטים שלהם שלא היו purely סטאר טרק, אבל כן, היה חמישים אחוז סטאר טרק בכנס. ועד שלא באה באפי, סדרת ז'אנר פופולארית באותה המידה, כיום אפשר בהחלט להגיד פופולארית יותר...זו היתה בעיה רצינית."

בתנאים אלה, הסיכוי של מושא חובבות שאין לו גוף מייצג מוכר לקבל נפח משמעותי בתכני הכנס הוא קלוש ביותר. חברי הארגונים השונים מבקשים לעצב תכניה שתתאים להגדרת מושא החובבות שלהם עד כמה שניתן, לעתים גם על חשבון השותפים האחרים בכנס, ולפיכך היחסים הנוצרים סביב חלוקת תכנים זו הם לעתים קרובות אנטגוניסטים. חברי ועדת תכנים שלא יעשו כמיטב יכולתם על מנת לקדם את מושא החובבות במסגרת משטר הערך המקובל בקבוצות אליהן הם משתייכים יזכו לרוב לביקורת חריפה. לדוגמה, בכנס "איקון 2001", פרצו ויכוחים מרים וממושכים הן בפורום אורט, הן בפורום האגודה והן במליאת האגודה סביב העובדה שאחד מהאירועים בכנס (הקרנה של סדרת טלוויזיה בשם "Jackass") לא היה קשור כלל למדע בדיוני. לאור טענתם של חברי ועדת התכנים שאירוע זה הוצע ואורגן על ידי חובבים מגופים אחרים ולפיכך אין איך למנוע הישנותו של מקרה זה, הועלו הצעות שונות להגביל את סמכותם של חברי ועדת התכנים מטעם האגודה ולפקח על כך שאירועים אלו לא יישנו. כמו כן עלו הצעות לפרוש מהכנס על רקע זה. בדומה, במהלך כנס "איקון 2003" נכחתי בישיבת המועדון. במסגרת ישיבה זו התלוננה חברת מועדון כי נציגי המועדון בכנס "בגדו בשליחות שלהם" ו"נכנעו לאגודה" וכתוצאה מכך לא היו מספיק תכנים הקשורים לסדרות מסע בין כוכבים במסגרתו. היא תבעה "לשמר את הייחוד של המועדון ולא לתת לו להיטמע בגופים אחרים". טענה זו לא התקבלה באופן כללי, אולם עצם הטענה מעידה על אופי ההשפעה הרצוי בכנסים: קידום המושא המנוכס על ידי גוף חובבים מסוים. להלן אציג מקרה ספציפי שבו קבוצה שנוצרה במסגרת האינטרנט הצליחה לנכס לעצמה מושא חובבות באופן מוצלח, ולקבל הכרה כבעלת סמכות עליו הן בתוך השדה והן מחוץ לו.

4.3 חקר מקרה: הטולקינאים

הטולקינאים מציבים דוגמה חשובה של ניכוס קולקטיבי מוצלח של מושא. כפי שהראיתי בחלק הקודם, בפורומים של קהילת הטולקינאים נוצרה קבוצה גדולה ויציבה יחסית. חברי קבוצה זו יצרו אתרים ופרויקטים משותפים, ערכו מפגשים, והצליחו לצבור לעצמם מעמד של סמכות ביחס לכל אירוע ויצירה הקשורים לטולקין. אולם תהליך זה היה איטי וממושך. להלן אדגים את הביסוס של סמכות זו, בשתי נקודות קריטיות: ראשית ביחס לגופים מתחרים בשדה, ולאחר מכן ביחס לגורמים החיצוניים לשדה. 

ההקשר המרכזי שבו מתבררת סמכות על מושא חובבות בשדה המד"ב הוא דיונים בדבר הייצוג שלו בכנסי חובבים. המאבק של הטולקינאים להכרה כמייצגים של אינטרס לגיטימי ביחס למושא החובבות שלהם, קרי ספריו של טולקין, התקיים בעיקר אל מול האגודה, שטענה גם היא לסמכות זאת. עד לשנת 2001, "איקון" היווה את הכנס היחיד של האגודה, והוא אורגן במשותף עם המועדון. הזיקה של ראשי האגודה באותה התקופה למד"ב (ובעיקר למד"ב קשה) ושיתוף הפעולה עם המועדון – שהאוריינטציה שלו היתה מד"בית לחלוטין ולא עסק כלל בפנטסיה  – גרמו לכך שלא היו כמעט פעילויות של האגודה שבהן היה מקום לתכני פנטסיה בכלל, ולתכנים הקשורים לטולקין בפרט. הטולקינאים, שחלקם היו מעורים בקהילת המד"ב (בעיקר באגודה ובפורום אורט), חשו שמושא החובבות שלהם אינו זוכה לייצוג ראוי במסגרת הכנסים ושהאגודה אינה יכולה לתבוע סמכות עליו במצב עניינים זה. כפי שמסביר זארן:

"...התקיים שיתוף פעולה בין רן ומגן, המייסדים, וביני במטרה להקנות לתוכן טולקינאי מקום בכנסים שקיימו אגודת המד"ב ועמותת מסע בין כוכבים (הטרקרים) בסינמטק בסוכות. היטב חרה לנו שטולקין אינו זוכה לשום מקום בכנס זה, למרות שתוכן טולקינאי בשנים קודמות התקבל בברכה ע"י הקהל. חילקנו סטיקרים שעליהם יש את הסלוגן "אני טולקינאי גאה" והסברנו שהעניין נכתב כמחאה על כך שאין תוכן טולקינאי כלל בכנס 'איקון'. אז עוד חשבנו שהייצוג שלנו אמור להיות דרך אגודות המד"ב והפנטסיה הגדולות."

 כתוצאה מתלונות חוזרות ונשנות כגון זו שתוארה לעיל החליטה האגודה להקים את "פנטסי.קון" – כנס של האגודה בלבד, שיעסוק אך ורק בפנטסיה – אולם הניסיון לשיתוף פעולה סביב כנס זה החריף את המשבר במקום לפתור אותו:

"תלינו תיקוות רבות בהתקדמות שיתוף הפעולה עם אגודת המדע הבדיוני, אחד מהגופים הדומיננטיים לקידום מד"ב ופנטסיה. לא מעט בשל הלחץ שהפעלנו, ובמיוחד מבצע "אני טולקינאי גאה", החליטה אגודת המד"ב לקיים כנס נוסף בפסח, שיוקדש לתכני פנטסיה. אני הוזמנתי לסייע בארגון הכנס. אבל מהר מאד התגלעו מחלוקות. רוב התכנים שהצענו נדחו בטענה שאין הם אטרקטיביים לקהל. ההבטחה הלכה ונמוגה, ונותר טעם מריר. השינוי היה קטן מאד מול מה שציפינו לו, תכני טולקין משמעותיים לא נוספו לכנס, והרבה הבטחות לא התממשו. בנוסף, החלה לנשב רוח רעה ביחסים עם אגודת המד"ב[...]"

כפי שמתאר זארן, בין הטולקינאים לבין אנשי האגודה נוצרו חילוקי דעות עקב גישות שונות לאופן העיסוק הראוי במושא. אנשי האגודה ביקשו לשים את הדגש על הרצאות שפונות לקהל הרחב, אולם תפישה זו עמדה בסתירה חדה עם הגישה של הטולקינאים למושא החובבות שלהם. במסגרת גישה זו, שבמוקדה ניצב האידיאל של "למדנות", הרצאות ראויות הן הרצאות המעמיקות בתכני יצירתו של טולקין ומידת הנגישות שלהן לקהל רחב וחסר רקע מועטה יחסית. כפי שאמר יוני: 

"הרעיון המרכזי שלנו היה באמת שהפעילות שלנו תהיה אינטלקטואלית, לא לרדת לרמה של הקהל הרחב ולעשות הרצאה על, אתה יודע, השערות של בילבו, אלא ממש להשתדל לכוון... לכוון גם יותר גבוה[...] ופה גם יש חילוקי דעות עם אגודת המד"ב, שהם לא הבינו למה אנחנו מתעקשים לשים כל מיני הרצאות על...ההיסטוריה של הארץ התיכונה, שינוי הגישה הלינגוויסטית – תרבותית אצל טולקין בימי הביניים ביחס ל... אני לא יודע למה. הם לא הבינו את זה. אבל זה חלק מהמטרה שלנו. להכניס את ההרצאות האלה, כן, כי זה כן חשוב."

חילוקי הדעות סביב "פנטסי.קון" יצרו נתק בין הטולקינאים לאגודה, שהטולקינאים הפסיקו לתפוש אותה כגוף בעל סמכות ביחס למושא החובבות הספציפי שלהם. כפי שמתאר זארן: "מאחר ונואשנו משיתוף הפעולה עם אגודת המד"ב, שהיחסים עימה התדרדרו מדחי אל דחי, החלו הסמופים בצעדים לכינון כנס עצמאי. התכנון היה צנוע: כנס בן יום אחד, שכולו הרצאות, עם מופע קומי והקרנת סרט לעת ערב"
. חוסר היכולת להגיע להסכמה ביחס לפעילויות הקשורות למושא החובבות עם האגודה  – שגם היא טענה לסמכות ביחס אליו  – הביאה את הטולקינאים לנסות ולבסס את הסמכות שלהם באופן עצמאי ונפרד מהגופים הקיימים בשדה. אולם בסופו של דבר השכילו הטולקינאים לנצל את הפיצול הארגוני בשדה על מנת לבסס את סמכותם על מושא החובבות שלהם במסגרתו. כפי שמתאר זארן:

"שמחתי מאד כשדניאלה הראל ממועדון סטארבייס972 – הטרקרים – פנתה אלי ושאלה אם נהיה מעוניינים להצטרף אליהם לכנס פסח בסינמטק. הטרקרים נתקעו ללא שותף לכנס מאחר והעמותה לקידום משחקי תפקידים, שותפתם בשנת 2002, יצאה מן המשחק מסיבותיה היא, ועמדו בפני מחסור חמור בכוח אדם. כך נוצרה שותפות מנצחת שתיגמלה היטב את שני השותפים. למרבה המזל אשתי, איילת הידועה בכינויה דל.קומ, היא דמות מפתח בקהילת הבאפסטרים, וכך גם אלה מצאו את מקומם בכנס המתהווה."

יכולתם של ראשי הקהילה לתרגם את ההון החברתי שנצבר במסגרת הפורומים לכוח עבודה – מתנדבים בכנס – אפשרה להם לקבל עוצמה בשדה, שהתבטאה בשליטה על תכני הכנס. הכנס החדש, שנודע בשם "אבק כוכבים", התבסס על שיתוף פעולה בין הטולקינאים, המועדון והבאפיסטים, וכל אחת מהקבוצות קיבלה יד חופשית בבחירת התכנים שלה (כשכל גוף קיבל תחת סמכותו שליש מהאירועים שהתקיימו בו). הכנס הצליח למשוך קהל רב יחסית, והתקיים במתכונת דומה גם בשנה שאחריו. כך התבססה לראשונה סמכותם של הטולקינאים על מושא החובבות שלהם במסגרת הפעילות בכנסי חובבים, והיא השתמרה גם כשהתרחשו שינויים נוספים במסגרת הכנסים. כשבשנה שלאחר מכן אוחדו כנסי "פנטסי.קון" ו"אבק כוכבים" לכנס חדש בשם "עולמות", קיבל כל אחד מארבעת הגופים המארגנים (האגודה, המועדון, הטולקינאים והבאפיסטים) סמכות על רבע מהתכניה, כשהטולקינאים זכו לסמכות בלעדית על אירועים הנוגעים לטולקין
. לאחר מכן הם הצטרפו גם בתנאים דומים ל"פאן.קון 2005", כנס שבו השתתפו לא פחות משש קבוצות חובבים מוכרות.

 ניתן לראות כיצד השימוש בהון החברתי אותו צברו בפעילות משותפת בפורומים ומחוצה להם אפשר לטולקינאים להפוך מקבוצה של פרטים שפעלו במסגרת האגודה ושהשפעתם על תכני הכנסים שנערכו על ידיה היתה שולית, לקבוצה מאורגנת שלה סמכות מוכרת ולגיטימית על חלקים נרחבים מכנסי החובבים. וחשוב באותה מידה, אם לא יותר  – הם זוכים לסמכות כמעט מוחלטת בכל הנוגע לאירועים שקשורים לטולקין. 

בו בזמן שהטולקינאים הצליחו לזכות ללגיטימציה כבעלי סמכות בתוך השדה, הם הצליחו לבסס עצמם כסמכות גם מחוץ לשדה, וכך לחזק את כוחם בתוכו. סמכותם של הטולקינאים מחוץ לשדה התבטאה בתרומתם לתרגום סרטי "שר הטבעות" וביכולתם להשפיע על היחס העיתונאי למושא. בזמן יציאתה לאקרנים של הטרילוגיה הקולנועית המבוססת על "שר הטבעות", צירוף של ידע מוקדם אודות תהליכי ההפקה והשיווק של הסרט עם קשרים חברתיים שהיו לחברי הקהילה הטולקינאית אפשרו לשניים מהם להתמנות כ"יועצים מקצועיים" למתרגם הסרט
. בכך הם הועדפו על המתרגם עמנואל לוטם, שערך את המדורה האחרונה של הספר. עמדה זו אפשרה להם לסייע בבחירת אופן התרגום של ביטויים מסוימים, שלא היתה הסכמה לגביהם (עקב קיומם של שני תרגומים שונים לספר). דעתם של רוב חברי הקהילה הטולקינאית באותה התקופה היתה כי התרגום הישן (תרגום לבנית) עדיף על החדש (תרגום לוטם) בנקודות מסוימות, והם ניצלו את השפעתם כדי להטות את תרגום הסרטים לכיוונים אותם העדיפו. בכך התחזקה סמכותם של הטולקינאים ביחס לאופן התרגום הראוי של היצירה, לפחות בהיבטים מסוימים
. הקהילה הטולקינאית אף זכתה לקרדיט בכתוביות שהוקרנו בסיומם של הסרטים. 

ההתעניינות הגוברת במושא החובבות שלהם סביב יציאתם לאקרנים של הסרטים אפשרה לטולקינאים לחזק את סמכותם ולהשתמש בה על מנת לכפות על גורמים מחוץ לשדה להתייחס למושא באופן התואם את היחס שלהם כלפיו. כשהסרטים יצאו לאור, הטולקינאים כבר זכו לסמכות משמעותית ביחס למושא, כתוצאה מהקרדיט אותו קיבלו בסרט עצמו, וממעמדם של האתרים הקשורים אליהם באינטרנט. הפעילות המשותפת האינטנסיבית של חברי הקהילה בבניית פורומים ואתרים באינטרנט הפכה את הקהילה הטולקינאית לסמכות מרכזית בנושא גם ביחס לגורמים מחוץ לשדה. כפי שמספר יוני:

"אנחנו, אני חושב, הגוף היחידי שדחה עיתונאים, זרקנו אותם מכל המדרגות. סביב הסרט היתה התעניינות מאוד גדולה סביב טולקין. ואנחנו היינו המונופול העיקרי לעניין הטולקינאי. למה? אתה מחפש בגוגל, אתה מחפש בוואלה – אתה נתקל בנו. והמון המון עיתונאים פנו אלינו, ואנחנו פשוט עשינו סינון. עיתונאים שחיפשו התייחסות רצינית לטולקין, התקבלו בברכה. עיתונאים שאמרו 'אני רוצה משהו מגניב', אמרנו 'טוב, יופי, אבל לא אצלנו, תודה. אין את זה'. וזה היה פעם ראשונה באמת שעשינו את זה, אבל תכלס זה הועיל לנו תדמיתית, תחפש כתבות בעיתון על טולקין בשנים האלה, תוכל לקרוא רק דברים טובים. [...]"

על רקע הופעת טרילוגיית הסרטים ושיתוף הפעולה בכנסי חובבים הצליחו הטולקינאים לזכות בלגיטימציה מלאה – למעשה, למעמד של מונופול – על מושא החובבות שלהם. ממקומם המקורי כקבוצה שולית ודחויה במסגרת שדה החובבות הצליחו הטולקינאים לתפוש בו עמדה לגיטימית, תוך שינוי עצם מבנהו של השדה והעקרונות המכוננים אותו. הם אף השכילו לנצל עמדה זו על מנת להשפיע על תפישתו של מושא החובבות שלהם מחוץ לשדה.

אולם כמו בכל שדה אחר – ואולי אף יותר מבכל שדה אחר – חובבים לעולם אינם זוכים למונופול מוחלט על מושא החובבות שלהם, והוא תמיד נמצא במאבק עם קבוצות אחרות. כפי שמתארים זאת היטב המשך דבריו של יוני שהובאו לעיל: 

"עד שהגיעו החובבים של משחקי תפקידים והרסו לנו את זה בבכורה של [הסרט] השלישי, שהתחפשו לגולום וזה.. [זעקת שבר]....אוי, הבושה... אם בנאדם עושה את זה בפאנדום (חובבות, ל.ג.) שלו במרכאות, שיהיה לו לבריאות. אבל על תיגע בעסק שלי (בקול מיואש)...אם אנחנו רוצים הכרה ממסדית, אז הדרך הכי לא נכונה לעשות את זה, זה להתחפש ולנופף בחרבות מפלסטיק, כי זה טוב לילד בן ארבע, לא...בגלל זה גם במפגשים שלנו אוסרים על תחפושות, ממש באופן מפורש לא יהיה תחפושות. בהתחלה היתה לנו מלחמה על זה עם הרבה אנשים בקהילת משחקי התפקידים שכן אוהבים את טולקין, וכן אוהבים לפעול טולקין אבל לא בצורה שאנחנו רוצים לפעול. האהבה שלהם לטולקין זו אהבה קיימת, זה לא שאני מכחיש אותה חלילה, והיא מתבטאת דרך משחקי תפקידים ושלנו דרך מאמרים וכל מדי דברים כבדים יותר. שונים, לא כבדים.

ליאור: אז איך זה שבעצם הצלחתם לתפוש מונופול כזה חזק על ...

יוני: בגלל הלמדנות שלנו הצלחנו ליצור כזאת מסה של אתרי רשת. וכשיש לך נוכחות כזאת בולטת על הרשת אתה הופך להיות מונופול. גם בגלל שאתה למדן, תמיד יבואו אליך עם השאלות? נניח, אם יש לך שאלה, "מיהו טום בומבדיל?". זאת לא שאלה פשוטה כל כך. למי תלך? לשחקן משחקי תפקידים, או לטולקינאי שמציג את עצמו כחוקר? אז את הופך להיות מונופול ככה.

ליאור: והיום באמת אין שום תחרות?

יוני: אין תחרות. יש את פורום תפוז, ש-Y.welis מנהל, אבל אם נכנסת אליו אתה כבר יודע שזה לא... כי זה פורום, לא קהילה. אם יש תחרות? לא, גם לא צריכה להיות. אם יבוא גוף אחר שירצה להתעסק עם טולקין, בברכה, ניתן לו את כל העזרה שיש, כמו שנתנו להארי פוטר. אם הוא יעבוד לפי הכללים שלנו, שזה הרצאות ותוכן כבד." 

למרות טענתו של יוני כי "אין תחרות", הרישא של דבריו מלמדת כי פרטים הנמצאים מחוץ לקהילה הטולקינאית מציבים אלטרנטיבות לתביעה של הקהילה הטולקינאית לסמכות בלעדית על מושא החובבות, ובעיקר לפרקטיקות אותן הם מפעילים ביחס אליו. הסמכות של הקהילה הטולקינאית על מושא החובבות שלה מוכרת כלגיטימית הן בשדה והן מחוץ לו – אולם משמעות הדבר אינה גישה בלעדית אליו, אלא מונופול על ייצוגו ועל העיסוק בו בהקשרים מסוימים. קיימת מידה של פלורליזם ביחס לאופני גישה שונים אל המושא בתוך קבוצות, ועוד יותר מזה בין קבוצות שונות. בתוך ובין קבוצות בעלות זיקה למושאים משמעותיים בשדה מתקיימים ויכוחים ודיונים עקרוניים בנוגע לביסוס הזיקה אל המושא. לפיכך השדה הוא תמיד דינמי, וריבוי סוגי המשאבים בתוכו מאפשר לפרטים וקבוצות שונות לאתגר את המבנה של השדה בכל רגע נתון. 

5. סיכום ודיון

במסגרת עבודה זו ניסיתי לבחון את האופן שבו התעצבה תופעת חובבות המד"ב בישראל כשדה מתוחם של פעילות תרבותית. ראשית, בחנתי תיאורטיזציות שונות של תופעות החובבות על מנת להגיע להגדרת עבודה שתאפשר לי לארגן סביבה את השדה. בחרתי להמשיג חובבות מד"ב כארגז כלים של פרקטיקות שמתייחסות למושאי החובבות ולעולם החברתי הייחודי שהתפתח סביב החובבות עצמה, ושערכן היחסי נקבע במסגרת שדה מתוחם שהתארגן סביבן. כיוון שמקורם של מושאים ופרקטיקות אלו הינו ב"יבוא תרבות"
, פתחתי את חלקה האמפירי של העבודה בסקירה של ההתפתחות יצירת המד"ב וחובבות המד"ב בתרבות האנגלו-אמריקאית (שבה צמחו לראשונה), מתוך הנחה שלמעמדם של נכסים סמליים בשוק שממנו הגיעו תהיה השפעה משמעותית על אופן קליטתם בשוק המקומי. במקרה זה, לדוגמה, השיוך של מוצרי המד"ב לתחום התרבות הפופולארית הקשה על חובבים ישראלים בעלי הון תרבותי רב (כגון דוד אבידן או אורציון ברתנא) להכניסם לקאנון התרבות הגבוהה המקומית ולארגן סביבם פעילות במסגרת מוסדותיה. בדומה, היוקרה הגבוהה שלה זוכה פרס ההוגו
 האמריקאי שימשה חובבים ישראלים כאמצעי להדוף ניסיונות לשנות את מתכונת הבחירה של פרס גפן, המבוססת על זו של ההוגו. 

עם זאת, האופן שבו נכסים סמליים מיובאים מתפקדים בפועל תלוי בהקשר התרבותי המקומי: הבחירה אילו מהם לייבא, דרך היבוא שלהם, השילובים הרווחים בין מוצרים שונים ופרקטיקות שונות, אופן השימוש המעשי בהם, והערך היחסי שלהם מושפעים בידי כוחות מקומיים. לפיכך, המשכתי ובחנתי את ההיסטוריה של התפתחות יצירת המד"ב וחובבות המד"ב בתרבות הישראלית. כפי שמציין בורדייה, "אין כל סתירה בין סטרוקטורה ובין היסטוריה...אחד העקרונות המגדירים את מבנה השדה, כמו שאני רואה אותו, הוא גם עקרון הדינמיות שלו" (בורדייה, 2005: 186). עד כמה וכמה נכון הדבר כשעוסקים בפרה-היסטוריה של השדה: שדה אינו מופיע "יש מאין", ולהתפתחות המושאים והפרקטיקות הקשורים עוד בטרם היווסדו אליו יש השפעה משמעותית על האופן שבו הוא מכונן. לדוגמה, הקיום של מאגר גדול של ספרים מתורגמים מסוף שנות השבעים ותחילת שנות השמונים אפשר לחובבים צעירים להחשף אל התחום, בין כיוון שהוריהם רכשו אותם ובין בספריות השאלה
. ההתנסות של ותיקי החובבים בחוגי החובבים של שנות השמונים וב"פנטסיה 2000" אפשרה להם להציב מודלים של חובבות שהשפיעו על השדה – החתירה ללגיטימציה ממסדית, הדגשים האידיאולוגיים על "חשיבותו" של הז'אנר, הדגש על מד"ב ספרותי, וכדומה.

מגמות מרכזיות שאיתרתי – סמיכות הזמנים בין התפשטות המוצרים התרבותיים ופרקטיקות החובבות, ההתגוונות של התכנים והארגונים בתחום וכדומה – שימשו אותי בכדי לתאר לאחר מכן את מבנהו הנוכחי של תחום חובבות המד"ב כשדה מתוחם של ייצור תרבותי. תחום המד"ב תופס עמדת ביניים בין התרבות הלגיטימית ובין התרבות הפופולארית: מחד, יש לו קהל מובחן ועתיר הון (הון המתבטא בזמן פנוי אותו ניתן להקדיש לתחום), אך מאידך, כיוון שמד"ב אינו חלק מהקאנון של התרבות הגבוהה לא ניתן להמיר הון זה במסגרת הכלכלה התרבותית הלגיטימית. חלק מהחובבים מעוניינים לקדם מוצרים ופרקטיקות שנושקים לתרבות הגבוהה ולהשתמש בהם על מנת לנקוט עמדה במסגרת שדה הייצור התרבותי המצומצם – אולם כרגע, לפחות, ללא הצלחה ניכרת
. פעולתם משפיעה במידה מסוימת על השדה עצמו, אולם הם אינם תופשים בו עמדה דומיננטית. לפיכך, מבנהו של השדה נקבע בעיקר על ידי הנסיון של חובבים לקדם מוצרים ופרקטיקות אחרות במסגרת שדה חובבות המד"ב, תוך התעלמות יחסית מהתרבות הלגיטימית, ולעתים אף תוך שלילתה. 

כיוון שתחום המד"ב אינו חלק מקאנון התרבות הגבוהה, ואינו קשור למערכת חינוך, לא מתקיים במסגרתו מונופול ברור על ההון הלגיטימי ומוסדות קידוש והכרה בעלי סמכות אפקטיבית. לפיכך העמדות המתקיימות במסגרת השדה אינן מסודרות באופן היררכי ברור, ובהיעדר יכולת לשמור על שערי כניסה קבועים וממוסדים מתווספות לשדה מעת לעת קבוצות חדשות ולהן משטרי ערך משלהן. תנאי הכניסה העיקרי של קבוצות לשדה הינו ריכוז של הון (המתבטא בכמות האנשים המשתייכים לקבוצה ובכמות ההון שברשותם) והיכולת לתעלו באופן שיגרום לגופים קיימים בשדה לבקש ולנסות לשלבו (כלומר, קואופטציה). למרות הריבוי של קבוצות בשדה, ניתן להסביר הרבה מהמבנה שלו על ידי ארגונן של קבוצות אלה על ציר הנע בין שתי עמדות: האחת מאפיינת קבוצות של מעריצים, שלהן מושא חובבות ספציפי או מספר מוגבל מאוד של מושאי חובבות בעלי מכנה משותף צר (לרוב כותב בודד או עולם בודד שבמסגרתו הן מתרחשות), והשניה מאפיינת קבוצות של חובבים, שלהן מספר רב של מושאי חובבות.

המסקנה העולה מתיאור זה הינה שמבנה השדה אינו משועתק באופן ברור, והוא עובר שינויים שלא ניתן ליחסם רק למאבקים בין "בעלי העמדה" ובין "אלה שזה מקרוב באו" – בין השאר בגלל ריבוי "בעלי עמדה" בשדה. לפיכך, הקדשתי את חלקה הבא של העבודה לבחינת ההשפעות חיצוניות שעיצבו את דמותו של השדה. לאחר שסקרתי בקצרה מספר גורמים – כגון הגירה, גלובליזציה, מעמד, פתיחות פוליטית וכדומה – התרכזתי בהשפעת האינטרנט על מבנה השדה. ישנם כמובן גורמים נוספים, חשובים לא פחות, המשפיעים על השדה. ביניהם חשוב להדגיש את הקשרים בין מבנה השדה לבין גורמים ריבודיים כמו מעמד, מגדר, גיל, אתניות וכדומה. יחד עם זאת, יש לזכור שעצם הרעיון של "שדה" הינו נסיון להתגבר על המכניות של הקישור בין גורמים אלו ובין היצירה התרבותית. כפי שמזהיר בורדייה, "הסוציולוגיה של האמנות או הספרות, הטוענת לקיום יחס ישיר בין היצירות למיקומם של היצרנים או של לקוחותיהם במרחב החברתי (כלומר למעמדם החברתי), בלי להביא בחשבון את מיקומם של היצרנים בשדה הייצור...מטשטשת בכך את כל מה שהיצירה חבה לשדה ולהיסטוריה שלו, כלומר בדיוק את מה שעושה אותה ליצירת אומנות, מדע או פילוסופיה". ניסיתי להפעיל הגיון זה גם על השדה אותו חקרתי, ולהזהר מלהפוך את הקישור בין חובבות כסט של פרקטיקות האופייניות לבין עמדות חברתיות מסוימות להסבר סיבתי של ההתרחשויות בהן. במהלך המחקר התמקדתי בקשר בין השדה לבין גורמים אחרים – בעיקר טכנולוגיים – אולם כפי שניסיתי להראות, ההשפעות שלהם על השדה לעולם אינן ישירות.

הגם שאיני טוען כי האינטרנט הוא הגורם היחיד (או אפילו החשוב ביותר) שאחראי לשינויים במבנה השדה, הוא בהחלט מסביר הרבה מהמאפיינים של מבנה זה החל ממחצית שנות התשעים  – החל מיציבותו היחסית, עבור בביזור הגיאוגרפי של הפעילים וכלה ביצירה של קבוצות על בסיס תוכני ולא גיאוגרפי. אלא שהאינטרנט הוא לא פחות ולא יותר מאשר משאב, אתר שבמסגרתו קיימות אפשרויות שפרטים וקבוצות בעלי הון מוגבל (ולא רק מדינות או תאגידים) יכולים לנצל לצרכיהם. לפיכך, השפעתו על השדה לעולם אינה ישירה, והיא מתווכת דרך פעולותיהם של פרטים וקבוצות העושים שימוש במשאב זה. מכאן, העמקתי אל רמת המיקרו ובחנתי את הפרקטיקות שאפשרו לחובבים ומעריצים ליצור הון חברתי סביב מושאי חובבות ומשטרי ערך בפורומים באינטרנט. 

הון חברתי מתקיים במסגרת של מערכות חליפין סמליים המבוססות על קונצנזוס בפועל יציב יחסית לגבי טיבם של הנכסים הסמליים הלגיטימיים המתקיימים במסגרתו ולגבי וערכם היחסי. לפיכך, בחנתי את האופן בו נוצר קונצנזוס בפועל מסוג זה, ואת הכלכלה הסימבולית הקובעת ומייצבת את גבולותיו. כיוון שתנאי יסודי לקיום של חליפין סימבוליים הינו הכרה הדדית לאורך זמן, בחנתי את הפרקטיקות המשמשות לקיבוע זהות בפורום: ייחודיות ורציפות של כינויים, מערכת של מוניטין, קישור בין הזהות בפורום לבין הזהות בהקשרים אחרים, ואיסור על כתיבה ללא כינוי מוכר בדיונים בעלי השפעה משמעותית. לאחר מכן הראיתי כי הודעות ראשיות בפורומים מתפקדות בתור טובין סימבוליים וכי דפוס פרסום הודעות אלה יוצר מערכת יציבה של חליפין בדפוס של "הדדיות מוכללת". לאחר מכן, לאחר מכן את בחנתי את הפרקטיקות המשמשות לקיבוע ומיסוד של יחסי החליפין עצמם, אותן חילקתי לשני סוגים: סימני קשר, המשמשים כדי למסד ולקבע קשרים בין פרטים ספציפיים, וסימני שייכות, המשמשים כדי למסד ולקבע קשרים בין פרטים ובין הקבוצה המתגבשת בפורום כמכלול. לבסוף, תיארתי את האופן שבו המיסוד של זהויות וקשרים חברתיים מתבצע מעבר לגבולות הפורום עצמו. 

לאחר שסקרתי את התנאים להיווצרותו של הון חברתי במסגרת פורומים באינטרנט, בחנתי את הדרך שבה צבירתו באה לידי ביטוי בשדה החובבות. כשנצבר במסגרת קבוצה מסוימת הון רב, עולה הסבירות שגורמים בשדה יבקשו לנכס אותו לעצמם, או להשתמש בו למטרותיהם. ככל שנפח ההון המשותף אותו צברו גדול יותר, גדל הסיכוי שחברי הקוצה יצליחו לקבל הכרה בסמכות שלהם על מושא החובבות סביבו הם התארגנו. הכרה מסוג זה מאפשרת לקבוצה החברתית הרלוונטית להתמקם ("לקחת עמדה") בשדה ובכך לקחת חלק בעיצוב המבנה שלו. התוצאה ארוכות הטווח של תהליך זה הינה ששדה החובבות הולך וגדל, ובו זמנית הולך ומתפצל. למרות חפיפה לא מועטה בין חברי הקבוצות השונות, היכולת להשפיע על השדה הופכת יותר ויותר לפריבילגיה של קבוצות חובבים – ובפרט, של האליטות המייצגות קבוצות אלו. 

למרות שבעבודתי בחרתי להתמקד באינטרנט כגורם בעל השפעה על השדה, חשוב לשוב ולציין שהוא רק אחד מתוך מגוון של גורמים המשפיעים עליו. כמובן שניתוח פעילות הגומלין המשותפת של גורמים כה רבים וכה מורכבים הינה מעבר להיקפה של עבודה זו. יחד עם זאת, אני רוצה – במלוא הזהירות – להציע כי ניתן למצוא מגמה המשותפת לחלק גדול מגורמים אלה, אם לא לכולם. למרות שכל אחד מגורמים אלו השפיע על השדה באופן שונה, כמעט כולם תרמו, באופן זה או אחר, ליצירתו של שדה אוטונומי סביב חובבות המדע הבדיוני: הגירה מארצות שבהן מסורת של חובבות גרמה ליבוא של פרקטיקות חובבות; ההדלדלות של סדרות המד"ב של ההוצאות הגדולות דרבנה חובבים בעלי הון כלכלי לפתוח הוצאות נישה שהספרים המיוצאים לאור במסגרתן משקפים אינטרסים שאינם כלכליים בלבד; הגעתם לארץ של סדרות וסרטי מד"ב מצליחים ומשווקים היטב כגון "באפי קוטלת הערפדים" ו"שר הטבעות" יצרה בלי משים קהלים חדשים ופעילים של צעירים שהעניין שלהם בסדרה או בסרט מסוימים היווה עבורם שער כניסה אל שדה החובבות; ירידת כוחה של התרבות הישראלית-אשכנזית נתנה לגיטימציה לתרבות פופולארית שמקורה בחו"ל, וכדומה. 

בהנחה שאין מדובר באשליה או רמיה עצמית הנובעות מהמשגותי ומהאינטרסים שלי עצמי, כיצד ניתן להסביר תופעה מעין זו? מושגים כגון אידיאולוגיה דומיננטית, הגמוניה, דומיננטה תרבותית, פוסטמודרניזם, גלובליזציה, מודרניות נזילה ושבטים חדשים – שכולם יכולים להסביר תופעה זו במונחים של zeitgeist – מסבירים תופעות כמקרה פרטי של חוקיות כללית, ואילו אני מעוניין בהסבר קונקרטי. כפי שטען פט'רסטון (Featherstone, 1988), סוציולוגיה של פוסטמודרניזם צריכה לזהות את הקבוצות החברתיות ואת ה"מתווכים התרבותיים החדשים" שמשנים את ההיררכיות התרבותיות של המודרניות, ואת "השינוי בחיי היומיום של קבוצות מסוימות, שעשויות להשתמש במשטרי סימון (regimes of signification) בדרכים שונות ולפתח אמצעי הכוונה ומבני אישיות חדשים". לפיכך, אם אין מדובר ביד נעלמה שקידמה מגמה זאת, הרי שכנראה שמדובר כאן ביד מכוונת. להלן אציע מספר ספקולציות בנוגע ליד מכוונת זו, שאינן מבוססות אולם יכולות להוות בסיס למחקר נוסף.

אני מאמין כי הסיבה ליצירתו של תחום חובבות המד"ב בישראל כשדה אוטונומי הינה, בסופו של דבר, מאמציה המכוונים של קבוצה חברתית מובחנת שיש בידיה משאבים מספיקים על מנת ליצור מערכת תרבותית אוטונומית יחסית. חברי הקבוצה הפכו (לעתים במכוון, ולעתים בלי משים) אירועים ומגמות חברתיות שונות למשאבים שאפשרו להם ליצור מרחב חברתי אוטונומי יחסית. זהו סיפור רגיל למדי של הצבר הון בתחום התרבות: שימוש בהון על מנת להפוך העדפות תרבותיות מסוימות להון תרבותי. במובן זה, אין הבדל משמעותי בין תהליכים אלו לבין תהליכי היזמות, הסיווג והמסגור שהביאו ליבוא ולמיסוד תרבות גבוהה בארה"ב, כפי שתיארם דימאג'יו (Dimaggio, 1982a, 1982b) – מלבד לעובדה שבמקרה זה היזמים לא ניחנו בהון מספיק על מנת להפוך את העדפותיהם לחלק מהתרבות הגבוהה. נראה שתהליך מסוג זה גם לא יקרה בעתיד, אולם ממילא לא ברור האם הוא עדיין בעל משמעות לנוכח ירידת קרנה של מערכת החינוך כמכתיבת הון תרבותי אפקטיבי. אם ההפרדה שבין תרבות גבוהה ונמוכה אכן מתפוררת, הרי שהמקסימום שקבוצות שבמסגרתן מתגבש טעם תרבותי דומה יכולות להשיג כיום הינו יצירה של שדה אוטונומי שהיכולת להמיר את ההון שנצבר במסגרתו מוגבלת לשוק פנימי. אם כן, באיזו קבוצה מדובר? לא הייתי טוען שמדובר במעמד
, אולם מהתרשמותי בשדה, נראה כי קיים בין רוב החובבים "דמיון משפחתי" ומאפיינים משותפים, שחובבות מד"ב היא רק אחת מהם. למרות שאין בידי להוכיח זאת, אני מאמין כי מאפיינים אלו קודמים מבחינה כרונולוגית להצטרפות לשדה, ולפיכך יכולים להציע הסבר להצטרפות אליו (או לנסיון לכונן אותו כשדה). 

להלן אציע מספר הכללות, שלמרות שיכולות להוות כיוונים ראשוניים למחקרי המשך בתחום. חשוב לי להעיר שכיוון שאני כולל את עצמי בתוך קבוצה זו, יתכן מאוד שהרשימה שאציג הינה השלכה ותו לא. לפיכך, אשתמש בכתיבתה בגוף ראשון רבים, כדי להזכיר זאת לקורא. לנו, חברי קבוצה זו, יש מספר מאפיינים משותפים בולטים: ראשית, נטיה לטכנופיליה – היעדר חשש מטכנולוגיות חדשות, נטיה לאמץ אותם מוקדם ביחס לשאר האוכלוסייה, ושימוש בהן ללא תחושת מאמץ ופחד מיוחדים. שנית, אנו צריכה אינטנסיבית של תרבות פופולארית– מוזיקת רוק ופופ, סדרות וסרטי טלוויזיה, משחקי מחשב, וכדומה
. שלישית, אנו נטיה להעריך ידע מגוון (ולעתים אף טריוויאלי) וליהנות ממנו, הן בעצמנו והן אצל אחרים, נטיה המתרגמת לעתים קרובות לאוטודידקטיות – צבירה של ידע בתחומים בהם איננו עוסקים באופן פורמאלי, ובהשתתפות בשיחות וויכוחים על נושאים רבים ומגוונים. רביעית, הומור משותף המבוסס על מודעות אירונית לקונבנציות של מוצרי תרבות פופולארית, משחקי מילים וכדומה. לבסוף, רובנו משתייכים למעמד החדש ולעובדים במקצועות עתירי ידע – אך בתחומים המשתרעים מספרות ועד ניהול, מתכנות מחשבים ועד מחקר אקדמי במדעי החברה
.

אם הצעתי לעיל תקפה, המשימה החשובה ביותר במסגרת מחקר נוסף הינה לברר האם שדה חובבות המד"ב הוא אכן תוצר של קבוצה חברתית מובחנת. מחקר מסוג זה יבחן פרקטיקות נוספות של חובבי מד"ב, כמו גם קבוצות רחבות יותר, מתוך הנחה שחובבות היא מרכיב אחד ברפרטואר רחב יותר של פרקטיקות המאפיינות קבוצה זו, ושעיסוק בפרקטיקות נוספות יאפשר מיפוי מדויק יותר של קבוצה זו. מחקר של מאפיינים דמוגרפיים ותעסוקתיים של קבוצה זו גם הוא נחוץ, על מנת לבחון באיזה סוג של קבוצה חברתית מדובר – מעמד, פרקציה מעמדית, קבוצת סטאטוס, וכדומה. לבסוף, אם היווצרות שדה מתוחם סביב חובבות המד"ב היא חלק משינוי תרבותי רחב יותר, הרי שיש לשלבה בהערכה מחודשת של שוק הנכסים הסמליים בישראל כמכלול. 

כיוון מחקר אפשרי נוסף הינו היישום של תפישת החובבות כשדה מתוחם על מנת לבחון תופעות כמו אהדת קבוצות ספורט, צריכה מוזיקלית מובחנת (המתבטאת בקבוצות המאורגנות סביב יוצרים או ז'אנרים מסוימים), וכדומה. על רקע העיסוק האינטנסיבי בתחום, נראה לי מעניין במיוחד לחקור מתוך פריזמה זו מושגים כמו חתרנות והתנגדות. ככלל, נושאים מסוג זה לא עניינו אותי באופן מיוחד ולא עלו מהשדה באופן שהכריח אותי להתייחס אליהם, אולם העובדה שרוב הכתיבה בתחום עוסקת בנושא זה אילצה אותי להקדיש לו מחשבה
. אכן נתקלתי פה ושם ברעיונות שניתן לפרשם כ"חותרים" כנגד יצרנים מוסדיים של תרבות פופולארית ונגד אופן הצריכה הנחשב "לגיטימי", אולם אלו עלו כמעט תמיד מחובבים בעלי נפח הון גבוה. פרשנותם משתנה כשמתייחסים לכך שהם מהווים חלק מסט של פרקטיקות שערכן היחסי נתון במאבק – כלומר, כשמכניסים את רעיון משטר הערך לניתוח של תרבות החובבים. אם ערכן של "פרקטיקות חתרניות" נקבע במסגרת משטר ערך מסוים, מעמדה של ה"חתרנות" משתנה והופך מ"הסבר" של פעילותם של השחקנים לתופעה המוסברת על ידי עמדתם של הנוקטים בה בתוך שדה החובבות. במילים אחרות, מעצם היותם חלק משדה החובבות, התנגדותם של חובבים לתרבות הלגיטימית מוסברת כחלק מאסטרטגיה של התבחנות מחובבים אחרים. אופן ההבחנה שלהם מהתרבות הלגיטימית – דרך התנשאות, התמקחות, שאיפה להצטרף אליה או התנגדות אליה  – מהווה היבט נוסף של ניסיונות התבחנות פנימיים אלה. בהקשר זה, תזת ה"התנגדות" משמשת לעתים בעלי השכלה במדעי הרוח והחברה כדי להבחין את עצמם מחובבים "סתם". התעלמות מהיבט זה של תרבות החובבים מספקת, בהכרח, הסברים ראיפיקטיביים של הפרקטיקות הנהוגות במסגרתה – שהופכות מיחסיות (כלומר, מקבלות את משמעותן מהיחס בינן לבין פרקטיקות אחרות) למהותיות (כלומר, מקבלות את משמעותן מהצרכים של הנוקטים בהם). תפישה זו מניחה שישנם "צרכים תרבותיים" ברורים וקבועים מראש, ושקיימת דרך אחת ברורה לספק צרכים מסוג זה. כפי שניסיתי להראות בעבודה זו, לפחות בשדה המחקר עליו מבוססת עבודה זו זה בהחלט אינו המצב.

הערה על מושג ההימור

התפישה ששימשה אותי בניסיוני להבין ולהמשיג הפעילויות אותן בחנתי היא מבנית באופייה. ההנחה הגלומה בה היא שאת פעולותיהם של אנשים יש להסביר באמצעות הקישור בינן לבין מבנים חברתיים הקודמים להן, מעצבים אותן ומתנים את פעולתן. תפישת המבנה שבו בחרתי להשתמש היא זו של השדה – אותו מתאר בורדייה כ"מרחב של משחק, שדה של יחסים אובייקטיביים בין פרטים ומוסדות, המתחרים על מושא מאבק משותף" (בורדייה, 2005: 184. הדגשה שלי, ל.ג). אולם יחד עם זאת, הסבר אינו סיבה, וההסבר לכך פשוט: הסבר הוא תיאורטי, בעוד שסיבה היא ממשית. אחת מהסכנות הגדולות ביותר הרובצות לפתחם של חוקרים במדעי החברה (ולמעשה, בכל תחום מחקר אחר) היא הנטיה לבלבל בין מהויות תיאורטיות ובין מהויות אמפיריות – ותעיד על כך יותר מכל הראיפיקציה המתמשכת של מושגים כמו מעמד או נורמה
. בפועל, כל הסבר הוא דימוי: ארגון מחדש של המציאות באמצעות מערכת סמלים אחרת. לא כל הדימויים מוצלחים באותה המידה, כמובן, אולם אף אחד מהם אינו יכול להחליף לחלוטין את המסומן שלו – שאחרת לא היה דימוי. הרעיון שמבנים מתנים את פעולותיהם של פרטים משאיר מקום למגוון של אפשרויות דרכן פועלת התניה זו: הביטוס, חוקים ומשאבים, אינטרפלציה וכדומה. כל אחת מאפשרויות אלו מניחה יחסים מסוימים בין שחקן ומבנה, שדרכם מתווכת השפעתו. בחינת השדה דרך הפריזמה של פרקטיקות מאפשרת להשהות את השיפוט לגבי שאלת אופן ההשפעה של המבנה על השחקן. פרקטיקות משמשות כמושג המתווך בין השחקן והמבנה באופן שאינו קובע את היחסים בין מבנה ושחקן באופן חד משמעי: השחקן הוא זה שבוחר איזו פרקטיקה לבצע ואיכות ביצועו קובעת את אופן קבלתה, אולם רפרטואר הפרקטיקות נתון לו ואופן השיפוט שלהן גם הוא תוצר של המבנה במסגרתו הוא מבצע אותן. 

כשבחנתי את סוגיית ההשפעה של המבנה על פרקטיקות ברמת המיקרו, בחרתי לצרף לדימוי ההון של בורדייה את דימוי ההימור: בדומה להון, יחס הסיכויים בהימור קובע את סיכויי ההצלחה של פרקטיקות שונות, ובכך משפיע על הפעולות של שחקנים. אלא שבניגוד להון, יחס סיכויים בהימור הוא הרבה פחות יציב ומידה של חוסר ודאות מובנית אל תוכו באופן אינהרנטי. ההימור הוא פעולה מסוכנת ובלתי צפויה, שתמיד משאירה מרכיב של הפתעה ותמיד יש בה סיכוי להפסד. נראה לי כי דימוי זה יכול להיות יעיל בטיפול ביחסים בין מבנה ובין שחקן, כיוון שחוסר הודאות הגלום בדימוי יוצר את המקום שבו השחקן יכול להיות לא רציונאלי ולא מחושב, ושבו המבנה יכול להשתנות כתוצאה מהימור לא צפוי שהצליח. בניגוד לנורמה, הבחירה בהימור מסוים אינה כפויה על הפרט למרות שהשתתפות בחיים החברתיים דורשת תמיד השתתפות בהימור כלשהו. בניגוד לשיקול הדעת הרציונאלי של הסובייקט הכלכלי, המהמר אינו יודע מראש מהו יחס הסיכויים – בחירתו, אם היא מודעת ומחושבת מבוססת על חוויות קודמות, תחושות בטן, גורמים מקריים וניחוש – ולעתים אף אינה מחושבת כלל, מפאת חוסר זמן, חוסר ידע או חוסר רצון. יחד עם זאת, קיום חברתי מחייב את היכולת לתפוש באופן אינטואיטיבי משהו מיחסי הסיכויים הרלוונטיים לפרקטיקות. סיכויים אלו אינם קבועים אפריורית, ומידת הנזילות שלהם גם היא אינה קבועה. אחד מהדברים אותם ניסיתי להראות בחלק העוסק בכלכלה הסימבולית של הפורומים הינו העבודה המושקעת בשמירה על יחס סיכויים מסוים. רעיון זה, כמובן, אינו שונה בהרבה מתפישת ההון של בורדייה (Bourdieu, 1986), שלפיה ערכן של פרקטיקות הוא תמיד תוצאה של מאבק חברתי, אולם הוא מפצה על הנטייה של התפישה הבורדזיאנית לעסוק בשעתוק של מבנים ולשים פחות את הדגש על השינויים המתרחשים במסגרתם. 

נספח א' – אתרי חובבים באינטרנט בעברית (מעודכן לאוגוסט 2004)

נספח ב' – מערכת הפורומים של אורט

פורום הינו אתר המיועד לאפשר תקשורת לא סינכרונית בין מספר רב יחסית של משתתפים למשך תקופת זמן ארוכה, לרוב סביב נושא מוגדר. פורומים קיימים באינטרנט בעברית החל מסוף שנות התשעים, כאשר מערכת הפורומים המרכזית באותה התקופה היתה חלק מאתר IOL. מאז ועד היום, כמעט כל הפורומים ברשת העברית הם חלק מאתרים גדולים יותר ובהם פורומים רבים בנושאים שונים. מערכות פורומים גדולות נמצאות בכל הפורטלים (אתרים כלליים מרובי תכנים) המרכזיים:ynet, NRG, וואלה, נענע וכו'. פורטל תפוז הפך במשך השנים האחרונות לאתר שמוקדש רובו ככולו לפורומים ולבלוגים. באתר של רשת החינוך אורט התפתחה גם כן מערכת פורומים גדולה יחסית, וכן בשרת corky.net. לכל מערכת פורומים יש הנחיות מערכתיות לגבי ההתנהלות בפורומים (וראה בהמשך), ומנהל (או הנהלת) פורומים אשר משמש כבורר וכקובע אחרון במחלוקות בין גולשים, כותבים, מנהלים, וכדומה. הם פורומים נושאיים – פורומים המאורגנים סביב נושא מסוים, אשר הדיונים בהם אמורים לעסוק בו. החלטה לפתוח פורום בנושא מסוים תלויה לרוב בשכנוע הנהלת הפורומים שיש בנושא עניין ציבורי ושפורום העוסק בו ימשוך גולשים וכותבים רבים.

לכל פורום ישנו מנהל – לרוב מקים הפורום, או אחד הגולשים הקבועים בו (שיטת הבחירה שונה ממקום למקום ומזמן לזמו), אשר לו סמכויות מיוחדות, אשר העיקרית ביניהן היא הזכות למחוק הודעות ולערוך את התכנים הנלווים לפורום. ניהול פורום הוא תפקיד התנדבותי אשר אינו כרוך בתשלום (בחלק מהפורטלים ממומן עבור מנהלי פורומים חיבור אינטרנט). בנוסף, הוא אחראי בפני הנהלת הפורומים בכל הקשור להתנהלות בפורום אותו הוא מנהל. כוחו של מנהל פורום אינו אבסולוטי, ותלונות מרובות אודותיו יכולות לגרום להחלפתו  בידי הנהלת הפורומים. תנועה דלילה מאוד יכולה גם היא לגרום להחלפת מנהל (בהנחה שיש מתנדב אחר לתפקיד).

דף הפתיחה ומרכיביו

מערכת הפורומים של אורט משמשת כאכסניה למספר פורומים חשובים בתחום המד"ב – פורום אורט למד"ב ופנטזיה, פורום טולקין, ופורום ערפדים ואימה. לפיכך, החלטתי להשתמש במערכת פורומים זו כבסיס להסברים בסיסיים אשר עשויים לסייע לקוראים שאינם בקיאים בתפעול של מערכות מסוג זה.  בתרשימים מספר 1 עד 3 ניתן לראות את צורתו הכללית של דף פתיחה של פורום במערכת אורט (במקרה זה, פורום מד"ב ופנטזיה). כל האלמנטים המוזכרים כאן הם קישורים (היפר-לינקים), שלחיצה עליהם גורמת להפעלתן של שגרות HTML או למעבר לחלקים אחרים של האתר או לאתרים אחרים. בחלקו העליון של העמוד (תרשים 1) ניתן למצוא קישורים חשובים ו/או שימושיים (אלו שונים מפורום לפורום): מילון הפורום, אשר מוצג בו אוצר המילים האופייני לו, עיתון הפורום אשר מכיל תכנים אשר נכתבו על ידי חבריו, מכתב פתיחה, המציג את מטרות הפורום ואת נושא הדיון בו, וקישורים לאתרים בעלי קשר הדוק לפורום (במקרה זה, לאתר האגודה הישראלית למד"ב ופנטזיה, אשר חברים בה רבים מחברי הפורום ואשר באתרה יש קישור בולט אליו). מתחת אליהם, ניתן למצוא את מספר הדף הנוכחי ומקרא המפרט את משמעותם של סימנים חשובים המופיעים בפורום (הודעות עם וללא תגובות והודעות חדשות). תחתיו נמצא מנוע החיפוש המאפשר לחפש תכנים בתוך הודעות הפורום (ברמת העיקרון, לפחות. מנוע החיפוש בפורום אורט – הידוע גם בכינויו "מנחו"ס" – פועל לעתים נדירות למדי). לבסוף מופיעים מספר קישורים חשובים: צפייה בהודעות חדשות בלבד, העדפות תצוגה, והוספת הודעה ראשית חדשה.

מתחת לחלקים אלה, נמצא לבו של הפורום: כותרת ההודעות הראשיות שפורסמו (ראו הגדלה בתרשים מספר 2) והתגובות אליהן. המבנה הבסיסי של פורומים באינטרנט זהה כמעט לחלוטין, ומבוסס על ההפרדה בין הודעות ראשיות ותגובות (ראו תרשים מספר 2). הודעה ראשית מציגה נושא חדש לדיון, ואילו הדיון עצמו מתקיים בתגובות לה. הן ההודעות ראשיות והן התגובות מופיעות בפורמט דומה - כותרת ההודעה, שם הכותב, ומועד הפרסום – אולם  הודעות ראשיות מיושרות לימין הדף ומופיעות בגופן גדול, ואילו התגובות להן מופיעות מתחתן ומעט לשמאלן, ובגודל גופן קטן. ניתן להגיב גם לתגובה, ואז ההודעה החדשה תופיע תחת ההודעה אליה היא מגיבה ומעט משמאלה. הצירוף של הודעה ראשית וההודעות שתחתיה מכונה לרוב בשם פתיל או שרשור (באנגלית - thread). הרוחב המוגבל של המסך מציב מגבלה על גודל הפתיל – לרוב פתיל שבו עשרות הודעות יופיע באופן מעוות שיקשה על קריאתו. במקרה זה, אם הדיון עדיין לא מוצה, נהוג לפתוח פתיל חדש באותו הנושא.


[image: image5]
מספר ההודעות הראשיות שנכתבו בפורום קובע את מספר הדף בו הוא נמצא (ראו תרשים מס' 1): בדף הפתיחה של הפורום מוצגות חמש עשרה ההודעות האחרונות אשר פורסמו, יחד עם התגובות אליהן. כל הודעה חדשה דוחקת את האחרונה בעמוד אל ה"ארכיון" – כל ההודעות אשר פורסמו בעבר נשמרות וניתן להגיע אליהן באמצעות כלי הניווט הנמצאים בתחתית המסך, ומאפשרים גישה אל העמודים הקודמים בפורום (ראו תרשים מס' 3).


קריאת הודעות

על מנת לקרוא את מלוא ההודעה שהכותרת שלה מופיעה בדף הפתיחה יש ללחוץ על הכותרת שלה. הכותרת הינה קישור לעמוד המוקדש להודעה שנבחרה (ראו דוגמא בתרשים 4). לעמוד זה שלושה חלקים עיקריים: ההודעה, אופציות פעולה ופתיל התגובות המקורי. ההודעה מחולקת לארבעה חלקים: תאריך (זמן פרסום ההודעה), מאת (מחבר ההודעה, וכן פרח המציין בהופיעו כי למחברו יש מספר ICQ – תוכנת מסרים מיידיים), נושא (כותרת אותה בחר הכותב) וגוף ההודעה (הטקסט המלא של ההודעה עצמה). תחתיה מופיעות ארבע אופציות: חזרה לפורום (כלומר, לדף הראשי), תגובה (פרסום תגובה אשר תופיע כתגובה לזו המופיעה על המסך) העברת ההודעה למעבד תמלילים (פתיחתה כמסמך .txt) והדפסה (שליחה למדפסת). מתחת לאופציות מופיע הפתיל ממנו נלקחה ההודעה, כאשר הכותרת של מסומנת באדום.

כתיבת הודעות

לחיצה על כפתור "תגובה" ממסך קריאת הודעה או "פרסם הודעה חדשה" מדף הפתיחה של הפורום גורמת להופעת דף כתיבת ההודעה (ראה תרשים מספר 5). הדף מורכב משדות אותם על המשתמש למלא. שדות אלו הם: כותב, דואר אלקטרוני, icq, נושא, תוכן ההודעה וכתובות אינטרנט נלוות (קישור לאתרים מחוץ לפורום או להודעות אחרות). בנוסף, הכותב יכול לבחור לצרף קבצים להודעות (בנפח מוגבל למדי), או לקבל דואל כאשר התקבלה תגובה להודעתו. בתום מילוי שדות אלו, על הכותב ללחוץ על "שיגור", וההודעה נוספת לפורום בתוך שניות מספר.

תרשים מספר 5: דף כתיבת הודעות בפורום אורט





תרשים מספר 4: דף קריאת הודעות בפורום אורט





אפשרויות פעולה





גוף ההודעה





תרשים מספר 3: עמוד הפתיחה של פורום אורט (חלק תחתון)





קישורים לשירותים של אורט אשר אינם קשורים לפורום

תרשים מספר 2: עמוד הפתיחה של פורום אורט (חלק מרכזי) 





תרשים מספר 1: עמוד הפתיחה של פורום אורט (חלק עליון)








הוספת הודעה ואופציות תצוגה נוספות





תיבת חיפוש





מספר דף ומקרא





קישורים חשובים








�  מתוך ראיון עם אלן, 3/3/2004.


� על מנת למנוע סרבול, בחרתי להימנע מהביטוי "מדע בדיוני ופנטסיה", ולהשתמש במקומו במינוח המדויק פחות אך הנוח יותר לשימוש "מד"ב", המקובל בשדה מחקר. בשימושו בעבודה זו, מינוח זה כולל בתוכו גם את תחום הפנטסיה, אלא אם צוין אחרת.


� דוא"ל הינו קיצור ל"דואר אלקטרוני", התרגום המקובל למונח e-mail. 


� בנט, אמיסון ופראוו (Bennett, Emmison & Frow 1999: 259) מגדירים משטרי ערך כ: "צורות הארגון הנורמטיביות של הראוי שקובעות מה כאובייקט טוב לתשוקה או הנאה; האופן הראוי של גישה או כניסה אליו; וטווח ההערכות הראוי". ראו להלן בעמוד 44.


� ניסיון רציני להגדיר את מאפייני הז'אנר חורג מגבולות עבודה זו, אולם על מנת להבהיר את ההקשר התרבותי של העבודה אציע להלן תיאור כללי של תחום זה. דיון נרחב יותר בסוגיית הגדרת התחום ניתן למצוא אצל (Suvin, 1979). 


�  לא אכנס כאן לדקויות של ההגדרה של נובום, כיוון שנושא זה רלוונטי יותר לעבודה ספרותית, ולא למחקר סוציולוגי. לדיון בהגדרה של נובום, ראו לדוגמה (Suvin 1979).


� כמובן שגם לפעולותיהם של אינדיבידואלים יש השפעה על השדה, אולם ככל שהשדה ממוסד יותר יש צורך במידה רבה יותר של משאבים על מנת לשנות את תצורתו, ולכן שינויים משמעותיים בשדה נוצרים לרוב על ידי הצירוף של משאבים שונים שקשורים לרשת חברתית, ולא לפרט מסוים.


� אותה מכנה הילס בעקבות (smith, 1988) בשם "imagined subjectivity".


� למרות ששניהם יכולים להיות אותו אדם עצמו.


� ניתוחים אחרים הממשיכים במידה מסוימת מסורת זו מקשרים בין תופעת החובבות ובין רגשות ופרקטיקות הקשורות לדת ולפולחן (ביניהם: Jewett & Lawrence, 1977, Cavicchi, 1998, Aden, 1999, Doss, 1999, Jindra, 1999 ), אולם בחרתי שלא לעסוק בהם כאן, כיוון שהם משתייכים למסורת מחקרית שונה.


� הביטוי המקובל לתפישה זו של צרכני תרבות פופולארית הוא "cultural dupes".


� יש לציין שחוקרי אסכולת פרנקפורט לא עסקו (עד כמה שידיעתי מגעת) בחובבות. ג'נקינס, לדוגמה, מסתמך על פיסקה אחת אצל אדורנו, העוסקת בצריכת יתר של יצירות מוזיקליות. התפישה המופיעה לעיל היא העמדה המיוחסת לאסכולת פרנקפורט בידי חוקרי חובבות. ניסיון להציג פרשנות מאוזנת יותר ביחס לאדורנו בפרט ולאסכולת פרנקפורט בכלל ניתן למצוא אצל הילס (Hills, 2002, 27-35).


� הניתוח הפרדיגמטי של טובין אלו, שהתיאוריה של בורדייה חבה לו חוב עצום, נמצא כמובן אצל מוס, 2005 [1925].


� דוגמה טובה לרעיון זה היא התפישה שמדען המתכנן ניסוי מושפע רק משיקולים מדעיים ולא משיקולים כלכליים או אתיים.


� שימוש ניכר ניתן למצוא גם במושג הקרניבלסקיות של באחטין (Bakhtin, 1984) – לדוגמה, אצל סטאליבראס ווויט (Stallybrass & white, 1986) והרעיון של הסימן כאתר של מאבק מעמדי אצל וולושינוב (Volosinov, 1973) – לדוגמה, אצל הול (Hall, 1981); בהגות של בארת (1998, 2004, וכן Barthes, 1983), ובעיקר ברעיון ה- jouissance (העונג החתרני) – לדוגמה, אצל לאנג (Laing, 1985) בהקשר של מוזיקה, אצל פיסק (fiske, 1987) בהקשר של צפייה בטלוויזיה ואצל רוס (Ross, 1989) בהקשר של פורנוגרפיה; ובתפישות פמיניסטיות רדיקליות ומהותניות כגון אלו של צ'ודרו (Chodorow, 1978) אצל ראדווי (Radway, 1984), בהקשר של רומנים רומנטיים. כיוון שהשפעות אלו מתייחסות לטקסטים או לצרכי הקהל שלהם, ולא להקשר החברתי שבו הם נפגשים, בחרתי לא להתמקד בהם בהמשך.


� ביקורתו של דה סרטו על בורדייה מתרכזת במחקריו באלג'יר ובברן, ולא בתפישתו את התרבות המערבית. יש לציין גם כי השימוש של חברי אסכולת ברמינגהם בתפישותיו התיאורטיות של דה סרטו אינו קשור לרוב לביקורתו על בורדייה.


� ה"מקום", בלשונו הדימויית של דה-סרטו הוא הבסיס המוסדי והמרחבי אותו תובעים לעצמם מוסדות אלו.


� אנטאון אניון, במאמר שכותרת המשנה שלו היא "טעם כביצוע" (Hennion, 1999) מציע "סוציו-היסטוריה ביצועית של מאזינים (למוזיקה, ל.ג.)"�. אברקומבי ולונגהרסט טוענים כי "ביצוע הוא היבט מרכזי של יצירתם של קהלים" (Abercrombie & Longhurst, 1998: 43).


� על פי הגדרותיהם, הנחקרים בעבודה זו אינם חובבים כלל, אלא בחלקם מעריצים ובחלקם מעריצים אדוקים.


� בנוסף, יש לציין כי יש חפיפה מועטה ביותר בין ההגדרות אותם הם מציעים לכל אחת מהקטגוריות לבין ההגדרות המקובלות בקרב החובבים עצמם (ביקורת מפורטת ניתן למצוא אצל Hills, 2002, עמ' I).


� תיאורטיזציות מוקדמות של המושג, הקשורות בעיקר לאסכולת שיקגו, ניתן למצוא אצל (Gordon, 1947). את התיאורטיזציה הרלוונטית של המושג בהקשר של אסכולת ברמינגהם ניתן למצוא אצל (Clarke et al., 1975), ו- (Hebdige, 1979:91-112).


� היבט חשוב נוסף של מחקרים מסוג זה, אשר אינו רלוונטי לעבודה זו, הוא המעבר מעיסוק בתת-תרבויות מעמדיות להיבטים ריבודיים נוספים כגון מגדר, אתניות וגזע. 


� בתרבות האנגלית, Poacher הוא מי שצד על אדמתו של אדם אחר ללא רשות. בהשאלה, הכוונה היא לשימוש הלא מורשה והחתרני שעושים חובבים בטקסטים של התרבות הפופולארית.


� איחוד דומה בין ערך השימוש וערך החליפין של מוצרי תרבות ניתן למצוא גם אצל ובלן (Veblen, 1970), אולם תפישת "הצריכה הראוותנית" שלו שמה את הדגש על ערך החליפין של התרבות הגבוהה בתוך המעמד הגבוה, תוך התעלמות יחסית מהצריכה התרבותית ומהשיפוט של מוצרי תרבות בקרב שאר המעמדות (וראו ביקורת אצל Bourdieu, 1998, עמ' 9).


� למרות שבקר כולל בהמשגתו את הקהל כחלק מעולם אמנות ספציפי, חובבים חורגים מגדר קהל כיוון שהם מבצעים פרקטיקות יצירתיות אשר, בדיוק כמו יצירות אמנות, שואבות את ערכן מעולם האומנות שבו הן נוצרות.


� כמספר התומכים בטענה, כך מספר ההמשגות: פוסטמודרניות, מודרניות מאוחרת, חברה פוסט תעשייתית, פוסט פורדיסטית, קפיטאליזם לא מאורגן, חברת אינפורמציה, ועוד (לסקירה, ראה למשל Delanty, 1999).


� "principles of vision and division" – וראו אצל Bourdieu, 1998:9


� בלשונה של סווידלר ניתן היה להשתמש כאן במושג "anchoring social practices", וראו swindler, 2001a, 2001b )


� להרחבה בנוגע לרעיון החליפין הסמליים – ראו להלן בסעיף 3.3.


� מקדונלד מתייחסת לחמש היררכיות המבחינות בין חובבים: היררכיה של ידע (ביחס לאובייקט החובבות), היררכיה של רמת חובבות (מידת ההשתתפות בפעילות חובבים), היררכיה של גישה (גישה ליצרנים של מושא החובבות), היררכיה של מנהיגות (בקרב כל קבוצה של חובבים ישנם כאלה הנחשבים למנהיגים), והיררכיה של venue


�  ארבעת הפרקטיקות הן: יידוע (informing) - שיתוף באינפורמציה רלוונטית אודות אובייקט החובבות; העלאת השערות (speculating) – ניסיון ליצר מידע חדש אודות אובייקט החובבות, בעיקר בעקבות סוף פרק מותח; מתיחת ביקורת (criticizing) – דיון ביקורתי באיכויותיה של הסדרה, ובעיקר בריאליזם שלה, אשר מוביל לעתים קרובות לדיון בחיים האישיים של החובבים; ועיבוד (reworking) –הצגת אפשרויות עלילתיות אשר לא התממשו בפועל, אולם היו עדיפות בעיני הכותב


� הילס (Hills 2002, pp.172) טוען טענה דומה ביחס לקבוצות דיון ברשת usenet, אשר קדמו לפורומים ברשת ה- world wide web מבחינה כרונולוגית, אולם דומות במהותן לפורומים מלבד לממשק בו הן משתמשות. 


� קוראים אשר אינם כותבים מכונים בעגה המקצועית ובפורומים מסוימים בשם lurkers– מושג שלא נתקלתי במקבילה לו בפורומים בהם חקרתי (ראו Baym, 1993).


� הילס, לדוגמה, מתאר את ההשפעה מרחיקת הלכת של שידור פרק סיום עונה מותח במיוחד בסדרה "תיקים באפלה" על קהילת חובבים שהתארגנה במסגרת קבוצת דיון באינטרנט (Hills, 2002: 173-176). בשדה אותו חקרתי, יציאתם לאור של טרילוגיית הסרטים המבוססת על ספרי "שר הטבעות" שינתה באופן קיצוני את אופייה של קהילת החובבים שנבנתה סביב ספרים אלו (וראו להלן בסעיף 4.3).


� כל זאת, בהנחה שהם יבינו את הניסוחים שלי.


� לא ידעתי שהם חובבים בטרם נכנסתי לשדה. אחד מהם שירת איתי בצבא ונפגשנו שוב בכנס "איקון" הראשון אליו הגעתי, השני הינו חבר של ידידה אישית שזיהיתי לאחר שקראתי את תגובותיו בפורום באינטרנט, והשלישית למדה יחד איתי בסמינר באוניברסיטה.


� נספח א' מפרט אתרים אלו, ואת הכינויים שלהם במסגרת השדה.


� קיימים ספרים מוקדמים יותר שניתן להגדירם כמד"ב, ולעתים קרובות שמעתי את הטענה כי הראשון מביניהם הוא "פרנקנשטיין, או פרומתאוס המודרני" מאת מרי שלי, אשר פורסם לראשונה בשנת 1818. עם זאת, ספרים אלו תפסו עמדה עצמאית בשדה הספרות, ולא היוו חלק מז'אנר מובחן. במידה רבה, הנסיון לכלול ספרים אלו במסגרת הז'אנר קשור לנסיון להעניק לו מכובדות ועמדה גבוהה יותר בשדה הספרות.


� ההיסטוריה של חובבות המד"ב היא נושא המעסיק גם חובבים צעירים יותר, וקיימת כתיבה ענפה בנושא, הן של חובבים והן כתיבה אקדמית. אסופה טובה בנושא היא Science Fiction Fandom (Sanders, 1994). "פרויקט ההיסטוריה של החובבים" של אגודת החובבים של פלורידה (http://fanac.org) מרכז קישורים לעשרות אתרים העוסקים בהיסטוריה של חובבות מד"ב בארצות רבות בעולם החל משנות השלושים. ראוי לציון גם פרויקט THEN (� HYPERLINK "http://www.dcs.gla.ac.uk/SF-Archives/Then/Index.html" ��http://www.dcs.gla.ac.uk/SF-Archives/Then/Index.html�), המתעד את ההיסטוריה של חובבות מד"ב באנגליה החל משנות השלושים.


� חובבים אמריקאים מצביעים על כנס שנערך כשלושה חודשים לפני כן בפילדלפיה ככנס המד"ב הראשון, אולם כיוון שזה היה פשוט מפגש חברתי של שישה חובבים ללא תכנון מוקדם, ההיסטוריה של החובבות הוכרעה, לפחות על פי המקורות אותם מצאתי, לטובת הבריטים.


� הכנס מתקיים עד היום אחת לשנה, ונודד בין ערים וארצות שונות. בכנס הגדול ביותר, בשנת 1984, השתתפו כעשרת אלפים איש. בכנס של שנת 2005 השתתפו קרוב לחמשת אלפים איש, מתוכם כעשרה ישראלים שהגיעו במיוחד לכנס, רובם במשותף.


� השני הוא פרס ה-Nebula, המוענק על ידי ה-SFWA, אגודת סופרי המד"ב באמריקה, אשר הוענק לראשונה רק בשנת 1965. אינדיקציה חשובה למידת הקנוניזציה בז'אנר ולערבוב יצור וצריכה היא העובדה כי פרסי ההוגו והנבולה מוענקים לעתים קרבות לאותה היצירה (בשנה נתונה).


� תופעה זו אופיינית לספרות הפופולארית של אותה התקופה, ונפוצה בעיקר בספרי בלשים ומערבונים (שגיב נקדימון, 2002: 66-67)


� בשנות החמישים יצאו לאור כתבי העת סיפורי דמיון, קוסמוס: סיפורי מדע דמיוני, סיינס פיקשן ו- מדע דמיוני. ראו פירוט נוסף אצל שגיב-נקדימון, 2002: 100, ואצל Ben Yehuda, 1986.


� ואמנם, במקום אחר שגיב נקדימון מציינת כי " בתחילת שנות השמונים התחילה דעיכה במכירות הספרים ובפעילויות, שהושפעה הן מגורמים פנימיים, כמו עייפות הקהל, והן מגורמים חיצוניים כמו מלחמת לבנון והמיתון שבא בעקבותיה." (שגיב-נקדימון, 2002: 8).


� רוב המידע על תקופה זו מקורו ב: ביאליק (2003). פרטים נוספים מקורם אצל שגיב-נקדימון (2002), בראיונות ואתרים שונים באינטרנט, ואלו יצוינו באופן ספציפי.


� הנתונים מבוססים על בסיס הנתונים של ספרי מד"ב מתורגמים אותו אספה שגיב-נקדימון.


� כפי שמתארת שגיב נקדימון (2002: 49): "מבוכים ודרקונים (Dungeons and Dragons) היה משחק התפקידים הראשון שיצא לאור, בשנת 1974, וזכה במהירות לפופולריות עצומה, בעיקר בקרב סטודנטים וחובבי מד"ב ופנטסיה. במשחקי תפקידים מנחה אחד השחקנים (Dungeon Master) את האחרים תוך שהוא מתאר או ממציא (לפי כללי המשחק) סביבה שבה נעות הדמויות אותן מגלמים השחקנים, ומציג בפניהם בעיות שונות (מפלצות, מכשולים וחידות). התנהגות הדמויות מונחית לפי כללים קבועים, ותוצאות מעשיהן נקבעות לפי הטלות קוביות משחק שונות".


� "רומח הדרקון" לדוגמה, שהיתה אחת מהסדרות המצליחות ביותר בז'אנר זה – אם לא המצליחה ביותר – התבססה על ערכת הרחבה ששוקה תחת אותו השם, וחלקה הראשון התבסס על הרפתקה שניהלו כותביה המקוריים תחת הרחבה זו. חלקים אחרים נכתבו על ידי סופרי צללים שונים.


� למרות שלא ראיינתי את אבנר פרידמןו, מעניינת העובדה כי לטענת אדר הרעיון המקורי שלו היה להקים גוף שיעסוק בסדרה "מסע בין ככבים", ורק לאחר מאמצים ושכנוע הוא התרצה והחליט להפנות את מרצו להקמת גוף שיעסוק במד"ב בכלל.


� מתכונתו של "פרס גפן" אותו מעניקה האגודה הישראלית למד"ב ופנטסיה מבוססת על זו של פרס ההוגו, והזוכים בו נקבעים על ידי באי כנס "איקון". הפרס מוענק בארבע קטגוריות: ספר המד"ב הטוב ביותר שיצא בישראל בעברית, ספר הפנטסיה הטוב ביותר שיצא בישראל בעברית, סיפור המד''ב או הפנטסיה העברי המקורי הטוב ביותר (קטגוריה זו נוספה בשנת 2002(,ספר המד''ב או הפנטסיה העברי המקורי הטוב ביותר (קטגוריה זו נוספה בשנת 2003, ומתקיימת פעם בשנתיים(. ראו פרטים ב:�http://www.sf-f.org.il/story.php3?id=187


� הנסיבות שקדמו להקמתה של האגודה והפעילות שהתקיימה בתקופה זו (בעיקר באינטרנט, ובמידה מסוימת גם במסגרת חוגי מד"ב אותם העביר ד"ר תומס גודמן במסגרת "נוער שוחר אומנות ומדע") דורשות מחקר נוסף.


� לעיל, הערה 46.


� למרות שתחום משחק התפקידים קשור לשדה ומעורב בו, לא אתייחס אליו בהמשך עבודה זו, כיוון שהוא מהווה צורה שונה לגמרי של צריכה וייצור תרבותיים, שדורשת מחקר מעמיק ונפרד.


� הכוונה לגרסה הישנה והמצוירת, ולא לטרילוגיה בבימויו של פיטר ג'קסון, שיצאה לאור בארץ רק בסוף שנת 2001.


� בשם "מנגה" מכונים חוברות וספרי קומיקס יפני, שניחנים במאפיינים סגנוניים ועלילתיים ייחודיים. בשם "אנימה" מכונים סרטי אנימציה יפניים שהתפתחו במקור מתוך ה"מנגה" וחולקים איתם מאפיינים רבים.


� לאור יצירתו של הסרט "נרניה", המבוסס על אחד מספרי הסדרה ("האריה, המכשפה וארון הבגדים") ואמור להגיע להקרנות בארץ במהלך השנה, סביר כי חשיבותה של קבוצת החובבים המאורגנת סביב יצירה זו תגדל משמעותית בעתיד.


� וראו במילון המד"ב העברי ברשת (http://ifd.deep-ice.com/)


� http://www.tapuz.co.il/tapuzforum/main/forumpage.asp?forum=379


� http://www.sayit.co.il/forum/all.asp?fnumber=6


� http://www17.brinkster.com/bronzemanager/db/All.asp?Fnumber=3


� http://forums.ort.org.il/scripts/forum.asp?forum=264


� ראויה לציון גם המחזה של פרק בסדרה (Once more, with feeling, הפרק השביעי בעונה השישית של הסדרה) שתורגם לעברית והועלה לבמה כמחזמר על ידי חובבים מה"תא החיפאי", אשר אינו קשור ישירות לשגרירות.


�  http://www.student.co.il/DesktopInner.aspx?TabId=20&ptab=8


� הראשון –לאחר מכן אורגנו שני ערבים נוספים במתכונת דומה ושם זהה.


� http://www.starbase972.com/modules.php?name=Content&pa=showpage&pid=29


� ראיון בתאריך 5/4/2004


� במובן זה, התיאוריה של בורדייה תופשת במידה רבה גם את אופן ההשפעה והפעולה שלה בשדה הסוציולוגי


� מעריצים יעסקו בכל הפרקטיקות לעיל ללא יוצא מהכלל רק לעתים רחוקות.


� ראוי לציין כי הבחנה זו נכונה לפחות במידת מה גם ביחס לשחקני משחקי תפקידים, למרות שחלק מהטענות שאציג להלן אינן מתקיימות בהקשר ספציפי זה. חלק משחקני משחקי תפקידים עוסקים בכך באופן אקסקלוסיבי (כלומר, ניתן לסווגם כמעריצים) וחלקם עוסקים בכך כחלק מרפרטואר רחב יותר של פעילויות הקשורות לשדה (ואותם ניתן לסווג כחובבים).


� למרות שבגליונות האחרונים הוא החל לתת במה גם לתכני מדיה אחרים, בעקבות שינוי מטרות המועדון)


� בראיון בתאריך 22/6/2004


� גם אם לא לכולם. "הבאר – תא המד"ב של אוניברסיטת בן גוריון", ו"SFIR – התא הרחובותי" מכירים בה כ"ארגון אב", אך לא "התא החיפאי".


� אין בכך כדי לשלול את הטענה שמעריצים נמנים על חברי האגודה ועל הארגונים המסונפים לה, אולם להשתייכות זו אין ביטוי מעשי בפעולות המתקיימות תחת מסגרות אלו.


� הועדה שדנה בכך החליטה בסופו של דבר שמטרות אלו לא ישונו – עובדה המעידה על כך שבקרב חברי האגודה ישנם עדיין גורמים בעלי כוח שאינם מוכנים לוותר על תפישתם את השדה דרך הפריזמה של "חובבות".


� בראיון ב-3/3/2004.


� לרוב עם מעריצים של אותו האובייקט, אולם לא בהכרח, כפי שמראה ההתארגנות של קבוצות המעריצים סביב "אבק כוכבים".


� ראוי לציין כי החלוקה בין חובבים ומעריצים לא מארגנת את כל הרשתות החברתיות שבונים חובבים, ובמהלך השנתיים האחרונות נוצרות יותר רשתות שהבחנה זו אינה רלוונטית להן. ניתן לציין לפחות שתי רשתות מסוג זה שלהן השפעה חשובה על השדה. הראשונה כוללת רבים מאנשי סגל "איקון" שמשתייכים לארגונים השונים המשתתפים בו, והשניה כוללת משתמשים של אתר הבלוגים הפופולארי "Live Journal", שחלקם מעריצים וחלקם חובבים ("בלוג"  – קיצור ל- "Web Log" -הוא אתר פרטי בעל פורמט קבוע שבו המשתמש יכול לפרסם תכנים (לרוב טקסטואליים) ככל העולה על רוחו. האפשרות להגיב על תכנים אלה גורמת לעתים קרובות ליצירה של רשתות חברתיות הבאות לידי ביטוי בקריאה הדדית ותגובה הדדית של בעלי בלוגים. המכלול של רשתות אלה מכונה לרוב בשם "בלוגוספירה".


� קהילת חובבי המד"ב הרוסית מנותקת, במידה רבה, מהקהילה הישראלית. ישנם עדיין פעילים מרכזיים שמוצאם בארצות דוברות אנגלית, אולם מספרם מצומצם יחסית.


� מתוך סיכום שנת 2002 באתר של דידי חנוך, עורך סדרת המד"ב של הוצאת מודן: "...היתה שנה טובה למדע בדיוני ולפנטסיה בישראל. השוק גדל לפחות מבחינת ההיצע, וגם הגיוון גדל. סוף סוף יצא לאור ספר מד"ב ישראלי של סופרת שצמחה מבין קהילת חובבי הז'אנר בארץ, ממש כמו בחו"ל, ומצאי הספרים מעודכן יחסית למה שקורה בחו"ל, וגם יוצאות לאור קלאסיקות. פרט לימי הזוהר המופלאים של סוף שנות השבעים, כשהסדרות המדהימות של עם עובד ומסדה הוציאו יצירת מופת אחר יצירת מופת, מעולם לא היה זמן טוב יותר להיות חובב מד"ב קורא עברית. ועוד שבועיים יש איקון, שאומרים שיהיה הגדול ביותר עד עתה...". מתוך סיכום השנה של אלי הרשטיין: "... דומני כי לאף אחד לא זכורה שנה כה עמוסה בפעילויות ובכנסי חובבים כשנת 2002... שנת 2002 הייתה ללא ספק אחת השנים הפוריות בתולדות הז'אנר, בכל תחומי היצירה והעשייה. לקראת השנה הבאה אנו מקווים להמשיך ולקדם את תחום המד"ב והפנטסיה בישראל ולהביא כמו תמיד, בעיקר בשורות טובות.


� בדיון שנערך לא מזמן בפורום אורט (בו משתתף חלק גדול מהפעילים המרכזיים בקהילה) לגבי סירובו של סופר מד"ב ידוע להתיר לתרגם את ספריו לעברית עד לסיום הכיבוש, הועלו דעות שקשה מאוד להגדירן כסובלניות ופלורליסטיות, ואף הועלתה הצעה (שנדחתה, בסופו של דבר) שהאגודה תנקוט בצעדים כנגד אותו הסופר (קריאה להסיר את מועמדותו לפרס ההוגו). אחד ממספר פתילים שעסקו בנושא ניתן למצוא ב: http://forums.ort.org.il/scripts/showsm.asp?which_forum=190&mess=1663972


� וזו כמובן הסיבה שהוא לא נזכר בסעיף זה.


� לסקירה של רשתות חברתיות של חובבים בשנות השמונים וראשית שנות התשעים, ראו שגיב-נקדימון (2001)


� למעשה, ההיווצרות של רשתות חברתיות באמצעות תקשורת מתווכת מחשב (CMC) קדמה לרשת האינטרנט, ברשתות BBS שהמרכזית שבהם היתה אולטינט, ובחדרי צ'אט ב-IRC.


� תאור של המהלכים שהובילו לסגירתו ולהשפעתם על הגולשים הקבועים בפורומים במסגרתו ניתן למצוא אצל ברוכין, 2004.


� ראוי לציין גם את פורום הטריוויה (הידוע בכינויו פו"ח –ראשי תיבות של "פורום חנונים") באותו האתר, שרבים מהמשתתפים בו השתתפו גם בפורומים הקשורים לז'אנר, והרבה מהמסורות שהתפתחו במסגרתו מצאו דרכם גם אליהם.


� בנוסף לכללים הספציפיים המאפיינים כל פורום, ישנם גם כללים מקובלים הנפוצים ברוב הפורומים וקבוצות הדיון באינטרנט וידועים בכינוי נטיקט (Netiquette)– וראו סקירה מקיפה אצל (scheuermann and taylor, 1997)


� העיקריים ביניהם הם פורום הסיפורים של אתר האגודה ופורום סיפורי מד"ב ופנטסיה באתר תפוז.


� למשל, קיים לחץ משמעותי לכתיבה של סיפורים שהרקע להתרחשותם הינו "ישראלי" ולא "אמריקאי", התנגדות לכתיבת פאנפיקים, ועוד. הגם שנושא זה נמצא מחוץ להיקף עבודה זו, ואיני יכול להציע כאן סקירה שיטתית של השפעת הפורומים על הכתיבה המקורית, די לציין שהלקטורים והעורכים של כתבי העת הישראלי למד"ב (מקוונים ומודפסים כאחד) צמחו כמעט כולם במסגרת זו.


� העיקריים הם אתר האגודה, "בלי פאניקה", ו-ISF.


� סקירה של היחס השולל ביחס לחובבים ניתן למצוא אצל Jenkins, 1992:9-15, וכן אצל Jenson, 1992


� המועדון אמנם צמח בטרם היתה חדירה משמעותית של האינטרנט לארץ, אולם שאר קבוצות המעריצים צמחו מתוך פורומים אינטרנטיים. בנוסף, כנראה שתקשורת מתווכת מחשב (CMC) התקיימה בין חברי המועדון עוד בטרם הופעתו של האינטרנט בצורתו הנוכחית.


� כמובן שגם לפעולותיהם של אינדיבידואלים יש השפעה על השדה, אולם ככל שהשדה ממוסד יותר יש צורך במידה רבה יותר של משאבים על מנת לשנות את תצורתו, ולכן שינויים משמעותיים בשדה נוצרים לרוב על ידי הצירוף של משאבים שונים שקשורים לרשת חברתית, ולא לפרט מסוים.


� � HYPERLINK "http://www.tapuz.co.il/tapuzforum/main/articles/article.asp?forum=400&a=24013&c=2820&sc=0&ssc=0" ��http://www.tapuz.co.il/tapuzforum/main/articles/article.asp?forum=400&a=24013&c=2820&sc=0&ssc=0�


� הזיהוי של מגיב בפורום עם אדם במציאות נקרא outing, והוא נחשב באופן גורף כהפרה בוטה של הנטיקט. איסור זה תקף גם במקרים בהם גולש בוחר להשתמש בשמו הפרטי, ולא בכינוי מומצא.


� להשפעה של אפשרות זו בסביבה אינטרנטית שונה, זו של ה"צ'אט", ראו אצל בלייס, 2001.


� פורומים אלו דורשים הרשמה על מנת להגיב, ולפיכך אינם מאפשרים לכתוב הודעות ללא כינוי ייחודי. דוגמאות מרכזיות הן הפורומים המתקיימים באתר תפוז.


� המילה "פרקטיקות" (כקיצור ל"אוסף של פרקטיקות") באה לציין כאן מגוון רחב למדי של דרכי התנהגות מקובלות ,בהקשר החברתי הנדון, ואשר המכנה המשותף ביניהם הוא שלביצוען המוצלח יש השלכות דומות: במקרה זה, הן מגבירות את הסיכוי שפרטים יוכרו על ידי אחרים כבעלי זהות קונסיסטנטית וייחודית. בפועל, פרקטיקות אלו הן צורות התנהגות מגוונות, שמופיעות לעתים בהקשרים שונים מאוד זה מזה, על ידי פרטים שונים, ומסיבות שונות. למרות שרבות מהפרקטיקות שאסקור מתקיימות גם כחלק ממנגנונים רחבים יותר של פיקוח חברתי אשר מופעלים בפורומים השונים, והתנהגות דומה תופיע לעתים בהקשר של פרקטיקות שונות, בחרתי לנתקן מהקשר זה, על מנת להתמקד את בהשלכותיהן.


� ראוי לציין כי תופעה זו אינה אוניברסאלית - ישנם אתרים ופורומים רבים שבהם מגיבים כותבים לאורך זמן באופן עקבי ומתמשך ללא כינוי מוכר, או תוך החלפת כינויים מזדמנת.


� לחם  – כינוי ל "חומרי-הבסיס של המד"ב והפנטסיה: טולקין, המוסד, חולית וכו'. שאלות 'מי קרא?' בנוגע לספר שמוגדר כלחם יעוררו תגובות שינועו מאנטיפתיה קלה ועד להתנפלות צמאת-דם" (מתוך מילון פורום אורט).


� השלכת עטלפים  – "המקבילה הפנים פורומית לקריאות בוז" (מתוך מילון פורום אורט). מקור הביטוי הוא בספר מד"ב שבו חייזרים השליכו עטלפים נגועים במחלה דרך מתקני טלפורטציה כביטוי לבוז ושנאה וכך גרמו למגיפה נוראית בכדור הארץ. 


� � HYPERLINK "http://forums.ort.org.il/scripts/showsm.asp?which_forum=18&mess=1213958" ��http://forums.ort.org.il/scripts/showsm.asp?which_forum=18&mess=1213958�


� HYPERLINK "http://demo.ort.org.il/ortforums/scripts/forum_msg_show.asp?pc=615241783&msgID=617147171" ���


� � HYPERLINK "http://demo.ort.org.il/ortforums/scripts/forum_about.asp?pc=434145897" ��http://demo.ort.org.il/ortforums/scripts/forum_about.asp?pc=434145897�


� http://forums.nana.co.il/Message/MessageFull.asp?MsgID=190771


� וראו את ניתוחו של בק ובק-גרנשהיים את תהליכי האינדיבידואליזציה בחברה המודרנית (Beck and Beck-Gernsheim, 2001).


� על האופי המוסרי של יחסים בין- אישיים ראו למשל אצל גופמן, 1989.


� תופעה זו חזרה על עצמה פעמים רבות בפורומי המד"ב הכלליים, למורת רוחם של הגולשים הקבועים בהם. בפורום תפוז הוחלט לבסוף לפרסם בעמוד השאלות הנפוצות הנחיות לפרסום ספרים בפורום, ובו אזהרה חריפה נגד התחזות. ראו ב: http://www.tapuz.co.il/tapuzforum/main/ForumFAQAnswer.asp?id=161&QID=9911


� ב'בלי פאניקה', המגזין של פורום אורט, מקובל לפרסם מאמרים וסיפורים תחת שם הכותב (ולא כינויו). גם אז, בהפניה הראשונית ליצירה יופיע כמעט תמיד אזכור של כינוי הכותב – דבר המקבע עוד יותר את זהותו.


� ראיון ב-1/6/2005





� ראיון ב-2/3/2004.


� אתר ביקורות קולנוע שהוקם על אחד מחברי הפורום, ורבים מחבריו כותבים בו.


� � HYPERLINK "http://corky.net/forum/read.php?f=10&i=7766&t=7707" \l "REPLY" ��http://corky.net/forum/read.php?f=10&i=7766&t=7707 - REPLY�


� לעתים תוך תוספות זמניות, אשר אינן מסוות את הכינוי, כגון "אברי עבר טסט" (כאשר עברי הוא הכינוי הקבוע) או NY מאושר (כאשר NY הוא הכינוי הקבוע).


� אותו הוא מכנה בעקבות הפולינזים בשם האו (hau) (מוס,  2005: 46).


� לעתים, כמו במקרה של הפוטלאץ', המתנה הופכת להיות אף אנטגוניסטית – אמצעי לבזות או להכניע יריבים.


� פער זמן בין קבלת מתנה והשבתה הוא הכרחי – כיוון שמתנה המוחזרת מייד אינה השבה שלה אלא סירוב לקבלה.


� הן בפורום אורט והן בפורום תפוז נהוגים "פתילי טרמפים", שהינם פתילים בהם תגובות משמשות כהודעות ראשיות. במסגרת פתילים מפורסמות הודעות בנושאים שמידת העניין של הפורום בהם נתפשת בעיני הכותב כפחותה, ובכך הם מאפשרים לכותבים להעלות נושאים לדיון תוך סיכון מופחת. יחד עם זאת, התיחום של פתילים אלו והחשיבות הפחותה של ההודעות המפורסמות במסגרתן הן ביטוי נוסף לחשיבותן של הודעות ראשיות. 


� הפעילות בפורום מתרחשת כמעט תמיד בעמוד הנוכחי של הפורום, שבו מוצגות ההודעות הראשיות האחרונות שפורסמו, ופרסום של הודעה ראשית חדשה ידחק את ההודעה האחרונה בעמוד (כלומר, זו שנכתבה ראשונה) אל ההיסטוריה של הפורום, שבה לרוב יגווע הדיון בה במהרה.


� כמו כן, עולה השאלה לגבי מעמדם של גולשים שאינם חלק מרשת החליפין הקבועה. כפי שאראה להלן, יכולתם של גולשים חדשים להשפיע במידה משמעותית על התנהלותו של הפורום מוגבלת ביותר, ולפיכך "הימנעותם" מניסיון להשפיע עליו היא חסרת משמעות בפועל.


� http://forums.ort.org.il/scripts/showsm.asp?which_forum=190&mess=1628766


� בנוסף לכללים הספציפיים המאפיינים כל פורום, ישנם גם כללים מקובלים הנפוצים ברוב הפורומים וקבוצות הדיון באינטרנט וידועים בכינוי נטיקט (Netiquette)– וראו סקירה מקיפה אצל (scheuermann and taylor, 1997)


� מנהג הידוע  – לא רק במסגרת הקהילה  – בכינוי flaming. ראו (Baym, 1993). מגיבים שאינם מכירים בניכוסו של פורום על ידי הרשת החברתית שנוצרה בתוכו ומסרבים לעזבו בתגובה ל-flaming יכונו לרוב "טרולים" (כלומר, מחפשי תשומת לב שאינם תורמים לדיון). העצה הסטנדרטית ביחס לטרולים היא שיש להתעלם מהם לחלוטין ולא להגיב להודעותיהם.


� למחקר רחב וכמותי של רגולציה של תכנים בעזרת מחיקת הודעות בפורומים שונים ברשת העברית ראו (Barzilai-Nahon, 2004)


� קבוצה זו כוללת כמעט תמיד את מנהל הפורום, שנבחר על ידי חבריו ולפיכך משתייך לרוב לקבוצה הדומיננטית בו.


� לעומת זאת, באתר הקהילה הטולקינאית ניתן למצוא מאמרים ודיונים רבים העוסקים בכך. ראו בכתובת: http://my.ort.org.il/tolkien/main/pages/tolkien/trans_war/index.html


� ההפרדה ביניהם אינה חד משמעית כמובן, וחלוקה זו היא אנליטית יותר מאמפירית.


� בדומה לגופמן, איני מתכוון לעסוק בשאלה בדבר מקורם של סימנים אלו – האם הם תוצר של פעולה של פרטים בעלי מידה כזו או אחרת של חופש ואינטרסים פרטיים, של מבנה חברתי המתבטא בפעולות של פרטים המהווים חלק ממנו, של "תרבות" או של אינטראקציה בין פרטים המותנית על ידי הסיטואציה בה הם נמצאים. לצורך הניתוח, מספיקה ההנחה כי קיימים סימני קשר שיש לגביהם "קונצנזוס בפועל" המתבטא בהשלכותיהם.


� חשוב לציין כי אני מתעלם כאן מסימני קשר רבים נוספים אשר אין להם נגיעה ישירה למדיום בו אני עוסק ואשר אין הבדל משמעותי בין התצורה בה הם באים לידי ביטוי בפורום ובין התצורה בה הם באים לידי ביטוי בעולם היומיומי: הומור משותף, הבעות של אמפתיה ודאגה, הצהרות אהבה וחיבה, וכדומה (למעשה, מדובר ברובם של סימני הקשר המתקיימים בפורומים). כמו כן אני מתעלם מסימני קשר אשר מצביעים על סוגים אחרים של קשרים: איבה, קשר רומנטי, קשרי משפחה (אשר באים לידי ביטוי כאשר שניים או יותר מהמגיבים בפורום קשורים זה לזה משפחתית) וכדומה.


� מקרים בהם בעל השמחה מכריז בעצמו על מאורע שקרה לו נדירים למדי, ומתרחשים בעיקר בהקשר של אירועים בלתי צפויים.


� http://forums.ort.org.il/scripts/showsm.asp?which_forum=190&mess=773052


� האזכור של הקדילאק מתייחס לבדיחה קבועה הקשורה לתפקידו של ארז בתור יושב ראש האגודה – כחלק מההכחשה המוצהרת של תועלתיות, מתייחסים מדי פורום ל"קדליאק של היושב ראש", כדי לרמוז באופן הומוריסטי על כך שהתפקיד אינו כולל כל טובות הנאה למחזיק בו (נושא זה יידון בפרק הראשון). האזכור למגפיים מתייחס לעובדה שארז מופיע בפומבי תמיד כשמגפיים לרגליו; האזכור מרמז בכך על מפגשים אישיים בין כותב ההודעה ונמענה (בנוסף להיותו נושא קבוע לעקיצות על חשבונו). ההתייחסות לשיבאס (סוג של וויסקי יקר) מרמז על ידע לגבי העדפותיו של הנמען בנושאים שאינם קשורים לפורום (הגם שמקורו במפגשי הפורום) וההתייחסות לספרים נדירים מרפררת לזהותו המוכרת כאספן ספרים.


� על "זמן הפורום" – ראו להלן בסעיף 3.4.2


� http://www.tapuz.co.il/tapuzforum/main/articles/article.asp?forum=400&a=24013&c=2820&sc=0&ssc=0


� ראו לדוגמה אצל משוניס (Macionis, 1984)


� לפתיל המלא, ראו החל מתגובה:


  � HYPERLINK "http://forums.ort.org.il/scripts/showsm.asp?which_forum=190&mess=1097987" ��http://forums.ort.org.il/scripts/showsm.asp?which_forum=190&mess=1097987�


�� HYPERLINK "http://forums.ort.org.il/scripts/showsm.asp?which_forum=190&mess=1110046" ��http://forums.ort.org.il/scripts/showsm.asp?which_forum=190&mess=1110046�. שאר התגובות מופיעות בהמשך אותו הפתיל.


� טענה דומה מופיעה בהקשר אחר גם אצל דרור (2001).


� פורום אורט נוסד לראשונה כפורום מד"ב ופנטסיה באתר IOL, והכותבים בו נדדו לאחר מכן למערכת הפורומים של מערכת אורט. בעקבות המיזוג בין אתרי וואלה ו-IOL מוזגו חלק מהפורומים בשני האתרים, וכתוצאה מכך נמחקו הארכיונים של חלק מפורומי IOL, ביניהם זה של פורום מד"ב ופנטסיה.


�  גם כאשר סימן שייכות מתבצע על ידי הקבוצה כולה, מישהו חייב להתחיל על מנת שכל השאר יוכלו להסתנכרן מולו, וראו להלן בסעיף 3.4.2.


� וראו ניתוח קלאסי של הבעיה אצל דורקהיים (Durkheim, 1982: 50-59)


�  לחשיבותו של הזמן הכרונולוגי בקהילות אינטרנטיות של מעריצים אשר מושא החובבות שלהם הוא תוכנית המשודרת מדי שבוע, ראו לדוגמה Hills, 2002: 177-178


� תקשורת מסוג זה מכונה תקשורת לא סינכרונית (asynchronous), והיא מאפיינת רבים מאמצעי התקשורת מתווכי המחשב. ראו הסבר אצל Hollingshead and contractor, 2002.


� כל עמוד בפורום ממוספר באופן אוטומטי, כאשר העמוד הראשון ששל הפורום ממוספר במספר 1, והעמוד הנוכחי הוא בעל המספר הגבוה ביותר


� כיוני המבוסס על הביטוי "Con" (קיצור של Convention) שמקורו בקהילת חובבי המד"ב האמריקאית ומתייחס לפגישות וועידות של חובבי מד"ב.


� למעשה, ישנו גם סוג שלישי של תגובות: התייחסויות בדיעבד, אשר מרפררות אל המפגש זמן רב מאוחר יותר, ולעתים גם מפנות אל הפתיל שנפתח בשלב הקודם. אולם תגובות אלו נדירות יחסית ולא מופיעות לאחר כל מפגש.


� בקישור הבא נמצא המדור העוסק במפגשי הקהילה:


http://my.ort.org.il/tolkien/main/pages/community/meetings/index.html


� גם הכשלת קיומו של מפגש פורום יכולה להניב יוקרה רבה, מכיוון שהיא מעידה על מי שהצליח בכך כי הוא חלק הכרחי בפורום שלא מתקיים בלעדיו. אפילו כאשר ניסיון מסוג זה נכשל, המבצע יכול לעתים להשתמש ב"חוסר ההתחשבות" כמשאב בעימותים בעתיד. אלא שזהו נתיב פעולה אשר כמעט ולא משתמשים בו אחרת לא יתקיימו מפגשי פורום כלל.


�  במונחיה של מקדונלד (Mackdonald, 1998), מדובר בדירוג גבוה ב"היררכיה של מקום מפגש" (Hierarchy of venue)


� ראיון ב-1/6/2005


� http://my.ort.org.il/tolkien/main/pages/community/index.html


� נוסח מכתב הפתיחה של פורום טולקין הישן ודף השאלות הנפוצות של פורום אורט נמצאים בנספח מספר 1 ו- 2, בהתאמה.


� http://space.ort.org.il/@HOME/scripts/dictionary.asp?sp_c=883678978&sp_sc=883678978


� http://forums.ort.org.il/scripts/showsm.asp?which_forum=190&mess=743486


� תוכנת מסרים מיידיים שבאמצעותה גולשים יכולים לשוחח זה עם זה בפרטיות.


� ניתוח של תדירות ואופן השימוש בכלים אלו הוא בעייתי בהיעדר מחקר נוסף, אולם התרשמותי היא כי נעשה בהם שימוש תכוף למדי.


� לדוגמה, אתר ביקורות הסרטים "עין הדג" (� HYPERLINK "http://www.fisheye.co.il" ��www.fisheye.co.il�) שהוקם על ידי חבר פורום אורט, וגולשים רבים בפורום זה כמו גם בפורומי מד"ב נוספים כותבים בו באופן קבוע.


� 


� אולם העובדה שאין לחובבות לגיטימציה מובטחת אין פירושה  – כפי שטוענים דה סרטו וממשיכי דרכו – שיש לראות בהם כוח חלש חתרני הנאבק בכוחות גדולים וחזקים ממנו: להטרודוקסיה יש תמיד את האופציה, ולא משנה עד כמה היא דחוקה, להפוך לאורתודוכסיה. אם השדה הוא דינמי ולא מונוליתי, הרי ש"חולשה" אינה מצב נצחי ולפיכך גם אינה בעלת משמעות ערכית.


� תיאור ראשוני שלו ניתן למצוא ב-http://www.db.stanford.edu/~backrub/google.html.


� בראיון בתאריך 22/6/2004


� מתוך מסמך של הקהילה הטולקינאית, אשר הועבר לי על ידי יוני. 


� לעיל


� מתוך ראיון עם יוני ב-1/6/2005


�  לעיל הערה 157.


� לעיל הערה 157.


� אמנם גם חברי האגודה תופשים את טולקין כחלק לגיטימי מהמושאים שנמצאים בסמכותם, אולם תחת מתכונת הכנסים המשותפים זוכה היא לכמות מוגבלת מאוד של אירועים הנתונים לתכנונה ולא תטרח להוסיף עוד אירועים הקשורים לטולקין מעבר לאלה שמעבירים הטולקינאים.


� למרבה הצער, מרואיינים שראיינתי בהקשר זה לא אישרו לי לחשוף את פרטים נוספים.


� סמכות זו לא קיימת כלל בהקשר הספרותי, שבו הוצאת זמורה ביתן החליטה להפסיק לשווק את תרגום לבנית וכל מאמצי הטולקינאים ללחוץ על ההוצאה לחזור ולשווקו עלו, בינתיים, בתוהו. ניתן ללמוד מכך על המגבלות של יחסי הסמכות של חובבים ביחס למושאים בשדה הספרותי.


� מתוך ראיון עם יוני ב-1/6/2005





� מתוך ראיון עם יוני ב-1/6/2005


� שגיב נקדימון (2002) מתייחסת בעיקר להיבט זה של תחום המד"ב, אולם עבודתה שמה את הדגש על המוצרים התרבותיים ופחות על הפרקטיקות של חובבים. בנוסף, שגיב – נקדימון ארגנה את ממצאיה תחת המסגרת האנליטית של תיאורית "רב המערכת", שנבדלת מזו שבה השתמשתי אני בכמה נקודות מכריעות.


� שבדומה לפרס גפן, הזוכה בו נקבע בהצבעה ידי חובבים.


� רבים מהחובבים מתארים את שאילת ספרי הז'אנר בספריה ציבורית כחוויה מכוננת של הזהות שלהם כחובבים, עוד בטרם פגשו חובבים נוספים.


� מדובר בעיקר בחובבים בעלי הון תרבותי לגיטימי, כגון עורכים, מבקרי ספרות, אקדמאים בתחומי מדעי החברה והרוח וכדומה, שמשחקים "משחק כפול" – הן בתוך שדה הייצור התרבותי והן בתוך שדה חובבות המד"ב. יחד עם זאת, אין חפיפה חד משמעית בין נסיון לקדם את המד"ב אל תוך שדה הייצור התרבותי ובין בעלות על הון תרבותי לגיטימי בשדה הייצור התרבותי. עובדה זו צריכה להזהיר אותנו מפני הניסיון להסביר את העמדות של פרטים בשדה באופן פשטני מדי.


� אם בכלל, מדובר בפרקציה ספציפית מאוד של המעמד החדש. ההטרוגניות הרבה של המעמד החדש בישראל של שנות התשעים והאלפיים  – או המעמד הבינוני החדש, כפי שמכנה אותו בן פורת (1999)  – שמה לאיל נסיון להגדיר פרקציות שלו במונחים של תרבות מובחנת. מעניין במיוחד לציין ששדה החובבות מכיל זה בצד זה חברים משתי הפרקציות המרכזיות של המעמד הבינוני החדש אליהן מתייחס בן פורת  – "אינטלקטואלים" ו"טכנוקראטים" (וראו בן פורת, 1999: 157-176).


� רבים מאוד מהם הייתי מגדיר כצרכנים "אומניבוריים" (Peterson and Kern, 1996), כלומר כאלה הצורכים בו זמנית מוצרי תרבות פופולארית ומוצרי תרבות גבוהה, אולם זה אינו מכנה משותף רחב דיו על מנת לאפיין אותם באמצעותו.


� בחרתי למקם מאפיין זה בסוף הרשימה כיוון שמבחינה כרונולוגית, רוב החובבים נוטים להצטרף לתחום עוד בטרם פתחו במסלול קריירה ברור.


� אירוע מבדר במיוחד שגרם לי למחשבות עמוקות בנושא היה הרצאה שנשאתי בכנס "פאן.קון" שבמסגרתה הצגתי את תפישת החובבות כפרקטיקה חתרנית (בעיקר על בסיס ספרו של ג'נקינס). פרצי הצחוק המזדמנים ושאלות הקהל התמהות גרמו לי למבוכה קלה, כמו גם להבנה שהמשגה של חתרנות תאלץ להיות אקרובטית במיוחד אם עליה להתייחס לשדה אותו חקרתי. 


� ביקורת על הראיפיקציה של מושגים רווחת בסוציולוגיה. ראו לדוגמה את ביקורתו של בק על "מושגים זומביים" כמו משפחה גרעינית, מעמד וכדומה (וייטמן ורותפורד, 2000) או את ביקורתו של בורדייה על מושג המעמד (בורדייה, בדפוס-א)

